滿洲源流考
欽定滿洲源流考

 

 

欽定四庫全書

欽定滿洲源流考

乾隆四十二年八月十九日内閣奉

上諭頃閲金史世紀云金始祖居完顔部其地有白山黒水白山即長白山黒水即黒龍江本朝肇興東土山川鍾毓與大金正同史又稱金之先出靺鞨部古肅慎地我朝肇興時舊稱滿珠所屬曰珠申後改稱滿珠而漢字相沿訛為滿洲其實即古肅慎為珠申之轉音更足徴疆域之相同矣又後漢書三韓傳謂辰韓人兒生欲令頭匾押之以石夫兒初墮地豈堪以石押頭其説甚悖于理國朝舊俗兒生數日置卧具令兒仰寝其中久而腦骨自平頭形似匾斯乃習而自然無足為異辰韓或亦類是范蔚宗不得其故曲為之觧甚矣其妄也若夫三韓命名苐列辰韓馬韓弁韓而不詳其義意當時三國必有三汗各統其一史家不知汗為君長之稱遂以音同誤譯而庸鄙者甚至訛韓為族姓尤不足當一噱向曽有三韓訂謬之作惜未令人盡讀之而共喻耳若唐時所稱雞林應即今吉林之訛而新羅百濟諸國亦皆其附近之地顧昔人無能考証者致明季狂誕之徒尋摘字句肆為詆毁此如桀犬之吠無庸深較而舛誤之甚者則不可以不辨若夫東夷之説因地得名如孟子稱舜東夷之人文王西夷之人此無可諱亦不必諱至于尊崇本朝者謂雖與大金俱在東方而非其同部則所見殊小我朝得姓曰愛新覺羅氏國語謂金曰愛新可為金源同派之証盖我朝在大金時未嘗非完顔氏之服屬猶之完顔氏在今日皆為我朝之臣僕普天率土統于一尊理固如斯也譬之漢唐宋明之相代豈皆非其勝國之臣僕乎又有云我

祖宗時曽受明龍虎将軍封號亦無足異我朝初起時明國尚未削弱因欲與我修好借此以結兩國之歡我朝固不妨為樂天保世之計迨我國聲威日振明之綱紀日隳且彼妄信讒言潜謀戕害于是我

太祖赫然震怒以七大恨告

天興師報復自薩爾滸松山杏山諸戰大敗明兵明人欲與我求和斥而不許彼尚安能輕侮我朝乎且漢髙乃秦之亭長唐祖乃隋之列公宋為周之近臣明為元之百姓或攘或侵不復顧惜名義若我朝乃明與國當闖賊擾亂明社既移之後吴三桂迎迓王師入闗為之報讐殺賊然後我

世祖章皇帝定鼎燕京統一寰㝢是得天下之堂堂正正孰有如我本朝者乎至若我國家誕膺

天眷朱果發祥亦如商之元鳥降生周之髙禖履武紀以

為受

命之符要之仍係大金部族且天女所浴之布勒瑚里池即在長白山原不外白山黒水之境也又金世紀稱唐時靺鞨有渤海王傳十餘世有文字禮樂是金之先即有字矣而本朝國書則自

太祖時命額爾徳尼巴克什等遵製通行或金初之字其後因式㣲散佚遂爾失傳至我朝復為剏造未可知也他如建州之沿革滿洲之始基與夫古今地名同異并當詳加稽考勒為一書示天下萬世着派大學士阿桂于敏中侍郎和珅董誥悉心檢覈分條編輯以次呈覽候朕親加釐定用昭傳信而闢羣惑並将此通諭知之欽此

阿桂于敏中和珅董誥謹

奏本年八月十九日奉

上諭欽此所有編纂事宜等酌議凡例七條繕

冩清单恭呈

御覽伏候

訓示並請

欽定嘉名用光典册至此項書籍擬在方畧館就近辦理所需編纂及譯漢人員擬派内閣侍讀麟喜中書呈麟筆帖式七徳為滿纂修官理藩院筆帖式臨保補筆帖式明倫工部庫使巴尼泰為譯漢官照滿謄録之例行走翰林院編修宋銑平恕補部員曺錫寳為漢纂修官并派郎中巴尼琿侍讀孫永清為提調官専司督催稽核至繕冩収發之謄録供事等應即在方畧館通融抽撥惟查該館現在赶辦

平定兩金川方畧并

大清一統志西域圖志熱河志及元遼史明紀綱目明史本紀等書各有夘限原設之謄録供事僅供各書之用難以再為分撥臣等公同酌擬應再咨取漢謄録四名供事六名令其専心承辦庻有責成俟将来書成之日照例給予議叙以示鼓勵其所添之謄録供事等應支桌飯銀兩并需用筆墨桌櫈等項仍由該館照例隨時于户部等衙門撙節支領毋庸専欵置辦合併聲明是否伏祈

皇上訓示遵行謹

奏乾隆四十二年九月初八日

奏初九日奉

㫖知道了書名著定為滿洲源流考欽此

凡例

一我

國家建邦啟土

肇迹東方

創業始基地靈効瑞其古今沿革自應詳臚本末用以昭傳信而正羣訛謹擬首立部族一門凡在古為肅慎在漢為三韓在魏晉為挹婁在元魏為勿吉在隋唐為靺鞨新羅渤海百濟諸國在金初為完顔部及明代所設建州諸衛並為考據異同訂析訛誤博稽史傳參証羣書分目提綱各加按語俾源

流分合指掌瞭然

一按唐史所載渤海置五京十三府其上京龍泉府即肅慎故地而黑水靺鞨入朝亦嘗置燕州勃利州及黑水府諸名目其後若遼置東京黄龍府金置上京㑹寧府分設郡邑俱詳載二史地理志中至元時猶有肇州之稱碁布星羅遺跡尚頗可攷謹擬次立疆域一門凡史册所載諸城鎮村寨之屬各按原書方位證以現在地理形勢件繫條分詳加辨證務使圖經所紀條貫咸該至遼金宫室建置一切古蹟應行考据者均即載入疆域一門用徴故實

一按白山黒水其名始見于北史而顯著于金源

至

本朝受

命龍興實為朱果發祥之地鍾神毓慶靈蹟昭然而諸史或稱太白山或稱徒太山或稱完水或稱室建河稱謂多殊名實易舛允宜詳悉核訂至若松花江即唐書之粟末水寕古塔即唐書之忽汗水亦為勝地名川向来紀載紛淆均資考覈謹擬次立山川一門以現在

大清一統志

盛京通志所載据今證古析異定譌其或古有今不可考者則别為存疑附之于末一史稱東方仁謹道義所存樸厚之源上追隆古

我

朝肇基東土舊徳敦龎超軼前代即如祀

神之禮無異于豳人之執豕酌匏三代遺風由兹可覩而㕘稽史乘其儀文習尚亦往往同符如左傳稱肅慎之矢可以見俗本善射之原後漢書稱三韓以石頭可以見俗用卧具之訛松漠紀聞稱金燕飲為軟脂蜜糕可以見俗尚餅餌之始其他足資引証者尚多謹擬次立

國俗一門博引典籍分條臚考以著淳風所本源逺流長洵與周公之陳七月金世宗之歌土風取義維均足以訓行奕禩

一金時官制如渤極烈之為貝勒謀克之為穆昆猛安之為明安雖沿誤相仍而溯源可考又自新羅渤海已肇興文字金之初年用契丹字太祖熙宗作女真大小字其制漸備維時設女真進士科經書皆有譯觧今遺製已湮而碑刻間存至我

太祖髙皇帝創制國書義藴精㣲允為制作之極則謹擬

約舉大凡附列

國俗一門之後用以█信方来

一

國家扶輿積慶俶造丕基長白肇興實為邠岐舊壌

今敬謹考核一以近

發祥初地者為定至若

王師順動以後經營遼瀋卜宅定都凡

盛京地方建置規模及山川地理已具詳

開國方畧

盛京通志諸書中是編請毋庸兼載以恊體制

一恭讀

御製文集盛京賦三韓考諸篇及

巡幸盛京吉林諸詩什苞括典故剖晰舛譌詢足折衷羣言埀示千古謹擬于書中各條内恭録載入永昭定論

 

欽定四庫全書

欽定滿洲源流考目録

卷一

部族

滿洲

肅慎

夫餘

卷二

部族

挹婁

三韓

勿吉

卷三

部族

百濟

卷四

部族

新羅

卷五

部族

靺鞨

卷六

部族

渤海

卷七

部族

完顔

建州

附金史姓氏考

卷八

疆域

興京

吉林

黒龍江

肅慎四至

肅慎城 肅慎縣

夫餘國都

夫餘城 夫餘府

挹婁國界

挹婁故地 挹婁縣

三韓分地

三韓屬國

三韓故地 馬韓都督府 辰州 三韓縣

卷九

疆域

沃沮 濊 

勿吉行程

勿吉七部故地

勿吉旁國

百濟里至

百濟郡城 百濟 邑 

百濟諸城

新羅

雞林州

新羅九州

靺鞨

黒水州 黒水府

鐵利越喜故地

卷十

疆域

渤海國境

忽汗州 忽汗城 

上京 龍泉府

龍州

湖州

渤州

中京 顯徳府

盧州

顯州

鐵州

湯州

榮州

興州

東京 龍原府

慶州

鹽州

穆州

賀州

南京 南海府

沃州

晴州

椒州

西京 鴨緑府

神州

桓州

豐州

正州

長嶺府

河州

夫餘府

鄚頡府

髙州

安寕郡

定理府

定州

瀋州

安邉府

安州

率賔府

益州

建州

東平府

䝉州

沱州

東平寨

懐逺府

富州

美州

福州

鐵利府

廣州

蒲州

義州

歸州

安逺府

寕州

慕州

郢銅洓三州

葢州

崇州

集州

麓州

卷十一

疆域

遼東北地界

遼上京長春州

遼東京遼陽府

開州

定州

保州

辰州

盧州

来逺城

鐵州

興州

湯州

崇州

海州

渌州

桓州豐州正州慕州

顯州

宗州

乾州

貴徳州

瀋州

集州

廣州

遼州

遂州

通州

韓州

雙州

銀州

同州

咸州

信州

賔州

龍州

湖州

渤州

郢州

銅州

洓州

率賔府

定理府

鐵利府

安定府

長嶺府

鎮海府

冀州

東州

尚州

吉州

麓州

荆州

懿州

媵州

順化州

寕州

衍州

連州

歸州

蘇州

復州

肅州

安州

榮州

率州

荷州

源州

渤海州

寜江州

河州

祥州

遼營衛 阿延女真

伊徳女真

五國部

卷十二

疆域

金上京

㑹寜府

肇州

隆州

信州

夫餘路

海蘭路

率賔路

哈斯罕路

呼爾哈路

烏爾古徳哷勒統軍司

咸平路

咸平府

韓州

金東京 遼陽府

澄州

瀋州

貴徳州

盖州

復州

来逺州

博索府

卷十三

疆域

元瀋陽路

開元路

咸平府

海蘭府碩達勒達等路

肇州

博索府

附明衛所城站考

卷十四

山川

啟運山

天柱山

隆業山

長白山

輝山

白平山

遼山 呼瑪山

庫堪山

果囉山

馬鞍山

冷山

徳林石

龍首山

蛇山

刁蹕山

醫巫閭山

千山

十三山

首山

明王山

華表山

熊岳山

蒺藜山

龍鳳山

鳳凰山

噶哈嶺

太蘭岡

吉林崖

古哷山

扈爾竒山

宜罕山

伊瑪䕶山岡

薩爾滸山

鐵背山

碩欽山

尚間崖

斐芬山

阿布達哩岡

固拉庫崖

青苔峪

黄骨島

牽馬嶺

覺華島

興安嶺

皮島

吕翁山

松山

塔山

杏山

附載單單大嶺諸山

卷十五

山川

混同江

鴨綠江

愛呼河

圖門江

佟佳江

遼河

渾河 瀋水

太子河

沙河

大清河

柴河

范河

輝發河

伊屯河

伊爾們河

小凌河

大凌河

羊腸河

珠子河

率賔水 札蘭水

海蘭水

拉林河

阿勒楚喀河 海古勒水

呼爾哈河

琿春河

██

滔爾河

黒龍江

屯河

哈勒琿河

奥婁河

蓒芋泊

附載弱水諸水

卷十六

國俗

滿洲

騎射

冠服

卷十七

國俗

政教

卷十八

國俗

祭祀

祭天

祀神

襍禮

官制

語言

附金史舊國語解考

卷十九

國俗

物産

卷二十

國俗

雜綴

等謹按

欽定滿洲源流二十卷乾隆四十三年奉

勅撰洪惟我

國家朱果發祥肇基東土白山黒水實古肅慎氏之舊封典籍遺文班班可考徒以年祀綿長道途修阻傳聞不免失真又文字互殊聲音屢譯記載亦不能無悞故厯代考地理者多莫得其源流是編仰禀

聖裁參考史籍證以地形之方位騐以舊俗之流傳博徴詳校列為四門一曰部族自肅慎氏以後在漢為三韓在魏晉為挹婁在元魏為勿吉在隋唐為韎新羅渤海百濟諸國在金為完顔部並一一考訂異同存真辨妄而索倫費雅喀諸部毘連相附者亦並載焉二曰疆域凡渤海之上京龍泉府靺之黒水府燕州勃利州遼之上京黄龍府金之上京㑹寧府元之肇州並考騐道里辨正方位而一切古蹪附見焉三曰山川凡境内名勝分條臚載如白山之或稱太白山徒太山黒水或稱完水或稱室建河以及松花江即粟未水寧古塔即忽汗水今古異名者皆詳為辨證其古有而今不可考核者則别為存疑附於末四曰

國俗如左傳所載楛矢貫隼可以見騎射之原松漠紀聞所載軟脂蜜膏可以見飲食之㮣而後漢書所載辰韓生兒以石壓頭之妄誕無稽者則訂證其謬至於渤海以来之文字金源以来之官制亦皆並列其體例每門以

國朝為綱而詳述列朝以溯本始其援據以

御製為據而博採諸書以廣參稽允足訂諸史之訛而傳千古之信非諸家地志影響附㑹者所能擬也乾隆五十四年正月恭校上

總纂官 紀昀 陸錫熊 孫士毅

總 校 官 陸 費 墀

欽定四庫全書

欽定滿洲源流考卷一

部族

謹按我

國家誕膺

景命肇啟大東毓瑞凝祥同符雅頌皇皇乎元鳥之生商髙禖之啟稷矣恭考

實録自

始祖定三姓之亂建國鄂多理城即以滿洲建號繼繼繩繩鍾靈篤慶洪惟

肇祖原皇帝創業於赫圖阿喇之地爰及

景祖覲光揚烈乃舉五嶺以東蘇克素䕶河以西諸部而

撫綏之迨我

太祖髙皇帝天錫智勇懋建大勲既克圖倫遂収棟鄂

太宗文皇帝鴻圖式廓遐邇景從東北諸部盡為臣僕稽諸古昔若肅慎夫餘三韓靺鞨伯濟新羅渤海女真諸國㳂革可徵淮南子云東方多君子之國信矣臣等謹立部族一門先臚舉史冊所載各條㕘以今之考證或訂其音轉之訛或稽其分合之迹斷自肅慎為始而仍弁

國號於簡端以著統

尊溯源之義云

滿洲

按滿洲本部族名恭考

發祥世紀長白山之東有布庫哩山其下有池曰布勒瑚里相傳三天女浴于池有神鵲銜朱果置季女衣季女含口中忽已入腹遂有身尋産一男生而能言體貌竒異及長天女告以吞米果之故因錫之姓曰愛新覺羅名之曰布庫哩雍順與之小舠且曰天生汝以定亂國其往治之天女遂凌空去于是乗舠順流至河歩折栁枝及野蒿為坐具端坐以待時長白山東南鄂謨輝之地有三姓争為雄長日搆兵相仇殺適一人取水河歩歸語衆曰汝等勿争吾取水河歩見一男子察其貌非常人也天不虚生此人衆皆趨問答曰我天女所生以定汝等之亂者且告以姓名衆曰此天生聖人也不可使之徒行遂交手為舁迎至家三姓者議推為主遂妻以女奉為貝勒居長白山東鄂多理城建

號滿洲是為

國家開基之始以

國書考之滿洲本作滿珠二字皆平讀我

朝光啟東土每嵗西藏獻丹書皆稱

曼珠師利大皇帝翻譯名義曰曼珠華言妙吉祥也又作曼殊室利大教王經云釋迦牟尼師毘盧遮那如來而大聖曼殊室利為毘盧遮那本師殊珠音同室師一音也當時

鴻號肇稱實本諸此今漢字作滿洲盖因洲字義近地名假借用之遂相沿耳實則部族而非地名固章章

 

可考也

御製全韻詩

天造皇清發祥大東山曰長白江曰混同峻極襟帶福萃靈鍾山頂有潭闥門名揚(叶長白山髙二百餘里綿亘千餘里雄觀峻極扶輿靈氣所鍾山之上有潭曰闥門周八十里源深流廣鴨緑混同愛滹三江出焉)三天女者降而浴躬神鵲含果吞以娠中錫之姓名母遂凌空 (山之東有布庫哩山其下有池曰布勒瑚里相傳有三天女曰恩古倫次正古倫次佛庫倫浴于池有神鵲含米果置季女衣季女含口中忽已入腹遂有身尋産一男生而能言體貌竒異及長母告以吞米果之故因錫之姓為愛新覺羅名之曰布庫哩雍順與小舠桑之母遂凌空去)有取水人見訝異徴交手舁歸推為主國三姓定亂鄂多城崇號建滿洲開基肇宗(天男乗舠順流而下至河歩登岸折栁及蒿為坐具端坐其上其地有三姓争為雄長搆兵仇殺有取水河歩者見而異之歸語人曰汝等勿争吾取水河歩見一男子察其貌非常人也天必不虚生此人衆往視皆以為異因詰其由來答曰我天女所生天男生我以定汝等之亂者且告其姓名衆曰此天生聖人也不可使之徒行乃交手為舁迎至家三姓者議推為國主以女百里妻之奉為貝勒其亂乃定遂居長白山東鄂多理城國號滿洲是為開基之始按滿洲清字本作滿珠我國家肇基于東故西藏每嵗獻丹書皆稱曼珠師利大皇帝至今漢字作滿洲者盖因洲字義近地名假借用之遂相㳂從俗云)元鳥商室帝武周家

聖必有啟異揆同風

右長白山發祥

肅慎(一作息慎又作禝慎)

虞竹書紀年帝舜有虞氏二十五年息慎氏來朝貢弓矢

史記虞帝紀云南撫交阯北發西戎析枝渠搜氐羌北山戎發息慎

周

汲冡周書王㑹解云西面者正北方稷慎大麈孔子家語武王克商肅慎氏貢楛矢

尚書序成王既伐東夷息慎來賀

尚書傳王俾榮伯作賄肅慎之命

史記孔子世家有隼集于陳庭楛矢貫之石砮矢長尺有咫陳湣公使使問仲尼仲尼曰隼來逺矣此肅慎之矢也

後漢書康王之時肅慎復至

漢

後漢書古肅慎國在夫餘東北千餘里東濵大海

淮南子海外三十六國有肅慎氏

三國

三國志魏書明帝青龍四年肅慎貢楛矢

晉

晉書肅慎國東北有山出石其利入鐵将取之必先祈神周武王時獻其楛矢石砮逮于周公輔成王復遣使入賀爾後千餘年雖秦漢之盛莫之致也及文帝作相魏景元末來貢楛矢魏帝詔歸於相府賜其王傉雞錦罽緜帛至武帝元康初復來貢獻元帝中興又詣江左貢其石砮成帝時復通使於石季龍

南北朝

册府元龜宋孝武帝大明三年肅慎國獻楛矢按肅慎之名著于周初考竹書紀年有虞舜二十五年息慎獻弓矢之文史記虞帝紀亦稱北發息慎鄭元注曰息慎或謂之肅慎周書王㑹解又作稷慎息稷與肅音轉之訛其為一國無疑由來固已逺矣秦漢之盛史無傳焉後漢書挹婁傳則云即古肅慎似其名至漢而止然魏晉時間通使聘史官皆以肅慎書之則不得云東漢無肅慎也要之負山襟海地大物博又風氣樸淳故厯虞夏商周迄魏晉傳世二千餘年不絶范蔚宗謂冠弁衣錦噐用爼豆誠非虚語特自漢以後始有岐稱耳宋劉忠恕稱金之姓為米里真夫北音讀肅為湏湏朱同韵里真二字合呼之音近慎盖即肅慎之轉音而不知者

遂以為姓

國初舊稱所屬曰珠申亦即肅慎轉音漢人不知原委遂岐而二之猶之或為稷慎或為息慎其實一也至于自漢魏以後所稱部名則分條詳係于後云

夫餘(一作扶餘)

御製夫餘國傳訂訛

近閲四庫全書内元郝經續後漢書所作夫餘國列傳其官有馬加牛加之名訝其誕詭不經疑有舛誤因命館臣覆勘其說寔本之後漢書及三國魏志夫餘傳之文于是嘆范蔚宗陳夀之徒不識方言好竒逞妄疑誤後人而更惜郝經之失于裁擇也其傳曰國以六畜名官有馬加牛加猪加狗加諸加别主四出道有敵諸加自戰下户擔粮飲食之信如其言則所謂諸加者何所取義乎史稱夫餘善養牲則畜牧必蕃盛當各有官以主之猶今䝉古謂典羊之官曰和尼齊和尼者羊也典馬者曰摩哩齊摩哩者馬也典駝者曰特黙齊特黙者駝也皆因所牧之物以名其職特百官中之一二誌夫餘者必當時有知夫餘語之人譯其司馬司牛者為馬家牛家遂訛為馬加牛加正如周禮之有羊人犬人漢之有狗監耳若必以六畜名官寓相貶則郯子所對少皥氏鳥名官為鳥師而鳥名又何以稱乎蔚宗輩既訛家為加又求其説而不得乃强為之辭誠不值一噱總由晉宋間人與外域道理遼阻于一切音譯素所不通遂若越人視秦人之肥瘠率憑耳食為傅會甚而至借惡詞醜字曲肆其其詆毁之私可鄙孰甚且蔚宗以附彭城王義康謀反伏誅陳夀索米為人作佳傳其人皆不足取其言又何足據乎苐後漢書三國志久經刋行舊文難以更易因命于續後漢書中改加為家並為訂其踳謬如右

謹按馬加牛加之説始于范蔚宗陳夀厯代史志襲謬承訛至郝經續後漢書猶㳂用之盖當時音譯未通曲為傅㑹更千百年未有能知其妄者恭讀

御製夫餘國傳訂訛指加為家字之誤近例之蒙古典羊典馬之官逺徴諸周禮羊人犬人之掌設官分職至理所存古今一揆也蔚宗輩之貽誤後人盖非淺鮮矣臣等敬録冠簡端以示萬世折衷之準其自後漢以下諸書凡有關夫餘事實者仍以次條列云

漢

後漢書夫餘國在元菟北千里地方二千里㝡為平敞以員柵為城有宫室倉庫以六畜名官有馬加牛加狗加其邑落皆主屬諸加

册府元龜夫餘國本濊地也漢武帝元朔元年以其地為滄海郡數年乃罷至元封三年滅朝鮮分置樂浪臨屯元莵真畨四郡至昭帝始元

 

五年罷臨屯真畨以并樂浪元菟元莵復徙居句麗自單單大嶺(後漢書作單大嶺魏志通考與此同)已東悉屬樂浪後以境土廣逺復分嶺東七縣置樂浪東

部都尉

後漢書建武二十五年夫餘王遣使奉貢光武厚答報之于是使命嵗通永寧元年遣嗣子尉仇台詣闕順帝永和元年其王來朝帝作黄門㰻吹角抵□以遣之桓帝延熹四年遣使朝賀貢獻靈帝熹平中復奉章貢

册府元龜漢安帝延光元年夫餘王遣使貢獻又獻帝延康元年遣使貢獻

通考漢安帝永初五年夫餘王始将歩騎七八千人入樂浪桓帝永康元年王夫台将二萬人

侵元莵

三國志夫餘在長城之北去玄菟千里國有君王皆以六畜名官有馬加牛加猪加狗加犬使後漢書作單大嶺魏志通考與此同犬使者使者邑落有豪民民下户皆為奴僕諸加别主四出道大者主數千家小者數百家有敵諸加自戰下户俱擔糧飲食之漢末公孫度雄長海東夫餘王尉仇台更屬遼東時句麗鮮卑强度以夫餘介其間妻以宗女(按郝經續後漢書與此同不複載)

三國

三國志夫餘王尉仇台死簡位居立無適子有孽子麻余麻余死其子依慮年六嵗立以為王魏略夫餘其國殷富自先世以來未嘗破壞

魏略昔北方有稾離之國(按稾離後漢書作索離注云索音度洛反通典作槖離梁書作櫜離非髙句麗之髙麗也惟隋書直作髙麗合為一國誤)其王者侍婢有身王欲殺之婢云有氣如鷄子來下我故有身後生子名曰東明東明善射王恐奪其國也欲殺之東明走南至施掩水(後漢書作掩㴲水注云今髙麗中有盖斯水疑此水是也梁書作掩帶水)以弓擊水魚鼈浮為橋東明得渡因都王夫餘之地

晉

晉書夫餘在元菟北千餘里其王印文稱濊王之印國中有古濊城武帝時頻來朝貢至太康六年為慕容廆所襲破其王依慮死子弟走保沃沮有司奏䕶東夷校尉鮮于嬰不救夫餘失于機畧詔免嬰以何龕代之明年夫餘後王依羅遣詣龕求率見人還復舊國龕上列遣督郵賈沈以兵送之廆又要之于路沈與戰大敗之羅得復國

南北朝

梁書髙句驪其先出自東明東明本櫜離王之子王欲殺之東明走至夫餘而王焉隋書夫餘王嘗得河伯女閉于室内為日光隨而照之感而遂孕生一大卵有一男子破█而出名曰朱蒙夫餘之臣咸請殺之其母以告朱蒙朱蒙東南走遇一大水朱蒙曰我是河伯外孫日之子也今有難而追兵且及如何得渡于是魚鼈積而成橋朱蒙遂渡朱蒙建國號髙句麗

隋書百濟(另條詳後)之先出自髙麗其王有侍婢生東明及長王忌之東明懼逃至淹水夫餘人共奉之東明之後有仇台者篤于仁信始立其國于帶方故地漢遼東太守公孫度以女妻之漸以昌盛為强國初以百家濟海因號為百濟北史朱蒙者其俗言善射也(按今滿洲語稱善射者謂之卓琳莽阿卓與朱音相近琳則齒舌之餘韵也莽阿二字急呼之則音近蒙是傳寫雖訛音解猶有可考也)夫餘王狩于田以朱蒙善射給一矢殪獸甚多夫餘之臣謀殺之朱蒙乃與焉違等二人走至紇升骨城(後周書作紇斗骨城) 居焉號曰髙句麗魏書豆莫婁國在勿吉國北千里去洛六千里舊北夫餘也在失(失通考作室)韋之東或言本濊地也

通典百濟即後漢末夫餘王尉仇台之後延興二年其王餘慶上表云臣與髙麗先出夫餘

唐

唐書髙麗者出自夫餘之别種也百濟國本亦夫餘之别種

通典髙麗得夫餘地置夫餘城後屬于渤海(叧條詳後)通考渤海以夫餘故地為夫餘府遼史地理志唐時契丹逹呼爾(舊作大賀今從八旗姓氏通譜改) 氏蠶食夫餘靺鞨(另條詳後)之區地方二千餘里按髙麗出自夫餘夫餘出自索離索讀如槖故或書為槖槖形似櫜故又轉為櫜櫜與稾音同故魏畧及遼志復作稾與髙麗實二國也夫餘在髙麗北稾離又在夫餘北故東明南走而至夫餘朱䝉亦南走而至髙麗然其事彷彿相同或傳聞之有一誤也隋書謂夫餘王尉仇台始立國于帶方自後遂稱百濟後魏時百濟所上書亦云先與髙麗源出夫餘自晉以後百濟王之姓名有夫餘腆夫餘豐夫餘隆盖真以夫餘為姓矣後漢書稱夫餘在元菟北千里南接髙接髙麗東接挹婁本濊地故魏畧云夫餘王印文曰濊王之印謂本濊地而夫餘居之其舊國為豆莫婁在勿吉北千里是夫餘始在極北後乃兼有南陲唐初地入于髙麗髙麗既滅屬于渤海為夫餘府其後見于史志者若遼之通州安逺軍龍州黄龍府金之隆州利渉軍元之開元路皆其故地(並詳後渤海條及疆域門)稾離國見于遼史為韓州鳳州俱在今開原西北境外與挹婁實唇齒之邦也

 

 

 

 

 

 

 

欽定滿洲源流考卷一

欽定四庫全書

欽定滿洲源流考卷二

部族

挹婁(一作□樓)

漢後漢書挹婁古肅慎之國也在夫餘(條詳見前) 東北其邑落各有大人處于山林之間自漢興以後臣屬夫餘册府元挹婁地多山險人形似夫餘善乗船北沃沮畏之毎夏藏于巖穴至冬船道不通乃下居邑落

三國

三國志挹婁在夫餘東北千餘里人多勇力土氣寒劇于夫餘古之肅慎氏國也自漢以來臣屬夫餘夫餘責其租賦重以黄初中叛之夫餘數伐之其人衆雖少所在山險隣國人畏其弓矢卒不能服也

通考挹婁即古肅慎之國也其國在不咸山北魏常道鄉公景元末來貢楛矢石砮弓甲貂皮之屬

晉

晉書肅慎一名挹婁在不咸山北其國東北有山出石其利入鐡将取必先祈神武帝元康初來貢元帝中興又詣江左貢其石砮至武帝時通貢于石季龍四年方達

唐

新唐書渤海(另條詳後)本粟末靺鞨姓大氏髙麗滅率衆保挹婁之東牟山地直營州東二千餘里遼史地理志大氏始保挹婁之東牟山有乞乞仲象者渡遼水自固武后封為震國公後自稱震王

五代史武后時乞乞仲象子祚榮立因並有乞四比羽之衆四十萬人據挹婁

遼

遼史地理志瀋州昭徳軍雙州保安軍定理府皆故挹婁國地(按瀋州昭徳軍今承徳縣雙州保安軍今鐡嶺縣定理府在今興京境内)

金

大金國志北接室韋西界渤海鐡離東瀕海三國志所謂挹婁地也按挹婁之名始于後漢考之史傳即古肅慎氏晉書所謂肅慎一名挹婁是也至南北朝始别有勿吉靺鞨(勿吉靺鞨俱另條詳後)之稱而舊名之見于簡冊者猶有可考如遼之瀋州雙州定理府金之挹婁縣皆僅指一隅非其全部元史稱瀋陽路為挹婁故地似矣而于開元路則云古肅慎地隋唐曰靺鞨又似岐而二之者盖魏晉以前部族未分魏晉以後釐而為七族愈繁而地愈廣容有非舊部之名所能該者矣至金史地理志謂瀋州本遼定理府為挹婁故壤考遼志則瀋州之外别有定理府亦屬挹婁之地遼之定理實唐時渤海所建至金已廢又金志稱瀋州挹婁縣本遼舊興州常安縣考遼志東丹城北至挹婁縣范河二百七十里則遼時已有挹婁縣盖郡邑雖移而幅員有定今見于

盛京通志者若承徳若鐵嶺若吉林若寧古塔自奉天府治極于東北胥挹婁地也又明一統志載洪武二十九年設左右千戸于懿路城永樂八年復設中千戸于懿路城其廢址今在鐵嶺縣城南六十里又有站名懿路亦作伊魯當即遼金挹婁縣之遺今滿洲語謂巖穴之穴為葉嚕與伊魯音相近可知當時命名之義而音轉傳訛厯代遂有互異究之遺址可尋正猶陶之為陶邱豳之為豳亭焉爾

三韓

御製三韓訂謬

嘗讀後漢書三韓傳稱辰韓人兒生欲令頭扁皆押之以石訝其說之悖于理而肆為詭誕以惑世也夫以石押頭壮夫且不能堪而以施之初墮地之小兒實非人情所宜有間考三韓建國本末諸史率多牴牾以方位凖之盖在今奉天東北吉林一帶壤接朝鮮與我國朝始基之地相近國朝舊俗兒生數日即置卧具令兒仰寝其中乆而腦骨自平頭形似扁斯乃習而自然無足為異辰韓或亦類是耳范蔚宗不得其故從而曲為之解甚矣其妄也且如漢人生兒常令側卧久而左右角平頭形似狹蒙古人生兒以韋帶束之木板植立于地長則股形㣲箕此亦皆習而自然無足為異藉如蔚宗所言豈漢人蒙古亦皆以石押之令其頭狹而股箕乎若夫三韓命名史第列馬韓辰韓弁韓(亦曰弁辰)而不詳所以稱韓之義陳夀魏志直云韓地韓王魚豢魏畧且以為朝鮮王凖冒姓韓氏其為附會尤甚盖國語及蒙古語皆謂君長為汗韓與汗音相混史載三韓各數十國意當時必有三汗分統之史家既不知汗之為君而庸鄙者至譌韓為族姓何異扣槃捫籥以喻日哉且中外語言不通不能强為詮解者勢也今夫天昭昭在上人皆仰之然漢語謂之天國語謂之阿卜喀蒙古語謂之騰格里西畨語謂之那木喀囘語謂之阿思滿以彼語此各不相曉而人之所以敬與天之所以感則無弗同若必一 一以漢字牽附臆度之能乎不能夫韓與汗音似義殊謬而失之誣猶可也至于以石押頭之謬實悖于理斯不可也然則余之三韓訂謬之作烏容已乎哉

謹按三韓雖與漢時諸郡毗連然音譯多訛往往以漢字轉相附㑹于是異說分岐至范蔚宗有生兒以石押頭之論誕妄不經莫斯為甚矣

恭讀

御製三韓訂謬以國語蒙古語證韓之當為汗而即漢人蒙古習俗之不同并推及

國朝生兒仰寝卧具見理之至常而無足怪審音知義曠若發蒙據事揆情瞭如指掌誠非厯代紀載家所能窺測也謹録冠諸書之前以昭凖則

漢

漢書朝鮮傳真畨辰國欲上書見天子朝鮮雍閼弗為通(師古曰辰謂辰韓之國也)通典三韓後漢時通焉一曰馬韓二曰辰韓三曰弁韓(晉梁二書作弁辰)馬韓在西有五十四國其北與樂浪南與倭接辰韓在東十有二國其北與濊貊接弁辰在辰韓之南亦十有二國其南亦與倭接凡七十八國百濟(另條詳後)是其一國焉大者萬餘户小者數千家各在山海間地合方四千餘里東西以海為限皆古之辰國也馬韓最大共立其種為辰王都目支(魏志作月支通考作自支) 國盡王三韓之地其諸國王先皆是馬韓種人

後漢書馬韓邑落雜居無城郭辰韓耆老自言秦之亡人避苦役適韓國馬韓割東界地與之或名之為秦韓有城柵屋室諸小别邑各有渠帥貿易以鐡為貨兒生欲其頭扁皆押之以石弁辰與韓辰雜居城郭衣服皆同其人形皆長大美髪而刑罰嚴峻初朝鮮王準為衛滿所破乃将其餘衆走入海攻馬韓破之遂立為韓王準後滅絶馬韓人復自立為辰王

魏略朝鮮王凖為衛滿所破走入海中其子及留在國者因冒姓韓氏凖王海中不與朝鮮相

往來

魏略初右渠(朝鮮王衛滿之孫)未破時朝鮮相厯谿卿以諫右渠不用東之辰國時民随出居者二千户亦與朝鮮真畨不相往來至王莽時亷斯鑡為辰韓右渠帥欲來降出其邑落見一人其語非韓人問之曰我等漢人名户來我等軰千五百人伐材木為韓所得積三年矣辰鑡因將户來出詣樂浪郡郡令鑡乗大船入辰韓取户來伴輩尚得千人其五百人已死辰韓曰我當出贖直耳乃出辰韓萬五千人弁韓布萬五千疋鑡収取直還郡

册府元龜漢建武二十年韓國亷斯人蘇馬諟等詣樂浪貢獻帝封蘇馬諟為亷斯邑君使屬樂浪郡四時朝謁

後漢書本紀建武二十年韓國人率衆詣樂浪内附(注辰韓卞韓馬韓謂之三韓國也) 

通考靈帝末韓濊並盛郡縣不能制百姓苦亂多流亡入韓者獻帝建安中公孫康分屯有有鹽縣(屯有有塩兩縣並漢遼東所屬)以南荒地為帶方郡遣公孫模張敞等収集遺民興兵伐韓濊舊民稍出是後韓遂屬帶方郡

三國

魏志韓在帶方之南東西以海為限南與倭接其地方可四千里有三種一曰馬韓二曰辰韓弁韓辰韓者古之辰國也馬韓在西其民土著各有長帥大者名臣智散在山海間無城郭凡五十餘國總十萬餘户辰王治月支國魏景初中明帝宻遣帶方太守劉昕樂浪太守鮮于嗣越海定二郡諸韓國臣智加賜邑君印綬其次與邑長部從事吴林以樂浪本統韓國分割辰韓八國以與樂浪吏譯轉有異同臣智激韓忿攻帶方郡﨑離營時太守弓遵樂浪太守劉茂興兵伐之遵戰死二郡遂滅韓辰韓在馬韓東自言避秦役來適韓國今有名之為秦韓者始有六國分為十二國弁辰亦十二國又有諸小别邑各有渠帥總四五萬户其十二國屬辰王辰王常用馬韓人作之世世相繼土地肥美弁辰與韓雜居亦有城郭衣服居處與辰韓同其瀆盧國與倭接界十二國亦有王

晉

晉書馬韓居山海之間凡有小國五十六所武帝太康元年二年其王頻遣使貢方物七年八年十年又頻至太熈元年詣東夷校尉何龕上獻咸寧三年復來明年又請内附辰韓常用馬韓人作主雖世世相承而不得自立明其流移之人故為馬韓所制也太康元年其王遣使貢方物二年復來朝貢七年又來

通考三韓自咸寧三年來貢明年又請内附其王來朝自後無聞盖為百濟新羅(另條詳後)所吞併

南北朝

梁書辰韓始有六國稍分為十二新羅其一也馬韓有五十四國百濟其一也

唐

舊唐書百濟國為馬韓故地

宋

宋史定安國本馬韓之種為契丹所破其帥糾合餘衆保于西鄙建國改元自稱定安開寳三年其王烈萬華因女真遣使入貢

遼

遼史地理志髙州三韓縣辰韓為扶餘弁韓為新羅馬韓為髙麗開泰中聖宗伐髙麗取三國之遺人置縣

按三韓統名辰國自漢初已見後為新羅百濟所併其七十八國之名備載于魏志國名多繫以卑離二字如監奚卑離内卑離辟卑離如來卑離以滿洲語考之當為貝勒之轉音正猶汗之訛為韓而三汗之統諸貝勒于體制洽相符合也至馬韓亦作慕韓辰韓亦作秦韓弁韓亦作弁辰又作卞韓尚書傳扶餘馯並稱正義謂馯即韓也當時祗以諧音並非漢語范蔚宗始稱為韓國韓人魏志遂有韓地韓王之目甚者至訛為韓氏又如弁韓在三韓中記載獨少考史記真畨注謂畨音普寒切遼東有潘汗縣或即弁韓之轉音亦未可定或有以三韓為髙麗者盖因宋史髙麗傳有崇寧後鑄三韓通寳之文又遼史外紀遼時常以三韓國公為髙麗封號遂謂三韓之地盡入髙麗不知髙麗之境亦屬三韓所統當時假借用之未經深考耳至遼之三韓縣乃取髙麗俘户所置並非其故壤也

勿吉

南北朝

魏書勿吉在髙麗北舊肅慎國也邑落各自有長不相總一其人勁悍常輕豆莫婁諸國延興中遣使乙力支朝貢太和初又貢馬五百匹自云其國先破髙句麗十落宻共百濟謀從水道并力取髙句麗來請其可否詔三國宜共和順勿相侵擾九年復遣使侯尼支朝獻十二年遣使貢楛矢方物十七年遣使婆非等五百餘人朝獻景明四年遣使俟力歸(北史作侯力歸)興和二年遣使石久云(北史作石文云) 等貢方物至于武定不絶北史勿吉一曰靺鞨(另條詳後) 其部凡七種其一號粟米部與髙麗接勝兵數千多驍武其二伯咄部在粟末北勝兵七千其三安車骨部在伯咄東北其四拂湼部在伯咄東其五號室部在拂湼東其六黒水部在安車西北其七白山部在粟末東南勝兵並不過三千而黑水部尤勁自拂湼以東矢皆石鏃即古肅慎氏也

册府元龜魏孝文延興五年勿吉國遣使朝獻又太和二年十年並遣使朝貢十二年勿吉國貢楛矢石砮十七年遣使朝獻又宣武景明四年正始四年勿吉國貢楛矢又永平元年二年三年並遣使朝貢四年延昌元年貢楛矢延昌二年三年七月九月並朝貢四年孝平熈平二年貢楛矢神龜元年二年朝貢東魏孝静帝天平三年興和二年三年武定二年四年五年北齊武平三年並遣使朝貢

隋

太平寰宇記隋初靺鞨國有使來獻謂即勿吉也

通考隋開皇初勿吉遣使貢獻文帝厚勞之其國與隋懸隔惟粟末白山為近

唐

舊唐書靺鞨盖肅慎之地後魏謂之勿吉

太平寰宇記貞觀初伯咄安車骨入號室部髙麗破後並歸渤海惟黒水部全盛分為十六部落通考拂湼亦稱大拂湼開元天寳間八來獻鯨晴貂䑕白兎新唐書渤海本粟末部姓大氏

五代

五代史黒水靺鞨本號勿吉當後魏時見中國盖古肅慎氏之地也其衆為分數十部而黑水㝡處其北尤勁其部族世次史皆失其紀

遼

遼史營衛志國外十部有長白山部

金

金史世紀景祖稍役屬諸部自白山之屬以至五國之長皆聴命

金史世紀勿吉古肅慎地也元魏時勿吉有七部太祖敗遼兵于境使梁福烏達喇(舊作斡答喇)招諭渤海人曰女真渤海本同一家皆勿吉之七部也北盟録女真所居之地東瀕海南接髙麗西接渤海鐡離北近室韋三國所謂挹婁元魏所謂勿吉是也

按勿吉始見于北魏亦謂之靺鞨故魏書為勿吉傳隋書為靺鞨傳而北史傳云勿吉一名靺鞨其事則實為一國盖南北音殊譯對互異併不得謂一國而二名也第自唐武徳以前則勿吉與靺鞨互稱武徳以後則黑水一部獨强分為十六部始専稱靺鞨而粟末部自萬嵗通天以後改稱震國又稱渤海無復目為勿吉者矣今靺鞨渤海各具専條取史傳之稱勿吉者繋屬于此至伯咄五代史太平寰宇記作汩咄拂寰宇記作拂湼(按滿洲語謂朋友曰固楚與汩咄音同謂羣處之羣曰佛寕與拂揑音同兩句相連即朋友之意當時二部命名應取諸此而音字傳説遂不畫一耳又按佛寕清文作□ 下一字尼音二字合切漢字無恰合者借用寧字譯之)考遼史地理志為紫蒙縣為興平軍為始平軍地粟末部

以粟末水得名即今之松阿哩江白山今長白山滿洲語謂之果勒敏 珊延阿琳黑水今黑龍江滿洲語謂之薩哈連烏喇詞異義同尤信而可徴也至諸史咸稱七部中黑水尤勁扶輿之氣鍾厚於兹益以徵我

國家出震方行霆驅電掃八旗勁旅有勇知方所由來者逺矣

 

 

 

 

 

欽定滿洲源流考卷二

欽定四庫全書

欽定滿洲源流考卷三

部族

百濟(一作伯濟)

漢

後漢書三韓(另條見前)凡七十八國伯濟是其一國焉

三國

三國志馬韓有伯濟國

晉

册府元龜晉簡文帝咸安二年正月百濟遣使貢方物六月遣使拜百濟王餘句(按百濟為夫餘王尉仇台之後故以夫餘為姓諸史往往刪去夫字誤)為鎮東将軍領樂浪太守孝武帝太元十一年以百濟世子餘暉為鎮東将軍百濟王義熙十二年以百濟王映為使持節都督百濟諸軍事鎮東将軍百濟王通典晉義熙中以百濟王夫餘腆為使持節督百濟諸軍事

通考百濟即後漢末夫餘(另條見前)王仇台之後馬韓五十四國百濟是其一也初以百家濟因號百濟後漸强大兼諸小國晉時句麗既畧有遼東百濟亦畧有遼西晉平(唐栁城北平之間) 自晉以後吞併諸國據有馬韓故地南接新羅(另條詳後)北拒髙麗千餘里西限大海處小海之南自晉代受藩爵自置百濟郡

太平寰宇記百濟西限大海過海至越州處小海之南南到海即倭國晉代受藩爵自置百濟郡其人土著地多下濕率皆山居

南北朝

宋書髙麗傳髙祖踐祚詔曰使持節督百濟諸軍事鎮東将軍百濟王映執義海外逺修貢職惟新告始宜荷國休可鎮東大将軍持節都督王公如故

宋書百濟國本與髙麗俱在遼東之東千餘里其後髙麗畧有遼東百濟畧有遼西百濟所治謂之晉平郡晉平縣義熙十二年以百濟王餘映為使持節都督百濟諸軍事鎮東将軍百濟王髙祖踐祚進號大将軍少帝景平二年映遣長史張威詣闕貢獻元嘉二年太祖詔之曰皇帝問使持節都督百濟諸軍事鎮東将軍百濟王累葉忠順越海效誠慕義既彰厥懷亦欵浮桴驪水獻琛執贄故嗣位方任以藩東服勉朂所莅無墜前蹤今遣兼謁者問丘恩子兼副謁者丁敬子等宣㫖慰勞稱朕意其後每嵗遣使奉表獻方物七年百濟王餘毗復修職貢以映爵號授之二十七年毗上書獻方物私假臺使馮野夫西河太守表求易林占式腰弩太祖並與之毗死子慶代立世祖大明元年遣使求除授詔許之二年慶遣使上表曰臣國累葉偏受殊恩文武良輔世蒙朝爵行冠軍将軍右賢王餘紀等十一人忠勤宜在顯進伏願垂愍並聴賜除仍以行冠軍将軍右賢王餘紀為冠軍将軍以行征虜将軍左賢王餘昆行征虜將軍餘暈並為征虜将軍以行輔國将軍餘都餘乂並為輔國将軍以行龍驤将軍沐衿餘爵並為龍驤将軍以行寧朔将軍餘流糜貴並為寧朔将軍以行建武将軍于西餘婁並為建武将軍太宗泰始七年又遣使

貢獻齊書武帝永明八年百濟王牟大上表曰寧朔将軍臣姐瑾等四人振竭忠効攘除國難志勇果毅等威名将論功料勤宜在甄顯今依例輙假行職伏願恩愍聴除所假寧朔将軍面中王姐瑾厯贊時務武功並立今假行冠軍将軍都将軍都漢王建威将軍八中侯餘古弱冠輔佐忠効夙著今假行寧朔将軍阿錯王建威将軍餘厯忠欵有素文武列顯今假行龍驤将軍邁盧王廣武将軍餘固忠効時務光宣國政今假行建威将軍弗斯侯又表曰臣所遣行建威将軍廣陽太守兼長史臣髙達行建威将軍朝鮮太守兼司馬臣楊茂行宣威将軍兼㕘軍臣會邁等三人志行清亮忠欵風著往太始中比使宋朝今任臣使冒涉波險宜在進爵謹依例合假行職伏願除正達邊効夙著勤勞公務今假行龍驤将軍帶方太守茂志行清壹公務不廢今假行建威将軍廣陵太守(舊作萬今據前文改)執志

周宻屢致勤効今假行廣武将軍清河太守詔可並賜軍號除大為使持節都督百濟諸軍事鎮東大将軍使謁者僕射孫副策命大襲其祖父(梁書作父)牟都爵為百濟王是嵗魏人又發騎數十萬攻百濟入其界弁大遣将沙法名賛首流解禮昆木千那率衆襲擊魏軍大破之建武二年遣使上表曰去庚午年(按庚午為齊武帝永明八年)獫允弗悛舉兵深逼臣遣沙法名等領軍逆討宵襲霆擊乗奔追斬僵尸丹野今邦宇寧謐實名等之畧今假沙法名行征虜将軍邁羅王贊首流為行安國将軍辟中王解禮昆為行威武将軍弗中侯木干那前有軍功又拔臺舫為行廣威将軍面中侯伏願天恩特愍聴除又表曰臣所遣行龍驤将軍樂浪太守兼長史臣慕遺行建武将軍城陽太守兼司馬臣王茂兼㕘軍行振武将軍朝鮮太守臣張塞行揚武将軍臣陳明在官忘私蹈難弗顧今任臣使冒涉波險各假行爵伏願特賜除正詔可並賜軍號(按此所載百濟人地名有與滿洲語相近者若牟大當為穆丹韵也弗斯當為富森滋生也牟都當為穆敦切磋之磋也弗中當為法珠樹杈也又如沙氏解氏木氏皆百濟大族其名如首流當為舒嚕珊瑚也干那當為噶納往取也時代雖遥尚亦有可通者耳)梁書馬韓有五十四國百濟其一後漸强大兼諸小國其國本在遼東之東晉世據有遼西晉平二郡自置百濟郡晉太元中王須義熙中王餘映宋元嘉中王餘毗並遣獻生口餘毗死子慶立慶死子牟都立都死子牟太(齊書作大)立齊永明中除太都督百濟諸軍事鎮東大将軍百濟王天監元年進太號征東将軍尋為髙句驪所破衰弱者累年遷居南韓(按弁韓在辰韓之南故史稱為南韓)地普通二年王餘隆始復遣使奉表稱累破句驪今始得通好而百濟更為强國其年詔加寧東大将軍五年隆死復以其子明為綏東将軍百濟王所治城曰固麻中大通六年大同七年累遣使獻方物并請湼槃等經義毛詩博士并工匠畫師等敇並給之太清三年猶遣使貢獻

南史馬韓五十四國百濟其一也後漸强大兼諸小國其國本與句驪俱在遼東之東千餘里

晉世據有遼西晉平二郡地自置百濟郡晉義熙十二年以餘映為王宋元嘉七年百濟王餘毗復修貢職以映爵號授之毗死子慶代立慶死立子牟都牟都死立子牟大齊永明中除大都督百濟諸軍事鎮東大将軍百濟王梁天監中為髙麗所破衰弱累年遷居南韓地普通二年王餘隆始復遣使奉表稱累破髙麗今始與通好五年隆死復以其子明為持節督百濟諸軍事綏東将軍百濟王其人形長太清三年遣使貢獻及至見城闕荒毁並號慟涕泣侯景怒囚執之景平乃得還國

册府元龜宋髙祖永初元年餘映進號鎮東大将軍文帝元嘉七年十七年二十年二十七年並遣使獻方物孝武大明元年七年並遣使朝貢順帝昇明二年王牟都遣使貢獻詔授使持節都督百濟軍事鎮東大将軍齊武帝永明八年遣謁者僕射孫副策命牟太為百濟王曰於戲惟爾世襲忠勤誠著遐表海路肅澄要貢無替式循彝典用纂顯命敬膺休業可不慎歟梁普通二年詔加餘隆寧東大将軍詔曰守藩海外逺修貢職乃誠款到朕有嘉焉宜率舊章服兹榮命三年遣使貢方物五年以餘隆子明為縘東将軍百濟王陳文帝天嘉三年以百濟王餘明為撫東大将軍臨海王光大元年宣帝大建九年後主至徳二年四年並遣使入朝

魏書百濟國其先出自夫餘其民土著地多下濕率皆山居延興二年其王餘慶始遣使上表曰臣建國東極豺狼隔路雖世承靈化莫由奉藩瞻望雲闕馳情㒺極凉風微應伏惟陛下協和天休不勝係仰之情謹遣私署冠軍将軍駙馬都尉弗斯侯長史餘禮龍驤将軍帶方太守司馬張茂等投舫波阻搜徑元津託命自然之運遣進萬一之誠冀神祗垂感皇靈洪覆克達天庭宣暢臣志雖旦聞夕没永無餘恨又云臣與髙句驪源出夫餘先世之時篤崇舊款其祖釗輕廢隣好親率士衆陵踐臣境臣祖須整旅電邁應機馳擊矢石暫交梟斬釗首自爾以來莫敢南顧自馮氏數終餘燼奔竄醜漸盛遂見凌逼構怨連禍三十餘載財殫力竭轉自孱踧若天慈曲矜逺及無外速遣一将來救臣國又云今漣有罪國自魚肉大臣强族殺戮無已是滅亡之期假手之秋也且馮族士馬有鳥畜之戀樂浪諸郡懷首丘之心天威一舉有征無戰臣雖不敏志效畢力當率所統承風響應且髙麗不義逆詐非一外慕隗囂藩卑之辭内懷兇禍豕突之行或南通劉氏或北約蠕蠕共相唇齒謀陵王畧今若不取将貽後悔去庚辰年後臣西界小石山北國海中見屍十餘并得衣器鞍勒視之非髙麗之物後聞乃是王人來降臣國長蛇隔路以沈于海雖未委當深懷憤恚陛下合氣天地勢傾山海豈令小豎跨塞天逵今上所得鞍一以為實驗顯祖以其僻達冒險朝獻禮遇優厚遣使者邵安與其使俱還詔曰卿處五服之外不逺山海歸誠魏闕欣嘉至意用戢于懷卿與髙麗不睦屢致凌犯茍能順義守之以仁亦何憂于冦仇也前所遣使浮海以撫荒外之國積年不返達否未能審悉卿所送鞍比校舊乗非中國之物不可以疑似之事以生必然之過經畧權要已具别㫖又詔曰知髙麗阻强侵軼卿土修先君之舊怨棄息民之大徳兵交累代難結荒邊使兼申胥之誠國有楚越之急乃應展義扶㣲乗機電舉但以髙麗稱藩先朝供職日久于彼雖有自昔之釁干國未有犯令之愆卿使命始通便求致伐討尋事會理亦未周故往年遣禮等至平壤欲驗其由状然髙麗奏請頻煩辭理俱詣行人不能抑其請司法無以成其責故聴其所啟詔禮等還若今復違㫖則過咎益露後雖自陳無所逃罪然後興師討之于義為得所獻錦布海物雖不悉達明卿至心今賜雜物如别又詔璉䕶送安等安等至髙句驪璉稱昔與餘慶有仇不令東過安等于是皆還乃下詔切責之五年使安等從東萊浮海賜餘慶璽書褒其誠節安等至海濵遇風飄蕩竟不達而還

魏書髙麗傳髙麗王釗烈帝時與慕容氏相攻建國四年慕容元真伐之釗單騎奔竄後為百濟所殺(按烈帝為道武帝之伯祖隋書以昭列帝三字相連為髙麗王之名殊誤)涉羅國為百濟所併

魏書勿吉傳勿吉先破髙句驪十落宻共百濟謀從水道併力取髙句麗(勿吉國另條見前)

太平寰宇記百濟國後魏孝文帝遣衆征破之後其王牟大為髙句麗所破遷居南韓舊地

後周書百濟者馬韓之屬國夫餘之别種有仇台者始國于帶方其地界東極新羅北接髙句麗西南俱限大海王姓夫餘氏自晉宋齊梁據江左後魏宅中原並遣使稱藩兼受封拜齊氏擅東夏其王隆亦通使焉隆子昌建徳六年遣使獻方物宣政元年又遣使來獻

北史百濟夫餘王東明之後(詳見前夫餘條)有仇台者篤于仁信始立國于帶方故地漢遼東太守公孫度以女妻之遂為强國初以百家濟因號百濟王姓餘氏(按後周書作夫餘氏當以後周書為是)其都曰居拔城亦曰固麻城其外更有五方方有十郡其人兼有新羅髙麗倭等亦有中國人有僧尼多寺塔而無道士有鼓角箜篌笙竽箎之樂行宋元嘉厯以建寅月為嵗首國中大姓有八族(原脫八字今據隋書增)沙氏燕氏刕(通考作劦注云音狹) 氏解氏真(隋書新唐書俱作貞)氏國氏木氏苗(新唐書作䒤通考作苩注云音白)氏齊武平元年齊後主以餘昌為使持節侍中車騎大将軍帶方郡公百濟王如故二年又以餘昌為持節都督東青州諸軍事東青州刺史周建徳六年齊滅餘昌始遣使通周宣政元年又遣使來獻

隋

隋書百濟夫餘王東明之後開皇初其王餘昌遣使貢方物拜昌為上開府帶方郡公百濟王平陳之嵗有一戰船漂至海東牟羅國其船得還經于百濟昌資送之甚厚并遣使奉表賀平陳髙祖善之下詔曰百濟往復至難若逢風浪便致傷損百濟王心迹淳至朕已委知相去雖逺事同言面何必數遣使來自今以後不湏年别入貢朕亦不遣使往王宜知之開皇十八年(北史作八年) 昌使其長史王辯那來獻方物屬興遼東之役遣使請為軍導帝下詔曰往嵗為髙麗不供職貢無人臣禮故命将討之髙元君臣畏服歸罪朕已赦之不可致伐厚其使而遣之髙麗頗知其事以兵侵掠其境昌死子餘宣立餘宣死子餘璋立大業三年璋遣死者燕文進朝貢其年又遣使王孝隣入獻請討髙麗煬帝許之令覘髙麗動静然璋内與髙麗通和七年帝親征髙麗璋使其臣國智牟來請軍期帝大悅厚加賞錫遣尚書起部郎席律詣百濟與相知明年六軍度遼璋亦嚴兵于境聲言助軍尋與新羅有隙每相戰争十年復遣使朝貢後天下亂使命遂絶其南海行三月有牟羅國南北千餘里東西數百里附庸于百濟

唐

舊唐書百濟地在京師東六千二百里東北至新羅西渡海至越州南渡海至倭國北渡海至髙麗其王所居有東西兩城又外置六方方管十郡其用法叛逆者死籍沒其家殺人者以奴婢三贖罪官人受財及盗三倍追贓仍終身禁錮武徳四年其王夫餘璋遣使獻果下馬七年又遣大臣奉表朝貢髙祖遣使冊為帶方郡王百濟王自是嵗遣朝貢髙祖撫勞甚厚因訟髙麗閉其道路不許來通中國詔遣朱子奢往和之又與新羅世為仇敵數相侵伐貞觀元年賜璽書曰王世為君長撫有東藩海隅遐曠風濤險阻忠欵之至職貢相尋尚想徽猷甚以嘉慰新羅王金真平王之隣國每聞遣師征討不息阻兵安忍殊乖所望朕已對王侄福信及髙麗新羅使人具勅通和咸許輯睦王必須忘彼前怨識朕本懷共篤隣情即停兵革璋因遣使陳謝實相仇如故十一年遣使獻鐵甲雕斧賜綵帛三千段并□袍等十五年璋卒其子義慈告哀太宗素服哭之贈光祿大夫賻物二百段遣使冊義慈為柱國帶方郡王百濟王十六年義慈興兵伐新羅取四十餘城又發兵以守之與髙麗通好謀取党項(新唐書作棠項誤) 城以絶新羅入朝之路新羅遣使告急請救太宗遣司農丞相里元奨齎書告諭及太宗親征髙麗百濟乗虚襲破新羅十城(新書作七城)二十二年又破其十餘城數年之中朝貢遂絶髙宗永徽二年始又遣使朝貢使還降璽書于義慈曰海東三國開基自久地實犬牙近代已來遂搆嫌隙戰争交起朕代天理物載深矜憫去嵗新羅使金法敏奏書乞詔百濟令歸所侵之城若不奉詔即自興兵打取但得故地即請交和朕以其言既順不可不許王所兼新羅之城並宜亟還其本國王若不從朕已依法敏所請任其決戰亦令約束髙麗不許救恤髙麗若不從命即令契丹諸蕃渡遼澤入抄掠王可深思朕言自求多福六年新羅王金春秋又表稱百濟與髙麗靺鞨侵其北界已沒三十餘城顯慶五年命左衞大将軍蘇定方統兵討之大破其國擄義慈及太子隆小王孝演等五十八人送京師命右衞郎将王文度為熊津都督總兵以鎮之義慈事親以孝行聞友于兄弟時人號海東曾閔及至京數日而卒贈金紫光祿大夫衞尉卿文度濟海而卒百濟僧道琛舊将福信(按新唐書福信為夫餘璋之從子)率衆據周留城遣使往倭國迎故王子夫餘豐立為王其西部北部並翻城應之時郎将劉仁願留鎮于百濟府城道琛等引兵圍之帶方州刺史劉軌代文度統衆便道發新羅兵以救仁願轉戰而前所向皆下道琛于熊津江口立兩柵以拒官軍仁軌與新羅兵四面夾擊之退走入柵阻水橋狹墮水及戰死萬餘人道琛等乃釋仁願之圍退保任存城(按新唐書作任孝城) 新羅兵以糧盡引還時隆朔元年三月也于是道琛自稱領軍将軍福信自稱霜岑将軍使告仁軌曰聞唐與新羅約誓百濟無問老少一切殺之然後以國付新羅與其受死豈若戰亡所以聚結自守耳仁軌作書具陳禍福遣使諭之道琛置仁軌之使于外館傳語謂曰使人官職小我一國大将不合自㕘不答書遣之尋而福信殺道琛并其衆夫餘豐但主祭而已二年七月仁願仁軌率留█之兵大破福信餘衆于熊津之東福信等以真峴城臨江髙險又當衝要加兵守之仁軌引新羅兵乗夜薄城四面攀堞而上比明而入據其城遂通新羅運糧之路仁願奏請益兵詔發淄青萊海之兵七千人遣左(新唐書作右)威衞将軍孫仁師統衆浮海赴熊津以益之時福信既專其兵權與夫餘豐漸相猜貮稱疾卧于窟室将俟夫餘豐問疾謀襲殺之夫餘豐覺而率其親信掩殺福信又遣使往髙麗及倭國請兵以拒官軍孫仁師中路迎擊破之遂與仁願之衆相合兵士大振于是仁師仁願及新羅王金法敏帥陸軍進劉仁軌及别帥杜爽夫餘隆率水軍及糧船自熊津江往白江以會陸軍同趋周留城仁軌遇夫餘豐之衆于白江之口四戰皆㨗焚其舟四百艘豐脱身而走王子夫餘忠勝忠志等率士女及倭衆並降百濟諸城皆復歸仁師等振旅還詔劉仁軌代仁願率兵鎮守乃授夫餘隆熊津都督遣還本國共新羅和親以招輯餘衆麟徳二年八月隆到熊津城與新羅王金法敏刑白馬而盟先祀神祇及川谷之神而後歃血藏其盟書于新羅之廟仁願仁軌等既還隆懼新羅尋歸京師儀鳳二年拜光祿大夫太常員外卿兼熊津都督帶方郡王令歸本蕃安輯餘衆時百濟本地荒毁漸為新羅所據隆竟不敢還舊國而卒其孫敬則天朝襲封帶方郡王授衞尉卿其地自此為新羅及渤海靺鞨所分百濟遂絶(按周留既破夫餘豐脫身而走通考亦言豐走不知所在至後唐清秦三年百濟國復遣使來盖其支裔共保海濵仍稱百濟雖故地已失而世祀未嘗絶也)新唐書顯慶五年詔蘇定方為神丘道行軍大總管率左衞将軍劉伯英右武衞将軍馮士貴左驍衞将軍龎孝泰發新羅兵伐百濟自城山濟海百濟守熊津口定方擊敗之乗潮以進趨真都城復破之拔其城義慈挾太子隆走北鄙定方圍之次子泰自立為王率衆固守義慈孫文思曰王太子固在叔乃自王若唐兵解去如我父子何與左右縋而出民皆從之泰不能止定方令士超堞立幟泰開門降定方執義慈隆等送京師平其國析置熊津馬韓東明金漣(按地理志作逺太平寰宇記作蓮)徳安五都督府(按地理志云又置帶方州麟徳後俱廢)擢渠長治之命劉仁願守百濟城義慈尋卒授隆司稼卿

唐會要百濟本夫餘之别種當馬韓之故地其後有仇台者為髙麗所破以百家濟因號百濟東北至新羅

册府元龜唐武徳七年封百濟王夫餘璋為帶方郡王七年九月遣使獻光明甲貞觀十一年璋遣太子隆來朝並獻鐵甲雕斧十三年獻金甲雕斧十五年詔曰故柱國帶方郡王百濟王夫餘璋棧山航海逺禀正朔獻琛奉賮克固始終宜加常數式表哀榮可贈光祿大夫令其嫡子義慈嗣位使祠部郎中鄭文表備禮冊命十九年正月百濟太子夫餘康信貢方物百濟自武徳四年至永徽三年朝貢不絶獻慶五年蘇定方既濟熊津口乗山而陣與之大戰揚帆盖海相續而至敵兵大潰官軍連舳入江水陸並進直趨真都去城二十餘里復傾國來拒大戰破之追奔入郭義慈及太子隆走北境其大将禰植将義慈來降及諸城主亦俱送欵龍朔三年百濟西部人黒齒常之來降常之長七尺餘驍勇有謀畧(按唐書列傳常之為百濟達帥蘇定方平百濟時常之糾合逋亡依任存山自固定方攻之不克常之遂擾二百餘城髙宗遣使招諭乃詣劉仁軌降授左領軍将軍)

通考百濟王夫餘映子餘毗餘毗子慶慶子牟都牟都子牟大每王立必遣使詣江南請命俱授以鎮東大将軍都督百濟諸軍事亦遣使稱藩奉貢于魏尋為髙麗所破衰弱累年梁時王餘隆累破髙麗隆卒子明嗣北齊時亦通使焉齊亡遣使通周隋時其王餘昌立餘昌卒子餘璋立隋亂貢使遂絶唐武徳四年璋始通使自是數朝貢且訟髙麗梗道貞觀初詔使平其怨璋卒子義慈立義慈事親孝與兄弟友時號海東曾子明年與髙麗連和取新羅四十餘城聞帝討髙麗又取新羅七城久之又奪十餘城因不朝貢永徽六年復與髙麗取新羅三十餘城顯慶五年蘇定方平其國璋從子福信等立故王子夫餘豐龍朔二年劉仁願等復破之豐走不知所在帝以夫餘隆為熊津都督俾歸國平新羅故憾招還遺人麟徳二年與新羅王會熊津城刑白馬以盟辭曰往百濟先王侵削新羅破邑屠城天子憐百姓無辜命行人修好先王負險恃遐皇赫斯怒是伐是夷立前太子隆為熊津都督守其祭祀附伏新羅長為與國結好除怨永為藩服右威衞将軍魯城縣公仁願親臨厥盟有貮其徳神明監之乃作金書鐵劵藏新羅廟中仁願等還隆畏衆擕散亦歸京師儀鳳時進帶方郡王遣歸藩是時新羅强隆不敢入舊國寄治髙麗卒武后又以其孫敬襲王而其地已為新羅渤海靺鞨所分百濟遂絶

太平寰宇記百濟舊有五部分統三十七郡二百城七十六萬户顯慶五年以其地分置熊津馬韓東明金蓮徳安五都督府至麟徳三年其舊地沒于新羅城傍餘衆後漸寡弱散投突厥及靺鞨其王夫餘崇(新舊唐書俱作隆)竟不敢歸舊國土地盡入于新羅靺鞨

五代

五代史後唐清泰三年正月百濟國遣使貢方物(册府元龜同)

宋

通考髙麗以百濟為金州金馬郡號南京(按此乃百濟東南邊境其全部始屬新羅後歸渤海及契丹非髙麗所能有也)

元

元史世祖至元四年正月百濟遣其臣梁浩來朝賜以錦繡有差

謹按百濟自後漢時已見史傳厯晉迄唐使命嵗通王本夫餘王仇台之後以夫餘為氏舊國屬馬韓晉代以後盡得馬韓故地兼有遼西晉平二郡自置百濟郡宋書言所治謂之晉平郡晉平縣都城號居拔城則百濟郡即晉平而居拔城即晉平城也馬端臨謂晉平在唐栁城北平之間實今錦州寧逺廣寧之境一統志謂居拔城在今朝鮮境内者殆梁天監時遷居南韓之城歟普通以後累破髙麗斬其王釗更為强國號所治城曰固麻北史謂居拔城即固麻城以滿洲語考之固麻為格們之轉音唐書云王居有東西兩城則居拔即滿洲語之卓巴兩城皆王都故均以格捫稱之其曰建居拔者建字乃漢文通考連三字為城名誤也通考又云南接新羅會要云東北至新羅考百濟之境其西北自今廣寧錦義南跨海盖東南極朝鮮之黄海忠清全羅諸道東西狹而南北長故自栁城北平計之則新羅在其東南而自慶尚熊津計之則新羅在其東北又魏時與勿吉謀并力取髙麗則東北亦隣勿吉矣唐初復取新羅六七十城其界益廣蘇定方浮海濟師故自熊津北趨其國熊津即漢江在朝鮮國城南十里則今朝鮮國城亦百濟之南界也其後夫餘隆畏新羅不敢歸故地為新羅渤海靺鞨所分夫餘豐脱身而走不知所往而後唐時有百濟遣使入貢之文至元初猶通朝使是其支庶保守海隅仍用舊號國祚猶存唐書云百濟遂絶者非也又北史云國有五方方管十郡舊唐書云六方各管十郡則為郡且五六十而定方所得僅三十七郡未得者尚五分之二此必餘衆所保第為渤海契丹所隔故不復相聞耳若其聲明文物之盛與新羅埒史言俗重騎射兼愛墳史信矣其國内衆建侯王以酬勲懿自宋齊時已然則又地廣民稠之驗也

 

 

 

 

 

 

 

 

 

欽定滿洲源流考卷三

欽定四庫全書

欽定滿洲源流考卷四

部族

新羅(一作斯盧一作新盧雞林附)

三國

三國志魏書辰韓(另條見前)十二國有斯盧國通典新羅國魏時新盧國其先本辰韓辰韓始有六國稍分為十二新羅其一也魏将毌丘儉討髙麗破之髙麗王奔沃沮其後復歸故國留者遂為新羅焉

通考新羅國在百濟東南五百餘里(亦在髙麗東南兼有漢時樂浪郡之地)初曰新盧或曰新羅東濵大海魏毌丘儉破髙麗奔沃沮其後復歸故國留者遂為新羅故其人雜有華夏髙麗百濟之屬兼有沃沮不耐韓濊之地其王本百濟人自海入新羅遂王其國

晉

前秦錄新羅在百濟東符堅建元十六年符洛反遣使徴兵於百濟新羅等國並不從秦書符堅建元十八年新羅國王樓寒(按蒙古語謂龍曰婁寒字當即汗音之訛)遣使朝獻通志新羅國在百濟東南五百餘里東濵大海其王本百濟人自海入新羅遂王其地其國初附屬于百濟後因百濟伐髙麗人不堪戎役相率歸之遂致强盛因襲伽羅任那諸國滅之其西北界出髙麗之間先是其國小不能自通符堅時其王樓寒遣使衞頭朝貢堅曰卿言海東之事與古不同何也對曰亦猶中國時代變革名號改易今焉得同

南北朝

宋書元嘉二年倭國遣使自稱使持節都督倭百濟新羅任那秦韓慕韓六國諸軍事(按宋書無新羅傳其名但見于倭國傳中南齊書同)

通志新羅魏時新盧國也宋時曰新羅或曰斯羅

梁書新羅者其先本辰韓也辰韓亦曰秦韓相去萬里傳言秦人避役來適馬韓(另條見前)馬韓割其東界居之辰韓始有六國稍分為十二新羅其一也其國在百濟東南東濵大海南北與句驪百濟接魏時曰新盧宋時曰新羅或曰斯羅(南史同)國小不能自通使聘普通二年王名募秦(按南史通志太平御覽皆作姓慕名秦通考引梁史亦同且云未詳易姓之由新羅金姓相承已久不應于梁時忽稱姓慕考中國人本稱秦人此慕秦二字當為書語非姓名也)始使使隨百濟奉方物

陳書本紀廢帝光大二年六月新羅國遣使獻方物宣帝太建二年六月三年五月十年七月並遣使獻方物

南史新羅在百濟東南五十餘里其地東濵大海南北與句麗百濟接

册府元龜北齊河清四年詔以新羅國王金真興為使持節領東夷校尉樂浪郡公新羅王自河清三年至武平四年並遣使朝貢

北史百濟居漢時樂浪地或稱魏將毌丘儉討髙麗破之奔沃沮其後復歸故國有留者遂為新羅亦曰斯盧其王本百濟人自海入新羅初附庸于百濟百濟征髙麗不堪戎役民相率歸之遂强盛傳世三十至真平

隋

隋書新羅或稱斯盧其國傳祚至金真平開皇十四年遣使貢方物髙祖拜真平為上開府樂浪郡公新羅王大業以來嵗遣朝貢地多山險雖與百濟搆隙百濟亦不能圖之

隋東蕃風土記新羅金姓相承三十餘葉至今亦姓金

通考隋文帝時其王姓金名真平襲加羅任那諸國滅之(並三韓之地)其西北界犬牙出髙麗百濟之間地多山險王姓金貴人姓朴民無氏有名初百濟伐髙麗來請救悉兵往破之自是相攻不置後獲百濟王殺之結怨滋深

唐

舊唐書新羅弁韓之苗裔也在漢時樂浪之地有城邑材落王所居曰金城周七八里衞兵三千人設獅子隊武徳四年王金真平遣使朝貢髙祖親勞問之遣通直散騎侍郎庾文素往使焉賜以璽書及畫屏風錦綵三百段自此朝貢不絶國人多金朴兩姓異姓不為婚髙祖既聞海東三國舊多怨隙逓相攻伐乃問其使為怨所由對曰先是百濟往伐髙麗詣新羅請救新羅發兵大破百濟國因此為怨每相攻伐新羅得百濟王殺之怨由此始七年遣使册拜金真平為柱國封樂浪郡王新羅王貞觀五年卒無子立其女善徳為王宗室大臣乙祭(案蒙古語謂全部之部曰伊濟與乙祭音近)總知國政詔贈真平左光祿大夫九年遣使冊命善徳為王十七年遣使上言髙麗百濟累相攻襲亡失數十城乞偏師救助太宗遣相里元奨齎璽書賜髙麗不聴太宗将親伐髙麗詔新羅纂集士馬應接大軍新羅遣大臣領兵五萬人入髙麗南界攻水口城降之二十一年善徳卒贈光祿大夫餘官封並如故立其妹真徳為王二十二年真徳遣其弟國相伊贊子金春秋(按唐會要以春秋為真徳子誤)及其子文正(按新書作文王)來朝詔授春秋為特進文正為左武衛将軍春秋請詣國學觀釋奠及講論太宗因賜以所制温湯及晉祠碑并新撰晉書将歸國令三品以上宴餞之永嶶元年真徳大破百濟之衆遣其弟法敏以聞(按下文云春秋卒以其子法敏嗣此處弟字當誤新書云遣春秋子法敏是也)帝嘉之拜法敏為太府卿五年真徳卒詔以春秋嗣立為王加授開府儀同三司樂浪郡王六年百濟與髙麗靺鞨率兵侵其北界攻陷三十餘城春秋上表求救顯慶五年命蘇定方為熊津道大總管統水陸十萬仍令春秋為嵎夷道行軍總管與定方討平百濟自是新羅漸有髙麗百濟之地其界益大龍朔元年春秋卒詔其子太府卿法敏嗣位為開府儀同三司上柱國樂浪郡王新羅王三年詔以其國為雞林州都督府(按雞林與今吉林音譯地里俱符是時新羅既兼有百濟髙麗之地里與靺鞨故設都督府于此俾王領之以重其鎮耳)授法敏為雞林州都督法敏以開耀元年卒其子政明嗣位垂拱二年遣使來朝天授三年(按册府元龜作長壽二年) 政明卒立其子理洪為王仍令襲父輔國大將軍行豹韜衛大將軍雞林州都督理洪以長安二年卒輟朝二日立其弟興光為王仍襲兄將軍都督之號(按遼宋以後每以雞林稱髙麗金元時亦以雞林郡公為髙麗封號葢新羅嗣王既世襲都督雞林遂為新羅之通稱迨渤海盛而新羅偏安南境又為髙麗所併故髙麗亦襲是稱號雖地非其舊而名仍沿之耳)興光本名與太宗同先天中則天改焉而(按唐會要興光本名崇基是與明皇同非太宗也又先天為明皇初即位改元之號其非則天所改益明葢舊唐書記載之訛耳) 開元二十一年渤海靺鞨越海入登州時興光族人金思蘭先因入朝留京師至是拜為太僕員外卿令歸國發兵以伐靺鞨仍加授興光寧海軍使二十五年興光卒贈太子太保仍遣左贊善大夫邢璹往弔祭并冊立其子承慶上謂璹曰新羅號為君子之國卿到彼宜闡揚經典使知儒教之盛又聞其人多善奕碁因令善碁人率府兵曹楊季鷹為璹之副天寶二年承慶卒詔遣贊善大夫魏曜往弔祭之冊立其弟憲英為王大厯二年憲英卒國人立其弟乾運為王遣其大臣金隠居奉表入朝請加冊命三年遣使冊立仍冊乾運母為太妃建中四年乾運卒無子國人立其上相金良相為王貞元元年授良相檢校大尉都督雞林州刺史寧海軍使新羅王其年卒立上相金敬信為王敬信即從兄弟也(按敬信即從兄弟句詞意未為明晰據通考葢即良相之從兄弟耳)十四年敬信卒其子先亡國人立敬信嫡孫俊邕十六年遣司封郎中韋丹持節冊命至鄆州聞俊邕卒丹還永貞元年遣兵部郎中元季方冊俊邕子重興(按冊府元龜作重熙)為王(按冊府元龜云并冊其母和氏為太妃妻朴氏為妃)元和三年新羅使人金力奇上言前貞元十六年奉詔冊臣故主金俊邕為王母申氏為太妃妻叔氏為王妃冊使韋丹至中路知俊邕薨其冊却迴在中書省今臣還國請授臣以歸勅鴻臚寺于中書省領受至寺宣授與力奇令奉歸國七年重興卒立其相金彥昇為王授彦昇開府儀同三司檢校太尉持節大都督雞林州諸軍事寧海軍使上柱國新羅王妻貞氏冊為妃命職方員外郎崔廷持節弔祭冊立以其質子金士信副之太和五年彥昇卒以嗣子金士徽為開府儀同三司檢校太尉使持節大都督雞林州諸軍事充寧海軍使新羅王母朴氏為太妃妻朴氏(按冊府元龜作貞氏)為妃命太子左諭徳源寂持節弔祭冊立新唐書新羅國東距長人東南日本西百濟南瀕海北髙麗而王居金城長人者人長三丈或搏人以食其國連山數十里有峽固以鐵闔號闗門新羅常屯弩士數千守之貞觀二年獻女樂二太宗曰比林邑獻鸚鵡尚思鄉丏還况於人乎付使者歸之王金真平無子立女善徳為王國人號聖祖皇姑二十一年其妹真徳襲王明年遣子文王及弟伊贊子春秋來朝拜文王左武衞將軍春秋特進因請改章服從中國制内出珍服賜之龍朔三年詔以其國為雞林州大都督府授其王法敏都督咸亨五年納髙麗叛衆略百濟地守之詔削法敏官爵以其弟右驍衞大将軍臨海郡公仁問為新羅王自京師歸國詔劉仁軌為雞林道大總管發兵窮討法敏遣使入朝謝仁問乃還辭王詔復法敏官爵然多取百濟地遂抵髙麗南境矣(按唐會要言盡有百濟之地及髙麗南境盖髙麗北境已屬渤海故新羅既有百濟之地又兼有髙麗南境非得百濟而始抵髙麗之南也新書誤會及字之意與髙麗傳不合謹詳訂于從)開元中王金興光數入朝帝賜興光瑞文錦五色羅紫繡紋袍金銀精器興光亦上異狗馬黄金美髢諸物初渤海靺鞨入登州興光擊走之進興光寧海軍大使使攻靺鞨二十五年冊其子承慶為王承慶妻朴氏為妃卒弟憲英嗣王帝在蜀遣使泝江至成都朝正月大厯初其子乾初立甫丱█其宰相争權相攻國大亂三嵗乃定建中元年卒無子國人共立宰相金良相貞元元年遣

户部郎中葢塤持節冊命之永貞三年使臣金力奇為其宰相金彦昇金仲恭王弟蘇金添明丏門㦸詔皆可凡再朝貢七年彦昇立長慶寶厯間再遣使者來朝留宿衞開成五年鴻臚寺籍質于及學生嵗滿者一百五人皆還之有張保臯鄭年者皆善戰工用槍年復能沒海履其地五十里不噎角其勇健保臯不能也年以兄呼保臯保臯以齒年以藝常不相下自其國皆來為武寧軍小将後保臯歸新羅謁其王曰遍中國以新羅人為奴婢願得鎮清海使賊不得掠人西去清海海路之要也王與保萬人守之自太和後海上無鬻新羅人者保臯既貴于其國年饑寒客漣水一日謂戍主馮元規曰我欲東歸乞食于保臯元規曰若與保臯所負何如奈何取死其手年曰饑寒死不如兵死快遂去謁保臯飲之極歡飲未卒聞大臣殺其王國亂無主保臯分兵五千人與年持年泣曰非子不能平禍難年至其國誅反者立王以報王遂召保臯為相以年代守清海會昌後朝貢不復至

唐會要新羅者本弁韓之地其先出髙麗魏破髙麗其衆保沃沮後歸故國其留者號新羅國多金朴兩姓異姓不為婚永徽元年王金真徳大破百濟遣使金法敏來朝五年真徳卒髙宗為舉哀于永光門使太常丞張文收弔祭之贈開府儀同三司仍賜綾綵三百段詔以其子春秋嗣位顯慶元年三月又破百濟兵使來告㨗龍朔元年春秋卒子法敏嗣位三年四月詔新羅置雞林大都督仍授法敏雞林州大都督麟徳二年八月法敏與熊津都督夫餘隆盟于百濟之熊津城于是帶方州刺史劉仁軌領新羅百濟儋羅倭人四國使浮海西還以赴泰山之下上元元年(按新唐書作咸亨五年與此異)二月新羅王金法敏既已納髙麗叛亡之衆又封百濟故地遣兵守之帝怒削法敏官爵遣宰臣劉仁軌討之仍以法敏弟金仁問為新羅王時仁問在京師詔令歸國以代其兄仁問至中路聞新羅降乃還二年二月雞林道行軍大總管劉仁軌大破新羅之衆于七重城而還新羅于是遣使入朝并獻方物前後相屬復法敏官爵既盡有百濟之地及髙麗南境東西約九百里南北約一千八百里(按舊唐書云東西千里南北二千里新唐書云横千里縱三千里今既併百濟髙麗無反狹于前之理葢專指新闢之地耳)開耀元年法敏卒遣使冊立其子政明為王長夀二年(舊唐書作天授三年)政明卒冊其子理洪為王三年遣使來朝其年理洪卒(舊唐書作長安二年卒)冊其弟崇基為王仍襲兄輔國大将軍左豹韜衞大将軍雞林州都督神龍三年授驃騎大将軍先天元年改名興光開元十年頻遣使獻方物十二年興光遣獻果下馬二匹及金銀等仍上表陳謝至十二年遣其臣金武勲來賀正及武勲迴降書賜之又使其弟金嗣宗來朝并貢方物至二十一年命太僕卿員外置金思蘭使于新羅思蘭本新羅行人恭而有禮因留宿衞及是委以出疆之任且便之也是年興光奏國内有芝草生畫圖以獻二十二年遣大臣金竭丹來賀正又遣姪志亷獻方物授志亷鴻臚少卿員外置賜絹百匹留宿衞二十三年十一月遣從弟金忠相來朝卒於路贈衞尉卿二十五年興光卒承慶嗣位至二十八年冊其妻朴氏為新羅王妃天寶三年卒命弟憲英嗣位是嵗四月遣使獻方物十月遣使來賀正授左清道率府員外長史賜綠袍銀帶還畨自後頻來朝貢七載遣使獻金銀及六十總布魚牙紬朝霞紬牛黄頭髮人參寶應二年憲英遣使朝貢授其使檢校禮部尚書放還大厯二年憲英卒子乾運立三年命倉部郎中歸崇敬持節冊命七年使金標石來賀正授衞尉員外少卿八年遣使來朝并獻金銀牛黄魚牙紬等方物建中四年乾運卒無子國人立其上相金良相為王貞元元年令户部郎中葢塤往冊其年良相卒立上相敬信為王十四年敬信卒其子先卒國人立敬信嫡孫俊邕為王元和元年放宿衞王子金獻忠歸本國仍加試祕書監三年遣使金力奇來朝四年遣使金陸珍等來朝貢五年王子金憲章朝貢七年重興卒其相金彦昇遣金昌南等告哀其年七月授彦昇開府儀同三司檢校大尉新羅國王彦昇妻貞氏冊為妃仍賜大宰相金斌等三人㦸十一年十一月其入朝王子金士信等遇風飄至楚州鹽城界淮南節度李以聞十五年遣使來朝貢長慶二年使金柱弼來朝寶厯元年王子金昕來朝兼充宿衞太和四年(舊唐書作五年)彦昇卒太和五年四月詔以金景徽為國王母朴氏太妃妻朴氏為妃開成元年王子義琮來謝恩宿衞會昌元年七月勅歸國新羅官前入新羅宣尉副使充兖州都督府司馬賜緋魚袋金雲卿可淄州長史唐六典河南道控新羅之貢獻

册府元龜唐武徳九年新羅遣使訟髙麗王建武闗其道路不得入朝又相與有隙屢相侵掠詔員外散騎侍郎朱子奢和解之建武奉表謝罪請與新羅對使會盟貞觀十七年九月新羅遣使言髙麗百濟侵陵臣國累遭攻襲數十城兩國連兵期于必取将以今兹九月大舉謹遣陪臣歸命大國願乞偏師以存救援帝謂使人曰我頻使人和爾三國髙麗百濟旋踵翻悔意在吞滅我少發邊兵總契丹靺鞨直入遼東爾國自解可緩一年之圍此後知無繼兵還肆侵侮然四國俱擾于國未安此為一策我又能給爾數千株袍丹幟二國兵至建而陳之彼以為我兵必皆奔走此為二策百濟負海之險不修兵械我以數十百船載卒泛海直襲其地此為三策爾國以婦人為主為隣國輕侮我遣一宗枝以為國主待爾國安任爾自守此為四策爾宜思之将從何事使者但唯而無對帝於是遣相遣里元奨齎璽書賜髙麗曰新羅委命國家朝貢不闕爾與百濟宜即戢兵若更攻之明年當出師擊爾國矣葢蘇文謂元奨曰髙麗新羅怨隙已久往者隋室相侵新羅乗釁奪髙麗五百之地自非反地還城此兵恐未能已元奨曰既往之事安可追論蘇文竟不從十八年元奨還元奨初至平壤葢蘇文又破新羅兩城詔以髙麗侵逼新羅令營州都督張儉等率幽營二都督府兵馬問罪屬麗東水泛儉等兵不能濟二十二年新羅國伊贊於(於字新舊唐書俱作子)金春秋及其于文王來朝帝遣光祿卿栁亨持節郊勞之是年百濟復破其一十三城永徽元年六月新羅王金真徳大破百濟之衆遣使以聞六年二月遣營州都督程元振左衞中郎将蘇定方發兵一萬討髙麗以侵掠新羅故也時新羅王金春秋言髙麗百濟靺鞨相連侵其北境奪三十三城乞兵救援故遣元振經略之顯慶元年百濟伐新羅新羅拒戰破之是年十月遣王子文王來朝咸亨四年燕山道總管李謹行(按謹行靺鞨人)破髙麗叛黨于瓠盧河之西髙麗平壤餘衆遁入新羅五年二月遣劉仁軌為雞林道行軍大總管以伐新羅又以靺鞨兵浮海而南略新羅之南境仁軌還詔以李謹行為安東鎮撫大使屯兵於新羅之買肖城以經略之前後三戰皆㨗于是新羅遣使入朝并獻方物開元二年二月王子金守忠來朝留宿衞賜宅及帛以寵之十一年四月遣使獻果下馬一匹表曰鄉居海曲地處遐陬原無泉客之珍本乏賨人之貢敢将方産之物塵凟天宫駑蹇之才滓穢龍廐竊方燕豕敢楚雞深覺靦顔彌增汗戰是年賀正使金武勲還國賜興光錦袍金帶及綵素三千匹十九年二月使臣金志良來賀正授大僕員外少卿賜帛六十匹還畨降書與新羅王曰所進牛黄及金銀等物省表具知卿二明慶祚三韓善隣時稱仁義之鄉代著勲賢之業文章禮樂聞君子之風納款輸誠効勤王之節固藩維之鎮衞諒中外之表儀朕每晨興佇念宵衣待賢想見其人以光啟沃俟卿覯止允副所懷今使至知嬰疾苦不遂祗命言念遐濶用增憂勞時侯暄和想痊復也今賜綵綾五百匹帛二千五百匹宜即領取(詳此詔則開元時曽命新羅王入朝而王因疾不至也)二十一年十二月王姪志亷來朝謝恩也初帝賜興光白鸚鵡雄雌各一及紫羅繡袍金銀鈿器物瑞文錦五色羅綵三百餘段興光表曰地隔蓬壺天慈洽逺鄉暌華夏睿澤覃幽伏覩瓊文跪披玉匣含九霄之雨露帶五采之鵷鸞辯惠靈禽素蒼兩妙或稱長安之樂或傳聖主之恩羅錦彩章金銀寶鈿見之者爛目聞之者驚心微效若塵重恩如岳循涯揣分何以上酬詔饗志亷于内殿二十二年新羅王金興光從弟左領軍衞員外将軍忠信上表曰臣所奉進止令臣執節本國發兵馬攻靺鞨有事續奏者奉聖㫖時為替人金孝方身亡便留臣宿衞今從姪志亷到訖臣即合還每思前所奉旨無忘夙夜陛下先有制加本國王寧海軍大使錫之旌節伏望因臣還國以副使假臣豈惟斯怒益振固亦武夫作氣帝許焉二十四年六月新羅王表曰伏奉恩敇浿江以南令新羅安置錫臣境土廣臣邑居遂使墾闢有期農桑得所奉絲綸之㫖荷榮寵之深粉骨糜身無由上荅(按此則開元時以浿江以南地與新羅考新舊書俱未載)天寶二年制曰故開府儀同三司使持節都督雞林州諸軍事兼持節寧海軍使新羅王金承慶弟憲英奕葉懷仁率心當禮大賢風教條理尤明中夏軌儀衣冠素襲馳海珍而遣使準雲吕而通朝代為純臣累効忠節頃者兄承土宇没而無嗣弟膺繼及抑惟常經是用賔懷優以冊命可襲兄新羅國王開府儀同三司使持節大都督雞林州諸軍事兼充持節寧海軍使憲宗元和三年勅新羅王叔金彦昇弟仲恭等三人宜令本國准舊例賜㦸七年勅新羅國大宰相金崇斌等三人令本國准例賜㦸十五年新羅質子金士信奏本國嘗差質子宿衞每有天使臨畨即充副使轉通聖㫖下告國人今在城質子臣當次行敬宗初即位雞林人前右監門衞率府兵曹㕘軍金雲卿進狀請充入本國宣慰副使從之敬宗寶厯元年國王金彦昇奏先在太學生崔利貞金叔貞朴季業四人請放還畨其新赴朝貢金允夫金立之朴亮之等十二人請留在宿衞仍請配國子監習業鴻臚寺給資糧從之二年十二月新羅質子金允夫請准舊例中使入畨便充副使同到本國譯詔書不許但隨告使充副使文宗開成元年新羅王金景徽遣其子義琮來謝恩兼宿衞二年還畨是年十二月新羅質子試光祿卿金允夫進狀稱入朝充質二十六年三蒙改授試官再當本國宣慰及冊立等副使准往例皆蒙特授正官遂授武成王廟令三年新羅王金祐徴遺淄青節度使奴婢帝矜以逺人令却歸本國新羅自武徳四年至會昌元年朝貢不絶張九齡集與新羅王金興光勅知卿欲于浿江置戍既與渤海衝要又與祿山相望仍有逺圖宜遵長策且渤海久已逋誅卿每嫉惡深用嘉之

五代

五代史新羅自唐髙祖時封金真(按新舊書俱作金真平當係此誤)為樂浪郡王其後世常為君長同光元年國王金朴英遣使者來朝貢長興四年權知國事金溥遣使來朴英溥世次立卒史皆失其紀自晉以後不復至

册府元龜後唐同光二年十一月國王金朴英遣倉部侍郎金鑠錄事㕘軍金㓜卿朝貢二年正月國王及本國泉州(按新唐書有全州無泉州當即一州而傳寫異也)節度使王逢規遣使朝貢六月遣使朝散大夫倉部侍郎賜紫金岳來朝授朝議大夫試衞尉少卿天成二年四月新羅國康州遣使林彦來朝貢對于中興殿長興三年四月權知本國金遣使執事侍郎金朏貢方物

五代會要天成二年二月新羅遣使張芬等來朝三月以新羅國權知康州事王逢規為懷化大将軍新羅國前登州都督府長史張希巖新羅登州(舊訛金州據冊府元龜改)知後官本國金州司馬李彦謨並檢校右散騎常侍又以張芬為檢校工部尚書副使兵部郎中朴述洪兼御史中丞判官倉部員外郎李忠式兼御史清泰二年以入朝使朏為檢校工部尚書副使司賔大卿李儒為将作少監

宋

諸蕃志新羅國與泉之海門對峙俗忌隂陽家子午之說故興販必先至四明而後再發(按宋時新羅為契丹所隔故由海道以至四明與隂陽家之説殊無干涉志葢為此說以文之耳)或曰泉之水勢漸低故必經由四明有大族金氏朴氏其治法峻故少犯道不拾遺建隆二年遣使來貢興國二年又貢中國使至必涓吉而後具禮

髙麗圖經髙麗既併新羅東北稍廣其西北與契丹接昔以遼為界後為所侵逼退保鴨淥以為險(按此與下通考所云皆北宋末髙麗之界也是時新羅北境屬金其南境屬髙麗故髙麗之東北稍廣而退保鴨淥亦始于此時云)

通考髙麗以新羅為東州樂浪府號東京建炎二年募使絶域者浙東副總管楊應忱請身使三韓結雞林以達燕雲假刑部尚書往使髙麗髙麗不奉詔乃還

奉使行程錄自咸州九十里至同州皆北行東望大山金人云此新羅山山内深逺無路可行深處與髙麗接界山下至所行路可三十里自同州百七十里至黄龍府東行(按遼之咸州金為咸平府同州金為銅山縣俱在今鐵嶺開原之間東至威堡堡即吉林界南至奉天即唐時髙麗界開原即漢時夫餘國界百濟之舊國也通考謂新羅西北界出髙麗百濟之間者應即指此其後皆併于渤海是時則屬女真也)

遼

遼史太祖九年新羅遣使貢方物天贊四年復來貢天顯元年以王郁等從征新羅有功優加賞賚太宗天顯三年遷東丹民以實東平其民或亡入新羅女真聖宗開泰元年歸州言居民本新羅所遷未習文字請設學以教之

遼史兵衞志屬國可紀者五十九其二十一曰新羅

遼史地理志唐元和中渤海王大仁秀南定新羅開置郡縣海州巖淵縣東界新羅故平壤城在縣西南又中京大定府設朝天館以待新羅使

契丹國志太祖併吞諸部渤海王大諲譔深憚之與新羅結援新羅言語名物有似中國國王誦自契丹承天太后時入貢其後王誦為部下所殺立其弟詢契丹以王誦進貢興兵北討十年方罷兵新羅依舊朝貢(按新羅王之名遼史不載聖宗本紀髙麗西京留守康肇弑其王誦立誦從兄詢詔東征後髙麗復朝貢是誦與詢皆髙麗王名此事亦係髙麗非新羅也聖宗用兵新羅本紀亦未載惟地理志有聖宗伐新羅還一語耳) 契丹四至東南至新羅國以鴨淥江東八里黄土嶺為界

元

元史髙麗傳髙麗地東至新羅南至百濟皆跨大海後闢地益廣併古新羅百濟髙句麗三國為一(按髙麗所併實止二國東南之地其西北諸境並未屬髙麗也)

謹按新羅自魏時始見謂之斯盧亦曰新盧實一國也唐初兼百濟髙麗二國之地龍朔元年始以其國為雞林州都督府以新羅王金法敏兼大都督其後嗣王皆兼雞林都督之號考新羅故地本與百濟髙麗為隣通考云在百濟東南其西北界出髙麗百濟之間唐書唐會要言在百濟東北以新唐書髙麗傳考之髙麗東跨海距新羅南跨海距百濟西北渡遼水接營州北接靺鞨則自今奉天遼陽南至鳳凰城渡鴨淥江至今朝鮮之咸鏡平安等道者髙麗也自今開元廣寧錦義寧逺南至葢平復州寧海又東南跨海極朝鮮之全羅黄海忠清等道者百濟也而新羅之境東南兼有今朝鮮慶尚江原二道西北直至今吉林烏拉又西近開元鐵嶺出髙麗百濟之間故百濟之東北東南皆相隣近髙麗介處其中通考所云亦在髙麗東南奉使行程錄所云自咸州至同州(今開原鐵嶺界)東望大山即新羅界遼志所云海州(即今海城始屬百濟後為髙麗所分復入渤海又歸于遼)東界新羅是也唐顯慶乾封以後百濟髙麗之地多入新羅東西增九百里南北增千餘里幅員益廣而唐人篇什往往以海外稱者葢西北為渤海契丹所隔必浮海往來始達其南境故耳洎開元元和之際渤海愈盛鴨綠江以北皆為渤海所有遼志所謂渤海王大仁秀南定新羅開置郡邑是也後唐清泰末髙麗復起王建襲據新羅邊邑建都松岳元史所謂在鴨淥江東千餘里非平壤之舊者是也于是新羅所有僅海城以東及朝鮮數道非復唐時之境而自五代至遼傳國依然不絶也至雞林即吉林雞與吉音既相符核諸地里亦合葢在龍朔時既兼二國與靺鞨渤海壤地相錯設重鎮于此而王自領之自後相沿世襲其號雖吉林故地旋歸渤海而都督之號仍繫新羅雞林遂為新羅之通稱遼宋以後為髙麗所併因舉而屬之髙麗若王雲之撰雞林志王熙王煦之封雞林郡公亦皆沿其舊名耳諸史又云新羅始保沃沮考後漢書魏志通考俱有東沃沮南沃沮北沃沮之文無大君長邑落各自有帥而其地或在挹婁(另條見前)夫餘之南或在挹婁之北或屬元菟或屬樂浪或屬句驪東濵海而南接濊所載皆朝鮮句驪及漢樂浪諸郡事則沃沮者應即今之窩集

盛京邊外東南北諸處在在有之新羅所保據毌丘儉傳在肅慎(另條見前)界南千餘里則當在吉林烏拉之南近長白山殆納沁庫魯訥納魯諸窩集之地歟王本百濟人金姓隋初已三十餘世唐武徳至會昌又十八世五代以後史弗能詳至其山林盤互法令修明道不拾遺人嫻書射史稱君子之國不虚也若休忍躭羅諸國並為新羅所併其遺迹皆在今朝鮮南界云

 

 

 

 

 

欽定滿洲源流考卷四

欽定四庫全書

欽定滿洲源流考卷五

部族

靺鞨

南北朝

北史靺鞨即古肅慎氏也所居多依山水渠帥曰大莫弗瞞咄(案滿洲語謂長曰達稱老翁曰薩克達瑪法是大莫弗三字當係達瑪法也瞞咄二字與滿珠音相近)

括地志靺鞨古肅慎也在柬北萬里已下東及北各抵大海

册府元龜靺鞨在髙麗之北其地在營州東二千里南與新羅相接地方二千里編戸十餘萬兵數萬人北齊武成帝河清二年三年俱遣使朝貢後主天統元年至四年武平元年四年六年並遣使朝貢

後周書髙麗北鄰靺鞨

隋

隋書靺鞨國在髙麗之北邑落各有君長不相總一凡有七部(詳見前勿吉條)西北與契丹接每相攻掠後因其使來髙祖謂之曰我憐念契丹與爾無異宜各守土境豈不安樂何為輙相攻擊使者謝髙祖因厚勞之煬帝初與髙麗戰頻敗其衆渠帥度地稽率其部來歸拜右光禄大夫居之桞城及遼東之役度地稽率其徒以從每有戰功十三年從帝幸江都尋令歸栁城在途遇李宻之亂至髙陽復沒於王須抜未㡬歸羅藝册府元龜開皇元年靺鞨遣使貢方物三年十一年十三年大業十一年並來貢突地稽者靺鞨之長也大業中與兄瞞咄率其部内屬營州瞞咄卒代總其衆拜遼西太守封夫餘侯親來江都屬宇文化及之亂仍歸栁城唐武徳二年通使焉

唐

舊唐書靺鞨葢肅慎之地後魏謂之勿吉在京師東北六千餘里其國凡為數十部各有長帥而黒水靺鞨(按黒水即黒龍江詳見前勿吉條)最處北方尤稱勁健父子相承世為君長武徳初突地稽遣使朝貢以其部落置燕州仍以突地稽為總管劉黒闥之叛也突地稽率所部赴定州遣使詣太宗請授節度以戰功封蓍國公(册府元龜作耆國公)又徙其部落於幽州之昌平城會髙開道引突厥來攻幽州突地稽率兵邀擊大破之貞觀初拜右衛將軍賜姓李氏尋卒子謹行偉貎武力絶人麟徳中厯遷營州都督其部落家僮數千人以財力雄邉累拜右領軍大將軍為積石道經畧大使吐蕃論欽陵等率衆十萬人入冦湟中謹行兵士採樵素不設備忽聞賊至遂建旗伐鼔開門以待之吐蕃疑有伏兵竟不敢進上元三年又破吐蕃數萬衆於青海降璽書勉勞之累授右衛大將軍封燕國公永淳元年卒贈幽州都督自後或其長自來或遣使朝貢每嵗不絶其白山部素附於髙麗因收平壤之後部種多入中國汩咄安居骨室等部亦因髙麗破後並為渤海編戸惟黑水部全盛分為十六部開元十三年安東都䕶薛泰請於黒水靺鞨内置黑水軍續更以最大部落為黒水府(按渤海傳作開元十四與與此小異)仍以其首領為都督諸部刺史屬焉中國置長史就其部落監領之十六年其都督賜姓李氏名獻誠授雲麾將軍兼黒水經畧使仍以幽州都督為其押使自此朝貢不絶

舊唐書百濟傳永徽六年新羅王金春秋表百濟與靺鞨攻其北界沒三十餘城

舊唐書髙麗傳貞觀十九年太宗次安市城髙麗北部耨薩髙延夀等率髙麗靺鞨之衆十五

萬來援安市乾封九年分髙麗故地置都督府九又置安東都䕶府以統之自是髙麗舊戸分投靺鞨

舊唐書鐵勒傳鐵勒國東至靺鞨西至葉䕶太宗征髙麗鐵勒遣使請發兵助軍髙麗莫離支潛令靺鞨㗖以厚利不敢動

新唐書地理志靺鞨州三府三慎州(武徳初以涑沫烏素固部落置僑治良鄉)夷賔州(乾符中以愁思嶺部落置僑治良鄉)黎州(載初元年析慎州置僑治良鄉按原文作載初二年考本紀載初無二年今改)黑水州都督府渤海都督府安静都督府右初皆營州都督府李盡忠陷營州乃遷慎州於淄青之境夷賔州於徐州之境黎州於宋州之境神龍初乃使北還二年皆幽州都督府

通典古時肅慎後魏以後曰勿吉唐則曰靺鞈焉(按鞨字作鞈與諸史異)

册府元龜唐武徳五年靺鞨帥阿固郎來朝七年九年貞觀三年並來朝貢五年黑水部獨來自此每嵗朝貢開元元年靺鞨王子來朝請就市交易入寺禮拜許之二年拂湼靺鞨首領失異䝉越喜靺鞨首領烏施可䝉鐵利靺鞨首領闥許離等來朝迄開元天寳之世一嵗或二三至十年拂湼部靺如價鐵利部買取利來朝並授折衝越喜部茂利䝉鐵利部可婁計黑水部倪屬利稽來朝並授中郎將十一年越喜部勃施計勿湼部朱施䝉鐵利部倪處梨來朝並授郎將十二年鐵利部洖池䝉來朝授將軍越喜部努布利沸湼部魚可䝉並授郎將黒水首領屋作箇授折衝越喜部復遣使破支䝉來賀正旦十三年黑水部遣其將五郎子來賀正授將軍鐡利大首領封阿利越喜部苾利施拂湼部薛利䝉來朝黑水大首領烏素可䝉授折衝諾箇䝉授果毅職紇䝉授郎將十五年鐵利部米象來朝授郎將失伊䝉授果毅十八年黑水部遣使阿布科思(又作阿布思利) 獻方物倪屬利稽等十人來朝授中郎將拂湼部兀異獻馬四十匹授左武衛折衝留宿衛二十四年越喜部首領聿棄計授折衝二十五年拂湼首領兀異授中郎將二十八年越喜部遣其臣野古利鐵利部遣其臣綿度戸獻方物二十九年越喜部遣烏舍利黑水部遣阿布利稽拂湼部遣那棄並來朝大厯二年至十二年建中八年並遣使朝貢建中十九年虞婁越喜並來元和十年黑水部長十一人來(案册府元龜所載靺鞨人名以滿洲語考之如謂好曰賽音謂能曰莽阿與失異䝉音近工於甲者曰烏克紳莽阿與烏施可䝉音近善騎射者曰摩琳莽阿與茂林䝉音近謂努曰努伯哩與努布利音近羽毛豐滿曰豐阿拉與封阿利音近聰明能事曰蘇哷莽阿與薛利䝉音近甚能曰諾凱莽阿與諾箇䝉音近稱弓彆曰密色與米象音近謂柔軟曰烏延與兀異音近傳譯之訛尚有可訂也)

册府元龜唐髙宗儀鳯中授髙藏為朝鮮郡王夫餘隆為帶方郡王並遣歸遼東以輯髙麗百濟餘衆髙藏既至謀叛唐與靺鞨相結召還流卭州其地沒於新羅餘衆散投突厥及靺鞨夫餘隆亦不敢歸舊國土地盡沒於靺鞨髙氏夫餘氏君長遂絶上元二年劉仁軌破新羅之衆於七重城又以靺鞨兵浮海而南略新羅之南境斬獲甚衆開元八年九月遣左驍衛郎將攝郎中張越使於靺鞨以將討奚及契丹也開元十二年新羅王弟金忠信上表請攻靺鞨帝許之

太平寰宇記靺鞨在髙麗北古肅慎地隋初有使來獻謂即勿吉也唐武徳三年部長突地稽遣使朝貢以其部置燕州拜為總管其後黒水部全盛分為十六部落黒水西北有思慕靺鞨正北㣲東十日程有郡利靺鞨東北十日程有窟說靺鞨亦謂之屈設東南十日程有莫曳皆靺鞨今黑水靺靺界南至渤海國徳里府北至小海東至大海西至室韋南北二千里東西千里初太宗謂侍臣曰靺鞨逺來葢突厥降朕所致也其拂湼等部唐初至天寳末亦嘗朝貢或隨渤海國而來惟郡利莫曳皆二部未至

通考唐武徳五年靺鞨渠長阿固郎始來太宗貞觀二年以其地為燕州帝伐髙麗其北部與髙麗合率衆援安市城每戰靺鞨常居前開元十年其帥倪屬利稽來朝拜勃利州刺史於是置黒水府以部長為都督刺史訖帝世朝獻者十五大厯世凡七貞元一來元和中再初黑水西北又有思慕部益北又十日得郡利部東北行十日得窟説部稍東南行十日得莫曳皆部又有拂湼虞婁越喜鐵利等部其地南距渤海北東際於海西抵室韋南北袤二千里東西千里其後渤海盛皆役屬之

五代

五代史黑水靺鞨本號勿吉當後魏時見中國其國東至海南界髙麗西接突厥北隣室韋葢肅慎氏之地也同光二年黑水首領兀兒遣使者來其後常來朝貢自登州泛海出青州其部族世次史皆失其紀(按索倫語謂山曰烏呼與兀兒音同黒水部族至廣而兀兒所部史失其紀以音譯考之當與今索倫近也)

五代會要黑水靺鞨葢肅慎之地在京師東北六千餘里東至於海西接突厥南界髙麗北隣室韋其國凡有十部各有統帥而黑水最處北方尤稱勁健天成四年八月遣使骨至(按骨至當為郭濟之訛滿洲語曲指也)來貢方物以骨至為歸徳司戈遣還長興元年二月其首領兀兒復遣使朝貢二年五月青州奏黒水兀兒部至登州賣馬

册府元龜後唐同光二年九月黑水國遣使朝貢三年黑水胡獨鹿(按滿洲語令急速曰呼都拉與胡獨鹿音近)等遣使朝貢三年青州奏市到黑水馬三十匹

遼

遼史太祖天顯元年靺鞨來貢太宗會同元年靺鞨來貢

遼史兵衛志屬國軍有靺鞨部朝貢無常有事則遣使徴兵或下詔令專征助軍多寡各從其便

遼史地理志唐載初元年(原本作載初二年葢沿唐志之誤謹改)析慎州(原本慎訛鎮今據唐地理志改)置黎州處靺鞨部落後為奚人所據遼為榆州

金

金史世紀靺鞨本號勿吉隋稱靺鞨而七部並同唐初有黑水靺鞨粟末靺鞨其五部無聞粟末靺鞨後稱渤海黒水靺鞨居肅慎地東瀕海南接髙麗嘗以兵十五萬助髙麗拒唐太宗開元中置黑水府賜都督姓李氏名獻誠領黑水經畧使其後渤海盛强黑水役屬之朝貢遂絶五代時契丹盡取渤海地而黑水附於契丹其在南者籍丹其在北者不在丹籍地有長白山黑龍江所謂白山黑水是也

元

元史地理志開元路古肅慎之地隋唐曰黑水靺鞨其後渤海盛役屬之渤海為丹所攻黑水復有其地

謹按靺鞨後魏謂之勿吉其名始見於南北朝北史合為一傳至隋唐則專為靺鞨傳武徳以後遂無復勿吉之稱其七部即勿吉之七部也迨後分部愈廣至有數十最强者為粟末黑水粟末部大氏既興改稱渤海(另條詳後)靺鞨自後魏以來邑落各有君長不相統一其與隋唐諸國使命相通者特其一部一邑即唐時都督刺史之授亦不過假借虚名以通互市往來之便實未有能統而一之者後或分屬契丹猶然散處而黑水一部實在今薩哈連烏拉之境唐時即已獨盛又自分為十六部至五代時改稱女真兼靺鞨諸部而有之而完顔氏(另條詳後)世君其地未嘗一日屬丹也其部族之可考者若思慕郡利窟說莫曳皆虞婁越喜鐵利等皆是(案今黒龍江將軍所屬有錫呼穆苐河有庫裕爾河與思慕窟說音相近當皆以水得名八旗姓譜中有裕嚕氏當即虞婁之轉音上溯挹婁亦相近也又滿洲語謂全部之部曰約希謂隊伍曰黙音謂理曰堅與越喜莫曵皆音亦近)中間渤海盛時亦有侵併至若越喜故地之為懷逺安逺二府領達越等十三州鐵利故地之為鐵利府領廣汾府六州而遼地志載新興縣本越喜國地遼本紀鐵驪國屢通貢使至天祚不絶是越喜入遼而鐵利復自立國迄於金世猶存利與驪音同續通考乃云不知其所始非也虞婁當即挹婁之轉音思慕等部亦當在今黒龍江左右至唐書言白山部分散入中國而遼志有長白山女真三十部稱號雖殊山川可考金源盛而諸部始歸於一焉爾

 

 

 

 

欽定滿洲源流考卷五

欽定四庫全書

欽定滿洲源流考卷六

部族

渤海

唐

舊唐書渤海靺鞨大祚榮者始居營州萬嵗通天年丹李盡榮叛祚榮與靺鞨乞四比羽各東奔保阻以自固盡榮既死則天命右玉鈐衛大將軍李楷固率兵討其餘黨先破乞四比羽又度天門嶺以迫祚榮祚榮合髙麗靺鞨之衆以拒楷固王師大敗楷固脫身還屬契丹及奚盡降突厥道路阻絶則天不能討祚榮遂率其衆東保桂婁(新唐書作挹婁)之故地據東牟山築城以居之祚榮驍勇善用兵靺鞨之衆及髙麗餘燼稍稍歸之聖厯中自立為振(通考作震)國王遣使通於突厥其地在營州東二千里南與新羅相接東北至黒水靺鞨地方二千里編戸十餘萬勝兵數萬人中宗即位遣侍御史張行岌往招之祚榮遣子入侍將加册立會丹與突厥連嵗入邊使命不達先天二年遣將崔訢往册拜祚榮為左驍衛員外大將軍渤海郡王仍以其所統為忽汗州加授忽汗州都督開元七年祚榮卒册立其嫡子桂婁郡王大武藝十四年黑水靺鞨遣使來朝詔以其地為黑水州置長史武藝謂其屬曰黒水途經我境今始與唐家相通舊請突厥吐屯皆即知同去今不計會即請漢官必是與唐家通謀叛背攻我也遣母弟大門藝及其舅任雅(新唐書通考皆作任雅相)發兵以擊黑水門藝曾充質子至京師開元初還國至是謂武藝曰黑水請唐家官吏即欲擊之是背唐也昔髙麗全盛時强兵三十餘萬唐兵一臨掃地俱盡今日渤海之衆數倍少於髙麗事必不可武藝不從門藝兵至境又上書固諫武藝怒遣從兄大壹夏代統兵徵門藝欲殺之門藝遂棄其衆間道來奔詔授左驍衛將軍武藝上表極言門藝罪狀請殺之上宻遣門藝往安西報武藝云門藝逺來歸投義不可殺今流向嶺南乃留其使馬文軌葱勿雅别遣使報之俄有洩其事者武藝又上書云大國示人以信豈有欺誑之理今聞門藝不向嶺南請依前殺却帝遣門藝暫向嶺南以報之二十年武藝遣其將張文休率海賊攻登州詔門藝往幽州徴兵以討之仍令太僕員外卿金思蘭發新羅兵以攻其南境屬寒凍雪深丈餘兵士死者過半無功而還武藝懷怨不已宻遣使至東都假刺客刺門藝於天津橋南門藝格之不死詔捕獲其賊盡殺之二十五年武藝卒子欽茂嗣立

新唐書渤海本粟末靺鞨姓大氏髙麗滅率衆保挹婁之東牟山地直營州東二千里南北新羅以泥河為境東窮海西丹築城郭以居萬嵗通天中有舍利乞乞仲象者與乞四比羽東度遼水保太白山之東北武后封乞四比羽為許國公乞乞仲象為震國公不受命李楷固擊殺比羽是時仲象已死其子祚榮敗楷固兵乃自號震國王地方五千里盡得夫餘沃沮弁韓朝鮮海北諸國先天中拜為左驍衛大將軍渤海郡王自是始去靺鞨號專稱渤海祚榮卒其國諡為髙王子武藝立斥大土宇東北諸國畏臣之改年曰仁安卒諡武王子欽茂立改年大興天寳末欽茂徙上京直舊國三百里忽汗河之東卒諡文王子宏臨早卒族弟元義立一嵗國人殺之推宏臨子華璵為王復還上京改年中興卒諡成王欽茂少子嵩鄰(舊唐書作璘)立改年正厯諡康王子元瑜立改年永徳諡定王弟言義立改年朱雀諡僖王弟明忠立改年太始立一嵗卒諡簡王從父仁秀立改年建興其四世祖野勃(案野勃當為伊伯之轉音滿洲語令進也)祚榮弟也仁秀頗能討伐海北諸部開大境宇有功卒諡宣王子新徳早卒孫彛震立改年咸和卒弟䖍晃立䖍晃卒元錫立初其王數遣諸生詣京師太學習識古今制度至是遂為海東盛國地有五京十五府六十二州以肅慎故地為上京曰龍泉府領龍湖渤三州其南為中京曰顯徳府領盧顯鐵湯榮興六州濊故地為東京曰龍原府亦曰栅城府領慶鹽穆賀四州沃沮故地為南京曰南海府領沃晴椒三州髙麗故地為西京曰鴨渌府領神桓豐正四州曰長領府(案遼史作長嶺古字相通考今吉林烏拉城西南五百里有山名長嶺子滿洲語謂之郭勒敏珠敦南接納魯窩集北接庫勒訥窩集自長白山南一嶺環繞至此遂綿亘不絶為衆水分流之地渤海府名當取諸此)領瑕河二州夫餘故地為夫餘府常屯勁兵扞契丹領扶仙二州鄚頡府領鄚髙二州挹婁故地為定理府領定潘(遼志作瀋當係此誤)二州安邊府領安瓊二州率賔故地為率賔府領華益建三州拂湼故地為東平府領伊䝉陀(通考作沱)黑比五州鐵利故地為鐵利府領廣汾蒲海義歸六州越喜故領為懷逺府領達越懷紀富美福邪芝九州安逺府領寧郿慕常四州又郢銅涑三州為獨奏州涑州以其地涑沫江葢所謂粟末水也幽州節度府與相聘問自營平距京師葢八千里而逺後朝貢至否史家失傳府州並詳後疆域門(考册府元龜渤海朝貢在唐時至會昌間止今詳於後)

册府元龜唐玄宗先天二年二月封靺鞨大祚榮為渤海郡王祚榮聖厯中自立為振國王在營州東二千里兵數萬人至是遣郎將崔訢往册命祚榮左驍衛員外大將軍渤海郡王仍以其所統為忽汗州都督自是每嵗遣使朝貢開元七年祚榮卒遣使弔祭立其嫡子桂婁郡王大武藝襲為左驍衛大將軍渤海郡王忽汗州都督八年六月册武藝嫡男大都利行為桂婁郡王二十年武藝卒其子大欽茂嗣立二十一年渤海靺鞨越海來侵登萊殺刺史韋俊詔新羅王金興光發兵伐之貞元十一年二月令内常侍殷志瞻往渤海册大嵩璘為郡王嵩璘欽茂之子也十四年三月加大嵩璘銀青光禄大夫簡校司空册為渤海國王依前忽汗州都督嵩璘父欽茂以開元間襲郡王都督左金吾大將軍天寳中累加特達太子詹事賔客寳應元年進封國王大厯中又累拜司空太尉及嵩璘嗣位時但授其郡王將軍嵩璘遣使叙理更加册命焉貞元二十一年復加金紫光祿大夫簡校司徒元和元年加簡校太尉四年嵩璘卒册男元瑜為銀青光禄大夫簡校秘書監充忽汗州都督渤海國王八年元瑜卒以其長弟權知國務言義襲十三年以知渤海國務大仁秀為國王十五年加仁秀金紫光禄大夫簡校司空太和五年以權知國務大彛震襲為國王

册府元龜唐開元九年渤海大首領來朝十年遣其大臣味勃計來朝授大將軍十二年遣其臣賀祚慶來賀正旦十三年遣首領烏借支䝉來賀正首領謁徳來朝授果毅王弟大昌勃價來朝授左威衛將軍留宿衛十四年渤海王子大都利行(原文作渤海王大都利考之史傳渤海王實未嘗來朝惟開元八年封王子大都利行為桂婁郡王葢渤海之支郡下文亦稱宿衛王子大都利行卒此處係脫二字謹增)來朝授左武衛大將軍留宿衛王子義信來朝十五年大昌勃價還國封襄平縣開國男王弟大寳方來朝十六年宿衛王子大都利行卒贈特進令有司䕶歸國首領菸夫須來朝授折衝十七年獻鷹及鯔魚王弟大胡雅來朝授遊擊將軍留宿衛王弟大琳來朝授中郎將留宿衛十八年王弟大郎雅來朝賀正大首領使知䝉獻馬三十匹烏那達初(案烏氏為渤海大姓那達初以滿洲語考之當為納丹珠之轉音也)來獻海豹皮五貂䑕皮五瑪瑙杯一馬三十匹十九年國王遣大姓取珍等百二十人來朝二十三年王弟蕃來朝(册府元龜褒異門作二十四年並載授蕃太子舍人)二十五年首領木智䝉公伯計等來獻鷹鶻二十六年獻豹䑕皮千張乾文魚百口二十七年王弟大朂進來朝宴於内殿授左武衛大將軍留宿衛十月使其臣受福子(一作優福子)來謝二十九年遣失阿利來朝天寳二年王弟蕃來朝留宿衛自天寳迄大厯一嵗皆二三至建中元年三年並來朝貞元七年以賀正使大常靖為衛尉卿王子大貞幹來宿衛十年以來朝王子大清允為右衛將軍十四年以王姪大能信為中郎將元和元年二年四年並遣使二年進奉端午使楊光信逃歸榆闗吏執以至五年遣其臣髙才南及其子大延真來朝七年御麟徳殿宴使臣賜官告三十五通衣各一襲八年遣辛文徳等九十七人九年遣髙禮進等三十七人大孝真等五十九人來朝十年賜使者茒貞夀大吕慶等告遣王子大庭俊等一百一人來朝十一年授使人髙宿滿等官十二年十三年十五年長慶二年四年寳厯元年二年太和元年三年五年並遣使朝貢六年遣王子大明俊來朝七年遣同中書右平章事髙賞英謝册命開成元年遣王子大明俊來朝淄青節度使奏渤海將到熟銅請不禁斷四年遣王子大延廣來朝會昌六年遣使來朝

五代

五代史渤海本號靺鞨唐髙宗滅髙麗徙其人散處中國置安東都䕶於平壤以統之武契丹攻北邊髙麗别種大乞乞仲象與靺鞨長乞四比羽走遼東分至髙麗故地武后遣將擊殺乞比羽而乞乞仲象亦病卒仲象子祚榮

立因并有比羽之衆其衆四十萬人據挹婁臣於唐中宗時以為忽汗州都督封渤海郡王其後世遂號渤海其貴族姓大氏開平元年國王大諲譔遣使者來訖顯徳常來朝貢國土物産與髙麗同諲譔世次立卒史失其紀

五代史契丹附録契丹欲攻中國患渤海等在其後欲擊渤海懼中國乗其虚乃遣使聘唐以通好明宋遣供奉官姚坤至西樓丹主方東攻渤海坤追至慎州見之丹主曰昨聞中國亂欲以甲馬五萬往助我兒而渤海未除志願不遂因攻渤海取夫餘一城以為東丹國(通考與此同)

舊五代史出榆闗行砂磧中七八日至錦州又五六日過海北州又行十餘日渡遼水至渤海國鐵州又行七八日至南海府天成元年十一月青州霍彦威奏得登州狀申契丹先發諸部攻逼渤海自契丹主卒雖已抽退尚留兵馬在夫餘城今渤海王弟部領兵士攻圍夫餘城契丹

通鑑同光二年契丹擊渤海之遼東無功而還天成元年復擊渤海七月拔夫餘城

宋史渤海併有夫餘肅慎等十餘國厯唐梁後唐朝貢不絶後唐天成初為契丹攻夫餘城下之改夫餘為東丹府命其子托雲(舊作突欲)留兵鎮之契丹主卒渤海王復攻夫餘不能克厯長興清泰遣使朝貢周顯徳初其豪崔烏斯等三十人來歸其後隔絶不復通(宋㑹要與此同案烏斯當為烏蘇之訛䝉古語水也)

册府元龜梁開平元年五月渤海王子大昭順貢海東物産三年三月渤海王大諲譔遣其相大誠諤朝貢進人口及貂皮熊皮等乾化元年遣使來賀二年五月遣王子大光贊進方物後唐同光二年正月遣王子大禹謨五月遣其姪元讓並來朝貢三年使臣裴璆貢人參松子昆布黄明細布貂鼠被一褥六髪靴革奴子二拜右贊善大夫天成元年四月遣使大陳林等百十六人進兒口女口三及人參昆布白附子虎皮等七月使人大昭佐等六人朝貢十一月青州奏契丹先發諸部攻渤海自契丹主卒雖已抽退尚留兵夫餘城今渤海王弟部領兵士攻圍夫餘四年渤海遣使髙正詞貢方物長興元年正月青州奏差人押渤海王憲一行歸本國被黑水剽劫今得黑水兀兒狀及將印紙一張進呈二年使人文成角來朝貢三年正月遣使來朝應順二年十一月遣使列周義入貢(案後唐愍帝應順改元止三月即為潞王清泰元年考五代史載清泰二年渤海遣使者來是應順當係清泰之誤)

通考後唐同光二年渤海王遣姪學堂親衛大元讓(原本避宋濮王允讓諱改讓為謙今據册府元龜改)來朝授(原本脫三字今據册府元龜改)試國子監丞三年及天成元年俱遣使入貢先是契丹太祖兵力雄盛東北諸國多臣屬之以渤海土地相接常有吞併之意是嵗率諸部攻渤海夫餘城下之改夫餘城為東丹府命其子托雲鎮之未幾按巴堅(舊作阿保機今改)死命其弟率兵攻夫餘城不克而還四年及長興二年三年四年清泰二年三年俱遣使貢方物周顯徳元年渤海國烏思羅等三十人歸化其後隔絶不通

宋

宋史太平興國四年太宗平晉陽移兵幽州渤海首領大鸞河率小校李勛等十六人部族三百騎來歸以鸞河為渤海都指揮使六年賜烏舍城浮渝府渤海琰府王詔令助攻契丹九年春宴大明殿召鸞河慰撫乆之謂殿前都校劉延翰曰俟髙秋戒當與駿馬數十匹令出郊逰獵以遂其性因以緡錢十萬併酒賜之(案渤海無浮渝府當即夫餘府音近而訛)宋會要太平興國六年賜渤海烏舍城清渝府(宋史作浮渝府)渤海琰府王詔曰聞爾國爰從前代本是大藩近年以來頗為契丹所制宜盡率部族來應王師朔漠之外悉以相與渤海大國近來服役於契丹至是將發師大舉故先告諭俾為應也淳化二年以渤海不通朝貢令女真發兵攻之凡斬一級給絹五匹徽宗政和八年五月臣僚言登州與渤海相望熙寧中巡檢每季下北海駞基島駐劄以駞基石為界自北朝通好不曾根理深慮渤海相近作過則駞基塞孤立乞以末島嗚呼島為界併欽島添置卓望兵令戍守往來巡邏詔令指畫聞奏不得希功生事通考定安國宋開寳三年遣使入朝太平興國中詔其國張掎角之勢同伐契丹六年冬遣使上表云定安國王烏元明言臣本髙麗舊壤渤海遺黎保據方隅渉厯星紀頃嵗契丹入侵境土攻破城寨俘掠人民臣祖考守節不降與衆避地僅存生聚以迄於今而又夫餘府昨背契丹並歸本國災禍將至無大於斯所宜率兵助討必欲報敵其末題云元興六年十月日上答以詔書令其恊力同伐契丹端拱二年其王子獻馬及雕羽鳴鏑淳化二年王子大元上表後不復至(按烏氏為渤海著姓詳表中所叙當係渤海舊臣保守方隅不肯降遼者髙麗舊壤在渤海為鴨渌府夫餘復歸事遼史未載)

宋薛暎記渡潢水石橋旁有饒州唐於契丹嘗置饒樂今渤海人居之

遼

遼史本紀太祖神册二年渤海遣使來貢四年修遼陽故城以渤海戸實之天贊三年渤海殺遼州刺史張秀實而掠其民四年十二月親征大諲譔丁巳次商嶺夜圍夫餘府天顯元年正月庚申拔之丙寅命特哩衮(舊作惕隠今改)阿敦(舊作安端今改)前北府宰相蕭阿固齊(舊作阿古只今改)等將萬騎為先鋒遇諲譔老相兵破之是夜大元帥耀庫濟(舊作堯骨今改)南府宰相蘇北院額爾竒木(舊作夷离堇今改)薩納齊(舊作斜湼赤今改)南院額爾竒木迪里(舊作迭里今改)圍忽汗城辛未諲譔率僚屬三百餘人出降上優禮而釋之甲戍詔諭渤海郡縣丙子遣近侍康末怛等十三人入城索兵器為邏卒所害諲譔復叛攻其城破之駕幸城中諲譔請罪馬前詔以兵衛諲譔及族屬出帝還軍中二月安邊鄚頡南海定理等府泊諸道節度刺史來朝慰勞遣之甲午復幸忽汗城改城名天福改渤海國為東丹册皇太子貝為人皇王以主之以皇弟塔喇(舊作迭剌今改)為左大相渤海老相為右大相渤海司徒大素賢為左次相耶律伊濟(舊作羽之今改)為右次相赦其國内三月遣額爾竒木康黙記等攻長嶺(唐書通考俱作領)府己巳安邊鄚頡定理三府叛遣阿敦討平之乙酉以大諲譔舉族行五月南海定理二府復叛大元帥耀庫濟討之七月鐵州刺史衛鈞反耀庫濟攻拔之八月康黙記等攻下長嶺府耀庫濟討平諸州太宗天顯三年遷東丹(即夫餘城)民以實東平其人或亡入新羅女真五年以渤海户賜皇弟拉呼(舊作李胡今改)聖宗統和四年涿州之役渤海小校貫海等叛入於宋十四年渤海雅必(舊作燕頗今改)等侵鐵驪遣奚王和碩努等討之不克削和碩努官二十一年四月渤海部遣使來貢聖宗開泰八年置東京渤海承奉官都知押班遷寧州渤海户於遼土二河之間太平八年以渤海宰相羅漢權東京統軍使九年八月東京實里(舊作舍利今改)軍詳衮(舊作詳穏今改)大延琳囚留守駙馬蕭孝克及南陽公主殺户部使韓紹勲等即位號其國為興遼年為天慶延琳先與副留守王道平謀道平夜踰城與延琳所遣召黄龍府黄翩者俱至行在告變上即徴兵進討時蕭丕勒迪(舊作匹敵今改)治近延琳先率兵據其要害絶其西渡之計渤海太保夏行美先戌保州延琳宻馳書使圖統帥耶律布爾古行美反以實告布爾古遂殺渤海兵八百人而斷其東路延琳知黄龍保州皆不附遂分兵西取瀋州節度副使張傑聲言欲降故不急攻及知其詐而已有備攻之不克而還時南北女真皆從延琳及諸道兵皆至延林嬰城固守命燕王蕭孝穆等攻之十月八月延琳渤海舊作蒲古今改平詔渤海舊族有勲勞材力者叙用餘分居來隰遷閏等州天祚帝天慶五年二月饒州渤海古裕(舊作古欲今改)等自稱大王以蕭色佛呼(舊作謝佛留今改)等討之為古裕所敗以南面副部署蕭圖斯哈(舊作陶蘇斡今改)為都統赴之五月及古裕戰敗績丙辰獲古裕等六人正月朔東京禆將渤海髙永昌稱隆基元年閏月貴徳州守將耶律伊都(舊作余覩今改)以廣州渤海附永昌二月張嘉努誘饒州渤海攻陷髙州三月饒州平五月金軍破東京擒髙永昌七月春州渤海叛尋降

續通考遼太祖嘗親征渤海大諲譔拔夫餘府誅其守將遂圍忽汗攻破其城詔以兵衛諲譔及族屬以出改渤海為東丹忽汗城為天福册皇子貝為人皇王以居之衛送大諲譔於皇都西城名諲譔曰烏爾古(舊作烏魯古今改)妻曰阿勒扎(舊作阿里只今改)改夫餘府為黄龍府世為遼重鎮

遼史營衛志太祖宏義宫以心腹之衛置益以渤海戸永興宫以太祖平渤海俘户等置敦睦宫以渤海建瀋巖三州戸置

遼史兵衛志天顯元年滅渤國國地方五千里兵數十萬五京十五府六十二州盡有其衆契丹益大遼國兵制詔諸道徴兵惟南北奚王東京渤海兵馬雖奉詔未敢發兵必以聞上遣大將持金魚符合然後行遼東為渤海故國太祖以其地建南京遼陽府統縣六轄軍府州城二十六有丁四萬一千四

遼史地理志太祖東併渤海得城邑之居百有三東京道遼陽府本朝鮮之地後為渤海大氏所有併吞海北地方五千里兵數十萬

金

金史粟末靺鞨始附髙麗姓大氏李勣破髙麗粟末靺鞨保東牟山後為渤海稱王傳十餘世有五京十五府六十二州太祖二年執寧江州渤海大嘉努次扎錫(舊作札只今改)水遇渤海軍攻我左翼七穆昆(舊作謀克今改)衆少却敵兵直犯中軍太祖射耶律色錫(舊作謝十今改)死敵大奔十月召渤海梁福烏達(舊作斡答剌今改)使偽亡去乃招諭其鄉人曰女真渤海本同一家我興師伐罪不濫及無辜也收國二年詔渤海諸部官民已降或為軍所俘獲逃遁而還者勿以為罪其酋長仍官之且使從宜居處太宗天會四年命貝勒(舊作孛堇今改) 大㚖以所領渤海軍八明安(舊作猛安今改)為萬戸

松漠紀聞渤海國去燕京及女真所都皆千五百里以石壘城脚東並海其王以大為姓右姓曰髙張楊竇烏李不過數種部曲奴婢無姓皆從其主男子多智謀驍勇他出國右至有三人渤海當一虎之語契丹太祖滅其王大諲譔徙其名帳千餘户于燕給以田疇蠲其賦入往來貿易闗市皆不征有戰則用為前驅天祚之亂聚族立姓大者於舊國為王金人討之軍未至其貴族髙氏棄家來降言其虚實城遂䧟契丹所遷民益蕃至五千餘戸勝兵可三萬金人慮其難制頻年轉戍山東每徙不過數百家至辛酉嵗盡驅以行其居渤海故地者仍契丹舊為東京置留守有蘇扶等州蘇與中國青州登州相直契丹東丹王封於此處蘇乗筏浮海歸後唐

遼東行部誌瀋州在唐時嘗為髙麗侵據唐季不能勤逺為大氏所有傳國十餘世當五代時契丹與渤海血戰數十年竟滅其國于是遼東之地盡入于遼

謹案渤海處黑水靺鞨之南實靺鞨之粟末部也南併百濟北兼黑水幅員五千里在東方最為大國大氏自唐則天時建國迄于後唐厯二百餘年官府制度燦然大備其世次傳受及使命往來史皆詳述惟是遼紀稱天顯元年太祖破忽汗城獲王大諲譔遂併其地改渤海為東丹國而諸書皆云取夫餘一城以封托雲太祖既崩渤海王復攻夫餘不能克似諲譔尚在而宋太宗時有賜渤海琰府王之詔徽宗時登州有置戍巡防渤海之奏似其國至北宗末猶存考之薛史及册府元龜諲譔既俘統兵攻夫餘城者為王之弟即遼紀所載渤海諸州為遼攻得者惟忽汗城及西南二京南京止南海一府

西京未得者尚有東平安逺等六府其東北之境並未屬遼即長嶺南海鄚頡定理諸府亦屢平屢叛聖宗十四年紀云渤海侵鐡驪遣奚王討之不能克二十一年紀云渤海來貢是忽汗破後壤地與遼相接者雖已入遼而國人收合餘部别自立王故五代史宋史宋會要通鑑通考皆謂止取夫餘一城也册府元龜又有後

唐遣人送渤海王憲歸國之文憲必王之子弟留中國者長興清泰間使命往來則仍世君其國可知苐為遼所隔石晉又臣遼遂不復至耳至五京十五府六十二州之名詳見新唐書而州止六十考遼志東京道有崇集麓三州皆渤海置而唐書止載益州葢本髙麗之葢牟城在今葢平境益州為率賔故地實係二州則渤海州名固不止六十有二矣遼史又云唐元和時渤海王大仁秀南定新羅北略諸部開置郡邑其見於志者若龍河會農吉理杉盧沸流鐵利安定銅山安寧諸郡若銀州之改為富州葢州之改為辰州皆唐書所未及也王都忽汗城因河得名以地理及音譯考之當即今呼爾哈河河源出吉林烏拉界會畢爾騰湖東流經故會寧城北又九十餘里繞寧古塔城南北流七百里入混同江唐書云渤海上京在忽汗河之東為肅慎故地新唐志云自安東都䕶府經葢牟城又經渤海長嶺府千五百里至渤海王城城臨忽汗海其西南三十里有古肅慎城又曰自神州陸行四百里至顯州又正北如東四百里至渤海王城明一統志亦言金滅遼設都于渤海上京是忽汗城實與古肅慎城金會寧城相近俱在今寧古塔境其北即黑水境遼史以遼陽當之失之逺矣其餘府州多在今吉林烏拉寧古塔及朝鮮界(並詳後疆域門)遼既未能全併渤海以所俘獲散置他處多取渤海州邑之名以名之亦猶黔潭嚴廣蘇潤松江諸州之在遼耳又若大延琳之志恢宗國烏元明之守節不降割據頻興迄於天祚之世金太祖以本屬一家遣人招諭松漠紀聞謂智謀驍勇出他國右至有三人渤海當一虎之語不信然哉 

 

欽定滿洲源流考卷六

欽定四庫全書 

欽定滿洲源流考卷七

部族

完顔

五代

金史世紀金之先出靺鞨(另條見前)氏古肅慎(另條見前)地也五代時附屬于契丹在南者籍契丹曰熟女真在北者不在契丹籍號生女真(按滿洲語稱國初所屬曰佛滿珠謂舊滿洲也新附編入旗分者曰伊徹滿珠謂新滿洲也此所云生熟盖即新舊之意)生女真地有混同江長白山所謂白山黒水也金之始祖諱哈富(舊作函普)初從髙麗來(按通考及大金國志皆云本自新羅來姓完顔氏考新羅與髙麗舊地相錯遼金史中往往二國互稱不為分别以史傳按之新羅王金姓相傳数十世則金之自新羅來無疑建國之名亦應取此金史地理志乃云以國有金水源為名史家附㑹之詞未足憑耳)居完顔部布爾噶(滿洲語叢栁也舊作僕今改正)水之涯生二男長曰烏嚕(舊作烏魯)次曰斡魯遂為完顔部人至獻祖徙居海古勒(蒙古語行軍殿後也舊作海古今改正)水耕墾樹藝始築室有棟宇之制自此遂定居于阿勒楚喀水之側矣(按金史云國言金曰安出虎以安出虎水源于此故名金源考滿洲語稱金曰愛新與安出虎音不相渉大金國志亦祗言國産金及有金水源其以安出虎為金葢作史者强加附㑹猶黑水掬之㣲黑鴨渌江色若鴨頭之論耳金自始祖四遷至此後為上京故地實與今阿勒楚喀拉林河源相近詳見下疆域門)六世至景祖稍役屬諸部修弓矢偹噐械前後願附者衆鄂敏(舊作斡冺)水富察(舊作蒲察)部特克新特布(舊作泰神忒保)水完顔部圖們(舊作統門按圖們江在今寕古塔城南六百里源出長白山)水完特赫(舊作温廸痕)部舎音(舊作神隠)水完顔部(按此二完顔部盖族姓之散居者)皆相繼來附

大金國志金國本名珠里真(謹按本朝舊稱滿珠所屬曰珠申與珠里真音相近但㣲有緩急之異寔皆肅慎之轉音也)後訛為女真或曰慮真肅慎氏之後渤海(另條見前)之别族也唐貞觀中靺鞨來中國始聞女真之名(按通考云五代時始稱女真據此則唐時已有是稱矣)世居混同江之東長白山下南隣髙麗北接室韋西界渤海東瀕海三國志所謂挹婁(另條見前)元魏所謂勿吉(另條見前)唐所謂黑水靺鞨者今其地也其屬分六部有黑水契丹目為混同江(按混同即松阿哩江雖下流與黒龍江會實係二水此合為一亦誤)居江之南者謂之熟女真以其屬契丹也江之北為生女真亦有受宣命號太師者契丹自賔州混同江北八十里建寨以守之契丹恐女真為患誘豪右數千家處之遼陽之南使不得與本國往來謂之哈斯罕(滿洲語藩籬也志云不得與本國往來寔有防閑之義舊作合蘓欵又作曷蘓館今改正)東北分界入山谷至涑沬江(按涑沬即混同而志並稱盖誤以混同為黒龍江也)中間所居之女真隶咸州兵馬司謂之輝發(舊作囬覇亦作囬㧞案咸州在今威逺英峩門之間東北至松阿哩江約六七百里今有輝發河國初尼瑪察部人旺吉努于河邉築城以居因號輝發國盖猶沿其稱也)極逺而野居者謂之黄頭女真又居涑沬江之北寕江州之東地方千餘里户十餘萬族帳散居山谷無國名自推豪傑為長小者千户大者数千户葢七十二部落之一也或云金祖本新羅人號完顔氏傳至太祖以其國産金及有金水源故稱(大金按志但言有金水源未甞以安出虎為金考金源之稱始於遼中京有金源縣以地有金甸為名金元並因之在今喀喇沁右翼地則金源之稱固與安出虎無渉且金本紀載太祖建國之詔曰賔鐵雖堅終亦變壊惟金不變于是國號大金是併未甞因水取名矣)

通考女真盖古肅慎氏五代時始稱女真後避契丹主宗真諱更為女直俗訛為女質按巴堅(舊作阿保機)吞北方三十六國此其一也

遼

通考按巴堅遷女真豪右數千家於遼陽南而著籍焉謂之哈斯罕哈斯罕者熟女真也咸州兵馬司者謂之輝發輝發者非熟女真亦非生女真也自涑沫江之北寕江之東地方千餘里户十餘萬無大君長亦無國名小者千户大者數千則謂之生女真宋建隆後屡遣使來淳化時契丹伐女真女真衆纔萬人而弓矢精勁又為灰城以水淋之為堅氷不可上距城三百里燔其積聚設伏於山林間契丹既不能攻城野無所取遂引騎去大為山林之兵掩襲殺戮大中祥符三年契丹征髙麗道由女真女真復與髙麗合兵拒之契丹大敗而還自天聖後屬契丹世襲節度使兄弟相傳其帥本新羅(另條見前)人號完顔氏女真服其練事以首領推之自哈富(觧見前此又作龕福今併改按此所載諸名與金史異同者頗多今俱從金史改正仍注原文於下後同)以下班班可紀哈富生烏嚕(舊作訛魯)烏嚕生雅哈(舊作洋海)雅哈生蘓赫(舊作随濶)蘓赫生實魯寔魯生呼蘭(舊作胡來)呼蘭三子伯曰和勒博(舊作核里頗)叔曰富勒蘓(舊作蒲剌束)季曰伊克(舊作楊割)伊克聚族帳最多謂之伊克太師能用其人遂稱强諸部賦歛調發刻箭為號事急者三刻之粟粥燔肉為食上下無異品和勒博四子長曰烏魯斯(舊作吳喇束)次太祖次太宗次曰賽音(舊作撒也)永昌八年秋太祖盡得遼東長春兩路始稱皇帝建元天輔改國號大金

契丹國志女真國乃肅慎故區也地方數千里户口萬餘無大君長立首領分主部落地饒山林契丹於長春路置東北統軍司黄龍府置兵馬都部署司咸州置詳兖(舊作詳穏)司分隶之黄頭女真皆山居號哈斯(案此又合二部為一盖契丹志為葉隆禮所撰傳聞之詞未得其真也)其人勇鷙契丹每出戰皆被以重札令前驅

契丹國志東南五節度熟女真部族共一萬餘户皆處山林尤精弋獵其地南北七百餘里東西四百里西北至東京五百餘里又次東南至熟女真國其地東西八百餘里南北千餘里居民皆處山林耕養屋宇與五節度同無首領統轄至東京二百餘里東北至生女真國居民屋宇耕鑿言語衣装與熟女真並同精於騎射前後屡與契丹為患契丹亦設防偹南北二千餘里沿邉創築城堡屯守其南界西南至東京六百里

遼史營衛志阿延(滿洲語尊大也舊作奥衍今改)女真部聖宗以女真户置隶北府節度使屬西北路招討使司戍鎮州境自北至河西部皆俘獲諸國之民初諸宫户口蕃息置部訖於五國皆有節度使伊徳(舊作語有力也舊作乙典今改)女真部聖宗以女真户置南府居髙州北國外十部有長白山部遼史兵衛志伊徳女真部西南路招討司又有東北路女真兵馬司又髙州屬國軍有北女真南京女真女真哈斯罕輝發

金

金史本紀收國元年正月壬申朔羣臣奉上尊號是日即皇帝位上曰遼以賔鐵為號取其堅也賔鐵雖堅終亦變壊惟金不變不壊金之色白完顔部色尚白於是國號大金改元收國(案金開國以後具詳金史兹不復載)

大金國志女真靺鞨之後也其國在元魏齊周之時稱勿吉至隋稱靺鞨地直長安東北六千里東瀕海分為数十部有黑水白山等名後為奚契丹所攻部族分散其居混同江之上者初名女真乃黑水舊部

大金國志女真在契丹東北隅地饒山林國初之時族帳散居山谷地千餘里無城郭居止自後并遼得大遼全盛之地深入中原舉大江以北皆有之疆宇始廣矣

元

元史地理志開元路古肅慎之地隋唐曰黑水靺鞨後屬渤海渤海寖弱黑水復有其地即金祖之部落也元初立開元南京二萬户府又設軍民萬户府五分領混同江南北之地(並見後疆域門)其居民皆碩逹勒逹(舊作水逹逹今改正)女真之人各仍舊俗以射獵為業設官牧民随俗而治

謹按金始祖本從新羅來號完顔氏所部稱完顔部新羅王金姓則金之逺派出於新羅所居有白山黑水南北之境二千里而遥固與本朝肇興之地輪廣相同大金國志言金國本名珠里真與

本朝舊稱所屬曰珠申相近實即肅慎之轉音也五代以後盡得靺鞨舊部於是女真之名始著考之遼史有繫籍不繫籍之分繫籍者惟遷居遼陽之南數千家所謂哈斯罕大王不繫籍者亦間有節度太師之號所謂長白山太師輝發部太師是也金景祖亦曾受遼太師之稱而終不肯受印繫籍遼人於邉境南北距千二百里築城置戍葢其震懾兵威者至矣自始祖八世十帝遂至太祖應運造邦滅遼臣宋迹其初起衆未滿千洵由山川鍾毓騎射精嫻故能所向無前光啟方夏也竒功偉績具詳金史兹録其開國時舊部分合之由而完顔氏之籍八旗者具載姓氏通譜至若上京及呼爾哈海蘭諸路建置之詳則别載於後疆域門云

建州

唐

新唐書渤海傳率賔故地為率賔府領華益建三州(按建州之名始見於此考率賔故地在今吉林烏拉境遼地理志云康州世宗遷率賔人户置所屬有率賔縣志云本渤海率賔府地考遼康州及率賔縣俱屬顯州為渤海顯徳府地在今廣寕境當亦遷率賔人户所置非故府地盖遼志固别有率賔府在涑州定理之間也又鴨渌江本名益州江則益州亦去長白不逺渤海建州固與國初所統之地相近矣)

遼

遼史營衛志孝文皇太弟敦睦宫以渤海(另條見前)建瀋巖三州户置屬州三建瀋巖(按此為建州移于西北之始志云以三州户置明非渤海建州之舊率賔故地在遼為東京此屬中京遼史所謂在靈河之南者是也)

遼史地理志中京道興中府本號霸州彰武軍節度制置建霸宜錦白川等五州建州保静軍節度使唐武徳中置昌樂縣太祖完葺故壘置州(按此云置不言仍渤海之舊其非率賔故地明矣) 漢乾祐元年石晉太后詣世宗求於漢城側耕墾自贍許於建州南四十里給地五十頃州在靈河之南(按靈河以元一統志考之當即凌河)屡遭水害聖宗遷於河北唐崇州故地初屬武寕軍隶永興宫後屬敦睦宫統縣二永霸永康(按此則建州再移於遼聖宗時其在靈河之南者遼初所置州城是也在靈河之北者自聖宗以後至金元相承不改考大清一統志在今喀喇沁及土黙特地故城在土黙時右翼西南一百二十里周二里餘四門與喀喇沁左翼毗連明屬三衛)

契丹國志節鎮三十三處有建州

金

金史地理志建州保靖軍刺史遼初名軍曰武寕後更今名金因之領縣一永霸(唐昌黎縣地)大金國志刺史七十五處有建州(按金承遼舊非渤海建州故地也)

元

元史地理志大寕路唐初屬營州貞觀中置饒樂郡遼為中京大定府金因之元初為北京路總管府領川建等十州元至元七年改北京為大寕仍領川建等州(按元承遼金之舊非明時之建州也)

元一統志金上京城古肅慎(另條見前)氏地按圖册所載京之南曰建州京之西曰賔州又西曰黄龍府北曰肇州府之東曰永州曰昌州延州東北曰呢嚕干城皆渤海遼金所置州縣並廢城址猶存海蘭河經故建州東南一千里入於海混同江北流經故建州五十里會諸水東北流經故上京下逹五國頭城(按此所云故建州盖渤海之舊在金上京之南者金之上京自開元東抵寜古塔自長白北抵阿勒椘喀幅員甚廣考金地理志云上京山有長白青嶺水有阿勒椘喀混同江拉林河皆在今吉林境又云東至呼尔哈路六百三十里西至肇州五百五十里東南至海蘭路一千八百里呼尔哈河在寕古塔城旁海蘭河在寕古塔城南四百十里據四至以求其中則金上京正在今吉林城東北阿尔椘哈阿旁而渤海之建州東去松花江北流之所五十里東南去海蘭河一千里亦在吉林境眀初土人猶沿舊稱耳又按大清一統志海蘭河有五皆在寕古塔吉林境内一入呼爾哈河三入混同江皆去海逺惟在寕古塔城南四百一十里源出無名山者東流㑹布爾哈圖河入海元志所云海蘭應即指此也並詳後疆域及山川門)

元一統志碓觜河在大寕路金源縣西東南入建州境合於靈河凌河在大寕路興中州源出龍山縣經本州下流逹建州境大凌河自建州界流經興中州東南下流入義州境凌水在大寕府建州南五里自富庻縣流至本境四十里入興中界一云發源龍山縣南八十里東北流百里入利州界又北經富庻縣東南三十里入建州境(按此所云建州盖元時大寕所領即遼時以渤海建州人户移置者在凌河南者故城在錦縣西北在凌河北者故城在土黙特右翼西南皆非渤海之舊也金源龍山富庻並元大寕路屬縣今屬喀喇沁土黙特界)

明實録永樂二年置建州衛十年置建州左衛宣德七年置建州右衛

謹按建州為

本朝岐邠故地州置於渤海本在今吉林境至遼時一移於凌河之南再移於凌河之北金元相承置節度刺史而建州遂在今錦州邉外喀喇沁土黙特之間大抵東土州郡之名多始於渤海而移於遼遼志所載襲渤海之名而易其地者十居七八如率賔府遼遷其人户於今廣寕謂之率賔縣而其故地仍有率賔府在涑州定理之間涑州以涑沫江名定理府據一統志為

興京而率賔府與之相連則所領之建州寔即

國初所統之建州也以元一統志考之其祗稱建州者屬興中府在凌河南北為遼金所置眀屬烏梁海其稱故建州者近混同江北流之所即渤海所置是州雖已移而故地相傳舊稱尚在眀初因以名衛耳迨我

肇祖原皇帝始居赫圖阿拉是為

興京寔右衛之地舊邦

新命王迹

肇基恢天作之

鴻模啟億年之

景運嗣後若棟鄂哲陳蘓完及海西之烏拉哈逹輝發葉赫長白山之訥殷珠舎哩以至瓦爾喀呼爾哈黑龍江諸部並入版圖東極使犬諾羅諸部罔不率先臣服

東京

盛京以次

締創

出震

乗乾有開必先矣

附金史姓氏考

按金史所載姓氏均與滿洲氏族相合第譯對字訛今悉據八旗姓氏通譜改正仍依百官志所載序次如左

完顔(金始祖自新羅來居完顔部因以為氏)

温特赫(舊作溫廸罕今改正史云圖們江水温赫特部景祖時來附)

爪爾佳(舊作夾谷)

布薩(舊作僕散)

珠格(舊作术虎又作凖葛今併改)

伊勒圖(舊作移剌答)

沃哷(舊作斡勤)

旺札卜(舊作斡凖把)

阿布哈(舊作阿不罕)

珠嚕(舊作卓魯)

輝特(舊作囬特)

輝罕(舊作黒罕)

輝羅(舊作㑹蘭)

徹木衮(舊作沉谷)

賽宻哷(舊作塞蒲里)

烏克遜(舊作烏古孫)

舒爾都(舊作石敦)

卓特(舊作卓陀)

烏蘓占(舊作阿厮凖)

博提斯(舊作匹獨思)

博爾濟克(舊作潘术古)

烏實拉(舊作暗石剌)

舒古蘓(舊作石古若)

珠爾罕(舊作綴罕)

光嘉喇(舊作光吉剌以上皆封金源郡)

費摩(舊作裴滿)

圖克坦(舊作徒丹)

温都(舊作温敦)

 

烏凌阿(舊作兀林答)

阿克占(舊作阿典)

赫舍哩(舊作紇石烈)

納喇(舊作納蘭)

富珠哩(舊作孛术魯)

珠勒根(舊作阿勒根)

納哈塔(舊作納合)

實嘉(舊作石盞)

布希(舊作蒲鮮)

爪爾佳(舊作古里甲)

阿達(舊作阿迭)

尼瑪蘭(舊作聶摸欒)

穆延(舊作抹撚)

納塔(舊作納坦)

烏蘇(舊作兀撒惹)

烏新(舊作阿鮮)

拜格(舊作把古)

温都遜舊作温古孫

諾延舊作耨盌

色赫哩舊作撒合烈

烏色舊作五塞

哈薩喇舊作和速嘉

納雅舊作能偃

阿里(从原文)

巴爾舊作班兀里

富色里(舊作蒲速烈 以上皆封廣平郡)

烏庫里舊作烏古論

烏雅舊作兀顔

鈕祜禄舊作女奚烈

通吉舊作獨吉

洪果舊作黄摑

延札舊作顔盞

博和哩舊作蒲古里

必喇舊作必蘭

斡哩舊作斡雷

都克塔舊作獨鼎

尼瑪哈舊作尼龎窟又作尼龎古今併改

托羅特舊作拓特

赫舒舊作合散

沙逹喇舊作撒答牙

阿蘓舊作阿速

薩察舊作撒剗

卓多穆舊作凖土谷

納木都魯舊作納諸魯

雅蘓貝舊作業速布

額蘓哩舊作安煦烈

爱新舊作爱申

納克舊作拿可

古勒渾舊作貴益昆

斡色舊作温撒

索歡舊作梭罕

呼雅舊作霍域 以上皆封隴西郡

唐古舊作唐括又作同古今併改

富察舊作蒲察

珠嘉舊作木甲

䝉古以原文又作䝉刮亦作䝉括今併改

伯蘓舊作蒲速

鄂屯舊作奥屯

錫黙舊作斜邜

愛滿舊作諳蠻

都克塔哩舊作獨虎术魯

摩年舊作磨輦

伊年舊作益輦

托諾舊作帖暖

蘓伯林舊作蘓孛輦以上皆封彭城郡

 

 

 

 

 

 

 

 

 

 

 

欽定滿洲源流考卷七

欽定四庫全書

欽定滿洲源流考卷八

疆域

洪惟我

國家肇造大東覆育區宇輿圖之盛厯古所無

始祖建國鄂多理城

肇祖徙居赫圖阿拉

詒謀考卜實啓

興京

太祖髙皇帝以十三戎甲次第削平諸部經始瀋遼

太宗文皇帝正號

太清濯征明國臣服朝鮮

世祖章皇帝統一方輿極天所覆罔不率俾溯

王迹之肇基緬神區之鍾萃在原在巘因

陟降而地靈成邑成都啟版圖於日闢若肅慎以下故城舊治及渤海金元之所建置遺迹猶在沿革可稽(臣)等謹立疆域一門條舉史傳所載附以考證仍

先列

興京及吉林黒龍江將軍所轄於前騐古徴今庶幾暸如指掌至如奉天錦州所屬四州八縣之地則具詳

一統志

盛京通志中不復兼載云

興京

謹按

興京周以前為肅慎氏漢晉為挹婁南北朝暨隋為靺鞨唐時渤海定理府遼金迄元為瀋陽地在

盛京城東㣲南二百七十里城周五里羣山拱䕶河

水環縈實

本朝邠岐故壤㳟考

發祥世紀

始祖居長白山東俄莫恵之野鄂多理城城在興京東一千五百里寜古塔城西南三百三十里勒

福善河西岸

肇祖原皇帝殱仇創業始居呼蘭哈逹山下赫圖阿拉太祖天挺神武相險宅中始

締構於

興京旋

經營於遼瀋東漸海西訖遼西東南及朝鮮北暨嫩江黒龍江以至使犬諾羅諸部罔不臣服

太宗繼伐幅員孔長其城堡之隶

興京境内者有老城(城南八里周十一里餘)

髙麗城(城南一百二十里周三里餘)

鹻厰舊城(城南一百四十六里周二里餘)

鹻厰新城(城南一百四十八里周一百十歩)

清河城(城西南一百六十里周四里餘)

山羊峪城(城西南一百九十五里周一里餘)

瑪哈丹城(城西南二百一十里周二里餘太祖戊午年征明降其城)

薩爾滸城(城西一百二十里内城周三里外城周七里太祖破明四路兵二十萬於此)

界藩城(城西北一百二十里在鐵背山上太祖殱明將杜松於此)而

親御桴鼓及

命帥奏功者曰烏拉(在混同江東尼什哈站北太祖癸丑年平其國冇宜罕山城太祖戊申年攻克臨河五城金州城壬子年攻克遜扎泰城郭多城鄂謨城富勒哈城皆癸丑年攻克)

哈達(在開原東北邊外即明時所謂南闗也有綏哈城太祖己亥年平其國)

輝發(國城在輝發河邊扈爾竒山上冇多璧城太祖乙未年攻克之丁未年平其國)

葉赫(在威逺堡東北近葉赫河岸即明時所謂北闗也太祖癸巳年破葉赫等九部兵于古埒山甲辰年攻取張阿竒蘭二城癸丑年取吉當阿城烏蘇城雅哈城赫爾蘇城喀布齊賚城哈敦城額吉岱城天命四年取克伊特城是年親統大兵攻克東西二城平其國東城即葉赫新城西城即葉赫老城也)

蘇克素䕶河(在清河東所屬城寨曰圖倫城太祖癸未年起兵討尼堪外蘭于此曰薩爾滸城亦癸未年攻取曰瑪爾墩寨甲申年攻取曰安國瓜爾佳城乙酉年攻取曰嘉木瑚城曰沾河寨曰古哷城曰沙濟城皆癸未以後収服)

渾河(太祖甲申年征之鑿道噶哈嶺乙酉年敗其兵于太蘭岡吉林崖所屬城寨曰巴爾逵城丙戍年攻取曰兆佳城己丑年攻取曰杭甲城曰札庫木城曰東佳城曰伯伊堚寨俱以次攻取)

完顔(太祖戊子年平其部)

棟鄂(在寛甸堡外有齊吉達城翁鄂洛城太祖甲申年征之戊子来歸)

哲陳(太祖乙酉年征之托漠河章甲巴爾達界藩俱集兵来禦我兵四人敗其八百人癸亥復征克之)

長白山之訥殷(有佛多和城太祖癸巳年勦誅納殷部長於此)

珠舍哩(太祖癸巳年征之)

鴨淥江部(太祖辛夘年征取之)

瓦爾喀之安褚拉庫内河(太祖丙申年征之取屯寨三十餘)

烏爾里尼滿(太祖天聪九年平其部)

烏爾格辰(崇徳二年平其部)

綏芬(太祖庚戌年攻克)

雅蘭(太祖甲寅年攻克)

瑚葉(太祖己酉年攻克)

烏爾吉額赫庫倫(俱崇徳二年攻克)

諾羅阿萬(天命元年招服)

呼爾哈之扎庫塔(太祖辛亥年攻克)

烏扎拉(崇徳五年征服)

烏蘭海倫(崇徳五年征服)

庫爾喀之拉里禪鐸辰阿薩津多津烏庫爾城卦拉爾額蘓里額爾圖(俱崇徳五年征服)黑龍江之薩哈連部(天命元年征之取其屯寨三十六)卦爾察部(天命十年十一年兩次征之天聰八年歸附)索倫部(天聪八年通貢崇徳五年征之)博和里諾爾噶爾都里(崇徳八年攻取)小噶爾達蘓大噶爾達蘓綽庫禪能吉爾(俱崇徳八年征降)窩集之赫什赫鄂謨和索囉佛納赫托克索八(俱太祖丁未年征取)錫璘(太祖甲寅年征取)而部落之舉族内附者曰蘓完(太祖戌子年歸附)曰雅爾古(太祖戊子年歸附)瓦爾喀則有斐優(太祖丁未年部長為烏拉所侵率户五百歸順)呼爾喀則有錫喇忻(天命元年招服)格伊克哩(天聰二年歸附)納堪泰(天聰四年朝貢)托科羅努雅喇黙爾庫勒赫葉(俱崇徳二年朝貢)輝克(崇徳五年朝貢)瑪爾哲賴科爾佛科爾庫薩喀哩(俱崇徳六年朝貢)喀爾喀木哲克特庫塔圖庫福題希額爾琿斡齊竒庫巴扎拉額題竒薩里尼葉爾北(俱崇徳七年招降)松阿哩則有巴雅喇(天聰二年朝貢)黒龍江則有杜莫訥武因庫魯木圖納屯(俱天聰八年朝貢)果博爾色布竒赫赫岱克殷烏魯蘓裕爾根海倫固濃昆都倫烏蘭(俱天聰九年朝貢)扈爾布爾俄勒(俱崇徳三年朝貢)索倫之薩哈爾察(天聰六年朝貢)博穆博果爾(崇徳二年朝貢)納木丹尼都遜烏喇喀徳都爾(俱崇徳五年歸附)庫爾喀之賴達爾(崇徳六年朝貢)及延楚地方之庫雅喇(即庫爾喀之别名在圖們江北岸與朝鮮之慶逺相對去寜古塔五百里崇徳八年朝貢)精格里河渾春(崇徳三年朝貢)窩集則有那木都魯寜古塔尼瑪察(俱太祖庚戌年招降)使犬部則有盖青(天聰八年朝貢)使鹿部則有喀木尼漢(崇德元年招降)東北邊部落以次入貢者自寜古塔東北行四百餘里住呼爾哈松花江兩岸者曰諾雷(天聰五年朝貢)曰克宜克勒(崇徳二年朝貢)曰祜什哈哩(崇徳三年朝貢)皆編甲入户自寜古塔東行千餘里住烏蘓里江兩岸者曰木倫(太祖辛亥年征降)又東二百餘里住尼滿河源者曰竒雅喀喇(乂冇班吉爾漢喀喇亦在寜古塔東南去烏蘓哩四千里每二年一次遣官至尼滿河地方収貢頒賜)自寜古塔東北行千五百里住松花江黒龍江兩岸者曰赫哲喀喇又東北行四五百里住烏蘓里松花黑龍三江滙流左右者亦曰赫哲喀喇自(寜古塔水路至其部東北界共四千五百餘里)即使犬國也又東北行七八百里曰費雅喀(又有居處甚逺不能至寜古塔之庫葉一部每年六月遣官至離寕古塔三千里之普禄鄊收貢頒賜)自寜古塔東北行三千里曰竒勒爾(即使鹿卾倫春㳺牧處所距齊齊哈爾城千餘里又使馬鄂倫春亦散處山林距齊齊哈爾五六百里)直至于大東海皆自古荒逺未聞之地朝貢惟謹逺至邇安廣輪有截豐水

詒謀夐乎莫並矣

吉林

謹按吉林周以前為肅慎地漢以後屬挹婁靺鞨唐初為新羅之雞林州尋屬渤海遼於混同江左右置濱州寜江州稍西為黄龍府金於混同江左右置肇州隆州信州江之西為率賔路南近髙麗為海蘭路皆統於上京元置海蘭府碩達勒達路萬户府五分領混同江南北之民寧古塔則渤海之忽汗州後稱上京龍泉府今城西南六十里呼爾哈河南古城周三十里内城周五里宫殿舊址猶存金為呼爾哈路亦統於上京拉林勒楚喀之間則金上京城在焉今城南四里尚有古城及子城宫殿遺址我

朝於吉林烏拉設將軍以統諸城而寧古塔白都訥三姓阿勒楚喀拉林各設副都統分鎮焉時代雖遥山川猶昔按其方域尚可參稽焉爾

黑龍江

謹按黒龍江在吉林東北東西三千餘里南北四千里後魏時曰黒水部屬勿吉唐曰黒水靺鞨跨江分南北部黒水部之北為思慕靺鞨郡利靺鞨窟説靺鞨近西北者為室韋部唐會要靺鞨傳言思慕等部南與渤海徳里府接東至大海北至小海今考黒龍江極北有小海北史所云于已尼大水即北海當即指此遼為女真金屬上京北境及夫餘路溟渤逺環興安層抱重江叠嶂控扼諸藩雖渤海之盛亦不能全有其地也所云思慕郡利窟説等地名亦皆得自傳聞未通使傳我

朝徳威逺被海隅日出罔不率俾黒龍江諸城爰自國初望風景附至康熙二十三年設將軍副都統鎮守之與内地郡縣無異固漢唐以來簡䇿所不能詳者矣

肅慎四至

後漢書古肅慎國在夫餘東北千餘里東濱大海

晉書肅慎在不咸山北(案不咸山即今長白山)東濱大海西接冦漫汗國北極弱水其土界廣袤數千里通考魏正始六年母丘儉討髙麗過沃沮千餘里到肅慎南界

舊唐書渤海以肅慎故地為上京曰龍泉府領龍湖渤三州

肅慎城 肅慎縣

松漠紀聞古肅慎城四面約五里餘遺堞尚在在渤海國都三十里以石累城脚

遼史東京路遼陽府肅慎縣以渤海户置黄龍府黄龍縣本渤海長平縣并富利佐慕肅慎縣置

元史開元路古肅慎之地(案元時開元路所統甚廣不止今開原一邑元字明初始改原)

謹案肅慎疆域僅見於後漢書晉書其國界南包長白北抵弱水東極大海廣袤數千里約而計之正在今吉林寜古塔黒龍江境史云西接冦漫汗國考晉書有㓂莫汗國去養雲國馬行百日養雲國去禆離國五十日禆離國在肅慎西北可二百日莫與漫音實相同汗當為王稱計去肅慎三百五十程矣又考遼史集州古陴離郡地金屬貴徳州今為撫順和屯陴與禆音亦相同撫順正在長白山西北然則後漢書言肅慎在夫餘東北者指寜古塔黒龍江諸境而言晉書謂禆離國在肅慎西北者指不咸山而言其程郵第約畧計之未為確據耳松漠紀聞稱古肅慎城在渤海國都三十里考唐書渤海始都忽汗州以忽汗河得名今呼爾哈河是也唐天寳末徙上京直舊國三百里忽汗河之東考呼爾哈河源出吉林界色齊窩集中諸源滙為一大河東注鏡泊又從鏡泊之發庫東注繞寜古塔城南復東北與混同江合是渤海王都皆臨忽汗而上京為肅慎故地則肅慎古城實在上京為今寜古塔地也至遼時黄龍府肅慎舊縣併入黄龍縣者當為渤海縣名遼陽府之肅慎縣則遼所自置雖各止一隅要皆肅慎之故地也

夫餘國都

後漢書夫餘國在元莵北千里南與髙句驪東與挹婁西與鮮卑接北有弱水地方二千里三國魏志夫餘本屬元菟漢末更屬遼東時句驪鮮卑强夫餘在二國間其印文言濊王之印國有故城名濊城盖本濊地而夫餘王其中晉書夫餘在元莵北千餘里南接鮮卑(案後漢書作西接鮮卑當係此誤)國中有古濊城

晉書永和二年夫餘為百濟所侵西徙近燕

夫餘城 夫餘府

通典夫餘南接髙麗東接挹婁西接鮮卑後髙麗得其地置夫餘城唐乾封二年薛仁貴破髙麗於金山進拔夫餘城後屬於渤海

新唐書李勣伐髙麗拔夫餘城

通考夫餘故地渤海為夫餘府常屯勁兵扞契丹領扶仙二州

册府元龜後唐天成元年陳繼威使契丹至渤海界夫餘府契丹族帳在府城東南隅通

考遼太祖攻渤海夫餘城下之改夫餘城為東丹府(案遼史作拔忽汗城以為東丹王國誤)

遼史地理志通州安逺軍本夫餘國王城渤海號夫餘城通逺縣本渤海夫餘縣(案遼史又有夫餘縣乃太祖遷渤海夫餘縣降户所置非故地也)

遼火地理志龍州黄龍府本渤海夫餘府

金史地理志隆州古夫餘之地有混同江拉林河

謹按夫餘在漢元莵郡北元莵為今海城盖平復州自開原以北千餘里皆夫餘之境南北朝為慕容氏所侵走保沃沮又因百濟侵畧西徙近燕尋為髙句麗分據唐滅髙麗入於渤海遼併渤海以為東京若龍州同州祺州肅州皆其故地其國王城則為通州領通逺安逺歸仁漁谷四縣金為隆州屬上京路尋廢州以三縣併入歸仁屬咸平府元初又廢歸仁故城在今鐵嶺東北金山據明統志在開原西北三百五十里遼河北岸又西北三十里曰東金山又二十里曰西金山三山綿亘三百餘里與烏梁海接境則隋唐伐髙麗所謂出夫餘道者盖常由此而渤海傳所云夫餘為契丹道及後漢書所言西接鮮卑者皆相符合至朝鮮亦有夫餘縣則徒襲其名不足憑也

挹婁國界

後漢書挹婁古肅慎之國在夫餘東北千餘里東濱大海南與北沃沮接不知其北所極土地多山險

三國魏志挹婁在夫餘東北千餘里濱大海南與北沃沮接未知其北所極邑落各有大人處山林之間古肅慎氏之國也

晉書肅慎氏一名挹婁在不咸山北去夫餘可六十日行東濱大海西接㓂漫汗國北極弱水其土界廣袤數千里居深山窮谷其路險阻車馬不通

挹婁故地 挹婁縣

通考挹婁故地渤海為定理府領定瀋二州遼史地理志瀋州昭徳軍本挹婁故地渤海建瀋州雙州保安軍本挹婁故地渤海置安定郡定理府刺史故挹婁國地

遼史地理志東京城北至挹婁縣范河二百七十里(案遼南京後改東京)

金史地理志瀋州挹婁縣遼嘗置定理府刺史於此本挹婁故地

元史地理志瀋陽路本挹婁故地

謹案挹婁疆域與肅慎正同史皆云處長白山北東濱大海不知其北所極則自今

興京吉林寜古塔黒龍江諸境皆挹婁地奉天之承徳鐵嶺亦挹婁之界其與肅慎稍異者惟今開原縣周秦以前屬肅慎漢屬夫餘國界考元史言開元路古肅慎之地太祖立開元南京二萬户府治黄龍府遼史言黄龍府本渤海夫餘府夫餘府所屬有肅縣縣是始屬肅慎繼屬夫餘之明証也苐元之開元路兼統東北諸境直抵海濱所轄甚廣不止一邑之地又始則寄治黄龍府迨至元以後方徙治今城則不屬挹婁者僅今一邑若一邑以外屬肅慎即屬挹婁也其故地之見扵史傳者若渤海之定理府安定郡遼金之瀋州雙州興州皆其一隅而瀋州挹婁縣之遺今猶有挹婁城在鐵嶺縣南六十里明為懿路所置中左右等千户懿路河在焉

太祖髙皇帝辛酉年征明降懿路城即此盖字音之轉也新唐書及遼史言渤海大氏始保挹婁之東牟山明一統志云山在瀋陽衛城東二十里恭考今承徳縣城東二十里為

天柱山即東牟山也舊唐書作桂婁之東牟山桂婁為髙麗部名髙麗五部西漢以還桂婁部為王已久前史並未言其分地亦未有止稱桂婁者當以新唐書為正爾

三韓分地

後漢書韓有三種馬韓在西有五十四國其北與樂浪南與倭接辰韓在東十有二國其北與濊接弁辰(即弁韓)在辰韓之南亦十有二國其南亦與倭接凡七十八國各在山海間地合方四千餘里東西以海為限

三國魏志韓在帶方之南東西以海為限南與倭接方可四千里有三種馬韓在西辰韓在馬韓之東弁辰與辰韓雜處其瀆盧國與倭接界晉書辰韓在帶方南東西以海為限馬韓居山海之間無城郭有小國五十六所辰韓在東分十二國又有弁辰亦十二國屬扵辰韓

三韓屬國

通考馬韓有愛襄國牟水國桑外國小石索國大石索國優休牟涿國臣濆活國伯濟(另條詳後)國速盧不斯國日華國古誕者國古離國怒藍國月支(亦作目支)國治(魏志作咨)離牟盧國素謂乾國古爰國莫盧國卑離國占離卑國臣釁國支侵國勾盧國卑彌國監奚卑離國古蒲國致利鞠國冉路國兒林國駟盧國内卑離國感奚國萬盧國辟卑離國舊(魏志作臼)斯烏旦國一離國不彌國支半國勾素國㨗盧國牟盧卑離國臣蘇塗國莫盧國古臘國臨素半國臣雲新國如來卑離國楚山塗卑離國一難國勾奚國不雲國不斯濆邪國爰池國乾馬國楚離國凡五十餘國大國萬餘家小國數千家總十餘萬户辰王治月支國(案第一國曰愛㐮襄與新音相近滿洲語謂金曰愛新魏志作爰襄則傳冩之異也又國名多繋以卑離二字以滿洲語考之當為貝勒之轉音其後百濟甚强分建侯王有面中弗斯邁盧等當即彌凍不斯莫盧諸國也) 三國志辰韓始有六國稍分為十二國弁辰亦十二國又有諸小别邑有已抵國不斯國弁辰彌離彌凍國弁辰接圖國勤耆國難彌離彌凍國弁辰古資彌凍國弁辰古淳是國冉奚國弁辰半路國弁樂努國軍彌國弁軍彌國弁辰彌烏邪馬國如湛國弁辰甘路國户路國州鮮國馬延國弁辰勾邪國弁辰走漕瑪國弁辰安邪國馬延國弁辰瀆盧國斯盧國(案此即新羅國之本名)優中國合二十四國大國四五千家小國六七百家總四五萬户(案弁辰與辰韓雜居故魏志于兩國所屬不為分隶其冠以弁辰者當為弁辰所屬也)

三韓故地 馬韓都督府 辰州 三韓縣

舊唐書百濟國為馬韓故地顯慶五年以其地置熊津馬韓等五都督府

遼史地理志辰州本髙麗盖牟城渤海盖州又改辰州以辰韓得名井邑駢列最為衝會

遼史地理志髙州三韓縣辰韓為夫餘弁韓為新羅馬韓為髙麗開泰中聖宗以三國之遺人置縣户五千(案此以三國分屬三韓殊為謬誤)

金史地理志三韓縣屬大定府

謹案三韓在夫餘挹婁二國之南所統凡七十八國合方四千里馬韓在西辰韓在東弁韓在辰韓之南馬韓北與樂浪接所轄則在今盖平復州寜海辰韓北與濊接濊地即夫餘境也馬韓弁韓之南皆與倭接東西以海為限則併

今髙麗全國亦隶封域至所屬諸國多繋以卑離二字當為貝勒之轉音而以三汗統諸貝勒於體制亦適相符合晉書又載有裨離國在肅慎西北陴與卑音相近耳遼史有陴離郡為今撫順城是不獨東南廣而西北亦極袤亘矣唐馬韓都督之設未久輒廢其址無存辰州即今之盖州今為盖平縣至三韓縣遼時以遷户置但取其名非故地也

 

 

 

 

 

 

 

 

 

 

 

 

欽定滿洲源流考卷八

欽定四庫全書

欽定滿洲源流考卷九

疆域

沃沮 濊

後漢書東沃沮在髙句驪葢馬大山之東(按原注葢馬縣名屬元莬郡其山在今平壤城西平壤即王險城也) 東濱大海北與挹婁夫餘南與濊接其地東西狹南北長可折方千里武帝滅朝鮮以沃沮地為元菟郡後徙於髙句驪西北更以沃沮為縣屬樂浪東部都尉至光武罷都尉官封其帥為沃沮侯又有北沃沮去南沃沮八百餘里南接挹婁三國魏志東沃沮在葢馬大山之東其地形東北狹西南長可千里(按此與後漢書稍異)漢武元封中以其地為元菟郡後徙郡句驪西北今所謂元菟故府是也沃沮還屬樂浪漢以土地廣逺在單單大嶺之東分治東部都尉治不耐城别主嶺東七縣時沃沮亦皆為縣光武六年省都尉以縣中渠帥為縣侯

遼史海州南海軍本沃沮國地有沃沮縣

後漢書濊北與髙句驪沃沮南與辰韓接東窮大海西至樂浪濊及沃沮句驪本皆朝鮮之地元朔元年濊君南閭等率二十八萬口詣遼東内屬武帝以其地為蒼海郡數年乃罷至元封三年滅朝鮮分置樂浪臨屯元菟真畨(原注畨音潘) 四郡至昭帝始元五年罷臨屯真畨以并樂浪元菟元菟復徙居句驪自單單大嶺已東沃沮濊悉屬樂浪後以境土廣逺復分嶺東七縣置樂浪東部都尉建武六年省都尉官遂棄嶺東地悉封其帥為侯

三國魏志濊南與辰韓北與髙句驪沃沮接東窮大海今朝鮮之東皆其地也漢武帝分朝鮮為四郡自單單大嶺以西屬樂浪自嶺以東七縣都尉主之皆以濊為民後省都尉封其渠帥為侯今不耐濊皆其後也

謹按兩漢魏晉時國於東方者為夫餘挹婁三韓其邑落散處山海間者又有沃沮濊等名以史傳核之沃沮之在東者東濱大海北接挹婁夫餘又有北沃沮南沃沮並皆散處山林無大君長所云單單大嶺即長白山單單與滿洲語延音固相近也今自長白附近東至海邊北接烏拉黒龍江西至俄羅斯叢林密樹綿亘其間魏毌丘儉討髙麗絶沃沮千餘里到肅慎南界則沃沮者實即今之窩集也濊地君長亦皆分統邑落無所專屬夫餘挹婁皆有其地考其故壤自鳯凰城並海至朝鮮三國以後隋屬髙麗唐屬渤海矣

勿吉行程

魏書勿吉國在髙句麗北去洛五千里自和龍北二百餘里有善玉山山北行十三日至祁黎山又北行七日至如洛瓌水(北史作洛瓌水)水廣里餘又北行十五日至太魯水北(史作太岳魯水)又東北行十八日到其國國有粟末水徒太山(按和龍為今土黙特右翼地太魯水當為今滔爾河亦作淘爾洮兒又作拖羅皆音之轉新唐書之它漏遼金之他魯撻魯河并聖宗所改撻魯河為長春河者皆是水也源出科爾沁西北興安山東南流合貴勒爾河又東北折經科爾沁右翼後旗南界又東經扎賴特南界滙為納蘭薩蘭池亦名日月池會嫩江以入於松花江松花江即粟末水新唐書言粟末西北注它漏河者葢不知它漏河東南入嫩江以達松花而反謂松花由嫩江以注它漏是據圖臆揣之誤也洛當即老哈之轉音䝉古稱老河為老哈源出喀喇沁右翼東北流經故大寜城東又北經敖漢翁牛特在翼南又東北經奈曼及喀爾喀左翼北流五百里許與潢河合證之下文使臣所行地里音譯更相符合其不能徑由東北行者葢中間為契丹所隔故耳又扎魯特右翼西北一百九十里亦有他魯河源出大青羊山南流數十里入阿里雅河史載自和龍至勿吉由北而東不應反岐至西北則太魯非此河也又有以如洛瓌為饒樂之訛者考唐貞觀中置饒樂都督府領弱水祁黎洛瓌太魯湯野六州洛瓌太魯皆以水名州與饒樂並置且魏時亦未置州其非饒樂之訛明矣)太和初使臣乙力支稱初發其國乗船溯難河西上至太□河南出陸行渡洛孤水從契丹西界達和龍(按難河亦曰那河即嫩江也太□即上文太魯洛孤即上文洛瓌皆音轉而訛實即滔爾及老哈二河也滔爾河入嫩江故自難河乗船可溯滔爾與老河相隔故南出陸行渡老河以至和龍是時土黙特地屬元魏之營州而老河旁若喀喇沁敖漢奈曼翁牛特等境皆屬契丹故云自契丹西界達和龍使臣所厯之途與魏使正同也時代雖遙其迹尚有可尋耳)

勿吉七部故地

北史粟末部與髙麗接

新唐書粟末部居最南抵太白山與髙麗接依粟末水以居水源於山西北注它漏河(按它漏即滔爾河入嫩江嫩江入松花江此云粟末西北注它漏河殊誤)

新唐書渤海本粟末部附髙麗者(詳見後渤海條)

北史伯咄部在粟末北新唐書粟末稍東北曰汩咄部(按此作汩與北史異)

北史安車骨部在伯咄東北

新唐書汩咄又東北曰安居骨部(按居與車音同字異)

唐會要汩咄安居骨因髙麗破後奔散微弱後無聞焉

北史拂湼部在伯咄東

新唐書安居骨曰拂湼部

通考拂湼故地渤海為東平府領伊䝉陀黒比五州

遼史地理志東京紫䝉縣本漢鏤芳(按兩漢志並作鏤方)縣地後拂湼國置東平府領紫䝉縣

遼史地理志東京遼州始平軍本拂湼國城渤海為東平府唐太宗征髙麗李世勣拔遼城髙宗詔程名振蘇定方討髙麗至新城大破之皆此地也有遼河羊腸河錐子河蛇山狼山黒山巾子山(按羊腸錐子河及蛇山等俱在今廣寧境遼河亦經廣寧境内則拂湼故地實在今廣寧)

北史號室部在拂湼

東北史黒水部在安車骨西北(詳見下靺鞨條)

新唐書安居骨之西北曰黒水部

北史白山部在粟末東南

新唐書粟末之東曰白山部

舊唐書白山部近髙麗因收平壤之後部衆多入中國

遼史百官志長白山三十部大王府

勿吉傍國

北史勿吉傍有大莫盧國覆鍾國莫多囘國庫婁國素和國具弗伏國匹黎尒國拔大何國郁羽陵國庫伏真國魯婁國羽真侯國(魏書北史豆莫婁在勿吉北千里舊北夫餘也室韋之東東至於海方二千餘里當即大莫盧之轉音或言濊地也)謹按勿吉即挹婁為肅慎故地分七部粟末部近長白山以粟末水得名則在今松花江左右伯咄在松花江北拂湼在伯咄東史稱拂湼故地渤海為東平府領伊䝉陀黒比五州又遼史稱紫䝉縣拂湼國置東平府是其分州立邑又在渤海之前矣紫蒙故城在今遼陽東境東平府契丹為遼州金為遼濱縣屬瀋州故城在明瀋陽衛城西北百八十里唐以前為髙麗所據謂之遼東城唐太宗克之改曰遼州時亦謂之新城以别於遼東故城也考唐書貞觀十九年伐髙麗江夏王道宗將兵數千至新城二十一年復伐髙麗命李世勣將青州兵自新城道入永徽三年髙麗侵契丹契丹大敗髙麗於新城儀鳯三年徙安東都䕶於新城皆此地也黒水以黒龍江名唐時最盛今詳載於靺鞨條白山部以長白山名舊唐書言因平壤之役多散入中國而白山部太師暨長白山三十部大王之稱見於遼志則其部族仍以繫號可知葢自粟末部强諸部皆為服屬於是中土但知有渤海其他部不可考矣東平府及遼州並詳後渤海契丹疆域條至勿吉附近之大莫盧當即魏書之豆莫婁亦稱達末婁覆鍾當即百濟之弗中郁羽陵當即尉厥里皆與契丹相接也百

濟里至

魏書百濟國北去髙句麗千餘里處小海之南(按史是時髙麗國東至新羅西度遼二千里南接百濟北鄰靺鞨一千餘里)

北史百濟始立國於帶方故地其國東極新羅句麗西南俱限大海處小海南東西四百五十里南北九百餘里

後周書百濟始立國於帶方其地界東極新羅北接髙句麗西南俱限大海東西四百五十里南北九百餘里治固麻城

宋書百濟本與髙驪俱在遼東之東千餘里其後髙驪略有遼東百濟略有遼西

隋書百濟國東西四百五十里南北九百餘里南接新羅北距髙麗

舊唐書百濟處大海之北小海之南東北至新羅(按隋唐時通百濟皆自登莱泛海而往葢為契丹所隔新唐書所載亦同)

新唐書百濟直京師東六千里而贏濱海之陽其東新羅也

唐會要百濟當馬韓故地處大海之北小海之南東北至新羅

通考百濟晉時略有遼西晉平(唐栁城北平之間)自晉以後吞併諸國據有馬韓故地其國東西四百里南北九百里

百濟都城 百濟郡邑

北史百濟所都曰居拔城亦曰固麻城其外更有五方中方曰古沙城東方曰得安城南方曰久知下城西方曰刀先城北方曰熊津城都下有方方分五部曰上部前部中部下部後部五方各有方領一人方有十郡城之内外民庶及餘小城咸分焉

宋書百濟所治謂之晉平郡晉平縣

梁書晉世百濟有遼西晉平二郡地自置百濟郡梁天監中為髙句驪所破遷居南韓地後更為强國號所治城曰固麻謂邑曰檐魯其國有二十二檐魯皆以子弟宗族分領之(按宋書云百濟所治謂之晉平郡晉平縣是以郡統縣矣北史云國有五方方管十郡則當為五十郡今梁書云二十二檐魯是縣反少於郡恐無是理)

隋書百濟國都曰居拔城畿内為五部五方各有方領一人方有十郡國西南人島居者十五所皆有城邑百濟自西行三日至貊國云

舊唐書百濟王所居有東西兩城貞觀十六年伐取新羅四十餘城又襲破新羅十城二十二年又破其十餘城永徽中又與髙麗靺鞨侵其北界三十餘城其國舊分五部統郡三十七城二百至顯慶五年以其地分置熊津馬韓東明等五都督府各統州縣立其帥為都督刺史縣令命王文度為熊津都督以鎮之

新唐書百濟王居東西二城有六萬方統十郡(按六萬方與他書異當為六方方統十郡萬字亦作万與方相近而誤耳)

顯慶五年平其國五部三十七郡二百城户七十六萬析置熊津馬韓東明金漣徳安五都督府後其地為新羅渤海靺鞨所分(按五代史後唐清泰間及元史世祖本紀至元四年百濟皆遣使入貢是百濟至元代猶存但故地已失僅守偏隅非復隋唐之舊耳)

唐會要百濟王所居有東西兩城又外置六方方管十郡唐顯慶五年分其國為五部統郡三十七城二百置熊津馬韓東明金漣徳安等五都督各統州縣立其長為都督刺史縣令麟徳以後其地為新羅靺鞨所分

百濟諸城

舊唐書龍朔元年百濟僧道琛舊將福信據周留城其西部北部並應之帶方州刺史劉仁軌便道發兵轉鬬而前所向皆下道琛於熊津江口立兩柵以拒復退保任存城(新書作任孝)

舊唐書龍朔二年劉仁願仁軌大破福信餘衆於熊津東拔其支羅城及尹城大山沙井等柵福信等以真峴城臨江髙險又當衝要加兵守之仁軌夜拔之遂通新羅運糧之路仁願請益兵詔發淄青莱海兵七千人浮海赴熊津於是水軍自熊津江往白江以會陸軍同趨周留城通考髙麗以百濟為金州金馬郡

謹按百濟與新羅壤地相錯隋書云南接新羅唐會要言東北至新羅考百濟之境西北自今廣寧錦義南踰海葢東極朝鮮之黄海忠清全羅等道東西狹而南北長自栁城北平計之則新羅在其東南自慶尚熊津計之則新羅在其東北其北亦與勿吉為鄰也王都有東西兩城號固麻城亦曰居拔城以滿洲語考之固麻為格們之轉音居拔葢滿洲語之卓巴言二處也二城皆王都故皆以固麻名之宋書言百濟所治謂之晉平郡晉平縣通考云在唐栁城北平之間則國都在遼西而朝鮮全州境内又有俱拔故城殆梁天監時遷居南韓之城歟唐顯慶中分為五都督府曰徳安即百濟東方之得安城曰熊津即北方之熊津城熊津今朝鮮漢江城在全州西北百濟與髙麗分界處也曰東明者東明為百濟之祖自稾離渡河以之名地當與稾離國相近考遼志稾離為鳯州韓州皆在今開原境則東明都督府之設亦應與開原相邇矣任存城在熊津江口朝鮮全州西百濟之西部支羅真峴在熊津東全州之北自熊津溯白江為周留城在全州西加林城亦在焉沙井柵在其東北唐蘇定方劉仁軌等由登莱海道濟師故戰守之地皆在今朝鮮境耳唐書又言後為新羅渤海靺鞨所分百濟遂絶而自五代迄元尚有百濟朝貢之文考百濟舊設五方方管十郡則列郡五十唐初又攻取新羅六七十城其幅員益廣蘇定方所得止三十七郡王子夫餘豐脱身而走是其支庶保守偏隅仍循位號僅有黄海忠清等地而海葢以北盡歸新羅渤海矣

新羅

北史新羅在髙麗東南居漢時樂浪地多山險兼有沃沮不耐韓濊之地附庸於百濟

梁書新羅本辰韓也其國在百濟東南五千餘里(按通志通考俱作五百餘里查二國壤地昆達無相去五千里之理疑梁書之誤)東濱大海南北與句驪百濟(接其邑在内曰啄評按唐書通考俱作喙評考通典注云呼穢反則喙字當因字形相近而訛)在外曰邑勒國有六喙評五十二邑勒(今有邑勒必拉入松阿哩江與薩木什必拉相近)通志新羅國在百濟東南五百餘里東濱大海其西北界出髙麗之間

隋書新羅在髙麗東南居漢時樂浪之地魏將毌丘儉討髙麗破之奔沃沮其後復歸故國留者遂為新羅焉兼有沃沮不耐韓濊之地

冊府元龜隋伐髙麗新羅亦攻取髙麗五百里舊唐書新羅在漢時樂浪之地東及南方俱限大海西接百濟北鄰髙麗東西千里南北二千里王所居曰金城周七八里顯慶以後漸有髙麗百濟之地其界益大西至於海

新唐書新羅居漢樂浪地横千里縱三千里咸亨五年王金法敏略百濟地守之上元二年劉仁軌破其衆於七重城以靺鞨兵浮海略南境又詔李謹行屯買肖城

冊府元龜開元二十四年勅浿江以南令新羅安置

太平寰宇記新置在百濟東南五百餘里兼有漢樂浪地東濱大海

通考新羅在百濟東南五百餘里亦在髙麗東南隋時襲加羅任那諸國滅之其西北界犬牙出髙麗百濟之間地多山險

奉使行程録自咸州北行至同州東望大山即新羅山深處與髙麗接界(按遼咸州即金咸平府同州為金銅山縣俱在今鐵嶺開原之間東至威逺堡即吉林界南至奉天即唐時髙麗界開原即漢時夫餘界百濟之舊國也通考謂新羅西北界出髙麗百濟之間者應即指此)

雞林州

舊唐書龍朔三年詔以新羅為雞林州都督府授其王金法敏為都督(按自此以後凡新羅嗣王俱加雞林州大都督之號)

新唐書王居金城環八里龍朔元年(按舊唐書作三年與此異)以其國為雞林州大都督府

新羅九州

新唐書新羅多取百濟地抵髙麗南境置尚良康熊全武漢朔溟九州州有都督統郡十或二十(按是時髙麗北境已屬渤海新羅既有百濟之地又兼有髙麗南境非得百濟而始抵髙麗之南也尚州全州遼金皆有之朝鮮亦有之遼地志云尚州屬東京路本漢襄平縣地渤海為東平寨金地志云全州屬北京路治安豐縣二史並未詳沿革之由或遼金所置徒襲其名未必即其舊地也朝鮮慶尚道之尚州本辰韓南境為新羅故地全羅道之全州本弁韓邊境為百濟要隘似為相近然考唐會要五代㑹要太平寰宇記皆作金州與唐書通考作全者異唐平髙麗嘗置金州明為金州衛即今寧海縣新羅既得髙麗之地其州名即沿唐舊亦未可知苐國初烏拉國有金州城為武勲王揚古利攻克今吉林城北猶有金州山金州站實與新羅之難林州相近非唐以後所置其稱名當有所自也康州遼屬顯州去醫巫閭山不逺熊州當以熊岳為名唐儀鳯初徙熊津都督於建安城與此相近在葢州南六十里渤海之杉盧郡也漢州以漢江為名本百濟地後為朝鮮王都朔州在鳯凰城東南溟州本濊地)

唐㑹要新羅封百濟故地及髙麗南境東西約九百餘里南北約一千八百里於界内置尚良康熊金武漢朔溟九州

唐㑹要武州物産為新羅之最

謹按新羅始附庸於百濟後兼加羅任那諸國與百濟為鄰考其疆土東南並有今朝鮮之慶尚江原二道西北直至今吉林烏拉又西近開原鐵嶺唐顯慶以後又得百濟故地及髙麗南境於是東西增九百里南北増千餘里開元以後渤海盛强其西北諸境盡為所併新羅所有僅鴨渌江以南唐末髙麗復起割其南境暨渤海為契丹所侵於是新羅西與契丹以海州巖淵縣為界西北與契丹以鴨渌江東八里黄土嶺為界矣雞林州之名始於唐龍朔三年以其國為雞林州大都督府國王世襲都督之號以音譯及地理考之即今吉林許亢行程録云自咸州至同州東望大山即新羅山遼之咸州金為咸平府同州金為銅山縣俱在今鐵嶺開原之間東至威逺堡門即吉林界則州名取此無疑苐其後為渤海所得而都督之號則仍繫新羅於是并朝鮮之地亦沿雞林之稱耳七重城在朝鮮慶州北南臨發盧河舊唐書言劉仁軌率兵絶匏盧河攻七重城即此水也買肖城亦在其地當時用兵皆自登莱浮海往来故多在朝鮮界也至九州之設東至吉林西至廣寧跨海葢而包朝鮮幅員式擴矣

靺鞨

隋書靺鞨在髙麗之北凡有七部(見前勿吉條)即古之肅慎也其國西北與契丹接

舊唐書靺鞨後魏謂之勿吉在京師東北六千餘里東至於海西接突厥南界髙麗北鄰室韋其國凡為數十部黒水最處北方分為十六部部又以南北為柵

新唐書黒水靺鞨居肅慎地亦曰挹婁元魏時曰勿吉東瀕海西屬突厥南髙麗北室韋離為數十部部間逺者三四百里近者二百里黒水分十六落以南北稱黒水西北又有思慕部益北行十日得郡利部東北行十日得窟説部(亦號屈説)稍東南行十日得莫曳皆部又有拂湼(見前勿吉條) 虞婁越喜鐵利等部其地南距渤海北東際於海西抵室韋南北袤二千里東西千里(按上文云西屬突厥北室韋而後又云西抵室韋考新唐書室韋傳室韋地據黄龍北東黒水靺鞨西突厥南契丹北瀕海附於突厥則黒水部實西北皆鄰室韋也因室韋嘗附突厥故有西屬突厥之文耳)

新唐書室建河東合那河忽汗河又東貫黒水靺鞨故靺鞨跨水有南北部(按室建河即黒龍江那河即嫩河忽汗河即呼爾哈河嫩河呼爾哈皆㑹混同以合黑龍江而唐宋諸史多以混同為黑龍江者葢傳聞之誤)

唐㑹要靺鞨有數十部黒水靺鞨最處北方分為十六部落又以南北為柵舊説黒水西北有思慕靺鞨正北微東十日程有郡利靺鞨東北十日程有窟説靺鞨東南十日程有莫曳皆靺鞨今黒水界南與渤海國徳里府接(按渤海十五府具載唐書及通考無徳里府之名據新唐志葢鎮名也以地與音考之今寧古塔城西九十里自鄂摩和湖東繞沙蘭站之南至呼爾哈河有大石廣二十餘里袤百餘里石平如鏡孔洞大小不可數計或圓或方或六隅八隅如井如盆如池或口如盂而中如洞深或丈許或數尺中有泉澄然凝碧名徳林沃赫俗呼黒石甸子石縫中魚或躍出甸上草木皆異車馬行其上如聞空洞之聲石或少損即有水從罅出探之深不可測迤西十餘里有海眼季春冰泮水流石下聲如雷吼里與林音實相近呼爾哈河即渤海舊都所在鎮名當取諸此)北至小海(按今黒龍江極北有海汊北史謂于已尼大水即北海者當即此也)東至大海西至室韋南北約二千里東西約一千里渤海寖强黒水亦為所屬

冊府元龜靺鞨在髙麗北營州東二千里越喜靺鞨東北至黒水靺鞨地方二千里

通考拂湼鐵利虞婁越喜時時通中國而郡利屈設(按二字與唐書異)莫曳皆不能自通

元史地理志開元路隋唐曰黒水靺鞨其後渤海盛靺鞨皆役屬之又其後渤海寖弱黒水復擅其地東瀕海南界髙麗西北與契丹(接壤即金鼻祖之部落也按元時開元路所統至廣今黑龍江寧古塔及開原縣地皆為所轄)

黒水州 黒水府 

唐㑹要武徳三年部長突地稽遣使朝貢以其部置燕州並以其長帥為都督總管貞觀十四年以黒水地為黒水州

冊府元龜黒水帥突地稽隋末率部落千餘家内屬處之營州唐武徳初以其部落置燕州以突地稽為總管(按此為營州地屬靺鞨之始燕州之置實在營州也通考云武徳三年黒水長阿固郎始来貞觀二年以其地為燕州)

通考開元十年拜黒水部長帥為勃利州刺史於是安東都䕶請置黒水府以部長為都督刺史領黒水經略使

唐㑹要開元十三年於黒水部落内置黒水軍續又以最大部落為黒水府仍以其首領都督諸部刺史隶屬焉

舊唐書開元十年置黒水經略使其地南距渤海北東際海西抵室韋南北二千里東西千里其後渤海盛府遂廢

元史開元路唐黒水靺鞨以其地為燕州置黒水府

鐵利越喜故地

通考渤海以鐵利故地為鐵利府領廣汾蒲海義歸六州越喜故地為懐逺府領達越懐紀富美福邪芝九州(詳後渤海條)

遼史地理志東京廣州渤海為鐵利郡太祖建鐵利州(按鐵利郡即渤海鐵利府所屬之廣州也渤海屬州往往以郡稱今詳後渤海條) 遼史地理志東京鐵驪府故鐵驪國地(按鐵驪即鐵利音同字異又按元一統志云蒲河在瀋陽路源出鐵利國蒲谷流經蒲水田故名松漠紀聞云蒲河距瀋州四十里今考蒲河在承徳縣城西北四十里源出香爐山經永安橋入蓮花泊則鐵利故國實在於此)

遼史地理志東京韓州本渤海粤喜縣地(按粤喜縣亦以粤喜國得名音同字異韓州故藁離國地在開原東北)

遼史地理志銀州新興縣本故粤喜國城(按遼銀州本渤海懐逺府所屬之富州也新興縣之地渤海亦嘗置銀州遼移其名新興縣金咸平府志云南有范河北有柴河西有遼河以今水道考之外遼河在鐵嶺城西十里柴河源出城東南百八十里繞至城北西入於遼范河出城東南百二十里西流過城南西入遼河則粤喜國城正在今鐵嶺縣也)

遼史地理志東京信州本粤喜故城地鄰髙麗(按此即渤海懐逺府治所據元一統志在濱州之西今開原之東葢遼時渤海衰而髙麗復興故與髙麗相近也)

金史地理志韓州栁河縣本粤喜縣地以河為名有枸河栁河

元一統志栁河縣故城本粤喜地後置縣以其地近栁河故名今城址猶存(按元一統志苐言地近栁河金地理志云有枸河栁河考盛京通志有栁河而無枸河苐云遼河一名巨流河一名句麗河亦名枸栁河謂是枸河栁河合流之處今考栁河源出遼陽州城東北八十里西北流經承徳縣城東南之䃳子山紅寳石山陽入十里河又考十里河舊名椆栁河源出遼陽州城北六十里亦西北流至楊家湾合沙河入渾河渾河入遼河則枸河或即十里河也苐十里河與栁河合流之地去巨流河尚逺而遼河之大豈轉因二小水得名舊志止屬傳聞未有確據葢因句麗巨流枸栁音頗相同是以傳疑有此説耳又按今土黙特右翼西北亦有栁河東南流經喀喇城入大凌河又義州境内之栁河川亦發源於土黙特右翼南亦東南流入大凌河土黙特右翼為古栁城地雖與靺鞨接界在遼為興中府屬中京殊不相渉考遼金韓州信州故城皆在今科爾沁左翼東南科爾沁地在隋唐屬靺鞨無栁河有遼河則所謂枸河栁河者當即枸栁之誤分為二河耳) 

謹按靺鞨即勿吉舊屬七部並同拂湼白山等部已載前勿吉條粟末後稱渤海(另條詳後) 惟黒水一部復分為十六考之史傳思慕郡利窟説莫曳皆虞婁皆在黒水以北不與中土相聞今黒龍江之外當即其地可考者惟黒水之南北部及越喜鐵利二部新唐書言室建河東合那河忽汗河又東貫黒水靺鞨故跨江有南北之稱所言較諸史為詳尚猶有未盡者室建即今黒龍江那河即嫩河忽汗即呼爾哈河二河並入混同江混同合黒龍江入海混同黒龍合流之處僅在靺鞨東界新唐書兼那河忽汗河言之似誤以混同為黒龍江也其實一出長白一出肯特逺不相渉前史但知有黒水而未知黒水源委僅據其入海之處與混同合流故誤以混同為黒水金史亦言混同江一名黒龍江指下流交㑹處而言猶之可也若新唐書言混同入嫩江北盟㑹編稱混同南流入鴨緑通鑑注又以混同為鴨緑尤舛謬之甚者矣嫩江之地亦屬靺鞨魏書稱勿吉使臣自其國溯難河至太□河是也(難河即嫩河太□即洮爾詳見前勿吉條)忽汗河上流屬渤海其入混同江處亦屬靺鞨唐㑹要所稱南與渤海徳里府接界是也唐㑹要又云北至小海東濱大海渤海盛時黒水亦為所屬考渤海郡縣實未嘗過混同以北惟鐵利越喜兩部故地渤海嘗郡縣之而鐵利仍自為國朝貢往来見於遼史者不一暨金興始屬於金殆故地為渤海所得而其部落稍徙相逺歟鐵利故地有蒲河在今承徳縣西北越喜故地有遼河范河柴河在今開原鐵嶺東北唐時黒水府黒水州但即其全部遙授都督之名初無專治燕州之設則在營州僅為别部長帥突地稽所居統計黒水全部北東際海南至寧古塔其西界嫩江科爾沁西南至開原鐵嶺史言南北袤二千里東西千里第約計之詞實不止是也

 

欽定滿洲源流考卷九

欽定四庫全書

欽定滿洲源流考卷十

疆域

渤海國境

新唐書渤海本粟末靺鞨保挹婁之東牟山(按東牟山史志皆言在瀋陽城東二十里今天柱山也舊唐書作桂婁與此異)直營州東二千里以泥河為境(按元一統志引契丹地理志云浿水即古泥河也自東逆流數百里至遼陽豬蓄不流有蓒芋草生於泊中故名蓒芋泊明一統志徙之又以朝鮮大通江為浿水考盛京通志泥河在海城縣西南六十五里葢平縣北五十五里源出聖水山流至米真山西散漫為遼時之蓒芋泊與朝鮮界内之浿江不同也)東窮海西契丹築城郭以居萬嵗通天中度遼水保太白山之東北阻奥婁河樹壁自固(按太白即長白奥婁河當為阿魯河源出吉林諳班和託峯一西南流入哈達河一流至開原城東南入清河是時契丹李盡忠殺營州都督趙文翽故渤海退保於此)後乃建國地方五千里户十餘萬盡得夫餘沃沮弁韓(俱另條見前)朝鮮海北諸國有五京十五府六十二州

通考渤海國王大武藝斥大土宇東北諸國畏臣之

遼史渤海王大仁秀南定新羅(另條見前)

北略諸部開置郡邑

遼史渤海大氏始保挹婁東牟山武后時為契丹盡忠所逼有乞乞仲象者度遼水自固傳子祚榮建都邑併吞海北地方五千里中宗賜所都為忽汗州封渤海郡王十有二世至彛震稱號改元建宫闕有五京十五府六十二州為遼東盛國(按遼史所稱凡渤海拓地改元及五京十五府六十二州之建皆自國王大彛震始據唐書及通考國王大祚榮已謚髙王祚榮子武藝已改元仁安武藝子欽茂已徙上京又徙東京自大祚榮以後無不稱號改元者遼史所云未得其實)

元史遼陽路唐以前為渤海所有

忽汗州 忽汗城

新唐書睿宗先天中拜大祚榮為渤海郡王以所統為忽汗州領忽汗州都督

唐賈耽道里紀渡遼水至安東都䕶府五百里府故漢襄平城也(按安東都䕶府本在平壤儀鳯初移此)東南至平壤城八百里西南至都里海口六百里至建安城三百里故平郭縣也南至鴨渌江北泊汋城七百里故安平縣也自都䕶府東北經渤海長嶺府(見後)千五百里至渤海王城城臨忽汗海其西南三十里有古肅慎城其北經徳理鎮(按此即唐㑹要所云徳理府也渤海無徳理府之名此作鎮為是)至南黒水靺鞨千里(按此為營州陸行至渤海之路渤海大祚榮所都在長白山東北大欽幾又東徙三百里直忽汗河之東今寧古塔呼爾哈河也呼爾哈河滙於寧古塔城西南一百里之畢爾騰湖湖廣五六里袤七十里許中有三山即所謂忽汗海也又自發庫東繞寧古塔城旁古大城之南東北流與混同江合明一統志稱呼里改江出建州衛東南山下東北滙為鏡泊又北入混同江呼里改即呼爾哈鏡泊即畢爾騰湖之異名也徳林石在其北即徳里鎮所在也然則渤海上京及忽汗城實在寧古塔城旁其後國王世襲忽汗州都督之號凡五京皆有忽汗州之稱矣)

唐賈耽道里紀登州東北海行至鴨緑江口舟行百餘里又小舫泝流三十里至泊汋口得渤海之境又自顯州(見後)正北如東六百里至渤海王城(按此為登州海行至渤海王城之路)

五代㑹要唐中宗命侍御史張行岌往渤海宣慰號其都為忽汗州

遼史忽汗州故平壤城也號中京顯徳府太祖攻渤海拔忽汗城俘其王大諲譔以為東丹王國(按通考平壤城即漢樂浪郡王險城自慕容皝来伐後徙都此城亦曰長安城南臨浿水平壤城東北有魯陽山西南二十里有葦山考之圖志皆合實在今朝鮮境内髙麗圖經亦云平壤城在鴨緑水東南顯徳府在今遼陽以北忽汗州非平壤城亦非顯徳府遼史俱誤渤海王於天寳末徙上京貞元時徙東京未幾仍還上京天寳中又曽都顯州葢既設五京則隨時移駐史固不能詳而當中京破時國王適在彼耳)

遼史天顯元年正月丙寅夜圍忽汗城庚午駐軍於忽汗城二月丙午改渤海為東丹忽汗城為天福册皇太子貝為人皇王以主之按(遼史所稱忽汗城皆渤海中京顯徳府城為今遼陽非上京之忽汗城也)

上京 龍泉府

新唐書以肅慎故地為上京曰龍泉府領龍湖

渤三州

通考天寳末渤海王大欽茂徙上京直舊國三百里忽汗河之東(按渤海舊國在長白山東北今又東徙三百里在呼爾哈河之東實與今寧古塔城相近呼爾哈河源出吉林界色齊窩集中諸河滙為一大河東注鏡泊又東出繞寧古塔城旁古大城及覺羅城之南復東北折入混同江唐賈耽所云渤海王城臨忽汗海者葢即鏡泊盛京通志寧古塔城旁古大城或即上京舊址歟)

遼史上京懐州夫餘縣本龍泉府太祖遷夫餘降户於此世宗置縣(按遼史此條殊誤懐州奉陵軍本唐歸誠州太宗行帳放牧於此天贊中從太祖破夫餘城下龍泉府俘其人築寨居之太宗懐陵在焉故州軍以是為名歸誠州為唐契丹羈縻州本屬遼地為太宗放牧之所非渤海上京明矣)

龍州

遼史太祖破龍州盡徙富利縣人散居京南長霸縣本龍州長平縣民遷於此(按龍州所屬縣名僅見富利長平二縣餘無可考又按契丹與渤海攻戰次第具載太祖本紀太祖天贊二年十二月出兵先破夫餘府次至中京顯徳府是時渤海王適在中京故為所獲太祖入城祭告天地復還軍中二月安邊鄭頡南海定理府降三月己巳安邊鄭頡定理府復叛丁丑三府平乙酉班師五月南海定理二府復叛七月顯徳府之鐵州亦叛大元帥平之是月太祖還次夫餘府又自三月遣將攻長嶺府八月始下並未嘗逺及龍州而渤海仍自為國迄於遼末猶存龍州之破僅於此見之或率兵至此俘掠人口而還不能有其地也)

髙麗載紀初契丹以鴨緑江北地予髙麗髙麗築六城有龍州城(按遼史外紀云契丹取女真國鴨緑江東數百里賜髙麗是鴨緑江東北地皆與髙麗故得於龍州築城後復為女真所取今考自鏡泊至朝鮮界約五百里則與渤海之龍州當不甚逺葢遼太祖破龍州遷其人而空其地以于高麗也)

湖州

遼史東京湖州興利軍渤海置

渤州

遼史渤州清化軍渤海置貢珍縣亦渤海置(按遼地志云遼以征伐俘户建州襟要之地多因舊居名之故渤海州縣遼移其名於他所者十之五六如建州在長白山而遼移之廣寧西北其明證也遼志中稍為分别者如曰某州本渤海某州民户則為遼所移曰某州渤海置則似仍渤海之舊然如遼史稱集州髙麗為霜巖縣渤海置州今考霜巖縣屬盧州無集州之名則史文固有疎略也)

中京 顯徳府

新唐書上京之南為中京曰顯徳府領盧顯鐵湯榮興六州(按顯徳府所屬西至醫巫閭山當在上京之西南)

遼史渤海中京顯徳府天顯三年升為南京十三年改南京為東京府曰遼陽統縣九遼陽縣本渤海金徳縣地漢浿水縣髙麗為句麗縣渤海為常樂縣(按浿水縣漢屬東樂浪郡渤海鴨緑府所屬之浿水縣是也遼志誤) 仙鄉縣本漢遼隊縣地渤海為永豐縣鶴野縣本漢居就縣地渤海為雞山縣興遼縣本漢平郭縣地渤海為長寧縣(按顯徳府屬縣遼志沿革具存今附録如上又有析木紫䝉二縣遼屬遼陽府而渤海分屬銅州䝉州今各附本條又肅慎歸仁順化三縣則遼所自置非渤海之舊遼永州之長寜縣又遷長寧民所置亦非舊地也)

鴨江行部誌廣寧本陽羅郡渤海為顯徳府(按廣寧東北界渤海屬東平府其西南之境為顯徳府屬)

明一統志遼隊廢縣在海州衛西六十里渤海曰永豐縣遼改仙鄉縣鶴野廢縣在遼東都司城西八十里渤海為雞山縣元省入遼陽(按明志顯徳屬縣僅載此二邑今考常樂故縣在遼陽城內長寧縣在遼陽西南葢平之東永豐縣在海城縣西六十里遼水東岸明時有永豐堡亦在海城縣西南六十里也)

盧州

遼史東京盧州本渤海杉盧郡(按杉盧郡即渤海之盧州顯徳府之支郡也)故縣五山陽杉盧漢陽白巖霜巖皆廢户三百在京東一百三十里統縣一熊岳縣西至海十五里傍海有熊岳山(按遼盧州所治為熊岳縣今熊岳城也金廢州以熊岳屬葢州渤海盧州所屬五縣至遼止三百户故但治熊岳一縣已非渤海之舊矣)

遼史東京巖州白巖軍本渤海白巖城太宗撥屬瀋州白巖縣渤海置(按唐太宗貞觀十九年伐髙麗既得遼州進軍白巖城克之置巖州後屬渤海白巖縣當即其地今考巖州古城在遼陽州城東北五十七里石城山上周圍四里一門又遼營衛志云敦睦宫以渤海巖州户置是渤海亦有巖州之稱葢隨時移置而史不能詳也)

顯州

唐賈耽道里紀自神州(見後)陸行四百里至顯州天寳中王所都(按顯州為王都當為顯徳府附郭之州今次於盧州之後疑史有誤)

遼史東京顯州本渤海顯徳府地世宗置以奉顯陵州在醫巫閭山東南(按渤海顯州實今遼陽州地遼之顯州不言渤海所置然亦係顯徳府之地)

松漠紀聞廣州(見後)百三十里至梁漁務又八十五里至沙河五十里至顯州

鐵州

五代史自錦州行五六日過海北州又行十餘日渡遼水至渤海鐵州又行七八日過南海府(按此為晉侯入契丹所行之途一南一北故迂其程未足為憑也)

遼史鐵州本漢安市縣地髙麗為安市城唐太宗攻之不下薛仁貴白衣登城即此渤海置州故縣四位城河端蒼山龍珍皆廢户一千在京西南六十里(按明一統志安市城在葢州衛東北七十里唐貞觀十九年征髙麗攻安市城不克引還咸亨三年髙侃撃敗髙麗餘衆於安市城渤海置鐵州即此地志安市城外有駐蹕山考駐蹕山凡數處一為首山唐書稱馬首山遼史稱手山在遼陽城西南十五里接海城縣界唐太宗初渡遼水攻遼州時駐營之山也一在安市城外唐太宗既得遼州巖州進攻安市所駐之山唐書所載駐蹕山是也又葢平東百十餘里分水嶺諸山亦傳唐太宗駐蹕處又駐蹕山本名六山則醫巫閭也又海城縣西南十里有平頂山一名車駕山又名唐望山亦相傳唐太宗駐蹕處而首山與安市城外之駐蹕山地志多混為一山附考於此) 領縣一湯池(按今葢平城東北六十里有湯池堡當即湯池縣遺址也)

遼史天顯元年七月鐵州刺史衛鈞反大元帥耀庫濟攻拔之

鴨江行部誌湯池縣本遼時鐵州以其東有鐵嶺故名(按明一統志載初置鐵嶺衛在今鐵嶺城東南五百餘里故鐵嶺城與髙麗接界洪武二十六年方移其名於今治所則鐵嶺之名實本於此金廢鐵州以湯池屬葢州)

湯州

遼史東京湯州本漢襄平縣地故縣五靈峯常豐白石均谷嘉利皆廢户五百在京西北一百里(按遼史雖未言渤海所置然所屬故縣皆渤海縣名其為即渤海之湯州無疑明志湯州故城在遼東都司城北)

遼史東京乾州靈山縣本渤海靈峯縣地(按乾州為漢無慮縣地無慮本因醫巫閭山得名則靈峯當亦相近)

金史北京懿州靈山縣本渤海靈峯縣地(按遼亦有懿州而靈山則屬乾州考明一統志乾州在廣寧衛西南七里懿州在廣寧衛北二百二十里葢金時廢乾州而以靈山縣移懿州也)

榮州

遼史東京所屬有榮州(原文不載沿革葢作史時已無可考然遼東京有崇州為渤海所置所統縣名亦係渤海之舊而新唐書不載史云在東京東北一百五十里與鐵湯等州相近遼史本文亦與湯興二州相次疑即榮州以字形相近而誤又複出也今詳於後)

興州

遼史興州本漢海宜縣地渤海置州故縣三盛吉蒜山鐵山皆廢户二百在京西南三百里(按明人地志有以興州為鐵嶺縣之懿路城者考金志云瀋州挹婁縣遼舊興州常安縣懿路即挹婁之訛也則遼之興州始實移於挹婁後乃復渤海之舊又遼志云遼陽府東西南三面皆抱海南至海邊鐵山八百里今考鐵山在寧海西南百五十里為濱海要地興州所統縣名或取此歟)

松漠紀聞銀州南舖五十里至興州四十里至蒲河(按遼銀州即渤海富州今鐵嶺縣蒲河源出承徳西北四十里)

東京 龍原府

新唐書濊故地為東京曰龍原府亦曰栅城府領慶鹽穆賀四州

新唐書龍原東南瀕海日本道也

通考唐貞元時渤海王大欽茂東南徙東京

遼史東京開州本濊地渤海為東京龍原府有宫殿都督慶鹽穆賀四州故縣六曰龍原永安烏山壁谷熊山白楊疊石為城周二十里唐薛仁貴征髙麗與其大將温沙門戰熊山擒善射者於石城即此太祖平渤海徙其民城遂廢聖宗伐新羅(按聖宗曽伐髙麗此言新羅誤)還周覽城基復加完葺領縣一開逺縣本柵城地髙麗為龍原縣渤海因之(按一統志開州城在朝鮮咸興府西北熊山城在開州西葢自鳯凰城邊外東南至朝鮮之江原道皆濊地又鳯凰城北六十九里有沃赫和屯周二里餘或即渤海石城遺址歟)

慶州

遼史東京開州髙麗置慶州渤海為龍原府上京永安縣本龍原府慶州縣名太祖平渤海遷其人置寨於此(按一統志開州遼末復入於髙麗謂之蜀莫郡開逺廢縣故開州治也渤海為龍原縣慶州治焉則慶州為龍原府附郭之州而龍原縣為附郭之縣永安烏山壁谷熊山白楊五縣亦為慶州所屬明矣非朝鮮慶尚道之慶州也又金有慶州係遼懐州祖州之地亦與此異)

鹽州

遼史東京鹽州本渤海龍河郡故縣四海陽接海格川(舊訛格州今據一統志改)龍和皆廢開州相去一百四十里(按一統志鹽州城在朝鮮開州城西北本渤海置亦曰龍河郡)

穆州

遼史東京穆州本渤海㑹農郡故縣四㑹農水岐順化美縣皆廢隶開州東北至開州一百二十里統縣一曰㑹農(按一統志穆州亦在今朝鮮境開州西南)

賀州

遼史東京賀州本渤海吉理郡故縣四洪賀送誠吉理石山皆廢户三百隶開州(按一統志賀州城遼末入於朝鮮)

南京 南海府 

新唐書沃沮故地為南京曰南海府領沃晴椒三州

新唐書南海新羅道也

遼史東京海州南海軍本沃沮國地渤海號南京南海府疊石為城幅員九里都督沃晴椒三州故縣六沃沮鷲巖龍山濱海昇平靈泉皆廢(按沃州為南海府附郭則沃沮亦附郭邑也鷲巖當即岫巖城在今葢平縣東二百五十里)

遼史天顯元年三月渤海南海府節度来朝五月南海府復叛遣大元帥耀庫濟討之

舊五代史自鐵州行七八日至南海府

元一統志澄州本海州南海府沃沮地髙麗時卑沙城唐李世勣攻卑沙城即此渤海為南海府遼仍之金改曰海州天徳三年以山東有海州改為澄州治臨溟縣(按金史不詳沿革今從元一統志)

明一統志海州衛在遼東都司城南一百二十里本葢牟地髙麗為卑沙城渤海國為南海府遼為海州治臨溟縣金為澄州(按沙卑城亦曰卑沙或訛為卑奢城隋大業十年来䕶兒出海道至卑奢城敗髙麗兵將趨平壤髙麗降唐貞觀十八年伐髙麗張亮率舟師自東莱渡海襲卑沙城其城四面懸絶惟西門可上唐兵攻拔之總章初李世勣復得其城後入渤海元時州縣俱廢明洪武九年改築衛城周六里有竒今為海城縣)

沃州

新唐書契丹州十七沃州載初中析昌州置萬嵗通天元年沒於契丹李盡忠縣一濱海又昌州貞觀二年以松漠部落置僑治營之靜蕃戍縣一龍山(按此為渤海沃州及濱海龍山二縣得名之自其實唐沃州故地在今喀喇沁境内古大寧城北葢渤海移其州縣名於沃沮故地也沃州為南海附郭之州則沃沮鷲岩龍山濱海昇平靈泉等六縣皆沃州所屬)

晴州

遼史嬪州本渤海晴州故縣五天晴神陽蓮池狼山仙巖皆廢户五百 隶海州東南至海州一百二十里(按海城西南有蓮花泊或即蓮池故縣所屬)

椒州

遼史耀州本渤海椒州故縣五椒山貂嶺澌泉尖山巖淵皆廢户七百海州東北至海州二百里統縣一巖淵縣東界新羅故平壤城在縣西南東北至海州一百二十里(按遼之耀州即渤海椒州故縣五皆廢巖淵雖仍舊名似亦稍移其治矣據史所稱耀州在海州西南二百里巖淵在海州西南一百二十里海州為今海城地耀州今有耀州和屯按之輿圖皆合惟是遼史稱故平壤城又在巖淵西南實為舛誤據通考遼水東南四百八十里至鴨緑水平壤又在鴨緑水東南四百八十里安得反在巖淵西南也原其致誤亦自有由葢平壤南臨浿水而海城西南有淤泥河亦有浿水之稱此遼史之誤所由来然遼史既以顯徳府為忽汗州又以忽汗州為即平壤城而此又謂平壤在岩淵西南亦自相矛盾之甚矣又今耀州城在海城縣西南僅六十里里數與遼史不符考明一統志臨溟廢縣在海州衛東一百八十里為故海州所治元時州縣並廢則係明設衛時移近西南百八十里耳今海城縣治實在明海州衛舊址本朝天命八年復即舊城東南隅建新城)

明一統志廢耀州在海州西南二百里渤海椒州地

西京 鴨緑府 

新唐書髙麗故地為西京曰鴨緑府領神桓豐正四州

新唐書鴨緑朝鮮道也(朝鮮舊訛朝貢今據通考改)

遼史渌州鴨緑軍本髙麗故國渤海號西京鴨緑府城髙三丈廣輪二十里都督神桓豐正四州事故縣三神鹿神化劍門皆廢大延琳叛遷餘黨於上京置易俗縣居之在者户二千(按渌州城在平壤西境因鴨緑江為名也鴨緑江之緑北史新唐書遼史俱作渌)

遼史太祖破鴨緑府盡徙神化縣民居京之南

神州

唐賈耽道里紀自鴨緑江口舟行百餘里又小舫泝流東北三十里至泊汋口得渤海之境又泝流五百里至丸都縣(見後)城故髙麗王都又東北泝流二百里至神州(按據此則神州在鴨緑江口東北泝流八百里丸都縣東北二百里與遼史所言桓州在渌州西南二百里者合則丸都為桓州附郭之邑而神州即鴨緑府附郭之州也)

桓州

遼史桓州髙麗中都城故縣三桓都神鄉浿水(原作淇水誤今據一統志改)皆廢髙麗王於此創立宫闕國人謂之新國五世孫釗晉康帝建元初為慕容皝所敗宫室焚蕩户七百隶渌州在西南二百里(按通考漢末髙麗王伊夷模作新國於丸都山下即所謂丸都城也魏正始五年毌丘儉將萬人出元菟懸車束馬登丸都山屠其所都六年儉復伐之刻石紀功刋丸都銘不耐而還至晉建元初復為慕容皝乗勝追至丸都焚其宫室自後移都平壤城則桓都即丸都也桓州之名亦取諸此今考丸都故城在髙麗王京東北賈耽紀言在神州西南二百里鴨緑江口東北六百餘里與此正合浿水今朝鮮大通江漢樂浪郡有浿水縣此葢仍其舊名也)

豐州

遼史豐州渤海置盤安郡故縣四安豐渤恪隰壤硤石皆廢户三百隶渌州在東北二百一十里

正州

遼史正州本沸流王故地國為公孫康所併渤海置沸流郡有沸流水户五百渌州在西北三百八十里統縣一東那縣本漢東耐縣地在州西七十里(按通考魏正始五年幽州刺史毌丘儉出元菟討髙麗戰於沸流髙麗王位宫敗走儉追至赬峴登丸都山屠其所都則沸流固應與桓都相近亦今朝鮮境内地又按漢時無東耐縣名惟樂浪郡有東暆不而兩縣不而城在朝鮮咸興府而與耐古字相通魏志云漢武置樂浪郡自單大嶺以西屬樂浪自嶺以東都尉主之皆以濊為民所謂不耐濊也毌丘儉銘不耐城即此今遼史作漢東耐似誤)

謹按渤海為遼東盛國地方五千里有五京十五府六十二州契丹兵爭舊址漸毁其州縣之名藉遼史地理志存其梗概而或地併於鄰州或名移於他所遼以征伐所得人户建城置戍即因其人舊居州縣之名名之遼志所載已十之五所未載者按其方位尚可討尋五京之地遼並東京其他或予髙麗或尚為渤海遺民所保而府州之名盡載遼籍有經遼時更置者自應屬遼有僅列其名而史不能稽其沿革者當亦羈縻州之比未能實有其地也金興省併州邑因時制宜元亦多仍部族之舊州縣之設簡矣因流溯源參之他書亦可得其分合之故焉有因傳寫字訛者如丸都桓都浿水淇水之類有與髙麗同名者夫餘慶州之類至於元明沿革及我

朝所隶並附注於下約其大概上京在寧古塔中京在遼陽東京在朝鮮開州南京在海城縣西京濱鴨緑江五京五府而外長嶺夫餘等十府及郢銅等州並詳列於後云

渤海 長嶺府

新唐書長嶺府領瑕河二州(按瑕州無考當為附郭之州遼廢)

新唐書長嶺營州道也遼史東京長嶺府(原文不詳沿革之由當即仍渤海之舊)

遼史本紀太祖天顯元年遣康黙記韓延徽攻長嶺府八月下長嶺府(按長嶺亦作長領古字相通今吉林西南五百里有長嶺子滿洲語稱郭勒敏珠敦南接納魯窩集北接庫魯納窩集自長白山南一嶺環繞至此為衆水分流之地東北流為遼吉善輝發等河入混同江西北流為英峩占尼哈達葉赫赫爾蘇等河長嶺府之名當取諸此錦州復州雖亦有長嶺皆不如此之最著也)

河州

遼史河州徳化軍置軍器坊(按明人地志云廢河州在黄龍府北遼置河州有軍器坊又引一統志開元東北五百里有穏圖河源出坊州北山北流入松花江所謂坊州疑即河州矣考遼金無坊州第因河州有軍器坊而遂以坊州屬之亦恐未足為憑也)

夫餘府

新唐書夫餘故地為夫餘府常屯勁兵捍契丹

領扶仙二州

新唐書夫餘契丹道也

遼史東京龍州黄龍府本渤海夫餘府太祖平渤海還至此有黄龍見更名保寧七年軍將燕頗叛府廢開泰九年遷城於東北所屬黄龍縣本渤海長平縣併富利佐慕肅慎置遷民縣本渤海永寧縣併豐水扶羅置永平縣渤海置

遼史東京通州安逺軍本夫餘國王城渤海號夫餘城太祖改龍州聖宗更今名保寧七年以黄龍府叛人燕頗餘黨置所屬通逺縣本渤海夫餘縣併布多縣置安逺縣本渤海顯義縣併鵲川縣置歸仁縣本渤海强師縣(按金史渤海强師縣北有細河)併新安縣置漁谷縣本渤海縣(按夫餘府地鄰契丹遼改黄龍府在今開原縣及開原邊外之境扶仙二州遼時俱廢扶州即因夫餘得名當為附郭所屬縣名見於遼史屬龍州者八屬通州者六當即扶仙二州所隶苐遼史既言改夫餘府為龍州又言改龍州為通州而所置諸縣或沿或併尚仍其舊史有訛誤疑遼之龍州其地本廣因燕頗之役舊治已廢開泰中移黄龍府於東北又分置通州也黄龍府所屬長平等縣為扶州屬邑通州所屬夫餘等縣即為仙州屬縣也又按渤海夫餘府與契丹為鄰未能過開原以北遼之黄龍府境又稍廣舊五代史言北至混同江僅百里則又遼史遷府於東北之明證也)

遼史太祖天贊四年十二月丁巳夜圍夫餘府天顯元年正月拔之

舊五代史後唐天成元年十一月登州狀申契丹攻逼渤海自契丹主卒雖已抽退尚留兵馬在夫餘城今渤海王弟領兵攻圍夫餘城契丹新五代史後唐明宗時契丹攻渤海取夫餘一城以為東丹國

宋史後唐天成初契丹攻夫餘城下之改夫餘為東丹府留其子託雲鎮之契丹主卒渤海王復攻夫餘不能克

宋史太宗太平興國四年賜烏含城浮渝府渤海琰府王詔令助攻契丹(按浮渝當即夫餘以音近而訛宋興渤海隔絶葢傳聞舛誤之辭)

通考宋太平興國六年定安國王烏元明言臣本渤海遺黎保據方隅不降契丹夫餘府昨背契丹並歸本國(按烏氏為渤海大姓夫餘復歸事遼史未載)

鄚頡府

新唐書鄚頡府領鄚髙二州(鄚州諸書未見當即附郭之栁河縣地也)

遼史東京韓州本稾離國舊治栁河縣髙麗置鄚頡府都督鄚頡二州渤海因之(按渤海州名係鄚髙此云鄚頡疑遼史之誤)今廢太宗置三河榆河二州聖宗併二州置栁河縣本渤海粤喜縣併萬安縣置(栁河詳見前靺鞨條榆河在科爾沁右翼前旗遼河在左翼東南四百五十里經左翼後旗入邊又左翼東南四百七十里有阿拉瑪圖城近開原邊外當即遼韓州故城也)

遼史天顯元年二月鄚頡府節度来朝三月鄚頡府叛遣阿敦討平之

金史東京韓州本渤海鄚頡府

髙州

遼史上京遂州本髙州地西北至上京一千里(按遼中京别有髙州此遂州屬上京與鳯州相鄰鳯州亦稾離國地在韓州北二百里西北至上京九百里遂州西北至上京千里則與韓州相去止百里此髙州即渤海髙州之明證也若中京之髙州則唐時信州之地遼聖宗伐髙麗以俘户置在今喀喇沁非渤海之髙州也元一統志所稱髙州即此)

安寧郡

遼史上京鳯州稾離國故地渤海之安寧郡境在韓州北二百里西北至上京九百里(按鳯州與韓州相鄰皆槀離故地此安寧郡當為鄚頡府之支郡今附於此)

定理府

新唐書挹婁故地為定理府領定潘二州(按潘字遼史作瀋當係此誤)

遼史東京定理府刺史故挹婁國地

遼史瀋州挹婁縣遼嘗置定理府刺史於此本挹婁故地大定二十九年章宗更名有范河清河(按范河清河俱在今鐵嶺縣城南遼定理府刺史之置及定州之廢史文闕略不詳以金史參考之今鐵嶺一縣近南者為金之挹婁縣則定理府所統而渤海定州安定郡所治也近西者為雙城縣則遼雙州所統也遼始置定理府於挹婁縣繼則省刺史廢定州為雙州與瀋州不復相屬金又廢雙州併雙城入瀋州尚可考見渤海之舊耳)

遼史天顯元年二月定理府節度来朝三月定理府叛遣阿敦討平之五月定理府復叛大元帥耀庫濟討之

定州

遼史東京雙州保安軍本挹婁故地渤海置安定郡統縣一雙城縣本渤海安夷縣地(按渤海屬州亦有支郡之稱如盧州為杉盧郡穆州為㑹農郡是也此安定郡為挹婁故地當即定州地遼東京又别有定州不言渤海所置在今朝鮮之平安道五代以前亦屬渤海後髙麗復取之至遼聖宗開泰三年伐髙麗取其保定二州保州在平壤西北百餘里金初割還朝鮮今安州是也定州在平壤西北三百餘里遼末亦入朝鮮今仍為定州與渤海瀋州隔西京鴨緑府名是而地非也雙城故縣在鐵嶺西六十里金時州廢以縣屬瀋州)

瀋州

遼史瀋州本挹婁國地渤海建瀋州故縣九皆廢統州一縣二(按州一為巖州白巖軍本渤海盧州所屬之白巖縣遼太宗撥屬瀋州樂郊靈源二縣則遼太祖所置亦非渤海舊名樂郊為瀋州治所即今承徳縣也)

遼史敦睦宫以渤海瀋州户置

金史瀋州本遼定理府地縣五樂郊(按原注云遼置有渾河當為附郭)章義(遼廣州渤海屬鐵利府)遼濱(遼舊遼州)挹婁(遼嘗置定理府詳見前)雙城(遼雙州詳見前)

遼東行部志瀋州在唐時嘗為髙麗侵據髙宗命李世勣東征置安東都䕶府於平壤城實今之瀋州也唐季為大氏所有

元一統志瀋陽路本挹婁故地渤海建定理府都督瀋定二州領定理平邱巖城慕美安夷瀋水安定保山能利九縣此為瀋州地後罹兵火其定州與縣並廢即瀋州為興遼軍節度金末瀋州復燬於兵火

元史瀋陽路本挹婁故地渤海建定理府都督

瀋定二州此為瀋州地

明一統志瀋陽中衛在遼東都司北百二十里漢遼東郡地渤海置瀋州

安邊府

新唐書安邊府領安瓊二州(按瓊州遼廢無可考)

遼史天顯元年二月安邊府節度来朝三月安邊府叛遣阿敦討平之

安州

遼史安州刺史兵事隶北女真兵馬司

元一統志歸仁縣故城在咸平府北舊安州金皇統三年改為縣後廢城址猶存(按渤海瓊州諸書皆缺安州可見者亦止此歸仁縣金隶咸平府遼舊隶通州并渤海强師新安二縣地强師屬夫餘府新安或當屬安州其地應在開原邊外又朝鮮平安道有安州則為遼之保州非一地也)

松漠紀聞自信州二百九十里至安州南鋪(按此為遼上京至燕之程葢自東北而西南行也)

率賓府

新唐書率賓故地為率賓府領華益建三州(按華州無可考當為附郭地)

遼史東京率賓府刺史故率賓國地(按遼率賓府在洓州定理府之間當即渤海舊治)

遼史東京康州率賓縣本渤海率賓府地(按康州屬顯州在渤海為顯徳府地當係遷率賓民户所置非故地也)

金史上京率賓(舊訛恤品今改正)路遼時為率賓府置刺史本率賓故地西北至上京一千五百七十里東北至呼爾哈(舊作胡里改今改)一千一百里西南至海蘭(舊作曷懶今改)一千二百里北至邊界威伊克阿林(舊作斡可阿憐今改)二千里(按恤品即率賓之訛金史亦作速頻音實相同也以金史道里計之則率賓故府當在今鄂多理城之南威伊克阿林今盛京極東北大山也上無樹木惟生青苔與俄羅斯邊界又明志建州衛東南有率賓河率賓路之名以此)

益州

遼史東京益州觀察屬黄龍府

契丹國志宋政和五年金太祖攻遼取賓祥威三州進薄益州(按鴨緑江一名益州江則益州實與鴨緑江近當在長白山西南遼改屬黄龍府遼史不言仍渤海之舊或因其名而不必即其故地也)

建州

元一統志金上京之南曰建州

明實録永樂二年置建州衛(按我朝肇興之地即渤海建州之故壤也遼金元皆有建州並在今喀喇沁及土黙特境為遼時所移非渤海之舊詳見前部族門)

東平府

新唐書拂湼故地為東平府領伊䝉沱黒比五州(按五州可考者惟䝉州餘俱遼時廢)

遼史東京遼州本拂湼國城渤海為東平府唐太宗親征髙麗李世勣拔遼城髙宗詔程名振蘇定方討髙麗至新城大破之皆此地也太祖伐渤海先破東平府遷民實之故東平府都督伊䝉陀(按陀字與唐書異)黒比五州共領縣十八皆廢(按志云遼州有遼河羊腸河錐子河蛇山狼山黒山巾子山今考羊腸河在廣寧縣城東四十五里錐子河在廣寧城東北四十里即珠子河也遼河亦經廣寧縣東北二百三十里蛇山一在廣寧城東三十里一在東北九十五里狼山在廣寧城東北二十里今名狼虎山黒山在廣寧城東北八十里又有西黒山在城東北七十五里大黒山在城東七十里小黒山在城東六十里則渤海之東平府實在今廣寧東北也遼東平府治遼濱縣故城在今承徳西北)

䝉州

遼史祺州(舊訛棋今據金史改)祐聖軍本渤海䝉州地(按遼祺州統慶雲縣以所俘檀州宻雲民建為州治所金廢州以慶雲縣隶咸平府元又廢縣為慶雲驛在今鐵嶺西北五十里)

遼史東京紫䝉縣拂湼國置東平府領䝉州(原本脱䝉州明志引遼史有之今據增入) 紫䝉縣尋徙遼城并入黄嶺縣渤海復置紫蒙縣遼因之屬遼陽府

沱州

遼史貴徳州本漢襄平縣地有沱河(按沱州無可考或因沱河得名今附見新唐書亦言湄沱湖之鯽為渤海物産之珍也)

東平寨

遼史尚州本漢襄平縣地渤海置東平寨

金史咸平府銅山縣遼同州本漢襄平縣遼以東平寨置南有柴河北有清河西有遼河(遼史作尚州與此異考遼志别有尚州此東平寨之地當為同州以字相近而誤也)

懐逺府

新唐書越喜故地為懐逺府領達越懐紀富美福邪芝九州(按九州可考者惟富美福三州餘俱遼時廢)

遼史東京信州本越喜故城渤海置懐逺府武昌縣本渤海懐福縣地定武縣本渤海豹山縣地併乳水縣人户置

金史上京信州本渤海懐逺軍遼開泰七年建縣一武昌本渤海懐福縣地(按懐逺府當在渤海邊界其所統州為最多可考者惟富美福三州餘盡為遼所廢考信州故城在今科爾沁左翼東南三百八十里開原邊外金遼志稱自開原東北至信州三百十里是也今有古城周一里門八土人猶呼信州城)

富州

遼史東京銀州富國軍本渤海富州太祖以銀冶更名統縣三延津縣本渤海富夀縣境有延津故城更名新興縣本越喜國地渤海置銀冶嘗置銀州永平縣本渤海優富縣地

金史咸平府新興縣遼銀州富國軍本渤海富州熙宗皇統三年廢州更名来屬有范河柴河遼河(詳前靺鞨疆域條按渤海富州治富夀縣遼更富夀為延津更優富為新興金改延津為新興以隶咸平今鐵嶺縣則渤海之富夀遼之延津金之新興也又有故新興城在鐵嶺治東則渤海之優富遼所置新興縣也又永平廢縣在鐵嶺東北)

美州

遼史東京遂州本渤海美州地統縣一山河縣本渤海縣併黒川麓川二縣置

福州

遼史上京福州國舅蕭寧建南征俘漢民居北安平故地在原州北二十里西北至上京七百八十里(按原州在顯州東北三百里史雖不言福州仍渤海之舊然以他州道里計之實屬相近其稱名當有自耳) 

胡嶠北行記嶠為蕭翰掌書記自翰得罪被鎻嶠與部曲東之福州翰所治也嶠等東行過一山名十三山云此西南去幽州二千里又東行數日過衛州至福州(按十三山在今錦縣城東七十五里去京師不及二千里嶠葢約畧之詞衛州當係渭州之訛在顯州東北二百五十里)

鐵利府

新唐書鐵利故地為鐵利府領廣汾蒲海義歸六州(按汾海二州無考遼之海州渤海為南海府另列前條非此州也葢俱係遼廢)

遼史東京鐵利府故鐵利國地

廣州

遼史廣州漢屬襄平髙麗為當山縣渤海為鐵利郡太祖遷渤海人居之建鐵利州統和八年省開泰七年以漢户置

金史瀋州章義縣遼舊廣州皇統三年降為縣来屬有遼河東梁河遼河大口(按東梁河即太子河亦名大梁河明志章義故城在瀋陽中衛西南六十里有章義站)

松漠紀聞瀋州六十里至廣州七十里至大口

蒲州

松漠紀聞興州(見前)四十里至蒲河四十里至瀋州

元一統志蒲河在瀋陽路源出鐵利國蒲谷流經蒲水田過故名(按蒲州遼初已廢本鐵利國地自應以蒲河得名以洪皓所記考之距瀋州四十里今承徳縣城西北四十里香爐山蒲河源在焉蒲州之設亦應在此)

義州

遼史上京慶州富義縣本義州太宗遷渤海義州民於此重熙元年降義豐縣後更名

遼史上京永州義豐縣本鐵利府義州遼兵破之遷其民於南樓之西北仍名義州重熙元年廢州改今縣在州西北一百里又嘗改富義縣屬慶州(原誤泰州今改正)始末不可具考今兩存之(按富義義豐當係渤海義州縣名遼徙其民分屬慶永二州非渤海故地)

金史義州崇義軍遼宜州天徳三年更名(按遼史宜州崇義軍屬中京東丹王每秋畋於此興宗以定州俘户置與錦州相次實今義州地前所載富義義豐兩縣既云遷義州民於此雖仍舊名明非故地乃又云本渤海義州此自相矛盾也合遼金兩史考之似渤海義州之民分徙兩縣故地已空興宗時方以定州俘户實之以義為宜金時始更正耳)

元史大寧路有義州

明一統志義州衛遼宜州金改為義州治宏政縣元省縣州屬大寧路洪武二十二年置衛(按金元明之義州即今義州地在遼為宜州俱未言渤海之舊然考遼史實係東丹王分地為毎嵗秋畋之所則實係渤海故壤宜與義或因音同而字異金朝改宜為義正非漫然耳又今義州城西南五十里有古饒慶縣城遼金並無此縣名金義州所屬但有饒慶鎮或即渤海舊縣而金廢為鎮歟)

歸州

遼史東京歸州太祖平渤海以降户置後廢統和二十九年伐髙麗以所俘渤海户復置縣一歸勝

安逺府

新唐書安逺府領寧郿慕常四州(按寧州慕州俱近朝鮮常州屬朝鮮平安道之定逺府郿州疑即平安道之買州考元史東寧路本髙麗平壤城所屬有定逺府至元六年来歸或即安逺府之地而稍易其名也)

寧州

遼史東京寧州觀察統和二十九年伐髙麗以渤海降户置兵事東京統軍司統縣一新安

慕州

遼史東京慕州本渤海安逺府地故縣二慕化崇平久廢户二百隶渌州在西北二百里(按遼慕州移屬渌州鴨緑軍則安逺一府固與今髙麗相近又考一統志朝鮮平安道有定逺府有常州當即仍渤海之舊又有買州字義無取疑即郿音之訛也)

郢銅洓三州

新唐書郢銅洓三州為獨奏州(按通考文與此同獨奏之義當猶今直隶州不轄於府而事得專達也)

遼史東京郢州渤海置

遼史銅州廣利軍渤海置統縣一析木縣渤海為花山縣初隶東京後来屬(按金史金廢銅州以析木縣隶澄州)

遼史咸州安東軍本髙麗銅山縣地渤海置銅山郡地在漢侯城縣北渤海龍泉府南開泰八年置州統縣一咸平縣唐安東都䕶治營平二州間即此(按渤海諸州間有支郡之稱如盧州之稱杉盧郡定州之稱安定郡是也此銅山郡亦當為銅州所分治遼析為二州所云在營平間者為得其實至云在龍泉府南則約畧之詞耳至金之銅山縣雖屬咸平府在遼為同州鎮安軍名同而地異亦相附近也)

金史咸平府本髙麗銅山縣地遼為咸州遼東行部志咸平本渤海地契丹改為咸州金為咸平府

元一統志銅山郡故城在咸平府南

元史咸平府古朝鮮地箕子所封漢屬樂浪郡後髙麗有其地唐置安東都䕶以統之繼為渤海大氏所據遼平渤海以其地多險隘建城以居流民號咸州金升咸平府元初因之開元路後復割出遼東宣慰司

通考洓州以其近洓沫江葢所謂粟末水也遼史東京洓州渤海置

葢州

遼史辰州本髙麗葢牟城唐太宗㑹李世勣攻破葢牟城即此渤海改為葢州又改辰州以辰韓(另條見前)得名統縣一建安(按以下四州皆在唐書通考所載六十州之外今並附於此葢牟亦稱葢曷牟金仍改葢州統縣四湯池即遼鐵州秀巖即今岫巖熊岳即遼盧州熊岳縣並金時廢州来屬惟建安尚仍遼舊至元時併湯池熊岳入建安又省建安入葢州初為葢州路後併入遼陽路即今葢平縣也又熊岳城在葢州南六十里有熊岳山熊岳河)

崇州

遼史崇州本漢長岑縣地渤海置州故縣三崇山溈水緑城皆廢户五百在京東北一百五十里(按渤海州名有榮州無崇州榮為中京所屬與湯興二州相次今遼史以崇州次於湯興之後而東京所屬别有榮州又不載其沿革疑崇字即榮字之訛而榮州又復出也)

遼史貴徳州貴徳縣本漢襄平縣渤海為崇山縣奉徳縣本渤海縁(按此又作縁與前異)城縣地(按金史貴徳縣有范河見前定理府注)

集州

遼史集州古陴離郡地漢屬險瀆縣髙麗為霜巖縣渤海置州統縣一奉集縣渤海置(按奉集廢縣在今撫順城南八十里)

金史貴徳州奉集縣遼集州奉集縣本渤海舊縣有渾河

麓州

遼史麓州渤海置(按唐書通考渤海無此州名遼史載其名而不詳其地又遼乾州所屬之司農縣本渤海麓郡縣併麓波雲川二縣入焉亦未詳渤海所隶之州今附於此乾州為漢無慮縣地因醫巫閭得名或麓州麓郡亦因附北鎮之麓而名歟)

謹按渤海五京五府之外為長嶺等十府長嶺在吉林西南夫餘府在開原鄚頡在開原邊外科爾沁界定理府在鐵嶺以南承徳界安邊府亦在開原邊外率賓府與

本朝

發祥之鄂多理城相近東平府在廣寧東北懐逺府在鐵嶺鐵利府濱太子河安逺府在髙麗界其後所屬之州半為遼時廢併而因革可溯者尚多又有郢銅洓三州不於府合之十五府所屬共為州六十與所稱六十二州之數不符考之遼史則又别出葢崇集麓四州唐書通考皆未之載與六十二州之數亦不合今以地理考之葢集二州與顯徳府屬之鐵州盧州相近當時或間有省併而史不能詳崇州疑即榮州以字形相近而訛麓州則史文殊畧今附列於諸州之後而支郡之可考者亦各附於本條至若古今沿革及山川道里有足證據臚注於下凡史文舛誤及名同而地異者並加訂正用資參考云

 

 

 

欽定滿洲源流考卷十

欽定四庫全書

欽定滿洲源流考卷十一

疆域

遼東北地界北盟㑹編遼太祖遷女真大姓數千户置遼陽之南使不得與本國相通名曰哈斯罕(舊作合蘇欵又作曷蘇館今改正按滿洲語哈斯罕藩籬也據此云使不得與本國往來實有防閑之意與滿洲語意相合)謂之熟女真(按滿洲語稱國初所屬曰佛滿珠謂舊滿洲也新附編入旗分者伊徹滿珠謂新滿洲也此所云生熟蓋即新舊之意)自咸州東北分界入山谷至於粟末江中間所居隶咸州兵馬司許與本國往來非熟女真亦非生女真也自粟末之北寜江之東北處界外者則謂之生女真遼國沿邊置東京黄龍府兵馬都部署司咸州湯河兵馬司東北路統軍司分之謂之羈縻道

契丹國志東南至新羅(另條見前)國西以鴨緑江東八里黄土嶺為界至保州十一里次東南至五節度熟女真國係契丹樞宻院所轄差契丹或渤海人充節度管押西北至東京五百餘里又次東南至熟女真國(按此疑即自咸州至粟末江之部然志文殊未明晰)不屬契丹所管去東京二百餘里東北至生女真國契丹常設防備西南去東京六百里又東北至烏舍(滿洲語皮條也舊作烏惹今改正)國阿里瑪蒙古語梨也(舊作阿里眉今改正)國布庫里(蒙古語整全也舊作破骨魯今改正) 國各一萬户衣装言語與女真異西去上京四千餘里又東北至鐵驪(見前靺鞨條)國次東北至靺鞨國(按靺鞨即女真國舊名此分為二國殊誤葢作志者摭拾舊文未足為據)

遼上京長春州

遼史長春州本鴨子河春獵之地興宗重熈八年置統縣一長春縣本混同江地户二千(按遼上京臨潢府在今巴林阿嚕科爾沁扎嚕特等地惟長春一州濵混同江今杜爾伯特扎賴特皆州之北境則遼長春州當與今白都訥相近)

遼史兵衛志長春縣丁四千

金史泰州承安二年置於長春縣北至邊四百里南至懿州八百里東至肇州三百五十里户三千五百四縣一長春遼長春州天徳二年降為縣隶肇州承安三年來屬遼史春巴納(舊作納鉢今改正按滿洲語巴納地方也葢指遊獵之地而言) 曰鴨子河濼皇帝正月上旬起牙帳約六十日方至天鵞未至卓帳冰上鑿冰取魚冰泮乃縱鷹鶻捕鵞雁晨出暮歸鴨子河濼東西二十里南北三十里在長春州東北三十五里四面皆沙堝多榆栁杏林

契丹國志每歲正月上旬出行射獵凡十六日然後並洮爾河鑿冰釣魚冰泮即縦鷹鶻以捕鵞雁(按遼史本紀載聖宗太平四年改鴨子河為混同江塔魯河為長春河然又屢以鴨子混同二水並稱即金史亦並稱鴨子混同據契丹國志則鴨子即塔魯河今洮爾河也又契丹國志云太宗破晉改粟末河為混同江史志傳訛未有確據並詳後山川門)

大金國志太祖十四年遼天祚帝率蕃漢兵十餘萬出長春路分五部北出駱駝口太祖乘其未陣三面擊之天祚大敗退保長春太祖乘勝遂平渤海遼陽等五十四州

遼東京遼陽府

遼史東京遼陽府本朝鮮之地後為渤海大氏所有號中京顯徳府太祖攻渤海俘其王大諲譔以為東丹王國神冊四年葺遼陽古城以渤海漢户建東平郡為防禦州天顯三年遷東丹國民居之升為南京城名天福髙三丈有樓櫓幅員三十里八門東曰迎陽東南曰韶陽南曰龍原西南曰顯德西曰大順西北曰大遼北曰懐逺東北曰安逺宫城在東北隅髙三丈具敵樓南為三門壮以樓觀四隅角樓相去二里外城謂之漢城東至烏爾呼赫(滿洲語偏也舊作烏魯虎克今改)四百里南至海邊鐵山八百六十里西至望平縣海口三百六十里北至挹樓縣范河二百七十里東西南三面抱海天顯十三年改南京為東京府曰遼陽户四萬六百轄州府軍城八十七統縣九遼陽縣本漢浿水縣户一千五百仙鄉縣本漢遼陽縣户一千五百鶴野縣本漢居就縣地户一千三百析木縣本漢望平縣地户一千紫䝉縣本漢鏤方縣地户一千興遼縣本漢平郭縣户一千肅慎縣以渤海户置歸仁縣順化縣(案歸仁順化二縣沿革未詳)

元一統志東丹王故宫在遼陽路按本路圖冊在府之東北隅有讓國皇帝御容殿

明一統志鶴野廢縣在遼東都司城西八十里元省入遼陽縣

開州

遼史開州鎮國軍節度本濊地渤海為龍原府(詳見前渤海條)開泰三年遷雙韓二州千餘户實之號開封府開逺軍節度更名鎮國軍隶東京留守兵事屬東京統軍司統州三縣一開逺縣本龍原縣(詳前渤海條)遼初廢聖宗東討復置以軍額名户一千

遼史鹽州本龍河郡(詳前渤海條)隶開州相去一百四十里

遼史穆州保和軍刺史本㑹農郡(詳前渤海條)户三百東北至開州一百二十里統縣一㑹農縣

遼史賀州刺史本吉理郡(詳前渤海條)户三百隶開州

定州

遼史定州保寜軍髙麗置州聖宗統和十三年升軍遷遼西民實之統縣一定東縣髙麗所置遼徙遼西民實之户八百

保州

遼史保州宣義軍節度髙麗置州故縣一曰來逺聖宗以髙麗王詢擅立問罪取其保定二州統和末髙麗降於此置榷場東京統軍司縣一來逺縣初徙遼西諸縣民實之又徙奚漢兵七百防戍焉户一千

遼史宣州定逺軍刺史開泰三年徙漢户置隶保州

遼史懐化軍下刺史開泰三年置隶保州

辰州

遼史辰州奉國軍節度本葢牟城渤海改為葢州(詳見前渤海條)遼徙其民於祖州初曰長平軍户二千統縣一建安縣

元一統志葢州地最要衝稱為繁富契丹移其民於上京西祖州後陞為長平軍

盧州

遼史盧州元徳軍刺史本渤海杉盧郡(詳前渤海條)統縣一熊岳縣西至海一十五里傍海有熊岳山

明一統志熊岳廢縣在葢州衛南六十里遼為盧州治所金屬葢州元省(按今有熊岳城)

來逺城

遼史來逺城本熟女真地統和中伐髙麗以燕軍驍猛置兩指揮建城防戍兵事屬東京統軍司

元一統志來逺城本熟女真地遼伐髙麗於此建城先是侵髙麗軍敗值冬雪彌旬不止人馬多斃軍㑹鴨緑江餘軍漂溺遼主隆緒次來逺界有防邊猛軍數十人遇而刼之逮問所從來開襟示其金製環甲衆軍驚散遼主至遼城收不在營中者誅之金陞來逺軍

鐵州

遼史鐵州建武軍刺史本漢安市縣地(詳前渤海條)

統縣一湯池縣

鴨江行部誌湯池縣本遼時鐵州

明一統志安市廢縣在葢州衛東七十里故鐵州金為湯池縣元省

興州

遼史興州興中軍節度本漢海宜縣地(詳前渤海條)北盟㑹編第二十四程至梁魚務過遼河二十七程至興州

許亢宗奉使行程録自瀋州七十里至興州遼太祖破渤海建為東京路自此所至居民稍盛食物充足

湯州

遼史湯州本漢襄平縣地(詳前渤海條)

崇州

遼史崇州隆安軍刺史本漢長岑縣地(詳前渤海條)統縣一崇信縣

海州

遼史海州南海軍節度本沃沮(另條見前)國地渤海號南京南海府(詳前渤海條)太平中大延琳叛南海城堅守經歲不下别部酋長皆被擒乃降因盡徙其民於上京移澤州民來實之户一千五百統州二縣一臨溟縣

明一統志臨溟廢縣在海州衛東一百八十里遼置金屬澄州元省

遼史耀州刺史本渤海椒州(詳前渤海條)隶海州統縣一巖淵縣

明一統志廢耀州在海州衛西南二百里

遼史嬪州柔逺軍刺史本渤海晴州(詳前渤海條)

元一統志遼太平九年渤海大延琳叛盡徙南海府人於上京之北移澤州民以實其城仍號南海府金改海州又改澄州又廢嬪州為新昌鎮入焉

淥州

遼史淥州鴨緑軍本髙麗故國渤海西京鴨緑府(詳前渤海條)大延琳叛遷餘黨於上京置易俗縣居之在者户二千隶東京留守司統州四縣二宏聞縣神鄉縣

桓州

豐州

正州

慕州(俱詳前渤海條惟慕州渤海别屬安逺府遼移屬淥州)

顯州

遼史顯州奉先軍上節度本渤海顯徳府地(詳前渤海條)世宗置以奉顯陵顯陵者東丹人皇王墓也人皇王性好書購書數萬卷置醫巫閭山絶頂築堂曰望海大同元年世宗親䕶人皇王靈駕歸自汴京以人皇王愛醫巫閭山水竒秀因葬焉州在山東南遷東京三百餘户以實之應厯元年穆宗葬世宗於顯陵西山仍禁樵採兵事屬東京都部署司統州三縣二奉先縣本漢無慮縣即醫巫閭世宗析遼東長樂縣民以為陵户山東縣本漢望平縣世宗割渤海永豐縣民為陵户歸義縣初置顯州渤海民自來助役世宗嘉憫因籍其人户置縣

金史天輔元年抜顯州乾懿豪徽成川惠等州皆降

許亢宗奉使行程録自錦州八十里至劉家荘自劉家荘一百里至顯州

遼史嘉州嘉平軍下刺史隶顯州

遼史遼西州阜成軍中刺史本漢遼西郡地世宗置州屬顯州統縣一長寜縣統和八年以諸宫提轄司人户置

遼史康州下刺史世宗遷渤海率賔府人户置屬顯州縣一率賔縣(詳前渤海條)

遼東行部誌廣寜本陽羅郡渤海顯徳府遼世

宗改顯州

宗州

遼史宗州下刺史在遼東石熊山耶律隆運以所俘漢民置聖宗立為州統縣一熊山縣本渤海縣地

乾州遼史乾州廣徳軍上節度本漢無慮縣地聖宗統和三年置以奉景宗乾陵有凝神殿兵事隶東京都部署司統州一縣四奉陵縣本漢無慮縣地括諸落帳户助營山陵延昌縣析延昌宫户置靈山縣本渤海靈峯縣地司農縣本渤海麓郡縣(詳前渤海條)

元一統志乾州故城在廣寜府西南七里遼統和二年立今基址頺然

遼東行部誌閭陽遼乾州也去廣寜五里

北盟㑹編離顯州七里别建乾州以奉陵寢

明一統志乾州城在廣寜衛西南七里

遼史海北州廣化軍中刺史世宗以所俘漢户置地在閭山之西南海之北初隶宣州後屬乾州統縣一開義縣

明一統志開義廢縣在義州衛南四十里遼置為海北州治所金屬義州元省

貴德州

遼史貴德州寜逺軍下節度本漢襄平縣地漢公孫度所據太宗時察克(蒙古語時也舊作察割今改正)以所俘漢民置州聖宗建貴德軍後更名兵事屬東京都部署司統縣二貴徳縣本漢襄平縣渤海為崇山縣奉德縣本渤海縁城縣地嘗置奉徳州(詳前渤海條崇山縁城並渤海崇州縣名縁城又作緑城)

元一統志貴德州今廢為巡檢司

元一統志公孫廢城在貴德州漢末公孫度為遼東太守治襄平傳子至孫據有其地遺址猶存

元一統志大寶城在廢貴德州

瀋州

遼史瀋州昭德軍中節度本挹婁國地渤海置州(詳前渤海條)太宗置興遼軍後更名兵事隶東京都部署司統州一縣二樂郊縣太祖俘薊州三河民建三河縣後更名靈源縣太祖俘薊州吏民建漁陽縣後更名

大金國志太祖十五年渤海人髙永昌自稱大渤海國皇帝據有遼東五十餘州遼主遣張琳討之至瀋州女真遣兵來援琳敗績

許亢宗奉使行程録自顯州一百五十里至梁漁務又一百三十里至摩綽(滿洲語拙也舊作沒咄今改正)寨又八十里至瀋州

遼史巖州白巖軍下刺史本渤海白巖城(見前渤海條)統縣一白巖縣

元一統志瀋陽渤海建定理府都督瀋定二州此為瀋州地後罹契丹兵火其定州與縣並廢即瀋州為興遼軍又更昭德

集州

遼史集州懐衆軍下刺史古陴離郡地(詳前渤海條)統縣一奉集縣

明一統志奉集廢縣在撫順千户所南八十里漢為險瀆縣金屬貴德州

廣州

遼史廣州防禦漢屬襄平縣渤海為鐵利郡(詳前渤海條)太祖遷渤海人居之建鐵利州統和八年省開泰七年以漢户置統縣一昌義縣

金史瀋州章義縣遼舊廣州皇統三年降為縣有遼河東梁河

明一統志章義廢縣在瀋陽衛西南六十里遼置廣州金改為縣屬瀋州元省

遼州

遼史遼州始平軍下節度渤海為東平府(詳前渤海條)太祖改為州軍曰東平太宗更為始平軍兵事屬北女真兵馬司統州一縣二遼濵縣安定縣

明一統志遼濵廢縣在瀋陽衛西北一百八十里本拂湼國(另條見前)地遼為遼州治金貞祐時廢遼史祺州祐聖軍本渤海䝉州地(詳前渤海條)太祖以檀州俘户於此建檀州後更名兵事屬北女真兵馬司統縣一慶雲縣太祖俘宻雲民於此建宻雲縣後更名

遂州

遼史遂州本渤海美州地(詳前渤海條)採訪使耶律佛德(滿洲語令其上緊之謂舊作頗德今改正) 置穆宗沒入焉隶延昌宫統縣一山河縣

通州

遼史通州安逺軍渤海號夫餘城(詳前渤海條)太祖改龍州聖宗更今名保寜七年以黄龍府叛人燕頗餘黨千餘户置陞節度統縣四通逺縣安逺縣歸仁縣漁谷縣韓州遼史

韓州

東平軍下刺史髙麗置鄚頡府(詳前渤海條)太宗置三河榆河二州聖宗併二州置隶延昌公兵事屬北女真兵馬司統縣一栁河縣

遼東行部誌癸酉次栁河縣舊韓州也先徙州於奚營州後改為縣又以城近栁河故以名之乙亥次韓州遼聖宗時併三河榆河二州為韓州三河本燕之三河遼俘其民於此置州故因其舊名而故城在遼水之側常苦風沙移於白塔寨後為遼水所侵移於今栁河縣又以州非衝途即徙於舊九百奚營即今所治是也

元一統志栁河縣故城本粤喜(見前靺鞨條)地後置縣以其地近栁河故名契丹併入安方縣今城址猶存(案遼史栁河縣本渤海粤喜縣地併萬安縣置此作安方誤)

雙州

遼史雙州保安軍下節度渤海安定郡(詳前渤海條)久廢察克(詳見前原丈作歐里僧王而下文又作察割係一人而名字互稱今改正)從太宗南征以俘鎮定二州之民建城置州後沒入焉初隶延昌宫後屬崇德宫兵事隶北女真兵馬司統縣一雙城縣

銀州

遼史銀州富國軍下刺史本渤海富州(詳前渤海條)太祖以銀冶更名隶宏義宫兵事屬北女真兵馬司統縣三延津縣有延津故城新興縣永平縣舊有永平寨

許亢宗奉使行程録離興州五十里至銀州又四十里至咸州

同州

遼史同州(舊訛尚州金史作同考遼史東京道别有尚州此為同州無疑今改)鎮逺軍下節度本漢襄平縣地太祖置州軍曰鎮東後更名彰愍宫兵事屬北女真兵馬司統州一未詳縣二東平縣本漢襄平縣地産鐵撥户三百採鍊隨征賦輸永昌縣本髙麗永寜地北盟㑹編二十八程至咸州二十九程至同州州地平壤居民所在成聚落耕種殆遍地宜穄黍

許亢宗奉使行程録自咸州九十里至同州

咸州

遼史咸州安東軍下節度渤海置銅山郡(詳前渤海條)地多山險冦盜以為淵藪乃招平營等州客户建城居之初號浩里(䝉古語例也舊作郝里今改正)太保城開泰八年置州兵事屬北女真兵馬司統縣一咸平縣唐安東都䕶天寶中治營平二州間即此太祖滅渤海復置安東軍開泰中置縣

金完顔羅索碑宗室烏楞古(滿洲語臍也舊訛斡魯古今改)略地咸州王(按羅索封金源郡王)合兵禦之乃往敗其戍兵三千於境斬其遂㑹烏楞古既而聞敵兵且至王留四穆昆精鋭各守一門與烏楞古濟水分兩翼王居左翼敗其所衝追殺略盡烏楞古軍却退與所留諸穆昆整陣而立王返兵擣敵背大敗之咸州既下因徇地黄龍府

北盟㑹編二十七程至興州二十八程至咸州許亢宗奉使行程録自興州九十里至咸州

信州

遼史信州彰聖軍下節度渤海置懐逺府(詳前渤海條)開泰初置州以所俘漢民實之兵事屬黄龍府都部署司統州三未詳縣二武昌縣本渤海懐福縣地析平州提轄司及豹山縣一千户之定武縣本渤海豹山縣地析平州提轄司併乳水縣人户置初名定功縣

許亢宗奉使行程録自同州四十里至信州

元一統志黄龍府西曰信州

賔州

遼史賔州懐化軍節度本渤海城統和十七年遷烏舍户置刺史於鴨子混同二水之間後升兵事隶黄龍府都部署司

金史太祖十三年命布呼(滿洲語鹿也舊訛僕虺今改正)等攻拔賔州烏舍楚古爾蘇(䝉古語杉木也舊作雛鶻室今改正)來降遼将(혹은將)徹格爾(䝉古語潔淨也舊作赤狗兒今改正)戰於賔州布呼敗之鐵驪王以所部降

松漠紀聞翁舍展(舊作嗢熱者今從八旗姓氏通譜改)國不知其始所居後為契丹徙置黄龍府南百餘里曰賔州州近混同江即古之粟末河也部落雜處以其族之長為千户統之

松漠紀聞契丹自賔州混同江北八十里建寨守禦女真

契丹國志宋政和五年金太祖攻遼破賔州

龍州

遼史龍州黄龍府本渤海夫餘府(詳前渤海條)太祖平渤海還至此崩有黄龍見更名保寜七年軍将燕頗叛府廢開泰九年遷城於東北以宗州檀州漢户一千復置統州五縣三黄龍縣遷民縣永平縣

金史收國元年八月上親征黄龍府次混同江無舟上乗馬徑涉九月克黄龍府

許亢宗奉使行程録自信州九十里至府魯滿洲語優長也舊作蒲里今改貝勒寨又四十里至黄龍府遼太祖射黄龍於此地自黄龍府東行六十里至托色(滿洲語權也舊作托撒今改)貝勒寨府為契丹東寨當强盛時俘獲異國人遷徙雜處於此南有渤海北有鐵驪托歡(蒙古語鑿也舊作吐渾今改)東南有髙麗東有女真室韋北有烏舍西北有輝和爾党項西南有奚故此地雜諸國風俗

元一統志賔州之西曰黄龍府即石晉少帝初安置之地

遼史益州觀察屬黄龍府統縣一靜逺縣

金史收國元年正月上自将攻黄龍府進臨益州州人走保黄龍取餘民以歸留羅索(見前)尼楚赫(滿洲語珠也舊作銀术可今改)守黄龍上率兵趨達嚕噶城(蒙古語頭目也舊作達魯古今改)次寜江州西

許亢宗奉使行程録自托色貝勒寨九十里至曼濟勒噶(蒙古語纓絡也舊作漫七離今改)貝勒寨道旁有契丹舊益州賔州空城又六十里至古烏舍寨寨枕混同江過江四十里至呼勒希(滿洲語愚蒙也舊作和里閑今改)寨又東行五里即有潰堰斷塹自北而南莫知逺近界隔甚明乃契丹昔與女真兩國古界也八十里直至拉林河

遼史安逺州懐義軍刺史屬黄龍府

遼史威州武寜軍刺史屬黄龍府

契丹國志宋政和五年金太祖攻遼破威州

遼史清州建寜軍刺史屬黄龍府

遼史雍州刺史屬黄龍府

湖州

遼史湖州興利軍刺史渤海置兵事隶東京統軍司統縣一長慶縣

渤州

遼史渤州清化軍刺史渤海置兵事隶東京統軍司統縣一貢珍縣

郢州

遼史郢州彰聖軍刺史渤海置兵事隶北女真兵馬司統縣一延慶縣

銅州

遼史銅州廣利軍刺史渤海置兵事隶北兵馬司統縣一析木縣本漢望平縣地初隶東京後來屬

明一統志析木廢縣在海州衛東南四十里渤海花山縣遼改析木置銅州金屬澄州元省

涑州

遼史涑州刺史渤海置兵事屬南兵馬(司詳前渤海條)

率賔府

遼史率賔府刺史故率賔國地(詳前渤海條)

定理府

遼史定理府刺史故挹婁國地(詳前渤海條)

鐵利府

遼史鐵利府刺史故鐵利國地詳(前渤海條)

安定府(遼史僅存其名不載沿革)

長嶺府(遼史不詳沿革當仍渤海之舊詳見渤海條)

鎮海府

遼史鎮海府防禦兵事南女真湯河司統縣

一平南縣

冀州

遼史冀州防禦聖宗建升永安軍

東州

遼史東州以渤海户置

尚州

遼史尚州以渤海户置

吉州

遼史吉州福昌軍刺史(遼史不詳沿革)

麓州

遼史麓州下刺史渤海置(見前渤海條)

荆州

遼史荆州刺史(遼史僅存其名不載沿革)

懿州

遼史懿州寜昌軍節度太平三年越國公主以媵臣户置初曰慶懿軍更曰廣順軍隶上京清寜七年宣懿皇后進入改今名統縣二寧昌縣本平陽縣順安縣(按遼史有兩懿州一載東京道一載上京道據史初更廣順軍隶上京則實一州也第此云本越國公主而上京又稱聖宗女燕國長公主為小異考聖宗女為越國公主燕長主則聖宗之姑史必有一誤遼東行部誌亦同州在顯州東北三百里西北至上京八百里户四千)

遼東行部志懿州古遼西郡即栁城之域有寶巖寺遼聖宗女燕長主所建

元一統志豪州本遼時懿州金皇統三年省入順安縣後復置國朝初因之至元六年省入順安縣

明一統志廢懿州在廣寜衛北二百二十里嘗置衛於此永樂八年廢

媵州

遼史媵州昌永軍刺史(史不載沿革以州名按之亦當為媵户所置)

順化城

遼史順化城嚮義軍下刺史開泰三年以漢户置兵事隶東京統軍司

寜州

遼史寜州觀察統和二十九年伐髙麗以渤海降户置兵事東京統軍司統縣一新安縣

衍州

遼史衍州安廣軍防禦以漢户置初刺史後升軍兵事屬東京統軍司統縣一宜豐縣

金史遼舊衍州安廣軍皇統三年廢為宜豐縣有東梁河(按遼志東梁河亦曰大梁河今太子河也舊名衍水燕太子丹亡匿衍水即此遼之州名當取諸此)

明一統志宜豐廢縣在遼東都司城西南一百里遼置衍州金屬遼陽府元省入遼陽

連州

遼史連州德昌軍刺史以漢户置兵事屬東京統軍司統縣一安民縣

歸州

遼史歸州觀察太祖平渤海以降户置後廢統和二十九年伐髙麗以所俘渤海户復置兵事屬南女真湯河司統縣一歸勝縣

蘇州

遼史蘇州安復軍本髙麗南蘇城興宗置州兵事屬南女真湯河司統縣二來蘇縣懐化縣松漠紀聞東京有蘇扶等州蘇與中國登州青州相直東丹王封於此謂之人皇王不得立自蘇乘筏浮海歸唐

鴨江行部志自永康次順化營中途望西南兩山巍然浮於海上訪諸野老云此蘇州闗也遼之蘇州今為化成縣闗禁設自有遼以其南來舟楫非出此途不能登岸相傳隋唐之伐髙麗兵糧戰艦亦自此來南去百里有山曰鐵山常屯甲士七千人以防海路

復州

遼史復州懐德軍節度興宗置兵事屬南女真湯河司統縣二永寜縣德勝縣

元一統志廢復州本遼遷民縣屬黄龍府後置復州號永寜軍節度改縣曰永寜後又更為永康省豐水扶羅入焉金因之所居皆漢民地甚肥沃有耕稼之利(按前明設復州衛本朝仍為復州)

肅州

遼史肅州信陵軍重熈十年州民亡入女真取之復置兵事北女真兵馬司統縣一清安縣許亢宗奉使行程録自咸州四十里至肅州又五十里至同州

遼東行部誌清安縣世傳遼太祖始置為肅州金為縣

元一統志清安縣故城在咸平府西北舊肅州

安州

遼史安州刺史兵事隶北女真兵馬司

遼東行部誌歸仁縣遼時為安州

元一統志歸仁縣故城在咸平府北舊安州

榮州

率州

荷州

源州

渤海州(以上五州遼史僅載其名不詳沿革)

寜江州

遼史寜江州混同軍觀察清寜中置初防禦後升兵事屬東京統軍司統縣一混同縣

金史本紀太祖進軍寜江州十月朔克其城次拉林城

大金國志太祖十三年起兵攻混同之東寜江州敗髙仙壽取寜江遼再遣蕭嗣先屯珠赫(滿洲語冰也舊作出河今改)店臨白江與寜江州女真兵對壘女真潛渡混同江掩擊之嗣先兵潰

松漠紀聞寜江州去冷山百七十里地苦寒多草木如桃李之類皆成園至八則倒置地中封土數尺季春出之否則凍死每春冰始泮遼主必至其地鑿冰釣魚放弋為樂暨金祖起兵首破此州

河州

遼史河州德化軍置軍器坊月(詳前渤海條)

祥州

遼史祥州瑞聖軍節度興宗以鐵驪户置兵事隶黄龍府都部署司統縣一懐德縣

契丹國志宋政和五年金太祖攻遼破祥州金史太祖十三年烏達布(滿洲語買也舊作吾暏補今改)復敗徹格爾蕭伊蘇(䝉古語九數也舊作一薛今改)於祥州東斡琿(滿洲語臭也舊作斡勿今改)等兩路降

遼營衛 阿延女真

遼史阿延(滿洲語尊大也舊作奥衍今改)女真部聖宗以女真户置隶北府節度使屬西北招討司戍鎮州境

伊德女真

遼史伊德(蒙古語有力也舊作乙典今改)女真部聖宗以女真户置隶南府居髙州北

五國部

遼史五國部博和哩(滿洲語豌豆也舊作剖阿里今改)國博諾(滿洲語雹也舊作盆奴今改)國鄂羅木(蒙古語渡口也舊作奥里米今改按寜古塔東北有鄂羅木噶珊)國伊埒圖(滿洲語明顯也舊作越里篤今改)國伊勒希(滿洲語副也舊作越里吉今改)國聖宗時來附居本土以鎮東北重熈六年設節度使領之

大金國志宋二帝自韓州徙五國城五國城者在西樓東北千里

北盟㑹編五國之東接大海出海東青女真每發甲馬千餘人入五國界即東海巢穴取之與五國戰鬬而後得

金史景祖時五國博諾(舊作蒲聶即盆奴也今併改)部節度使叛遼鷹路不通景祖襲而擒之

金史遼咸雍八年五國穆延(舊作没撚今從八旗姓氏通譜改)部舍音(滿洲語白色也舊作謝野今改)貝勒叛遼鷹路不通景祖伐之舍音敗走

元一統志開元路三京故國五國舊城東北一都㑹也(案元之開元路所統至廣據元一統志所載長白山亦在境内東□於使大路非止今一縣地也)

元一統志混同江發源長白山北流經渤海建州西五十里㑹諸水東北流經上京下達五國頭城北又東北注於海

明一統志五國頭城在三萬衛北一千里自此而東分為五國舊傳宋徽宗葬於此(按五國城之説不一或謂寜古塔東松花黒龍二江合流之處有土城焉或以為在朝鮮北境近寜古塔有古城在山上或以為去燕京三千八百里西至黄龍府二千一百里或謂寜古塔相近槍頭街有舊城址五疑即是也據金太宗本紀云天㑹六年徙昏德公重昏侯於韓州八年再徙呼爾哈路則實在寜古塔也宋史稱韓州五國城誤合為一地第諸書皆約畧之辭未有實據今三姓地方相傳有五國城遺址)

謹案遼東北之境與完顔部為隣白山黒水雖隔封外而壤地相錯經界分合之故史乘尚有可稽其最近者上京之長春州東京之寧江州皆混同江之地長春州遼時春蒐巴納在焉寜江則金太祖起兵首集大勲於此按之

皇輿全圖長春當近白都訥寜江實傍拉林河次若黄龍府賔咸等州並都㑹衝要遼金百戰之區亦與混同江相近行程里數具存其餘遼瀋諸州東京規畫所闗不容罣漏且里至逺近亦藉以考見若中京則相去稍逺不復贅列焉至遼金舊界諸書尚約畧可考遼史營衛志所載阿延伊德二部葢女真之係遼籍者五國城之説紛然不一遼史各有國名大約在寜古塔以東東接大海而五國城則為五國至遼總集之所蓋五國部節度使所治之城所云自此而東分為五國者近之亦不越寜古塔境内初不必有舊城址五而後為是也並附於末用資參考云

 

欽定滿洲源流考卷十一

欽定四庫全書

欽定滿洲源流考卷十二

疆域

金上京

金史上京路海古勒(觧見前)之地金舊土也(按此下金史原文云國言金曰按出虎以按出虎水源於此故名金源建國之號蓋取諸此考滿洲語金曰愛新金史舊觧以金為按春滿洲語耳墜也耳墜以金為之因誤為金并按出虎亦誤為金吉林境内無愛新水亦並無按春水以音與地考之當為今阿勒楚喀河河源在吉林城東北據松漠記聞北盟會編大金國志等所載金上京行程過拉林河一程即至上京驛館拉林河東去阿勒楚喀不過百餘里阿勒楚喀河源在吉林城東北三百里拉林河源在吉林城東北二百二十五里核之諸書所載上京宫闕在混同江東二百六十里去拉林河一百七十五里者俱約畧相合此按出虎即阿勒椘喀之明證也至金太祖建國號之詔見於本紀及北盟㑹編所引太祖實録云契丹以鑌鐵為國號鑌鐵雖堅終有銷壤惟金一色最為真寶自今本國可號大金兩處所載詔㫖皆同並未云有金水源而金源縣名遼時已有之遼屬中京金屬北京以地有金甸而名在今喀喇沁右翼界與金初起之地無渉史誤以阿勒椘喀為按出虎又誤以按出虎為金舛錯附㑹殊不足據也)國初稱為内地天眷元年號上京海陵遷都於燕削上京之號止稱會寧府大定十三年復為上京其山有長白青嶺瑪竒(滿洲語纛纓也舊作馬紀今改正)嶺温都爾(蒙古語髙也舊作完都魯今改正)水有阿勒楚喀混同拉林松阿哩鴨子河(按此則金上京正我朝創業之地並詳後山川門)府一領節鎮四防禦一縣六鎮一舊有㑹平州天㑹二年築契丹之珠敦(滿洲語山梁也舊作周特今改正)城也後廢其宫室有乾元殿(天會三年建天眷元年更名皇極)慶元宫(天㑹十三年建殿曰辰居門曰景暉天眷元年安太祖以下御容為原廟)朝殿(天眷元年建殿曰敷徳門曰延光寢殿曰宵衣書殿曰稽古又有明德宫明徳殿熙宗嘗享太宗御容於此)涼殿(皇統二年建門曰延福樓曰五雲殿曰重明東廡南殿曰東華次曰廣仁西廡南殿曰西清次曰明義重明後東殿曰龍夀西殿曰奎文時令殿及其門曰奉元有泰和殿武徳殿薰風殿)行宫有天開殿約羅(䝉古語皂鵰也舊作爻剌今改正)春水之地有混同江行宫興聖宫(徳宗所居也天徳元年名為興徳宫後改名)永祚宫(睿宗所居也)光興宫(世宗所居也正隆二年命吏部郎中蕭彦良盡毁舊址大定二十一年復修建二十二年以甓束城)有皇武殿(擊毬校射之所也)有雲錦亭有臨漪亭(為籠鷹之所在阿勒楚喀水側)

金史金之先居肅慎(另條見前)地有混同江長白山混同江亦號黒龍江(按混同江為松阿哩烏拉黒龍江為薩哈連烏拉原係二水而史合言之蓋因二水下流㑹合故也)所稱白山黒水是也始祖居完顔部布爾噶水之涯弟博和哩居扎蘭(滿洲語隊伍也舊作耶懶今改)至獻祖徙居海古勒水始有棟宇之制遂定居於阿勒楚喀之側昭祖耀武至於青嶺白山順者撫之不從者討之(按白山為肅慎舊壤苐部族散居昭祖始統屬之耳)景祖稍役屬諸部自白山葉赫(舊作耶悔今改正按國初有葉赫國因居葉赫河邊遂為國名此與白山圖們並言蓋亦部族之居近是河者)圖們(舊作統門今改正按圖們江在寧古塔城南六百里源出長白山東北流繞朝鮮北界復東南折入海)扎蘭以至五國(見前遼五國部條)之長皆聴命時遼邊民有逃而歸者鐵驪(見前靺鞨條)烏舍之民亦來歸前後願附者衆鄂敏(滿洲語飲也舊作斡冺今改)水富察(氵䓯作蒲察今從八旗姓氏通譜改)部特克紳特布(滿洲語特克紳整齊也特布裝載也舊作泰神忒保今改)水完顔部圖們水温特赫(舊作温廸痕今從八旗姓氏通譜改)部舍音水完顔部皆來附

金史太祖進軍次寥晦城諸路兵皆㑹於拉林水遇遼軍敗之進軍寧江州諸軍填塹攻城十月朔克其城鐵驪部來送欵次拉林城拜格(䝉古語今其停止也舊作龞古今改正)之長和索哩(滿洲語麩皮也舊作胡蘇魯今改正)以城降(按松漠紀聞上京至拉林一百五十里拉林至混同江一百十里太祖㑹兵拉林河克寧江州進次拉林城則寧江城正與拉林河相近)

金史太宗天㑹二年四月以實古納(蒙古語審問也舊作實古廼今改正)所築上京新城名㑹平州

金史熈宗天眷元年八月以京師為上京府曰㑹寧舊上京為北京十一月以康宗以上畫像工畢奠獻於乾元殿十二月新宫成二年九月初居新宫立太祖原廟於慶元宫皇統三年初立太廟社稷(按史所云舊上京據大金國志盖遼之上京也)

松漠紀聞自上京至燕二千七百五十里(按自京師至盛京一千五百餘里盛京城至吉林八百餘里阿勒楚喀河源在吉林東北三百里綜計之與此約畧相合) 三十里至㑹寧頭舖四十五里至第二舖三十五里至阿薩爾(䝉古語閣也舊作阿薩今改正)舖四十里至拉林河四十里至巴達(滿洲語張大也舊作報打今改正)舗七十里至賔州渡混同江(按此輿北盟㑹編行程録所載里數俱同可見金之上京實在今寧古塔之西混同江之東其去混同江二百六十里以今道里按之當在色齊窩集嶺上有故城址相傳為金時闗門蓋自船厰東十里過混同江至尼什哈站三十里至交蜜峯四十里至額赫穆站十里至納穆窩集三十里至山神廟五十里至拉發站七十里至推屯站三里至色齊窩集又東三百九十里至寧古塔色齊窩集在吉林城外混同江東二百四十餘里而拉林河源之拉林山在城東北二百四十五里阿勒楚喀河源之嘉松阿山在城東北三百里俱屬相近本朝康熈十六年寧古塔章京薩布素以繩量道里兩度為丈百八十丈為里自寧古塔西闗門量至吉林東闗門凡九萬八千丈為五百五十里後分八站作六百三十里雖古今里數未必盡同然正約畧可見耳)

北盟㑹編出榆闗以東第三十八程至拉林河(皇輿全圖拉林河在阿勒楚喀河之西相去不過百餘里據此自拉林一程至上京與松漠紀聞言相去一百五十里者合則按出虎之為阿勒楚喀無疑)終日之内山無寸木地不産泉又行五里至矩古(唐古特語矩十數也古身也舊作句孤今改)貝勒寨第三十九程至館去上京尚十里餘翌日馬行可五七里一望平原曠野又一二里云近闕去繖盖復北百餘歩有阜宿圍繞髙丈餘皇城也至門就龍臺下馬行入宿圍朝見即捧國書自山棚東入山棚左曰桃源洞右曰紫極洞中作大牌題曰翠微宫髙五七尺以五綵間結山石及仙佛龍象之形殿七間甚壯額曰乾元殿階髙四尺許階前作壇方數丈名龍墀

北盟會編自拉林河國主所居東行約五百里皆平原草莽絶少民居每三五里之間有一二族帳每族帳三五十家

許亢宗奉使行程錄雄州啓行第三十三程自黄龍府東行二百十里至古烏舍寨寨枕混同江湄寨前髙岸有栁樹沿路設行人幕次於下金國太師李靖所居靖累使宋朝此排中頓飲食精細時當仲夏藉樹䕃俯長江槃薄少頃殊忘鞍馬之勞過江四十里宿呼勒希(見前卷)寨三十六程自呼勒希寨東行五里契丹與女眞舊界也八十里至拉林河行終日無寸木地不産泉人携水以行渡河五里至矩古貝勒寨第三十七程自矩古寨七十里至達河寨第三十八程自達河寨四十里至布達(見語佛也舊作蒲撻今改正)寨三十九程自布達寨二十里至烏舎(觧見前此訛兀室今併改)郎君宅又三十里至館此去北庭尚十里(按此與北盟㑹編所載里数皆同自雄州起至金都會寧府共二千七百五十里上京宫闕在拉林河東一百七十五里正與阿勒楚喀河源相近也)

大金國志女眞世居長白山之東南隣髙麗北接室韋西界渤海東瀕海國初城郭散居呼曰皇帝寨國相寨太子莊後升曰㑹寧府建為上京其遼之上京改作北京城邑宫室無異中原州縣廨宇制度草創

大金國志皇統六年春三月上以上京㑹寧舊内太狭役五路工匠撤而新之規模倣汴京

大金國志天徳四年自㑹寧遷都於燕以舊上京為北京

元一統志混同江自長白山北流經建州(另條見前)

西五十里㑹諸水東北流經故上京下達五國城北又東北注於海

㑹寧府

金史㑹寧府初為㑹寧州太宗以建都升為府天眷六年置上京留守司以留守帶本府尹兼本路兵馬都總管後置上京海蘭(寧古塔河名舊作曷懶今改)等路提刑司户三萬一千二百七十東至呼爾哈(寧古塔河名舊作胡里改今改)路六百三十里(按今自吉林烏拉至寧古塔城七站六百五里亦約畧相同也)北至夫餘(另條見前舊作蒲與今改正)路七百里東南至率賔(舊作恤品今改詳後)路一千六百里(按渤海以率賔故地為率賔府領華益建三州明統志率賔河在建州東南路名當取諸此上京廣輪千里有餘白山黑水皆在焉即我朝肇興之地也)南至海蘭路一千八百里(按元史云海蘭路南近髙麗考海蘭河凡數處今取其近髙麗者又原文脱南字今據元史増)縣三㑹寧縣(倚)與府同時置有長白山青嶺瑪竒嶺巴延(滿洲語富也舊作勃海今改)淀緑野淀阿勒楚喀河混同江有得勝陀國言額特赫噶珊(舊作忽土皚葛蠻今改正滿洲語額特赫勝也噶珊村也原觧是而譯訛)太祖誓師之地也曲江縣初名鎮東(按今寧古塔城西南八十里有蓮花池相傳為金時之曲江)大定七年置十三年更今名宜春縣大定七年置有鴨子河

元一統志長白山在舊㑹寧縣南六十里(按長白山横亘千里而望祭之温徳亨山實在吉林城西南九里則㑹寧即吉林之地明矣)

元一統志上京故城古肅慎氏地渤海(另條見前)大氏改為上京金既滅遼即上京建邦設都後改㑹寧府京之南曰建州京之西曰賔州(舊作濵州盖傳寫之誤今改正)又西曰黄龍府(原文此下云即勃海之忽汗郡後為龍泉府即渤海之上京忽汗州也忽汗為寧古塔之呼爾哈河此殊舛誤今刪去附訂於此)

元史開元路古肅慎之地隋唐曰黒水靺鞨(另條見前)東瀕海南界髙麗西北與契丹接壤即金祖之部落也(據此則元初開元一路所轄至廣凡吉林寧古塔等地皆在其中矣)

金太祖既滅遼即上京設都海陵遷都於燕改為會寧府

肇州

金史肇州防禦使舊珠赫(舊作出河觧見前)店也天會八年以太祖兵勝遼肇基王迹於此遂建為州天眷元年置防禦使會寧府海陵時嘗為濟州支郡承安二年復以太祖神武龍興之地升為節鎮軍名武興五年置漕運司以提舉兼州事後廢軍貞祐二年復陞為武興軍節鎮置招討司以使兼州事户五千三百七十五縣一始興(按)與州同時置有鴨子河黒龍江(按此所云黒龍江實指混同江而言盖州下流會合致誤詳見前混同江一名黒龍江注)金史遼蕭嘉哩(滿洲語廵察也舊作糺里今改)托卜嘉(滿洲語膝也舊作撻不野今改)等將歩騎十萬會於鴨子河北太祖自將擊之黎明及河遼兵方壊陵道選壯士十輩擊之大軍繼進遂登岸與敵遇於珠赫店會大風起塵埃蔽天乘風擊之遼兵潰逐至沃楞(滿洲語水紋也舊作幹論今改)濼殺獲無算遼人嘗言女真兵若滿萬則不可敵至是始滿萬云

北盟會編遼天慶四年金太祖會集諸部全裝軍二千餘騎首破混同江之寧江州大敗渤海之衆獲甲馬三千又敗蕭嗣先於珠赫店及拉林河黄龍府咸州好草峪四路都統誅斬不可勝計(據此則肇州在拉林河之東吉林之北)元一統志上京之北曰肇州治始興縣金皇統三年置(按置州年號與金史異史言黒龍江在州境與所言上京之北正合又金史帝紀即稱混同一名黒龍江故史名以混同江為黒龍江)

隆州

金史隆州利渉軍節度古夫餘之地遼太祖時有黄龍見遂名黄龍府(另條詳前)天眷三年改為濟州以太祖來攻城時太軍徑渉不假舟楫之祥也置利渉軍天徳二年置上京路都轉運司四年改為濟州路轉運司大定二十九年更今名貞祐初升為隆安府户一萬一百八十縣一利渉(倚)與州同時置有混同江拉林河鎮一(原本不載鎮名)與縣同時置有混同館

金史收國元年正月上率兵趨達嚕噶(觧見前)城次寧江州西逐北至阿嚕(䝉古語山隂也舊作阿婁今改)岡三月辛未朔獵於寥晦城七月九百奚營來降八月親征黄龍府次混同江無舟上使一人前導乘赭白馬徑渉曰視吾鞭所指而行諸軍隨之後使舟人測其渡處深不得其㡳熈宗天眷二年以黄龍府為濟州軍曰利渉盖以太祖渉濟故也九月克黄龍府班師至江徑渡如前丁丑至自黄龍府己夘黄龍見空中

金史天輔二年以羅索言黄龍府地僻且逺宜重戍守乃合諸穆昆以羅索為萬户鎮之

金完顔羅索碑天會八年葬於濟州之東南昻吉里(按羅索墓在今吉林城西北二百餘里博屯山北無名小山此濟州之東南界也濟州即遼之黄龍府據許亢宗奉使行程錄黄龍府在拉林河西三百三十五里餘詳前黄龍府條)

松漠紀聞自上京百五十里至拉林河一百十里至賔州渡混同江七十里至北易州(按易州當即益州音相同而誤)五十里至濟州東舗二十里至濟州一百八十里至

信州

北信州金史信州彰信軍刺史本渤海懐逺軍(另條見前)遼開泰七年置户七千三百五十九縣一武昌本渤海懐福縣地鎮一八千户

元一統志信州在黄龍府西治武昌縣金皇統三年置

全遼志開原東北至信州三百十里(按信州故城在今科爾沁左翼東南三百八十里周一里門八土人猶呼信州城)

夫餘路

金史夫餘路國初置萬户海陵例罷萬户改置節度使承安三年設節度副使南至上京六百七十里東南至呼爾哈路一千四百里北至和羅和屯(滿洲語和羅谷也和屯城也舊作火魯火疃今改)三千里(按開原東北千餘里皆古夫餘國之境此路之所由名也餘並詳前夫餘條)

金史金之封疆東極濟喇敏(滿洲語厚也舊作兀里迷今改)烏達噶(䝉古語次數也舊作兀的改今改)之境北自夫餘路之北三千餘里和羅和屯穆昆地為邊

元史夫餘(舊訛浦峪今併改)路屯田萬户府世祖至元二十九年十月以蠻軍三百户女真一百九十户於咸平府屯種三十年命本府萬户領其事仍於楚勒罕(滿洲語閲兵也舊作茶剌罕今改)拉林(舊訛剌憐以音與地考之當即今拉林河今併改)等處立屯仁宗大徳二年撥蠻軍三百户屬肇州䝉古萬户府止存女真一百九十户依舊立屯為田四百頃(按元之浦峪即金之蒲與音近而字異也元時無此路名盖仍金舊)

海蘭路

金史海蘭路置總管府貞元元年改總管為尹仍兼本路兵馬都總管承安三年設副總管有伊勒呼(滿洲語一順也舊作移鹿古今改)水西北至上京千八百里東南至髙麗界五百里(按吉林寧古塔界内國初猶有海蘭路之名又皇輿全圖海蘭河不一其與高麗相近有安巴海蘭必喇阿濟格海蘭必喇在寧古塔南四百一十里合流入布爾哈圖河以達噶哈哩河又寧古塔城西北二百里有海蘭窩集綿亘数百里别有海蘭河出焉東流入呼爾哈河則元時海蘭府碩達勒達路明時海蘭衛所在與金時海蘭路之南近髙麗者似非一處然今寧古塔城南至圖們江朝鮮界六百里而南北皆有是河則自海蘭窩集延袤至大小海蘭河其皆金時海蘭路一帶舊境歟)金史景祖時海蘭(舊作孩懶音之轉也今併改)烏凌阿(舊作烏林荅今從八旗姓氏通譜改)部錫馨(滿洲語房簷也舊作石顯又作星显今改)拒阻不服攻之

金史景祖為人寛恕海蘭水有率衆降者録其歲月姓名即遣去俾復其故

金史自景祖以來兩世四主志業相因卒定離析一切治以本部法令東南至於伊勒呼海蘭扎蘭扎卜古倫東北至於五國矩威(唐古特語矩十數也威中也舊作主威今改)圖塔(滿洲語存留也舊作秃荅今改)金盖盛於此金史穆宗末年徳濟(滿洲語上分也舊作達紀今改正)誘扇邊民海蘭甸人執之康宗遣使撫納

金史康宗四年髙麗築九城於海蘭甸以兵數萬來攻斡色(滿洲語瓦也舊作斡賽今改)敗之亦築九城與髙麗九城相對髙麗復來攻斡色復敗之髙麗約以還逋逃之人退九城之軍復所侵故地乃罷兵(按皇輿全圖鳯凰城東南有九連城與朝鮮之義州愛州相近當即其遺址也)

金史收國三年海蘭甸長城髙麗増築三尺詔慎固營壘

金史天會二年海蘭路軍帥呼嚕古(蒙古語手指也舊作忽剌古今改)等言徃者嵗捕海狗海東青鴉鶻於髙麗之境近以二舟徃彼乃以戰艦十四要而擊之盡殺二舟之人上曰以小故起戰争甚非所宜今後非奉命毋輒往

金史天會九年正月命以圖們水以西和屯錫馨(並見前)珊沁(滿洲語山寨也舊作僝蠢今改)三水以北閒田給海蘭路諸穆昆

元一統志海蘭河經渤海建州東南一千里入

於海

率賔路

金史率賔路節度使遼時為率賔府置刺史本率賔故地(詳前渤海率賔府條)太宗天會二年以扎蘭路都貝勒所居地瘠遂遷於此以海陵例罷萬户置節度因名率賔路節度使世宗大定十一年以扎蘭率賔相去千里既居率賔不可忘本遂命名親管明安曰扎蘭明安承安三年設節度副使西北至上京一千五百七十里東北至呼爾哈一千一百里西南至海蘭一千二百里北至邊界二千里

金史昭祖耀武至率賔扎蘭之地所至克㨗

金史穆宗時圖們琿春(舊作渾蠢今改正按琿春河在寧古塔東南圖們江之東)水之交烏庫哩(舊作烏古論今從八旗姓氏通譜改)部埒克(滿洲語礪石也舊作留可今改)卓多(滿洲語織也舊作詐都今改)與率賔水烏庫哩達薩塔(滿洲語整理也舊作敵庫徳今改)起兵於穆嚕密斯罕(滿洲語穆嚕形像也宻斯罕墨線也舊作米里迷石罕今改)城太祖徃攻破之撫寧諸路如舊因致穆宗教圖們琿春葉赫錫馨四路及嶺東諸部自今勿復稱都部長

金史康宗使碩碩歡(滿洲語總也舊作石適歡今改)撫定邊民率賔水民不聴命使威泰(䝉古語有記性之謂舊作斡帯今改)等至和囉噶(䝉古語墻圏也舊作活羅海今改)川召諸官僚告諭之率賔水居沃赫(滿洲語石也舊作斡豁今改)貝勒不至烏塔(滿洲語奶糕也舊作塢塔今改)伐沃赫克之

金史太宗天會二年二月命徙扎蘭路都貝勒完顔忠於率賔水

哈斯罕路

金史哈斯罕(解見前卷)路置節度使天會七年徙治寧州嘗置都統司明昌四年廢有化成闗

通考遼遷女真大姓於遼陽之南而著籍焉使不得與本國徃來謂之哈斯罕(按金史哈斯罕在遼陽府之長宜鎮及葢州等處又河西亦有之葢又别經逺徙者耳)

金史呼實黙(滿洲語包褁也舊作胡十門今改)以哈斯罕歸太祖自言始祖兄阿庫納(滿洲語普遍也舊作阿古廼今改)後金史天輔三年五月詔咸州路都統司曰兵興以前哈斯罕輝發(舊作回怕里又作回霸今改正詳下咸平府條内)與係遼籍不係遼籍女真户民有流竄邊境或亡入於遼者當行理索可明諭諸路千戸穆昆徧與詢訪其官稱名氏地里具録以上

金史天會二年命南路軍帥以甲士千人益哈斯罕路以備髙麗

金史天會七年十一月徙哈斯罕都統司治寧州

元史至元二十六年分京師應役新附軍一千人屯田哈斯罕闗東荒地

呼爾哈路

金史呼爾哈路國初置萬户海陵例罷萬户乃改置節度使承安三年置節度副使西至上京六百三十里北至邊界哈喇巴圖(䝉古語哈喇黒色也巴圖結實也舊作合里賔忒今改)千户一千五百里(按呼爾哈路為渤海上京詳見前渤海條)

金史天會六年徙昏徳公重昏侯於韓州八年徙呼爾哈路

烏爾古徳哷勒統軍司

金史烏爾古徳哷勒統軍司後升為招討司與

夫餘路近(按烏爾古徳哷勒為遼國外十部之二烏爾古一部徳哷勒八部不能成國附庸於遼時叛時服各有職貢猶羈縻州也見於遼營衛志部族表史言與夫餘路近當俱在吉林之北)

咸平路 咸平府 

金史咸平路府一領刺郡一縣十

金史咸平府總管府安東軍節度使本髙麗銅山縣地遼為咸州國初為咸州路置都統司天徳二年八月陞為府後為總管府置遼東路轉運司東京咸平路提刑司户五萬六千四百四縣八平郭縣(倚)舊名咸平大定七年更銅山縣遼同州本漢襄平縣遼太祖時以東平寨置南有柴河北有清河西有遼河(按柴河在今鐵嶺縣城北二里清河在今開原縣城南二里俱西入遼河則銅山一縣正在開原之南鐵嶺之北也)新興縣遼銀州本渤海富州(另條見前)熈宗皇統三年廢州更名來屬南(刻本脱南字今據通志増)有范河北有柴河西有遼河(按范河在今鐵嶺縣城南三十里清河在開原縣城南二里則新興固北與銅山接界在鐵嶺地為多又鐵嶺縣東有故新興城則遼時所置金仍其名而稍移其地詳見前靺鞨及渤海富州條内)慶雲縣遼祺州本以所俘密雲民建州名密雲後更名有遼河(按今有慶雲堡在開原縣城西亮子河由此入開原境)清安縣遼肅州熈宗皇統三年降為縣(按清安本遼肅州縣名見前遼東京條)榮安縣東有遼河歸仁縣遼舊通州本渤海强師縣(另條見前)遼更名金因之北有細河玉山縣章宗承安三年以穆蘇集平郭林河之間相去六百餘里之地置貞祐二年四月升為節度軍曰鎮安

金史烏楞古(舊作斡魯古觧見前)敗遼軍於咸州西斬遼統軍於陣完顔羅索克咸州

通考契丹時自咸州東北分界入山谷至粟末江中間所居之女真隶咸州兵馬司與其國往來無禁謂之輝發(舊作回霸今改正按國初輝發國於輝發河邊扈爾竒山築城以居因號輝發國其名當本於此)

金王寂遼東行部志慶雲縣本遼祺州歸仁縣遼安州栁河縣舊韓州也先徙州於奚營後改為縣以地近栁河故名之乙亥次韓州州故城在遼水側常苦風沙移於白塔寨又為遼水所侵移於今栁河縣又以地非衝途徙於舊九百奚營即今所治是也丁巳次哈達(舊作胡㡳今改正)千户寨哈達漢言山也(按哈達滿洲語峯也此觧近是而實誤)以寨居山下故名戊午次達巴罕(舊作南謀懶今改正)千户寨達巴罕漢言嶺也以其近分水嶺故名己未次桑阿(舊作松瓦今改正)千户寨桑阿者城也(按滿洲語桑阿扎也此觧為城誤)寨近髙麗舊城故名辛酉次布拉克(舊作關羅今改正)寨布拉克漢語煖泉也(按䝉古語布拉克泉也此解近似)以山間流水一股經冬不冰故名壬戌次奎千户寨奎漢言清河也(按䝉古語奎村莊也與清河無渉此觧誤)宿雅嗒喇庫(舊作耶塔剌虎今改正)寨漢言火䥥火石(按滿洲語雅塔喇庫火䥥也此觧近似)癸亥次和勒敦(舊作和魯奪徒今改正)千户寨和勒敦漢言松山也(按滿洲語和勒敦果松也此觧近似)宿茂摩囉(舊作䝉古魯今改正)寨漢語木盂子也(按滿洲語茂摩囉木碗也)庚子次博囉和屯(舊作鼻里合土今改正)千户寨博囉和屯漢言范河也(按博囉䝉古語青也和屯滿洲語城也此觧殊誤)辛丑次咸平府宿府治之安忠堂遼為咸州本朝初置咸州詳衮司後升咸平府己酉宿清安縣治之生明堂世傳遼時為肅州本朝為縣甲寅宿銅山縣遼之同州也本朝為東平縣焉

松漠紀聞自信州之北西行三百七十里至咸州南舖四十里至同州南舖四十里至銀州南舖五十里至興州四十里至蒲河四十里至瀋州(按自咸州至瀋州二百十里咸州應在今開原站威逺堡之間以今道里計之奉天府四十里至蒲河三十里至懿路站六十里至鐵嶺縣六十里至開原縣即遼同興等州所轄之地又十五里至開原站十五里至威逺堡門許亢宗奉使行程録瀋州七十里至興州興州五十里至銀州銀州四十里至咸州咸州北行九十里至同州同州四十里至信州與洪皓所記異盖地本犬牙相錯而取道之南北亦時有不同也)元一統志咸平府秦築障塞以限要荒漢唐嘗置都督府負山阻河控制東土

元一統志遼河從咸平府界流經瀋陽西北達廣寧路境(按遼河出吉林西北窩集為赫爾蘓河合諸水北流自赫爾蘇邊門至科爾沁界又西北繞鄧子村又西南折與潢河會遂西南流至開原明安貝勒屯東十里入邊以達於鐵嶺承德自威逺堡門東行九十里至葉赫站八十里至赫爾蘇站此咸平府東北之界也其北境出開原邊外與韓州為鄰韓州金隶咸平府)

元一統志清安縣故城在咸平府西北舊肅州金皇統三年改為縣後廢城址猶存歸仁縣故城在咸平府北舊安州(見前遼東京條)皇統三年改為縣後廢城址猶存

元一統志銅山郡故城在咸平府南後廢(按此即金之銅山縣)

韓州

金史韓州刺史遼置東平軍本渤海鄚頡府(另條見前)户一萬五千四百一十二縣二臨津(倚)未詳何年置栁河本渤海粤喜縣(另條見前)遼以河為名枸河栁河(按元一統志第言地近栁河盛京通志有栁河而無枸河惟遼河一名巨流一名句驪又名枸栁河相傳謂是枸河栁河合流之處今考栁河源出遼陽州城東北西北流入十里河十里河舊名稠栁河源出遼陽城北西北流至楊家灣合沙河入渾河渾河入遼河則枸河或即十里河但十里河與栁河合流之處去巨流河尚逺而遼河之大豈因二小水得名舊志未足為據句驪巨流枸栁音相同而字異實即遼河而金史誤分枸栁為二河耳考遼河自吉林西四百餘里庫勒納窩集發源西北流至科爾沁左翼東南四百五十里經額爾金山又西北流入左翼後旗界又西南流合潢河入開原邊韓州故城當與今科爾沁左翼東南四百七十里之阿里瑪圖城相近科爾沁隋唐屬粤喜靺鞨其地有遼河並無栁河也餘詳靺鞨及渤海鄚頡府條又土黙特右翼有栁河東南流入大凌河地雖近於韓州然與遼河枸栁之稱又不相渉)

元一統志臨津縣廢城在咸平府遺址猶存栁河縣以近栁河故名今城址猶存

金東京 遼陽府

金史東京路府一領節鎮一刺郡四縣十七鎮五皇統四年立東京新宫

金史遼陽府東京留守司本渤海遼陽故城(詳前渤海條)遼名東京(詳前遼東京條)太宗天會十年改南京路平州軍帥司為東南路都統司之時嘗治於此以鎮髙麗後更置留守司縣四遼陽縣(倚)有東梁河國名烏勒呼(滿洲語蘆葦也舊作兀魯忽今改)必喇俗名太子河鶴野縣宜豐縣遼舊衍州(詳前遼東京條)皇統三年廢為縣有東梁河石城縣興定三年九月以縣之靈巖寺為巖州名其倚郭縣曰東安置行省鎮一長宜哈斯罕在其地

元史遼陽路唐以前為髙麗及渤海所有梁貞明中契丹太祖以遼陽故城為東平郡後唐升為南京石晉改為東京(按後唐石晉不應置京邑于遼陽史殊舛錯盖並係遼事當五代為唐晉時耳)金置遼陽府

澄州

金史澄州南海軍刺史本遼海州(詳前渤海及遼東京條海州原文訛海軍今改正)天徳三年改州名縣二臨溟析木遼銅(原本訛同據遼史改)州附郭析木縣也皇統三年廢州來屬有沙河鎮一新昌

瀋州

金史瀋州昭徳軍刺史本遼定理府(詳前渤海及遼東京條)地明昌四年與通貴徳澄三州皆隶東京縣五樂郊有渾河章義遼舊廣州皇統三年來屬有遼河東梁河遼河大口遼濵遼舊遼州皇統三年廢為縣挹婁遼興州常安縣本挹婁故地(另條見前)大定二十九年更名有范河清河國名奎必喇(舊作叩隈必剌解見前)雙城遼雙州皇統三年降為縣章宗時廢

貴徳州

金史貴徳州刺史遼置(詳前渤海及遼東京條)縣二貴徳(倚)有范河奉集遼集州奉集縣本渤海舊縣有渾河

蓋州

金史蓋州奉國軍節度本髙麗盖葛牟城遼辰州(詳前渤海及遼東京條)明昌四年罷哈斯罕建辰州六年以與陳同音更名縣四湯池遼鐵州湯池縣建安遼縣秀巖本大寧鎮明昌四年陞泰和四年廢貞祐四年復置(按秀巖即今岫巖城)熊岳遼盧州熊岳縣鎮二神鄉大寧(即秀巖)

復州

金史復州刺史遼懐逺軍節度明昌四年降為刺史縣二永康(倚)化成遼蘇州皇統三年降為縣來屬貞祐四年陞為金州鎮一歸勝

來逺州

金史來逺州舊來逺城(見前遼東京條)本遼熟女真地大定二十二年升為軍後為州

博索府金史博索(滿洲語山隂也舊作婆娑今改)府初置統軍司天徳二年置總管府貞元元年與海蘭路總管並為尹兼本路兵馬都總管此路皆明安户

元史元初以博索府廣寧府等作四路至元十七年以博索府屬遼陽行省後廢博索府為巡檢司

元史東寧路本髙句驪平壤城髙麗王建以為西京元至元六年李延齡等以府州縣鎮六十城來歸八年改西京為東寧路割静州義州麟州威逺鎮隶博索府(按此為髙麗之平安道義州在鴨緑江入海之處平壤西北四百二十里)

唐賈躭道里紀登州東北海行入鴨綠江口舟行百餘里又小舫泝流三十里至泊汋口得渤海之境(按此自登州海行之路)渡遼水五百里至安東都䕶府府故襄平城也(按襄平漢縣名在遼陽北七十里漢遼東郡治)東南至平壤城八百里西南至建安城三百里故平郭縣也南至鴨緑江北泊汋城七百里故安平縣也(按此為自營州陸行之路安平係西安平泊汋口泊汋城當即博索二字之轉音也唐貝觀二十二年薛萬徹伐髙麗圍泊汋城而還即此據賈躭所紀城在鴨緑江北西南去鴨緑江入海處僅百三十餘里元時所以割髙麗之義州来屬也漢志稱馬訾水由西安平入海馬訾即鴨緑江元一統志亦稱鴨緑江由博索府東南入海則博索之本於泊汋明矣)

元一統志大蟲江在遼陽路發源縣東南之龍鳳山分水嶺下東南流經廢博索府南流合於鴨緑江

元一統志斜江在遼陽縣東按圖冊源自長白山南流經廢博索府東十里流入於海

元一統志鴨緑江源出長白山西南流經廢博索府東南入於海

明一統志博索府在遼東都司東四百七十里金置總管府元省(按自遼陽城守東南至鳳凰城守界一百九十里鳳凰城東南至義州江一百二十里為朝鮮界凡三百十里明志稱凰凰城在遼東都司東南三百五十里博索府應在鳯凰城東一百餘里)

謹案金祖肇興白山黒水疆域袤延即我朝創業之地金獻祖徙居與阿勒楚喀河源相近其地在寧古塔之西混同江之東太宗建為上京府曰會寧以金史所記里至及洪皓松漠紀聞徐夢莘北盟會編所載行程考之上京城去混同江二百六十里去拉林河一百五十里寧古塔西六百三十里吉林城東北二百餘里當在今色齊窩集左右今色齊窩集嶺上有故城遺址相傳為金時闗門其明證也上京路所轄京之北曰肇州金太祖首破遼兵於此京之西曰濟州太祖乗馬渉混同江之所又西則信州在今科爾沁界夫餘路在肇州之北率賔路在上京之南海蘭路又在率賔東南呼爾哈則寧古塔之境哈斯罕在遼陽之南咸平府在開原鐵嶺間而會寧一府實居其中若朝鮮北境之會寧府則剽襲其名初不相渉東京之置雖承遼舊省併實多博索府路則金所創置尤與髙麗毗連以地與音考之即唐賈耽所紀之泊汋口泊汋城去鴨緑江海口不逺也史述契丹人言金人滿萬則不可敵金祖始以一成一旅仗義興師遼人望風奔潰又何待滿萬始不可敵哉良由山川靈異騎射精嫻上下恊心人皆勁旅故能滅遼臣宋號令寰區億年之

王氣所鍾前代之幅員可溯按其方域詳臚如右云

 

 

 

 

欽定滿洲源流考卷十二

欽定四庫全書

欽定滿洲源流考卷十三

疆域

元瀋陽路

元史瀋陽路本挹婁六(另條見前)故地渤海建定理府(叧條見前)都督瀋定二州此為瀋州地契丹為興遼軍(另條見前)金為昭徳軍(另條見前)後皆燬於兵火元初平遼東髙麗國麟州神騎都領洪福源率西京都䕶龜州四十餘城來降各立鎮守司設官以撫其民後髙麗復叛洪福源引衆来歸授髙麗軍民萬户徙降民散居遼陽瀋州初創城郭置司存僑治遼陽故城中統二年改為安撫髙麗軍民總管府及髙麗舉國内附又以質子淳為安撫髙麗軍民總管分領二千餘戸理瀋州元貞二年併兩司為安撫髙麗軍民總管府仍治遼陽故城

開元路

元史開元路古肅慎(叧條見前)之地隋唐曰黒水靺鞨(叧條見前)唐置黒水府其後渤海(另條見前)盛靺鞨皆役屬之又其後渤海寖弱為契丹所攻黒水復有其地東瀕海南界髙麗西北與契丹接即金始祖之部落也太祖既㓕遼即上京設都金末其将(布)希(舊作蒲鮮今從八旗姓譜改正)萬努(舊作萬奴今改正)據遼東元初癸巳歳出師伐之生擒布希萬努師至開元率賔東土悉平開元之名始見於此乙未歳立開元南京二萬戸府治黄龍府至元四年更遼東路總管府二十三年改為開元路領咸平府後割咸平為散府俱遼東道宣慰司(按開元本金上京境内地名元兵至此遂定其地而故上京一帯俱已殘毁因改建開元路非開元即上京也其初寄治黄龍府後徙於今開元縣地明初因以設衛亦非今開原縣即黄龍府也俱詳見前金上京條)

元史中統三年割遼河以東開元路四年罷開元宣慰司

元一統志開元路南鎮長白之山北浸鯨川之海三京故國五國舊城亦東北一都會也

元一統志開元勁健善戰習尚射獵

咸平府

元史咸平府古朝鮮地遼平渤海以其地多險隘建城以居流民號咸州(另條見前)金升咸平府領縣六(叧條見前)兵亂皆廢元初因之隶開元路後復割出隶遼東宣慰司

元史至元二十五年増軍戍咸平府以察罕伊埓薩哈勒(䝉古語察罕白色也伊埒明顯也薩哈勒鬚也舊作察忽亦兒思合今改正)言其地舊邊徼請益兵以偹不虞故也

海蘭府碩達勒達等路

元史海蘭(詳前金上京條)府碩達勒達(滿洲語隠避處也舊作水達達今改正)等路土地廣濶人民散居元初設軍民萬户府五撫鎮北邊一曰屯(舊作桃温今改正按屯河在今寧古塔東北七百里源出屯池南流入混同江明永樂二年曽置屯河衛及千戸所當即其地猶唐之羈縻州也)距上都四千里(舊訛四十里按元上都與海蘭府相去甚逺訛誤顯然今改正)一曰呼爾哈(今寧古塔河名見前渤海及金上京條)距上都四千二百里大都三千八百里有呼爾哈江并混同江又有海蘭河流入於海一曰鄂多理(舊作斡朶憐今改正按明太祖實録遼陽至琿綽琿之地三千四百里琿綽琿至鄂多理一千里鄂多理城在開元東北千二百里有理河出城南城在開元東北千二百里有理河出城南諸山北入混同江明永樂十一年嘗置衛考理河在吉林城南六百七十里源出吉林城南之勒克山東流會兩訥音河入混同江明人所識地理皆傳聞約畧之詞未足為據鄂多理城為我朝最初發祥之地在興京東一千五百里長白山之東以音與地按之均屬相合也)一曰托果琳(䝉古語周圍也舊作脱斡憐今改正)一曰布呼(滿洲語鹿也舊作孛苦今改正)江各有司存分領混同江南北之地其居民皆碩達勒達女真之人各仍舊俗無市井城郭以射獵為業設官牧民隨俗而治

元一統志自南京而南曰海蘭府又南曰雙城直抵於髙麗之王京(按渤海南京在海州遼南京在遼陽此所云南京而南或僅指海蘭府冶所然亦當在東而非南也雙城亦非遼之雙城縣)

肇州

元史按哈喇巴圖爾(䝉古語哈喇黒色巴圖爾勇也舊作哈喇八都魯今改正)傳至元三十年世祖謂哈喇巴圖爾曰納廷(䝉古語八十數也舊作乃顔今改正)故地曰阿巴拉呼(䝉古語阿巴扯呼行圍也舊作阿八剌忽今改正)者産魚吾今立城而以伊斯琿(滿洲語迎靣也舊作元連憨今改正)哈喇納蘇(哈喇觧見前納蘇䝉古語歳數也舊作哈納思今改正)竒爾濟蘇(䝉古語竒爾斑㸃也濟蘇顔色也舊作乞里吉思今改正)三部人居之名其城曰肇州汝往為宣慰使既至定市里安民居得魚九尾皆千斤來獻又成宗紀元貞元年立肇州屯田萬户府以遼陽行省左丞阿薩爾(䝉古語閣也舊作阿散今改正)領其事而大一統志與經世大典皆不載此州不知其所屬所領之詳今以廣寧為納延分地故附於廣寧之下(按元史以肇州沿革未詳故附廣寧之後考肇州之名實始於金太祖始破遼兵於珠赫店之地肇基王業因創此州在開元之東北與濟州相連詳元史所云立城而以肇州名之則非金肇州故地或稍移西近亷寧邊外耳)

元史肇州䝉古屯田萬户府成宗元貞元年七月以納延布拉噶齊(䝉古語捕貂人也舊作不魯古赤今改正)及打魚碩達勒達女真等户於肇州旁近地開耕為户布拉噶齊二百二十户碩達勒達八十户歸附軍三百尸續增丁五十二户

元史仁宗大徳二年撥夫餘路(另條見前)蠻軍三百户屬肇州䝉古萬户府

博索府

元史元初以廣寧府博索府(見前金上京條)懿州葢州作四路直隶中書省至元八年割東寧路之義州麟州威逺鎮隶博索府十七年以府屬遼陽後廢為巡檢司(按博索府與髙麗接界當即新唐書所稱鴨緑江口之泊汋口泊汋城也詳見前金上京條)

元史中統三年命博索府屯田軍移駐鴨緑江之西以防海道

謹按元時省併遼東州縣分設萬户府鎮戍其地統於遼陽行中書省所轄路凡七曰瀋陽路僑治遼陽以統髙麗曰開元路所統近黑龍江東極於海而萬尸府則僑治黃龍故地曰海蘭府碩達勒達路則今吉林寧古塔之境設萬户府分領混同江南北而鄂多里即

本朝始祖定居之地屯河在寧古塔東北呼爾哈近繞寧古塔城咸平府近威逺堡門肇州博索府則上承金舊雖元一統志經世大典諸書已不復傳元史地理志所載亦僅存其大畧然設官分域猶可參稽若遼陽廣寧大寧三路則具載

大清一統志及盛京通志諸書其有闗於渤海遼金建置者已詳具前各條中東寧路則本髙麗之地後仍歸於髙麗兹不復載云

附明衛所城站考

謹按明初疆圉東盡於開原鐵嶺遼瀋海葢其東北之境全屬我

朝及國初烏拉哈達葉赫輝發諸國并長白山之訥殷東海之窩集等部明人曾未渉其境永樂二年倣唐羈縻州之制設尼嚕罕衛七年改為尼嚕罕都司後又續設衛所空名其疆域逺近原弗及知所稱山川城站亦多在傳聞疑似之間而又譯對訛舛名目重複一地而三四名一名而三四見者甚多又如黑龍江屯河呼爾哈河等地與明邊界相去絶逺而亦列於衛所之中葢縁諸部常以市易與明往來即其所居强名為衛書之實録授以官稱或間有部長自来或僅部人之來貿易者前後蕪複輾轉傳訛明人固無由而悉也洪惟我

國家

始興之地在鄂多理城元史訛為斡朶憐明人訛為斡朶里又訛為斡朶倫而誤分為兩地至

王迹肇基在渤海國建州(另條見前)之境故明人又有建州之稱迨我

太祖髙皇帝受

天顯命仗義龔行諸部之人率先臣僕其有藉明聲援抗我顔行者電掃霆驅以次平殄瀋遼舊壤作我

陪都即明邊内廣寧寧逺諸衛亦不足為藩籬之固矣今就明實録會典所載按年臚叙其譯對雖訛尚實有是名及一地數名複見充數者並為考證附注於下有其名而無其地并撰造不能成語者改對字面姑列其名而附糾其誤凡為衛三百七十有六所二十有四城站地面五十有八

窩集衛(舊訛兀者今改正明實録永樂元年部長錫揚哈舒什哈進馬置窩集衛以錫揚哈為指揮舒什哈為指揮同知按漢魏之沃沮元之烏者吾者明之兀者其部族不一而地甚廣袤以音與地求之葢即寓集也國初名東海窩集部所屬有呼爾哈赫實赫寧古塔等路太祖己亥年後以次討平之)

窩集左衛  明實録永樂二年置以部長托克托和為指揮同知

窩集右衛  明實録永樂二年置以部長諾海為指揮同知

窩集後衛  明實録永樂二年置以部長徹伯爾為指揮同知

畢里衛  明永樂三年置按畢里河在葢平縣東南九十里

實勒們衛(舊訛失里綿今改正明實録永樂三年置按吉林城西南八百九十餘里有實勒們河此衛與下哈勒琿衛同置地亦相近也)

哈勒琿衛(舊訛處爾文今改正明實録永樂三年置以部人綽爾布鼐額爾吉納等為指揮等官按吉林城西南九百里有地名哈勒琿穆毘有哈勒琿河即温水河也)

薩里衛(䝉古語地弩也舊訛撒力今改正明實録永樂三年置以巴蘭等處部人茂義等為指揮僉事按寧古塔城東北六百五十里有巴蘭窩集在混同江北又吉林有巴蘭河巴蘭屯又有薩里屯當即是也)

齊巴噶衛(䝉古語棗也舊訛赤不罕今改正明實録永樂三年䝉古部人實爾哈岱爾來朝置衛以實爾哈岱爾為指揮)

屯河衛 明實録永樂三年置按屯河在寧古塔東北

安河衛 明實録永樂三年置按安河在呼倫布裕爾北七百十里

摩琳衛 滿洲語馬也舊訛毛憐元史作末隣今改正明實録永樂三年置

堅河衛(明實録永樂三年置考盛京通志無此河名惟黙爾根城西有糾河音與相近又寧古塔城東四里有珊延河亦書作商堅河或明人誤截稱一字耳)

右城衛 明實録永樂三年置以部長哈清阿為指揮

喀本河衛(舊訛古賁今改正明實録永樂四年置按喀本河在呼倫布裕爾北三百四十里)

塔山衛(明實録永樂四年置以部長達拉齊為指揮考盛京通志塔山在開元城東二十五里明時北闗所在又布爾徳庫蘇巴爾漢山上有塔山皆葉赫國地明時又甞以衛都督授哈達部主葢哈達强時葉赫嘗屬之耳)

額伊瑚衛(舊訛兀也吾今改正明實録永樂四年置以部長多羅為指揮按自吉林至寧古塔路程八十里至額赫穆站九十里至額伊瑚站)

嘉河衛(明實録永樂四年嘉河等處人進馬因置嘉河等三衛考皇輿全圖嘉哈必喇在興京之南當永樂時我朝尚未定居於此耳)

哈密衛(按哈密在西域不應遼瀋之東有此地名而明實録稱永樂四年因嘉河人進馬與嘉河衛同置其訛舛實不可詰考皇輿全圖嘉哈必喇毗連之地有哈實瑪必喇或因音有緩急致誤亦未可定今姑仍原文附糾其誤)

温都衛(舊訛幹灘今改正明實録永樂四年與嘉河同置原文作斡灘又訛斡難乃元始興之地即今鄂嫩河與嘉河逺不相涉考興京西百五十里有温都河出八盤嶺入渾河音轉而訛為斡灘耳)

達喜穆魯衛(舊訛塔魯木今改正明實録永樂四年置為葉赫國地部長祝孔額嘗授達喜穆魯衛都督僉事即明時所稱北闗也太祖乙未年滅之考葉赫相近惟達喜穆魯山南為古尼河北為葉赫傳聞不審誤倒其音耳)

蘇完河衛(舊訛蘇温今改正明實録永樂四年置考國初有蘇完部太祖戊子年來歸其故地在吉林惟無此河名或古今有異稱也)

阿蘇江衛(明實録永樂四年二月置考阿蘇河在黒龍江境内)

率賓江衛(舊訛速平今改正按率賓本渤海府名金史有蘇濱水亦作恤品明一統志恤品河在建州東南千餘里河已無考以音求之即率賓也又今開原東南一百九十餘里有碩賓河與率賓音亦相近疑明人不知碩賓之即為恤品而誤傳在逺地耳)

吉河衛(明實録永樂四年三月置以部人肅魯棟阿為指揮考東北河名之有吉字者甚多此未知所屬)

雙城衛(明實録永樂四年七月因温托琿等處部人吉里納入朝置雙城等五衛諸人因市易而來並非部長不必同為一部也雙城見前海蘭府條)

沙蘭衛(舊訛撒剌兒今改正明實録永樂四年七月置考沙蘭河沙蘭城沙蘭站俱在寧古塔城西不及百里)

尼瑪拉衛(舊訛亦馬剌今改正明實録永樂四年七月置考尼瑪拉河源出納魯窩集西流入蘇子河)

圖倫衛(舊訛脱倫今改正明實録永樂四年七月置以國初為蘓克蘓䕶河部地有圖倫城太祖癸未年攻克之)

巴延衛(舊訛卜顔今改正明實録永樂四年七月置按吉林烏拉有巴延阿林巴延必喇巴延鄂謨巴延站地名不一明時衛名未詳何屬)

烏拉衛(舊訛兀蘭今改正明實録永樂四年八月烏拉等處部人竒爾鼐紐爾等來朝置烏拉伊爾庫魯来朝托漠斐森四衛按國初烏拉國城在吉林城北七十里混同江東太祖癸丑年平其國)

伊爾庫魯衛(舊訛亦兒古里今改正按伊爾庫魯噶珊在寧古塔東北)

托漠河衛(舊訛脱木今改正按托漠河國初屬哲陳部太祖甲申年征哲陳有嘉哈地人告之於是托漠河章佳巴爾達薩爾滸界藩俱集兵來禦戰於渾河太祖率近侍三人敗其兵八百人)

斐森衛 舊訛福三今改正與烏拉衛同置按斐森屯在寧古塔東北

色珠倫衛(明會典訛撒竹籃明實録訛扎术哈今改正永樂四年八月置以部人鼐爾布哈為指揮按色珠倫河在吉林城西南九百九十五里)

肥河衛(明實録永樂四年九月置以圖河實勒們山等處人為指揮等官按圖河在寧古塔北穆遜河之西實勒們山在阿勒楚喀城西二百餘里皆無所謂肥河若以圖河之人官於他部更無是理地在邊外數千里明人又安能號令及之其誤葢無從致詰矣)

穆陳衛(舊訛密陳今改正明實録永樂四年十月與布爾堪衛同置以部人照齋布哈等為指揮按穆陳河在吉林城東南三百十里又寧古塔城西七十里亦有穆陳河)

布爾堪衛(舊訛卜剌罕今改正與穆陳衛同置按布爾堪河在吉林城南四百七十里)

扎敦衛(舊訛扎童今改正明實録永樂四年十一月置部人揚珠布哈等為指揮按齊齊哈爾西六百八十里有扎敦昻阿)

薩爾滸衛(舊訛撒兒忽今改正永樂四年十一月置考薩爾滸城屬蘇克蘇䕶河部太祖癸未年攻克之)

哈達河衛(㒞訛罕荅今改正明實録永樂四年十一月置考哈達河在吉林城西南六百里由英額門入開原縣界即為清河國初有哈達國太祖己亥年滅之)

穆勒肯山衛(舊訛木魯罕今改正明實録永樂四年十二月烏拉等處部人和索哩成格竒納等來朝置衛於搜里之地烏拉舊訛吾蘭兒搜里舊訛掃隣今改正考皇輿全圖穆勒肯必喇源出穆勒肯達巴罕東流會搜里必喇入於烏蘇哩烏拉皆在寧古塔東北)

窩集前衛(舊亦訛兀者今改正永樂四年置)

伊罕河衛(舊訛亦罕今改正明實録永樂四年置考伊罕河在吉林城東北二十五里源出訥穆窩集西流入混同江)

拉林河衛(舊訛納憐今改正永樂四年置按拉林河在吉林城東北二百二十五里北流入混同江)

穆倫河衛(舊訛麥蘭今改正明實録永樂四年置按穆倫河在寧古塔城東四百里出穆倫窩集東流入烏蘇哩江國初穆倫路屬東海窩集部太祖辛亥年征取之)

沃楞衛(舊訛斡蘭今改正永樂四年置按沃楞河在寧古塔城南四十餘里)

瑪延山衛(舊訛馬英今改正永樂四年置按瑪延達巴罕在吉林城南一百餘里)

圖勒哩山衛(舊訛土魯亭今改正永樂四年置按圖勒哩山在黒龍江境内)

穆克圖哩山衛(舊訛木塔里今改正永樂四年置按穆克圖哩山在寧古塔東與烏蘇哩江相近)

多林山衛(舊訛朶林今改正永樂四年置按多林窩集在寧古塔境内)

哈魯河衛(舊訛哈里今改正永樂四年置按哈魯河在齊齊哈爾城東入屯河)

齊努温河衛(舊訛喜樂温今改正永樂五年正月置齊努温等十二衛以部人圖成阿等為指揮等官案齊努温河在吉林城西南五十里出庫勒訥窩集入温徳亨河)

穆霞河衛(舊訛木陽今改正永樂五年正月置按穆霞河在寧古塔境與宻拉河圖們江相近)

海蘭城衛(舊訛哈蘭今改正永樂五年正月置按海蘭城在寧古塔城西北六十里海蘭河北岸)

枯凌河衛(舊訛可令今改正永樂五年正月置按枯凌河即大凌河故道在錦縣東南今土人猶有枯凌衛之稱與老邊屯相近)

烏登河衛(舊訛兀的今改正永樂五年正月置考烏登河在墨爾根城東南一百六十里出烏塔里山入訥木爾河)

鄂古河衛(舊訛阿古今改正永樂五年正月置按鄂古河在寧古塔境内)

色珠倫河衛(名已見前此又訛撒只剌今併改永樂五年正月置)

伊穆河衛(舊訛依木今改正永樂五年正月置按伊穆河在呼掄布裕爾境内)

伊努山衛(舊作亦文今改正永樂五年正月置按伊努山在吉林東南一百七十里)

穆倫河衛(名已見前此處又訛木蘭今改正永樂五年正月置部人約尼為指揮)

阿濟衛(舊訛阿資今改正永樂五年正月置按吉林將軍所轄地名有阿濟莊)

佛林河衛(舊訛甫里今改正永樂五年正月置按佛林河在寧古塔城東南六百餘里)

都爾弼衛(舊訛朶兒必今改正永樂五年正月置按都爾弼地名在盛京西北本朝天聰元年太宗文皇帝曾駐蹕山岡受敖漢部落之降三年征明會師于此崇徳二年築城焉)

訥穆河衛(永樂五年正月置按訥穆窩集在吉林城東八十里城東南諸河多發源於此)

佛爾們河衛(舊訛南門今改正永樂五年正月置按佛門們河在吉林城南四十五里出庫勒訥窩集)

賡金河衛(舊訛哥吉今改正永樂五年正月置賡金河等五衛以部人克成額為指揮按賡金河在吉林東南七百九十里源出訥秦窩集北流入混同江)

伊穆河衛(名已見前此又訛野木今併改永樂五年二月置)

納爾吉河衛(舊訛納剌吉今改正永樂五年二月置按納爾吉河在黑龍江境内)

伊拉齊河衛(舊訛亦里察今改正永樂五年二月置按伊拉齊河在吉林城西九十里)

塔拉河衛(舊訛荅剌今改正永樂五年二月置按塔拉河在寧古塔城西南又有塔拉站)

阿爾拉山衛(舊訛阿剌今改正永樂五年二月置按阿爾拉山在黒龍江境内)

綏滿河衛(舊訛随滿今改正永樂五年二月置按綏滿河與潮河納河相近為盛京將軍所轄)

三屯河衛(舊訛撒秃今改正永樂五年二月置按三屯河在吉林城南四百八十里即輝發河之上流也河之北有輝發城)

呼蘭山衛(舊訛忽蘭今改正永樂五年二月置考呼蘭峯在葉赫城東北吉林城西南四百餘里又吉林城南北一百四十里别有呼蘭山)

烏爾琿山衛(舊訛古魯渾今改正永樂五年二月置按烏爾琿山在寧古塔城東南六百餘里)

哈喇烏蘇衛(䝉古語黑水也舊訛考郎兀今改正明實録永樂五年三月黑龍江等處部人珠赫瑚什祜等來朝因置哈喇烏蘇烏蘇哩二衛以珠赫為指揮瑚什祜為僉事)

烏蘇哩河衛(舊訛亦速里今改正永樂五年三月與哈喇烏蘇衛同置按烏蘇哩河在寧古塔境北流會黑龍江)

伊爾登河衛(舊訛野兒定今改正永樂五年三月置部人賈呼實為指揮按伊爾登河在承徳縣東南七十里里與古埒城薩爾滸相近)

巴爾達河衛(舊訛卜魯丹今改正永樂五年三月置按巴爾達河在黑龍江西北千餘里與明邊境相去絶逺勢不能通考國初渾河部有巴爾達城太祖丁亥年遣大臣額亦都征取之或即是也)

齊努温衛(名已見前此處又訛喜剌烏明會典又訛喜速温即喜樂温河也今併改永樂五年十二月置部人迪陞格為指揮)

阿魯河衛(舊訛阿里明會典又訛阿吉今改正永樂五年置按阿魯河在吉林城西南五百餘里)

推屯河衛(舊訛秃都今改正永樂六年正月置部人旧辰等為指揮按推屯河在吉林城東二百三十五里有推屯站自吉林至寧古塔第三站也)

實山衛(永樂六年正月置)

呼拉爾吉山衛(舊訛忽里吉今改正永樂六年正月置按黑龍江境内有呼拉爾吉屯)

拉們河衛(舊訛列門今改正永樂六年正月置按拉們河在鳳凰城西北一百八十里入太子河)

們河衛(舊訛莫温今改正永樂六年正月置按們河在寜古塔東南五百里入興喀湖)

雅爾河衛(舊訛阮里今改正永樂六年正月置按雅爾河在齊齊哈爾城西百二十里入嫩江)

察爾圖山衛(舊訛察剌秃今改正永樂六年正月置按察爾圖山在英額邊門與扎凌及八家營子地相近)

雅哈河衛(舊訛嘔罕今改正永樂六年正月置按雅哈河在吉林城西三百三十里又有雅哈城)

費克圖河衛(舊訛弗朶秃今改正永樂六年二月置部人嘉凌阿和托為指揮按費克圖河在阿勒楚喀東三百里有費克圖站)

沃楞河衛(名已見前此亦訛斡蘭今併改永樂六年二月置)

色埒河衛(舊訛薛列今改正永樂六年二月置以部人索靈阿為指揮同知按色埒河在黑龍江境内)

喜塔爾河衛(舊訛希灘今改正永樂六年二月置考喜塔爾河在寧古塔境内)

克默爾河衛(舊訛克黙而今改正永樂六年二月置按克黙爾河在寧古塔境内)

阿津河衛(舊訛阿真今改正永樂六年二月置按阿津河在興京境與棟鄂山相近)

烏爾堅山衛(舊訛兀里溪今改正永樂六年二月置八年以部人薩音嘉為指揮徙居安樂州按烏爾堅山在吉林城西南五百餘里)

三岔河衛(舊訛撒又今改正永樂六年二月置按遼河入海之處名三岔河當時尚在明邊内未必訛誤惟白都訥城西北六十里有三岔河明人未之知也原文撒义或即是此)

額哲密河衛(舊訛阿者迷今改正永樂六年二月置按額哲密河在吉林境内入混同江)

穆瑚埒河衛(舊訛木忽剌今改正永樂六年二月置按穆瑚埒河在寧古塔境内)

竒集河衛(舊訛欽真今改正永樂六年二月置按奇集淀在寜古塔境内又有奇集)

呼爾哈河衛(舊訛兀魯罕今改正明實録永樂六年三月置以訥訥赫等處部人博索等為指揮按呼爾哈河出吉林色齊窩集繞寧古塔城東北折入混同江即金史之呼里改江也訥訥赫城在寧古塔城南舊訛暖暖河今併改國初呼爾哈路屬東海窩集部太祖己亥年路長率衆朝謁自此嵗嵗朝貢又有南路呼爾哈部北路呼爾哈部俱乙丑年征取之此下九衛俱永樂六年三月置)

達罕山衛(舊作塔罕今改正滿洲語達罕馬駒也)

穆霞河衛(名已見前此又訛木興今併改)

伊實衛(舊訛益實今改正按伊實河在吉林城東百四十里西流入混同江)

綽拉題山衛(舊訛者列帖又訛者帖列今併改按寧古塔境内有綽拉題屯)

恰庫衛(舊訛乞忽今改正按恰庫河在吉林城南六百五十餘里東流入混同江)

羅羅衛(舊訛剌魯今改正按羅羅山在吉林城西北百二十里)

雅魯衛(舊訛牙魯今改正按雅魯河在齊齊哈爾城東入屯河)

猷特哩衛(舊訛友鐵今改正按猷特哩屯在寧古塔東北此上九衛俱永樂六年與呼爾哈衛同置)

竒塔穆河衛(舊訛乞塔今改正永樂六年置按竒塔穆河在打牲烏拉境入松花江)

通墾山衛(舊訛童寛今改正永樂六年置按通墾山在寧古塔城南七百里琿春河發源於此)

格林河衛(舊訛葛林今改正永樂七年置以部人特穆爾等為指揮按格林河在寧古塔東北以下九衛俱永樂七年置)

版長衛(舊訛把城今改正按版長峪在興凉西南一百九十五里)

界藩河衛(舊訛札肥今改正按界藩在興京西北一百二十里有界藩渡口國初自為一寨後歸本朝太祖己未年大破明将杜松等兵於此)

哈實瑪衛(舊訛忽石門今改正按哈實瑪山在鳯凰城西北三百七十里又嘉哈必喇附近有哈實瑪必喇)

扎凌山衛(舊訛扎嶺今改正按扎凌地名在英額門内與察爾圖山八家營子相近)

默爾根衛(舊訛木里吉今改正按黙爾根河在黙爾根城東一里)

呼爾哈衛(名已見前此又訛忽兒海今併改)

穆遜河衛(舊訛木速今改正按穆遜河在齊齊哈爾之東南流入屯河)

赫圖河衛(舊訛好屯今改正按赫圖河在寧古塔西南東流至愛丹城入噶哈哩河又盛京將軍所轄亦有赫圖河此未知所屬以上九衛俱永樂七年與格林衛同置)

富勒堅衛(舊訛伏里其今改正明實録永樂七年四月置以尼嚕罕部人瑚爾都訥為指揮按富勒堅城在寧古塔城南六百七十里)

福題希衛(舊作弗提今改正明實録永樂七年五月改呼爾哈衛為福題希衛以部人達實為指揮考福題希乃呼爾哈部内屯名本朝崇徳七年征呼爾哈部落福題布等十屯人民俱降此既云改呼爾哈為福題希而永樂十四年所置吉灘河衛又稱屬呼爾哈福題希衛或當時本另置此衛名而明實録誤為改名也)

竒穆尼衛(舊訛乞勒尼今改正明實録永樂七年置以瑚爾穆地人薩敦為指揮按竒穆尼窩集在寧古塔東北有竒穆尼河入混同江瑚爾穆屯瑚爾穆河俱在寧古塔東北與竒穆尼河相近瑚爾穆舊訛虎夜木今改正)

愛哈衛(舊訛愛和又訛愛河今改正永樂七年八月置考皇輿全圖鳳凰城東北愛哈邊門外有愛哈必喇及愛哈和屯即愛和也)

博爾和衛(舊訛把和今改正永樂七年八月與愛哈衛同置以齊達納等為指揮使按博爾和山在吉林西南與英額邊門相近)

阿倫衛(永樂七年十月置以伊里哈為指揮僉事達陽阿為千户官按皇輿全圖阿倫河在齊齊哈爾城北)

塔瑪實克衛(䝉古語塔瑪印也實克相似也舊訛塔瑪速今改正地名無考)

實勒們衛(名已見前此又訛失里木今併改永樂九年以部人哈陞格為指揮使)

和通吉衛(舊訛和屯吉今改正永樂七年置按和通吉河在吉林東南一千四十里入混同江亦舒赫通額又書合克通吉又書和通集其實一也)

固里河衛(舊作古里今改正永樂七年置按固里河在黒龍江境内)

富倫河衛(舊訛甫兒今改正永樂八年二月與舒繙等三衛同置以納恰等十九人為指揮等官按富倫河在寧古塔城東與阿濟格窩集相近)

舒繙河衛(舊訛使坊今改正按舒繙河在寧古塔城東南入綏芬河)

尼滿河衛(舊訛亦麻今改正按尼滿河在寧古塔城東入烏蘇哩江以上俱永樂八年與富倫河同置)

費雅河衛(舊訛法因今改正永樂八年二月置以部人圖喇等為指揮按費雅河在寧古塔城東北百餘里)

噶穆河衛(舊訛古木今改正永樂八年二月置按噶穆河在寧古塔城東北又鳳凰城相近有喀摩河音亦相近)

額音河衛(舊訛兀應今改正永樂八年二月置按額音河在吉林城西南五百餘里東流會富爾哈河)

噶齊克衛(舊訛葛稱哥今改正永樂八年三月置以部人謝成格為指揮按噶齊克地名在齊齊哈爾西百八十里)

希禪衛(舊訛喜申今改正永樂八年十一月置以部人遷塔努為指揮僉事按希禪噶珊在寧古塔東北)

額埒河衛(舊訛兀列今改正永樂八年十二月置按額埒河在寧古塔東北)

弼勒古河衛(舊訛卜魯兀今改正永樂八年十二月置按弼勒古河在寧古塔城東北)

密拉河衛(舊訛木剌明會典又訛木束今改正明實録永樂八年置按密拉河在吉林境内與小圖們江相近)

阿布達哩河衛(舊訛阿荅力今改正明實録永樂八年置按阿布達哩河在寧古塔東南與琿春河相近)

托罕河衛(舊訛督罕今改正明實錄永樂九年二月置以部人瑪吉尼為指揮按托罕河在寧古塔西南)

濟爾瑪泰衛(舊訛只兒蠻今改正明實録永樂十年八月尼嚕罕富爾堅烏拉等處部人來置濟爾瑪泰等十一衛以凖圖努等為指揮按濟爾瑪泰河在呼倫布裕爾東七十餘里)

烏拉衛(名已見前此又訛兀剌今併改正)

順民衛(地無可考今盛京有新民屯與嘉哩庫河尼雅滿莊相近)

農額勒衛(舊訛囊哈兒今改正按吉林東南五百八十里有農額勒蘭海河疑此截為衛名也)

古魯衛(按齊齊哈爾西南至白都訥第五站為古魯站去齊齊哈爾百八十五里)

穆勒衛(舊訛滿涇今改正按穆勒河在吉林城南四百餘里與輝發河覺哈河相近)

哈爾敏衛(舊訛哈爾蠻今改正按哈爾敏河在吉林境内長白山西南源出分水嶺南流入佟嘉江)

塔克題音衛(舊訛塔亭今改正按塔克題音屯在寧古塔東北)

額蘇倫衛(䝉古語天王也舊訛也孫倫今改正)

噶穆河衛(名已見前此處又訛可木今併改)

富色克摩衛(滿洲語富色克滋生也摩樹也舊作弗思木今改正明實録遼陽至琿綽琿之地三千四百里琿綽琿至富色克摩隘口一千三百六十里以上俱永樂十年置)

布爾哈圖河衛(舊訛卜忽秃今改正明實録永樂十二年三月置以部人伊能額為指揮考布爾哈圖河在寧古塔南四百里入噶哈哩河又興京西南八十里亦有布爾哈圖河)

哈勒琿河衛(名已見前此處又訛阿兒温今併改)

噶哈衛(舊訛可河今改正按噶哈必喇在吉林城北巴延鄂佛囉站南又有噶哈城以上俱永樂十二年置)

噶哈河衛(名已見前此又訛葛可今併改明實録永樂十二年三月置以部人廣佑等為指揮)

塔舒爾河衛(䝉古語馬鞭也舊訛塔速兒今改正明實録永樂十二年九月置塔舒爾等八衛以部人阿嚕圖為指揮按河名無考)

烏屯河衛(舊訛兀屯今改正按烏屯河在齊齊哈爾東出興安嶺東南入混同江)

宣城衛(舊訛元城今改正按宣城與鴨緑江路寛甸相近)

科博欒衛(舊訛和卜羅今改正按科博樂屯與尚間崖伊拉塔山相近)

老哈河衛(按老河䝉古語稱為老哈即遼時土河也源出喀喇沁右翼南之明安山東北流經故大寧城東又北經敖漢北又東北流與潢河合)

額埒衛(名已見前此處又訛兀列今併改)

鄂勒歡衛(舊訛兀剌忽今改正太祖丙戌年追討尼堪外蘭越相隣諸部徑攻鄂勒歡城克之)

哈爾費延衛(舊訛哈爾芬今改正按混同江中有哈爾費延島島上有城周二里名哈爾費延城在吉林界内以上並永樂十二年九月置)

實爾固辰衛(舊訛失兒兀赤今改正明實録永樂十二年十二月置以部人萬達為指揮按實爾固辰噶珊在寧古塔東北烏蘇哩河旁)

弼勒古河衛(名已見前此又訛卜魯兀今併改明永樂十二年置)

和囉噶衛(䝉古語墻圍也舊訛忽魯愛今改正明實録永樂十三年十月置衛地無考)

珠敦河衛(舊訛渚冬今改正明實録永樂十三年十月以部人章嘉為指揮同知按珠敦河在吉林城西南五百餘里源出果爾敏珠敦入遼吉善河)

扎津衛(舊訛扎真今改正明實録永樂十三年十月以部人吉當阿為指揮同知按扎津河在寧古塔城西南一百十里入鏡泊)

祜實哈哩衛(舊訛兀思哈哩今改正明實録永樂十三年十月以部人呼哈斯為指揮同知按祜實哈哩河在寜古塔城東北二十五里源出祜實哈哩窩集本朝崇徳四年部長納穆達理等朝貢)

吉灘河衛(明實録永樂十四年八月置以部人雅蘇為指揮同知屬呼爾哈福題希衛按吉灘河在旺清門外額爾敏河之西)

尼瑪呼山衛(舊訛亦馬忽今改正明實録永樂十四年八月置按尼瑪呼山在吉林城西南五百餘里太祖壬子年征烏拉還築木城于山上)

伊屯河衛(舊訛亦東明一統志訛一秃又訛一統今改正明實録永樂十五年二月置按伊屯河在吉林城西二百九十餘里北流入混同江伊屯們即在河西)

伊爾們河衛(舊訛亦迷又訛亦速明一統志訛衣迷今改正明實録永樂十五年與伊屯河同置明一統志衣迷河在開原城北北流合一秃河入松花江衣迷即伊爾們一秃即伊屯之誤也今按伊爾們河在吉林西百四十里會伊屯河入混同江若亦速則當為伊遜河在黑龍江境内與伊屯相去甚逺原文更為訛舛)

浩喇圖吉衛(舊訛阿真同真今改正明實録永樂十五年置按浩喇圖吉山在黙爾根東南二百里)

伊實左衛(名已見前此亦訛益實今併改)

阿都齊衛(䝉古語牧馬人也舊訛阿荅赤今改正地名無考)

塔山左衛(明實録作前衛即國初哈達國地明人所謂南闗也正統間授部長錫赫特及其孫王台為左都督太祖己亥年平其國)

齊努温衛(名已見前此又訛城討温今併改按伊實左衛以下俱明正統間置寄居摩琳衛内尤空文無實者也)

噶穆衛(名已見前此處又訛可木今併改按噶穆衛以下俱明正統後所置尤為複㳫)

錫璘衛(舊訛失里今改正按錫璘河在寧古塔境内國初錫璘路屬窩集部太祖甲寅年征降之)

蘇穆嚕河衛(舊訛失木魯今改正按寧古塔東北有蘓木嚕山無蘓穆嚕河)

瑚爾穆衛(舊訛忽魯木今改正按瑚爾穆山在寧古塔東北與伊爾琨噶珊相近其去明邊絶逺尤為夷而無實也)

塔瑪實克衛(名已見前此亦訛塔瑪速今併改)

吉灘衛(名已見前)

和屯衛(滿洲語城也按寧古塔東北呼爾哈河入混同江之地有和屯噶珊去明邊逺衛名當不在此)

和通吉衛(名已見前)

伊實衛(名已見前此處又訛亦失今併改)

伊拉喀衛(舊訛亦力克今改正按齊齊哈爾東北三百五十四里有伊拉喀站)

納穆衛(名已見前此亦訛納木今併改)

佛訥赫衛(舊訛弗納河今改正按佛訥赫城國初屬窩集部太祖丁未年遣貝勒巴雅喇等征取之)

哈實瑪衛(名已見前此處又訛忽失木今併改)

瑚葉衛(舊訛兀也今改正按瑚葉路國初屬東海窩集部太祖己酉年遣兵千人征取之)

額蘇倫衛(名已見前此又訛也速倫今併改)

博和哩衛(舊訛巴忽魯今改正按博和哩河在寧古塔境内又黒龍江南七十五里有博和哩山博和哩噶珊太宗崇徳八年攻克之)

烏雅山衛(舊訛兀牙今從八旗姓氏譜改正)

托漠衛(名已見前此又訛塔木今改正)

呼勒山衛(舊訛忽里今改正按呼勒山在寧古塔城東北三百里)

哈瑪爾衛(舊訛罕麻今改正按呼倫布裕爾西三百餘里有哈瑪爾山)

默爾根河衛(名已見前此訛木里吉今併改)

伊爾們河衛(名已見前此處又訛引門今併改)

伊拉齊衛(舊訛亦里察今改正按吉林城西九十里有伊拉齊山)

扎穆圖衛(舊訛只卜得今改正按寧古塔城北五十里有扎穆圖河又扎穆圖窩集在城北百二十里)

洮爾河衛(舊訛塔兒今改正按洮爾河在科爾沁右翼前旗西四里源出西興安山入嫩江魏書之太魯太濔河唐書之地漏河遼史之地魯撻魯河金史之撻魯古河皆即是河也詳前匆吉疆域條)

穆瑚埒衛(名已見前此又訛木忽魯今併改)

穆當阿山衛(舊訛木荅今改正按穆當阿山在寧古塔西南五百餘里又寧古塔城西三十里亦有穆當阿城)

勒克山衛(舊訛立山今改正按勒克山在吉林西北四百餘里周百餘里)

克音河衛(舊訛可吉今改正按寧古塔城東北五十里有克音城克音河應在其地太宗天聰九年充音噶珊來貢)

呼濟河衛(舊訛忽失今改正按呼濟河在寧古城南三百里)

多隆武衛(舊訛脱倫兀今改正按齊齊哈爾東有多隆武噶珊與屯河相近)

阿濟納河衛(舊訛阿的納今改正按阿濟納河在盛京將軍所轄境内與恰庫站扎穆峪相近)

額埒衛(名已見前此又訛兀力今併改)

阿蘇衛(名已見前)

遜河衛(舊訛速温今改正按遜河在黒龍江南一百八十里)

吉朗吉衛(舊訛結剌吉今改正按吉林東南七百九十里有吉朗吉海蘭河)

薩喇衛(舊訛撒剌今改正按寧古塔城南有薩喇河與圖們江布達山相近)

伊實衛名已見前此又訛亦實今併改

費克圖河衛名已見前此又訛弗朶脱今併改

伊屯河衛名已見前此又訛亦屯又作易屯今併改

温托琿河衛舊訛兀討温今改正按齊齊哈爾西南百三十里有温托琿鄂謨又有温托琿站

法河衛舊訛甫河今改正按法河一在吉林城南六百六十餘里入混同江一在吉林城南四百餘里入輝發河

拉拉山衛舊訛剌山今改正按拉拉山在寧古塔城東與們河相近

阿濟衛名已見前此又訛阿者今併改

通墾山衛名已見前此又訛為童山寛葢傳冩顛倒今併改

第拉衛舊訛替里今改正按寧古塔城東北冇第拉河與喜拉遜河相近

伊拉齊河衛名已見前此處又訛亦力察今併改

哈爾費延衛名已見前此處又訛哈里分今併改

圖河衛舊訛秃河今改正按圖河在穆遜河之東屯河之北

赫圖衛名已見前此亦訛好屯今併改

竒穆尼衛名已見前此又訛乞力尼今併改

薩里河衛名已見前此處又訛撒里今併改

哈實瑪衛名已見前此處又訛忽思木今併改

額埒河衛名已見前此處又訛兀里今併改

呼勒山衛名已見前此處又訛忽魯今併改

法勒圖河衛舊訛忽兒秃今改正按法勒圖河在寧古塔城東興喀湖東南

穆克圖哩衛名已見前此處又訛沒脱倫今併改

噶勒弼河衛舊訛阿魯必今改正按呼倫布裕爾南四百四十餘里冇噶勒弼鄂謨

雅竒山衛舊訛咬里今改正按雅竒山在吉林城西南五百餘里

伊努衛名已見前此亦訛亦文今併改

色珠倫衛名已見前此處又訛冩豬洛今併改

托里山衛舊訛荅里今改正按黒龍江城南六十里有托里峯

噶穆河衛名已見前此亦訛古木今倂改

拉拉衛名已見前此處又訛剌兒今併改

烏屯河衛名已見前此處又訛兀同今併改

察罕山衛舊訛出萬今改正按黒龍江城北有察罕峯

瞻屯衛舊訛者屯今改正按瞻屯在寧古塔境内即瞻噶也與穆瑚埒噶珊相近

希禪衛名已見前此又訛喜辰今併改

噶哈衛名已見前此處又訛海河今併改

拉哈衛舊訛蘭河今改正按拉哈河在旺清邊門内

敦珠克山衛舊訛朶州今改正按敦珠克山在吉林西南五百餘里

占尼河衛舊訛者亦今改正按占尼河在吉林城西南五百七十餘里西南流入威逺堡門為扣河

納蘇濟勒河衛䝉古語納蘇嵗也濟勒年也舊訛納速吉今改正

博和哩衛名已見前此又訛把忽兒今併改

敦敦河衛舊訛鎮真今改正按敦敦河在寧古塔東北

伊遜河衛舊訛也速今改正按伊遜河在齊齊哈爾東與屯河伊春河相近

察爾圓山衛名巳見前此又訛者刺禿今併改

雅魯河衛名已見前此又訛也魯今併改

伊魯河衛舊訛亦魯今改正按伊魯河在寧古塔興喀湖南又鐵嶺縣城南亦有伊魯河或書作㦤路明别設鐡嶺衛中千户所於此

錫里呼衛䝉古語選㧞也舊訛失里兀今改正地名無考

推屯河衛名巳見前此又訛秃屯今併改

扎凌山衛名已見前此又訛者林今併改

博囉河衛䝉古語青色也舊作波羅今改正按盛京将軍所轄有博囉堡與黄固島相近

都爾弼衛名已見前此又訛朶兒平今併改

薩里衛名已見前此又訛撒力今併改

密拉圖河衛䝉古語密拉鞭也圖有也舊訛密剌秃今改正山無考

佛爾們衛名已見前此亦訛甫門今併改

實勒們河衛名已見前此又訛甫木今併改

默倫河衛舊訛没惀今改正按默倫河在吉林東北與阿勒楚喀河源相近

費克圖河衛名已見前此又訛弗秃都今併改

綽拉題衛名已見前此亦訛者列帖今併改

察爾察圖河衛䝉古語察爾察蚱蜢也圖解見前舊訛察扎秃今改正

舒繙河衛名已見前此又訛出萬今併改

綽拉題衛名已見前此又倒為者帖列今併改

烏蘇衛舊訛兀失今改正按烏蘇城國初屬葉赫國太祖癸丑年九月征葉赫破烏蘇等十九城

呼勒河衛舊訛忽里今改正按呼勒河在長白山西南源出分水嶺入佟嘉江

實勒們河衛名已見前此亦訛失里綿今併改

烏拉衛名已見前此又訛兀剌今併改

靉河衛名已見前即愛哈也

薩哈勒察衛舊訛哈剌察今改正按索倫部薩哈勒察地屬黒龍江所轄

默倫衛名已見前此亦訛沒倫今併改

布拉衛舊訛卜魯今改正按布拉山在寧古塔城西南一百十里

扎哈喇哈衛舊訛以哈阿哈今改正按扎哈喇哈峯在齊齊哈爾東南九百里

率賓江衛名已見前此倒訛為速江平今併改

鄂山衛舊訛兀山今改正按鄂山在吉林城北七十七里

佛林衛名已見前此又訛弗力今併改

碩隆山衛舊訛失郎今改正按碩隆山在呼倫布裕爾東二百五十里

伊屯衛名已見前此又訛亦屯今併改

穆河衛舊訛木河今改正按穆河在呼倫布裕爾北八百六十里

珠敦衛名已見前此又訛竹敦今併改

噶穆衛名已見前此又訛河木今併改

海蘭衛名已見前此又訛哈郎今併改

薩爾布衛舊訛嵗班今改正按寧古塔城東北一百二十里有薩爾布河又有薩爾布窩集薩爾布屯

實山衛名已見前此又訛失山今併改

海蘭衛名已見前此又訛考郎今併改

珠敦衛名已見前此又訛築屯今併改

赫什赫河衛舊訛黑黑今改正按赫什赫河國初屬窩集部太祖丁未年征取之

古城衛按盛京東北有古城之地甚多此未知所屬

福河衛舊訛弗河今改正按福河在黒龍江東南六百里

烏登河衛名已見前此又訛文東今併改

鄂古衛名已見前此亦訛阿古今併改

斐森衛名已見前此又訛弗山今併改

烏塔里衛舊訛兀荅里今改正按烏塔里山在黙爾根城東南一百六十里

拉新河衛舊訛納速今改正按拉新河在吉林城西南五百餘里

錫璘河衛名已見前此又訛失列今併改

多爾裕衛舊作朶兒玉今改正地名無考

呼魯河衛舊訛兀魯今改正按呼魯河在吉林西南五百餘里入赫爾蘇河

富爾哈河衛舊訛弗郎罕今改正按富爾哈河一在吉林西南五百餘里東流入遼吉善河有富爾哈城一在寜古塔南西流入噶哈哩河又吉林城北三十三里有富爾哈城太祖壬子年上率大兵征烏拉國㳂烏拉河岸而行克臨河五城又取金刑城復毁其六城移駐富爾哈河渡口烏拉貝勒布占秦至河中跽請乃還癸丑年復征烏拉連破遜扎泰等數城布占泰越富爾哈城而軍大兵攻克之遂平其國

齊巴噶山衛名已見前此又訛赤卜罕今併改

老河衛考永樂十三年已有老哈河衛之名老河即老哈在䝉古界而以為東北衛之名殊誤葢䝉古部人有至開元原市易者明人初不能辨也

珠倫河衛舊訛竹里今改正按珠倫河在寧古塔城東南六百三十里

吉達納河衛滿洲語往撃也舊訛吉答納今改正河無考

扎穆圖衛名已見前此又訛者不登今併改

伊蘇圖衛䝉古語九數也舊訛也速脱今改正

阿木河衛按吉林寧古塔等境内無此河名或即阿拉穆河及阿穆塔圖鄂謨鄂摩和索羅等地割截名之耳

岳喜衛舊訛顔亦今改正按岳喜河在阿勒楚喀東南二十餘里入混同江按自噶穆衛以下至此俱正統後所置

薩爾達衛舊訛山荅今改正按薩爾達山在打牲烏拉又寧古塔境内薩克達地名音亦相近此以下俱名嘉靖時置

塔哈衛按塔哈河在黑龍江境内

庫勒訥河衛舊訛弗魯訥今改正按庫勒訥河在吉林西南百餘里出庫勒訥窩集

康薩衛舊訛㣔子今改正按康薩嶺在吉林西南扈倫嶺之東

斡賚城衛舊訛兀勒阿今改正按斡賚城在寧古塔之北混同江之南與摩和囉噶珊相近

阿實衛舊訛阿失今改正按阿實河在白都訥東北四百里

竒徹納河衛䝉古語勤也舊訛吉真納今改正河無考

法衛名已見前

博囉衛名已見前此又訛薄羅今併改

塔瑪實克衛名已見前此又訛塔麻所今併改

布爾哈衛舊訛布兒哈今改正按興京西一百二十里有布爾哈渡

伊蘇徹爾河衛䝉古語伊蘓九數也徹爾潔浄也舊訛亦思察今改正河無考

沙蘭衛名已見前此又訛失剌今併改

布爾哈圖衛名已見前此亦訛卜忽秃今併改

薩里衛名已見前此又訛散里今併改

伊實衛名已見前此又訛你實今併改

平河衛無考

呼拉爾吉山衛名已見前此亦訛忽里吉今併改

阿竒衛舊訛阿乞今改正按阿竒噶在寧古塔東北尼滿噶之北與穆克圖哩山實爾固辰噶珊相近

太蘭衛舊訛台郎今改正按太蘭岡與興京相近太祖乙酉年擊敗渾河諸部兵於此

賽堪衛舊訛塞克今改正按賽堪嶺在齊齊哈爾西南

布魁衛舊訛拜苦今改正按自齊齊哈爾東北至黙爾根第一站即布魁站也

蒐里衛舊訛所力今改正按蒐里河在寧古塔東北

巴爾衛舊訛把里今改正按巴爾屯在黑龍江境内

塔納衛滿洲語東珠也地名無考惟黒龍江境内有托諾河音與相近

穆倫衛名已見前此又訛木郎今併改

額爾克衛舊訛額克今改正案額爾克山在黙爾根東北

勒富衛舊訛勒伏今改正按勒富河一在寧古塔東南七百九十里入興喀湖一在吉林西二百六十里入伊爾們河又吉林西南五百餘里有勒富山此未詳何屬

綏滿河衛名已見前此又訛式木今併改

舒爾哈衛舊訛樹哈今改正按舒爾哈河在寧古塔東南入噶哈哩河

費雅哈達衛舊訛肥哈荅今改正滿洲語費雅樺木也哈達山峯也

格根衛舊訛葢干今改正按寧古塔東北有格根噶珊

英圖衛䝉古語英圖有碾之謂也舊訛英秃今改正地名無考

恰庫衛名已見前此又訛乞忽今併改

阿林衛滿洲語山也

哈爾薩衛舊訛哈兒速今改正按興京西南有哈爾薩山哈爾薩河發源於此

布達衛舊訛巴荅今改正按布達山布達窩集俱在寧古塔西南與富爾嘉哈河薩喇河相近

托漠衛名已見前此又訛脱木今併改

喀巴衛舊訛忽把今改正按喀巴嶺在鳳凰城西南三十里

松阿哩衛舊訛速哈兒又訛竦和兒勝和兒今併改按松阿哩烏拉即混同江

穆蘇衛舊訛馬失今改正按穆蘇噶在寧古塔東北與敦敦窩集相近

托新衛舊訛塔塞今改正按托新河在齊齊哈爾西入綽爾河

扎哩衛舊訛劄里今改正按扎哩河在齊齊哈爾東入屯河

扎哈衛舊訛者哈今改正按扎哈河在吉林城南七百十五里

興喀衛舊訛恨克今改正按國初有興喀路以興喀湖名湖在寧古塔城東南五百里周圍千里

哈爾薩衛名已見前此又訛哈失今併改

交校衛地名無考

噶哈衛名已見前此又訛葛今併改

愛丹衛舊訛艾荅今改正按愛丹城在寧古塔城南四百里海蘭河布爾哈圖河會流之地

尼滿衛名已見前此又訛亦蠻今併改

哈瞻衛舊訛哈察今改正按哈瞻河在吉林東南九百六十餘里

海楚衛舊訛革出今改正按海楚噶在寧古塔東北與伊爾琨噶珊相近

布達衛名已見前此亦訛卜荅今併改

蘇爾河衛舊訛蜀河今改正按蘇爾河在黒龍江城東南入黒龍江

屯齊山衛舊訛秃里赤今改正按屯齊哈達在吉林城西三十里

賽音衛滿洲語善也衛未詳何地考吉林城南五百二十里有賽音訥音河入混同江或即是也

梅赫衛舊訛忙哈今改正按吉林城西南五百二十里有梅赫河即蛇河也又有摩克托梅赫河安班梅赫河並在吉林西南入遼吉善河又寧古塔城北亦有梅赫河入呼爾哈河此以上俱嘉靖年置

窩集屯河所舊訛兀者托温今改正明實録永樂二年十月置以歡塔等為千百户按屯河出屯窩集原文加窩集於屯字之上似以屯河所為窩集衛屬部也餘見前

喀勒達所舊訛可里踢今改正明實録永樂四年正月置以巴圖布哈等為千百户按喀勒達山在琿春城東八十餘里

呼特亨所舊訛兀的罕今改正明實録永樂四年二月置按大呼特亨噶珊在混同江南岸小呼特亨噶珊在混同江北岸又有大小呼特亨河俱入混同江

徳里沃赫所舊訛得的河今改正永樂五年二月置按徳里沃赫在興京西一百五十里

阿實河所名已見前此又訛與石今併改

鄂爾琿山所舊訛哈魯門今改正永樂五年正月置按鄂爾琿山在寧古塔東南六百二十里

法坦河所舊訛敷荅今改正永樂七年四月置按法坦河在寧古塔東北

窩集奎瑪所窩集舊訛兀者奎瑪舊訛揆野木今改正按奎瑪河奎瑪□珊俱在寧古塔東北

窩集沃勒齊所沃勒齊舊訛穏勉赤今改正按沃勒齊噶在寧古塔東北

岳色所舊訛魚失今改正按岳色河在寧古塔東北

烏延所舊訛五延今改正按烏延河在黒龍江南四百里

窩集堅河所名已見前此又訛已河今改正

瞻河所舊訛真河今改正按瞻河一在吉林西南五百餘里即扣河上流國初瞻河寨屬蘇克蘇䕶河部一在黒龍江南二百里入遜河

烏登所名已見前此亦訛兀的今併改

屯河所名已見前

哈克三所舊作哈三今改正按哈克三盛京將軍所轄地名與斡琿鄂謨佛阿拉相近

窩集屯河所名已見前

喀本河所名已見前此亦訛古賁今併改

五因所按黒龍江城南有五因河又有五因屯

索爾和綽河所舊訛鎖郎哈真今改正按索爾和綽河在寧古塔城南十里入呼爾哈河

窩集昆河所昆舊訛揆今改正昆河在黒龍江城南二十里

烏屯河所名已見前此又訛兀秃今併改

温托琿河所名已見前此亦訛兀討温今改正

窩集色勒所色勒舊訛撒今改正按色勒河在吉林東南入混同江

哈魯城名已見前

喜嚕林城舊訛喜樓里今改正按喜嚕林山喜嚕林屯俱在寧古塔東北

博爾徳站舊訛别兒真今改正按博爾徳站在齊齊哈爾東北二百七十里由黙爾根至黑龍江之站也

黑龍江地方默勒特伊站黙勒特伊舊訛莽亦鐵今改正按黙勒特伊噶在黒龍江與烏蘇哩江㑹流之地

佛多和站舊訛弗朶河今改正按佛多和河一在吉林東南九十八里出納穆窩集一在吉林南八百四十餘里出納秦窩集一在寧古塔城西三百三十里出色齊窩集又國初訥殷部寨名太祖癸巳年征服長白山珠舎里部訥殷路部主聚七寨人據佛多和山寨遣兵攻克之

伊罕河衛哈必蘇站伊罕河見前哈必蘇䝉古語肋也舊訛忽把希今改正

哈必蘇站名已見前但前站名擊之伊罕河衛下似兩站而同一名也

富達里站舊訛弗荅林今改正按富達里噶在寧古塔東北

武都竒站舊訛古代替今改正按武都竒噶珊在寧古塔東北

烏蘇站名已見前此又訛五速今併改

博和弼站舊訛播爾賓今改正按博和弼河在寧古塔東北

和勒赫齊站舊訛黑勒亨石今改正按和勒赫齊河在黒龍江境

赫勒里站舊訛黑勒里今改正按赫勒里河在寧古塔東北又黑龍江所轄站名有和囉爾站音亦相近

穆遜河地面名巳見前此又訛弗孫今併改

們河地面名巳見前此又訛弗孫今併改

雍濶河地面舊訛涌坎今改正按雍濶河在黒龍江城西

薩哈地面舊訛撒哈今改正按薩哈地屬寧占塔

尼滿河地面名已見前此又訛亦馬今併改

噶穆地面名巳見前此又訛可木今併改

黑龍江地面

遜河地面名巳見前此又訛速温今併改

額圖密地面舊訛昬地迷今改正按額圖宻河在寧古塔東南千四百里

烏爾固辰地面舊訛烏爾衮車今改正按烏爾固辰路國初屬東海窩集部太祖辛亥年征取之

錫伯河地面舊訛施伯今改正考皇輿全圖錫伯河在屯河之南

巴爾達河地面名已見前此又訛卜魯丹今併改

松阿哩地面名已見前此又訛勝和爾今併改

珠春地面舊諸諸車今改正按珠春河在黑龍江城東南千一百里

畢沙河地面舊訛卑讓今改正按畢沙河在黑龍江城北

竒集河地面名已見前此亦訛欽真今併改

伊津河地面舊訛因只今改正按伊津河在寧古塔東南千五百里

固里河地面名已見前

綽爾河地面舊訛卓兒今改正按綽爾河在齊齊哈爾西三百里入嫩江

薩哈連地面舊訛撒哈連今改正按滿洲語薩哈連烏拉即黑龍江此誤分為兩地

伊屯河地面名已見前此又訛亦秃渾今併改

果埒亨河地面舊訛古里罕今改正按果埒亨屯在寧古塔境内

呼呼巴河地面舊作忽忽八今改正地名無考

蘇穆嚕河地面名已見前此又訛失木魯今併改

巴哩巴河地面䝉古語巴哩巴執持也舊訛把爾今改正正河無考

穆倫河地面名已見前此亦訛木倫今併改

綏哈河地面舊訛崔哈今改正按綏哈在吉林城西四十里有綏哈城國初屬哈達國太祖己亥年征取之

伊津河地面名已見前此又訛也今併改

納敏河地面(舊訛那門今改正按納敏河在吉林東北邊外入混同江)

布爾哈圖河地面(名已見前此又訛卜忽秃今併改)

烏納琿河地面舊訛兀魯温今改正按烏納琿河在黒龍江境内

色珠倫河地面名已見前此亦訛撒只刺今併改

斡齊河地面舊訛兀察今改正按幹齊噶珊在寧古塔境内

畢里穆江地面按今並無此江名

題爾敏地面舊訛的里木今改正按題爾敏河在黑龍江境内

綏芬地面舊訛蘇芬今改正按綏芬河在寧古塔東南四百四十里綏芬路國初屬窩集部太祖庚戌年征降之

錫璘地面地已見前此又訛失令今併改

五里河口按五里河在吉林城東南七百七十里又錦縣城西南八十五里亦有五里河

拉林口名已見前此又訛那令今併改按拉林渡口站屬吉林將軍所轄即在拉林河旁也

和敏口滿洲語和敏鋤頭也舊訛火明今改正地名無考

庫勒河舊訛口兒今改正按庫勒河在呼倫布裕爾境内

必興河按必興河在寜古塔東北

色實河滿洲語豆麫餑餑也舊訛鎖失今改正河名無考

固雅温都爾河䝉古語□髙也舊訛古因温都魯今改正河無考

烏登河名已見前此又訛斡的音今併改

右凡衛所城站地面共四百五十有八重複者居四之二無可考者又五之一焉大抵明永樂間所置其地尚有可稽正統後置者尤為訛複今詳加糾覈並列於前以著其誤若遼東都指揮司所轄如定遼中左右前後葢州復州廣寧寧逺内地諸衛俱載在

大清一統志及

盛京通志㤗寧福餘諾音三衛地接熱河已見熱河志不復兼及云

 

 

 

 

 

 

 

欽定滿洲源流考卷十三

欽定四庫全書

欽定滿洲源流考卷十四

山川(一)

(臣)等謹案髙山肇迹豐水貽謀自古王業所興必有名山大川扶輿蜿蟺以翊昌運而鞏丕基我國家啟宇遼東於山則有長白醫巫閭之神瑞於水則有混同鴨緑之靈長幹衍支分盤紆迴繚懐柔咸秩篤祚萬年(臣)等謹立山川一門凡史乘所載者詳為詮次用以稽古證今參同考異仰惟

啟運

天柱

隆業三山敬奉

神宫尤為王氣所鍾坤珍所㑹爰首列之以著發祥之自至若羣山衆水稱名實繁則具見於

大清一統志

盛京通志二書兹不復甄叙云

啟運山

謹案

大清一統志

啟運山在興京城西北十里自長白山西麓一幹綿亘至此層巒環拱衆水朝宗萬世鴻基實肇於此

御製恭謁

永陵

追王傅前籍

遺庥逮後昆高山瞻彼作徳水溯兹源疆理興家室星辰衛

廟垣㡬多爪瓞感揮淚灑寒原

御製恭謁

永陵

四祖分

陵墲壝同

鴻禧景佑奠岐豐制因漢氏修園寢

尊擬周家號古公念結拜瞻千里外派綿繼續萬年中曰承曰啟均予責惟敬惟勤勵此衷

御製恭瞻

啟運山作歌

長白龍幹西南來靈山

啟運神堂開源逺流長綿奕世駢蕃禔祉皇圖培肇祖衣冠秘陵室

三祖元宫千載謐仇成不共何忍言七恨興師此第一(我景祖顯祖陷明氏之計致不諱是以我太祖興師討明以此為七大恨之首)

爰始爰謀緬

亶父

橋山景祐猶故土昌平樵採禁至今

朝家厚徳昭千古(明季為我朝興自遼東乃毁及金陵為壓勝我朝雖有二祖之恨而彼南京孝陵及昌平十三陵皆為守䕶禁樵採厚徳仁風垂則千古云)

天柱山

謹案

大清一統志

天柱山在承徳縣東二十里

福陵在焉近則渾河環於前輝山興隆嶺峙於後逺則發源長白俯臨滄海洵王氣之所鍾也

御製恭謁

福陵

草昧起英雄

維皇乃眷東風雲龍虎㑹日月海天中

帝業千年鞏

山陵萬古崇永維

無競烈繼序矢深衷

御製恭謁

福陵天柱隆崇萬載亭(陵山即天柱山)

福貽奕葉藉威靈風雲儼若通神縡龍虎常如䕶

帝扃黍稷一時陳爼豆瞻依十載易霜星敬觀

實録思開創每悉

艱難淚雨零

隆業山

謹案

大清一統志

隆業山在承徳縣西十里

昭陵在焉自城東北疊巘層巒至此而寛平宏敞有包羅萬象統御八荒之勢遼水右迴渾河左繞輪囷葱鬱永固丕基

御製恭謁

昭陵

早是天歆漢何曽鹿逐秦百年經五世一壘豈三旬太室烝嘗永

元宫松柏新紹庭懐積悃展拜此時申

御製

昭陵石馬歌

在昔穆王八駿追雲霞耄荒忘返天之涯太乙况漢天馬來樂府曽聞産渥洼勤勞血汗事何有雌黄徒惹詩人口不如漢文却受千里駒吉行五十符陽九周家岐渭始勤農我朝三韓奮跡實彎弓由來受命雖有異艱難創業多齊蹤

太宗馬上得天下房駟星輝天錫嘏(叶)大白小白協安(吉故老云昭陵前石馬一名大白一名小白葢文皇帝所御也文皇帝體豐而鎧重乘小白日行百里乘大白祗能行五十里云)至今立仗

昭陵貽石馬遐思我

祖如唐宗陵園廟號先後同汗趨嘗傳杜甫句闡揚

光烈千秋隆六御今年來故里貞觀遺跡餘荒壘(唐壘在廣寧縣城東南相傳唐太宗征髙麗駐兵之所)

文皇曽亦討寒盟(謹案昭陵神功聖徳碑云天聰二年以朝鮮毁盟討之拔其都載飛舸於車凌江華島李倧自縛請為臣釋之還并歸其俘獲)乘此雙龍渡浿水文綏武服為蕃屏萬年正朔奉永清不似李唐東征悔失計仆碑重建思魏徵

御製恭謁

昭陵

丕顯

丕承王業昭肇基

景命大清朝那同鼎足分三國可擬

戎衣定一朝兩白常趨石馬汗(陵前立仗石馬曰大白小白葢太宗當日所乘以畧陣破堅者) 萬青永䕶玉峯標元孫五世親陳奠僾愾聲容未覺遙

長白山

御製駐蹕吉林境望叩長白山

吉林真吉林長白鬱嶔岑作鎮曽聞古鍾祥亦匪今邠岐經處逺雲霧望中深天作心常憶明禋志倍欽

御製望祭長白山作

詰旦升柴温徳亨(山名建望祭殿於此)

髙山望祭展精誠椒馨次第申三獻樂具鏗鏘叶六英五嶽真形空紫府萬年

天作佑皇清風來西北東南去吹送羶薌達玉京

山海經大荒之中有山名不咸在肅慎氏之國

晉書肅慎氏一名挹婁在不咸山北

魏書勿吉國南有徒太山魏言太白有虎豹熊狼不害人人不得山上溲汙行逕山者皆以物盛去

北史靺鞨國南有從太山者(案魏書隋書俱作徒太山通考與此同)華言太皇(案魏書作太白與此異)俗甚敬畏之人不得山上溲汙行經山者以物盛去上有熊羆豹狼皆不害人人亦不敢殺

新唐書靺鞨居肅慎地粟末部居最南抵太白山亦曰徒太山與髙麗接

新唐書渤海大氏度遼水保太白山之東北阻奥婁河樹壁自固

通典挹婁即古肅慎其國在不咸山北

太平寰宇記挹婁國在不咸山北夫餘北千里(案通考云在夫餘東北千里)

契丹國志長白山在冷山東南千餘里乃白衣觀音所居其山禽獸皆白

金史女真地有長白山

金史昭祖耀武至於白山入於率賔扎蘭之地所至克㨗還經佛頁水

金史㑹寧府㑹寧縣有長白山

金史大定十七年省臣奏咸平府路一千六百餘户自陳皆長白山錫馨珊沁河女真人遼時簽為獵戸移居於此號伊勒敦部本朝之興首詣軍降仍居本部今乞釐正從之

金史祭祀志大定十二年有司言長白山在興王之地禮合尊崇議封爵建廟宇十二月禮部太常學士院奏奉勅㫖封興國靈應王即其山北地建廟宇十五年三月奏定封冊儀物冠九旒服九章玉圭玉冊函香幣冊祝遣使副各一員詣㑹寧府行禮官散齋二日致齋一日所司於廟中陳設如儀廟門外設玉冊衮冕幄次牙仗旗鼓從物等視一品儀禮用三獻祭如嶽鎮其冊文曰自兩儀剖判山嶽神秀各鍾於其分野國將興者天實作之對越神休必以祀事故肇基王迹有若岐陽望秩山川於稽虞典厥惟長白載我金徳仰止其髙實惟我舊邦之鎮混同流光源所從出秩秩幽幽有相之道列聖蕃衍熾昌迄於太祖神武徵應無敵於天下爰作神主肆予冲人紹休聖緒四海之内名山大川靡不咸秩矧王業所因瞻彼旱麓可儉其禮服章爵號非位於公侯之上不足以稱焉今遣某官某持節備物冊命兹山之神為興國靈應王仍勅有司嵗時奉祀於戯廟食之享亘萬億年維金之禎與山無極豈不偉歟自是每嵗降香命有司春秋二仲擇日致祭明昌四年十月備衮冕玉册儀物上御大安殿用黄麾立仗八百人行仗五百人復册為開天宏聖帝

金史章宗泰和二年遣使報謝於長白山

金史昭祖族人果布者從昭祖耀武至於白山

金史温都布拉始居長白山阿布繖河徙隆州額勒敏河

金史昭祖耀武至於青嶺白山舒嚕佐之也

元一統志開元路長白山在舊㑹寧縣南六十里横亘千里髙二百里其頂有潭周八十里淵深莫測南流於鴨緑江北流於混同江今呼為松阿哩江東流為愛呼(舊訛阿也苦今改正)河

明一統志長白山在故㑹寧府南六十里横亘千里高二十里其巔有潭周八十里

附覺羅吳木訥原奏内大臣覺羅呉木訥等謹題為遵

㫖看驗長白山事康熙十六年四月十五日内大臣覺羅吳木訥一等侍衛兼親隨侍衛首領臣耀色

等奉

上諭長白山係本朝祖

宗發祥之地今乃無確知之人爾等四人前赴鎮守烏拉地方將軍處選取識路之人往看明白以便酌量行禮臣等欽遵於五月初五日起行本月十四日至

盛京二十三日至烏拉地方轉宣

上諭於將軍等隨查烏拉寧古塔及烏拉獵户所居村莊等處俱無確知長白山之人僉云曽逺望見惟都統尼雅滿之宗族達穆布魯原係採獵之人稱原在額赫訥隂地方居住雖不曽躋長白山巔曽聞我父云如往獵於長白山脚獲鹿肩負以歸途中三宿第四日可至家以此度之長白山離額赫訥隂地方不甚遙逺等語因訪問赴額赫訥隂水路㡬日陸路幾日可至亦有知額赫訥隂陸路之人否據管獵户噶喇達額赫等口稱如乘馬由陸路十日可至如乘小舟二十日可至倘遇漲阻難計日期有獵户喀喇者能知陸路等語臣等隨議每人攜三月糧而往又思或三月糧盡或馬力疲乏亦不可定隨語鎮守寧古塔將軍巴海可載一船米於額赫訥隂地方預備巴海云大船不能過松花江大險處當載米十七小船以往又與噶喇達額赫約我輩乘此馬匹肥壯速由陸路往看過長白山回時再由水路逆流而上前赴額赫訥隂地方約定臣等帶固山達薩布素於六月初二日起行經過温徳亨河阿虎山庫勒訥林初爾薩河呼沱河沙爾布堪河納丹佛勒地方輝發江法河穆敦林巴克塔河納爾琿河敦敦山卓龍窩河等處及至訥隂地方江干不意額赫乘小舟而行半月程途七日齊至因語固山達薩布素我輩乘小舟由江中逆流前赴額赫訥隂地方汝帶官兵馬匹由斡努河逆流而上由佛多和河順流而下至額赫訥隂相會約定遣發去後(臣)等於十一日至額赫訥隂薩布素等初十日已至因前去無路一望林木復與薩布素商議令閒散章京喀達與識路徑之喀喇帶領每旗甲士二名前行伐木開路并諭如望見長白山可將行㡬日方望見有㡬許路程相度明確來報隨於十二日遣發前行去後本日據固山達薩布素差人前來報稱我等别後行三十里至一山頂上望見長白山不甚遥逺似止有一百七八十里等語又續遣艾哈來報稱先差人來後又至一髙山頂上望見長白山甚明約有百餘里上見有片片白光等語(臣)等趁未有雨水之時急往看視因留噶喇達額赫督捕珠蚌於十三日起行十四日與固山達薩布素等會於樹林中揣摩開路前進十六日黎明聞鶴鳴六七聲十七日雲霧迷漫不見山在何處因向鶴鳴處尋路而行適遇鹿蹊由此前進直至長白山脚下見一處周圍林宻中央地平而圓有草無木前面有水其林離駐劄處半里方盡自林盡處有白樺木宛如栽植香木叢生黄花燦爛(臣)等隨移於彼處駐劄步出林外逺望雲霧迷山毫無所見(臣)等近前跽誦

綸音禮拜甫畢雲霧開散長白山歴歴分明(臣)等不勝駭異又正值一路可以躋攀中間有平坦勝地如築成臺基遥望山形長濶近觀地勢頗圓所見片片白光皆氷雪也山髙約有百里山頂有池五峯圍繞臨水而立碧水澄清波紋蕩池畔無草木臣等所立山峯去池水約有五十餘丈周圍寛闊約有三四十里池北岸有立熊望之甚小其繞池諸峯勢若傾頹頗駭瞻視正南一峯較諸峯稍低宛然如門池水不流山間處處有水由左流者則為松阿哩烏拉右流者則為大訥隂河小訥隂河繞山皆平林逺望諸山皆低相視畢禮拜下山之際岸頭有鹿一羣他鹿皆奔獨有七鹿如人推狀自山岸陸續滚到山下閒散章京等駐立之處臣等不勝駭異因思正在乏食此殆山靈賜與者隨望山叩謝(臣)等上山之時原有七人也自得鹿之處退至二三十步回首瞻望又忽然雲霧迷山等因清浄勝地不宜久留於十八日言旋回望雲霧朦朧不得復見山光矣二十一日回至二訥隂河合流之處二十五日回至恰庫河此河乃訥隂東流會合之所二十八日正行之際適遇頒到臣

勅㫖當經叩頭謝

恩訖二十九日自恰庫河乘小舟而歸經過色克勝險處圖伯赫險處噶爾漢險處噶達琿險處薩滿險處薩克錫險處徳克錫險處松阿哩大險處多琿險處乘一葉小舟歴此大江九險得以無恙而渡者皆仰賴

皇上洪福之所致也七月初一日回至烏拉地方本月十二日至寧古塔徧看會寧府等處地方畢七月十七日自寧古塔起行八月二十一日抵京師(案自古言長白山者皆得自傳聞想像之詞我朝發祥基業嫓美豳岐康熙年間吳木訥等奉㫖親往看驗所載尤為詳確謹附録於此)

案長白山在吉林烏拉城東南横亘千餘里東自寧古塔西至奉天府諸山皆發脈於此山巔有潭為鴨緑混同愛嘑三江之源古名不咸山亦名太白山亦名白山亦名徒太山亦名太末山其名長白山則自金始也金大定十二年封太白山神為興國靈應王即其山北地建廟宇明昌四年復冊為開天宏聖帝

本朝康熙十七年尊為長白山之神遣大臣致祭懐柔之典以時舉行又案長白山南麓蜿蜒磅礴分為兩幹其一西南指者東界鴨緑江西界佟佳江麓盡處兩江會焉其一繞山之西而北亘數百里以其為衆水所分舊謂之分水嶺西至於

興京邊茂樹深林幕天翳日者土人呼為納緑窩集從此西入

興京門遂為

啟運山自納緑窩集而北一岡袤四十餘里者土人呼為果爾敏珠敦即長嶺也復西指入英額邊門遂為

天柱

隆業二山迴旋盤曲虎踞龍蟠其間因地立名為山為嶺者不一皆此山之支裔也山之靈異自昔稱名而

神聖發祥於今為盛萬世鴻基與天無極矣

金史祭祀志大定二十五年勅封上京䕶國林為䕶國嘉䕃侯毳冕七旒服五章圭同信圭遣使詣廟以三獻禮祭告其祝文曰蔚彼長林實壯天邑廣袤百里惟神主之廟貌有嚴侯封是享歆時蠲潔相厥滋榮自後遇月七日上京幕官一員行香著為令(案今盛京窩集至多金時所稱䕶國林在上京今附於長白山之後)

青嶺

金史上京有青嶺

金史會寧府會寧縣山有青嶺

金史初烏蘇展部有女名博多和青嶺東混同江舒舒水人掠而去生二女昭祖與舒嚕謀取之遂偕至嶺右炷火於箭端而射舒舒水人怪之

金史昭祖耀武至於青嶺

金史拉必瑪察剽呼拉布濼牧馬過青嶺東與烏春烏木罕交結世祖自將伐之

金史拉必瑪察與世祖戰於野鵲水世祖中四創軍敗拉必使吉遜圖罕等過青嶺見烏春賂諸部與之交結烏春以古哩甸兵百十七人助之

金史天輔六年三月都統杲出青嶺宗翰出瓢嶺追遼主於鴛鴦濼

金史宗翰至奚王嶺與都統杲會杲軍出青嶺宗翰軍出瓢嶺期於羊城濼(案今有大青山在開原城東南四十里疑即是也)

瑪竒嶺

金史上京山有瑪竒(舊作馬紀今改正)嶺

金史會寧縣有瑪竒嶺

金史錫馨海蘭水烏凌阿部人昭祖柩至海蘭水錫馨攻而奪之昭祖之徒告於佛穆丹與瑪竒嶺赫伯村完顔部䝉克巴圖等募軍追及之與戰復得柩

金史世祖自將過瑪竒嶺至烏木罕村與罕都合至阿卜薩水嶺東諸部皆會

金史穆宗使薩哈取瑪竒嶺道攻阿蘇行次阿卜薩水色埒謂薩哈曰宜先撫定珊沁錫馨路合軍未晩也遂攻下通恩城與穆宗會阿蘇城下

金史阿蘇起兵穆宗自瑪竒嶺出兵攻之薩哈自和倫嶺往畧定珊沁錫馨兩路攻下通恩城穆宗至阿齊呼水益募軍至阿蘇城

金史康宗時率賔水民不聽命使威泰等至呼爾哈川召諸官僚告諭之鴻觀部率賔水居沃赫貝勒不至威準部哲爾徳部既至復亡去烏塔遇二部長於瑪竒嶺執之而來

金史威準部達薩塔貝勒哲爾徳部薩克蘇貝勒遯去遇烏塔於瑪竒嶺烏塔遂執二人以降金史康宗使博囉報聘髙麗且取亡命之民康宗畋於瑪竒嶺伊智村以待之(案瑪竒嶺未詳所在以金史所載考之當在吉林烏拉境内)

伊勒呼嶺

金史自景祖以來兩世四主志業相因一切治以本部法令東南至於伊勒呼(舊作乙離骨今改正)海蘭扎蘭托卜古倫東北至於五國矩威圖塔金葢盛於此

金史伊勒呼嶺布薩部居髙麗女真之兩間穆宗使族人招之伊勒呼嶺東諸部皆内附

金史康宗使碩碩歡以錫馨圖們之兵往至伊勒呼嶺益募兵趨和尼水徇地海蘭甸收叛亡七城二年四月髙麗復來攻碩碩歡以五百人禦於布騰水復大破之追入布騰水髙麗請和使色格經正疆界至伊勒呼嶺海蘭甸和尼水留兩月色格不能聽訟康宗遣碩碩歡往立幕府於珊沁水

金史太祖命雙寛綽和等撫定伊勒呼嶺綽滿水之西諸部居民(案金地理志有伊勒呼水亦屬海蘭路近髙麗界)

長嶺

新唐書長嶺營州道也

唐賈躭道里記渤海長嶺府千五百里至渤海王城(案渤海王城在今寧古塔境吉林西南五百里有長嶺子滿洲語為果勒敏珠敦自長白山南一嶺環繞至此為衆水分流之地渤海曽置府於此又錦州復州雖俱有長嶺不若此之最著也詳見疆域門)

東牟山

舊唐書渤海大祚榮保桂婁(新唐書作挹婁)之故地據東牟山築城以居之

新唐書渤海本粟末靺鞨保挹婁之東牟山遼史渤海大氏始保挹婁東牟山

金史李勣破髙麗粟末靺鞨保東牟山

元一統志東牟山在瀋陽路挹婁故地唐滅髙驪粟末靺鞨保挹婁之東牟山即此

明統志東牟山在瀋陽衛東二十里唐髙宗平髙麗渤海大氏以衆保挹婁之東牟山即此(案今承徳縣城東二十里為天柱山當即東牟山也)

輝山

明統志輝山在瀋陽東北四十里層巒疊嶂為諸山之冠(案輝山在今承徳縣東北四十里)

白平山

山海經遼水出白平東

水經大遼水出塞外御(亦作衛)白平山水經注遼水亦言出砥石山(案遼河有兩源東源出吉林之庫勒訥窩集西源即潢河也白平砥石之名或古今稱名之異)

遼山 瑚呼瑪山

漢書地理志髙句麗遼山遼山所出入大遼水水經髙句麗縣有遼山小遼水所出

水經注小遼水出遼山

元一統志渾河源出廢貴徳州東北瑚呼瑪山(案渾河即小遼水源出長白山納魯窩集諸書皆傳聞之異)

庫堪山

金史景祖時舒嚕之子噶順舉部來歸居於阿勒楚喀水源庫堪(原作胡凱今改正)山之南庫堪山者所謂和陵之地是也沃哷部博諾與其兄弟居阿勒楚喀水之北及烏春作難博諾誘烏魯斯哈珠水居人與之相結(案今阿勒楚喀河源出阿勒楚喀城東北里許扎松阿山古今異名也)

果囉山

明統志果囉山在都司城東北五百里大梁水發源於此(案太子河源出吉林薩木禪山)

馬鞍山

明統志馬鞍山在三萬衛東北四百里建州東案馬(鞍山在吉林烏拉城西北一百二十里髙六十步周四里)

冷山

宋史洪皓傳皓使金流遞於冷山地苦寒四月草生八月已雪穴居百家陳王烏舎聚落也

松漠紀聞冷山去燕山三千里去金都二百餘里(案本傳雲中至冷山行六十日距金主所都僅百里)去寧江州百七十里(案扈從日録鄂摩和索羅站東北二百餘里為冷山自必爾罕必喇北望相去約數十里積素凝寒髙出衆山之上土人呼為白山以其冬夏皆雪也)

徳林石

金史世祖擒拉必獻於遼主并言烏春助兵之狀遼主使人問狀烏春曰未嘗與拉必為助也徳林石之北古哩(滿洲語遷移也舊作姑里今改)甸之民所管不及此(案徳林石在寧古塔城西九十里自鄂摩和池東繞沙闌站之南抵呼爾哈河有大石廣二十餘里孔洞大小不可數計或圓或方或六隅八隅如井如盆如池深或丈餘或數尺中有泉澄然凝碧或潛鱗㳺泳或中生樺榆等樹夏無蚊䖟麋鹿羣聚於中名曰徳林石渤海有徳里府亦是其處)

龍首山

明統志龍首山在鐵嶺東二里(案龍首山在今鐡嶺縣城東二里許)

蛇山

遼史遼州本拂湼國城有蛇山(案蛇山在今鐵嶺縣西一百五里)

刁蹕山

明統志刁蹕山在三萬衛西南一百五十里遼河西岸(案刁蹕山在今鐵嶺縣西北七十里俗呼貂皮山)

醫巫閭山

御製過廣寧望醫巫閭山恭依

皇祖聖祖仁皇帝元韻

海旭凝螺黛罡風削玉蓉靈竒經覽乍聖跡躡尋重過客羣停轡仙人迥矗峯(是山有仙人巖桃花洞聖水盆北鎮廟諸竒勝)徒思山側逕未撫寺前松萬古為幽鎮千秋溯舜封崇功標地紀秩祀偶天宗嶻㠔疑鶱鳯巉峘突逴龍盈眸欣積素步馬遲婁胸

御製杪秋遊醫巫閭山得五言三十韻

奥宇坤維鎮神堂碣石開巃嵸參漢迥案衍向陽恢舜典升柴載山經括地晐昔曽望巒嶺(癸亥嵗有過廣寧望醫巫閭山之作)今已近壇陔禋祀帛籩薦威儀卿尹陪達誠仙闕退問景玉鞭催驀入栗梨塹延縁峛崺堆圃場崇有積雞犬静無猜頻見畊荒隧疇能保一阫日髙方覺暖風細不生埃盤谷深成阻牛山乆已峐寺頹僧避去屋寂鳥飛來遂造﨑嶇遍從看草木纔地靈自呵䕶天意本栽培寫霧豁宫霍流澌落漩洄柳書人作字松抱石為胎初狹塵凡限中宏造化胚便因窮窈窕旋命減輿儓詰曲遵碕逕䝉茸藉嫩苔懸崖飛瀑水切顥聳瑶臺(右聖水盆)尚有芝英碣寧妨薦福雷(右蝌蚪碑)武陵雖假借洞口試徘徊作記徵彭澤成詩憶楚材(右桃花洞)寧知進士第轉遜岳陽杯(右吕公岩)肥遯幽棲處翹思獨往才(右道隠谷)雲巢真可號龍種是誰裁(右雲巢松)最後中峯矗居然一笠嵬(右曠觀亭)海天惟浩蕩心目與兼該始遇欣佳矣曠觀誠壯哉安期如却掃意不在蓬萊

御製祭北鎮醫巫閭山敬謁

橋山大典昭旋輿蠲吉祀寅朝提封於昔更無北望秩而今溯有姚廟古百王䖍盛享

神庥億載佑全遼高低黍稻盈豳野嵗嵗顒祈風雨調周禮職方氏東北曰幽州其山鎮曰醫巫閭

北魏書和平元年正月帝幸遼西望祀醫巫閭山

隋書開皇十四年閏十月詔北鎮醫巫閭山就山立祠

唐六典立冬之日祭北鎮醫巫閭於營州

文獻通考唐武徳貞觀之制五嶽四鎮年别一祭各以五郊迎氣日祭之祭北鎮醫巫閭於營州

册府元龜天寳十載遣范陽郡司馬祭醫巫閭山廣寧公

宋史秘書監李至言案五郊迎氣之日皆祭逐方嶽鎮海瀆望遵舊禮就迎氣日各祭於所之州長吏以次為獻官立冬祀北鎮醫巫閭山於定州(案宋時北鎮逺隔封外是以止於定州望祭)

許亢宗奉使行程録出渝闗以東南行瀕海忽峭㧞摩空蒼翠萬仞乃醫巫閭山也

遼史人皇王性好讀書購書數萬卷置醫巫閭山絶頂築室曰望海山南去海一百三十里山形掩抱六重

金史大定四年詔依典禮立冬祭北鎮醫巫閭山於廣寧府

元史至元三年定嵗祀嶽鎮海瀆之制十月土旺日祀醫巫閭山於遼陽廣寧府界

明史洪武三年詔定嶽鎮海瀆神號北鎮曰醫巫閭山之神

明會典祭北鎮醫巫閭山於遼東

明統志醫巫閭在廣寧衛西五里舜封十二山以此為幽州之鎮自是遂以為北鎮其山掩抱六重故又名六山(案醫巫閭山在今廣寧縣西四十里周二百四十里)

千山

御製望千山

我聞古來稱奥區必有名山為作鎮况兹遼陽實天府羲經巳兆帝出震長白巫閭衆所瞻千山亦復髙千仞設在晉郊魯甸間太華泰岱應齊峻我來譙邑攬形勝南望巑岏映青潤朝嵐夕靄儼相接巒光峰態如堪引龍泉祖樾久聞名靈蹟相傳半疑信何時長嘯眺滄海(據盛京通志千山香巖寺中有仙人臺俯瞰滄海如布几席云)千仞岡頭衣始振

明統志千山在遼東都司城南六十里峯巒叢宻中有龍泉祖樾香巖中會等寺下有羅漢洞龍泉(案千山在今遼陽州南六十里世傳唐太宗征髙麗時駐蹕於此)

十三山

御製閭陽驛望十三山

當前誰展十三屏古縣荒涼考奉陵(出金史)百載堠臺烽火息山青雲白自層層

五代史附録胡嶠等東行過一山名十三山

遼史顯州有十三山

遼史燕王淳討武朝彦至乾州十三山

許亢宗奉使行程録出渝闗東路平如掌至此㣲有登陟經由十三山下

元一統志十三山在廣寧府南一百十里

明統志十三山在廣寧右屯衛北三十里山下有洞山上有池(案十三山在今錦縣東七十五里周二十里峯有十三故名)

首山(亦名駐蹕山又名手山)

三國志景初二年司馬懿征公孫淵軍至遼東八月丙寅大流星長數十丈從首山墜襄平城南

三國志司馬懿伐公孫淵潛濟遼水進至首山大破淵軍遂圍襄平

新唐書貞觀十八年車駕度遼水軍於馬首山遼史遼陽府有駐蹕山唐太宗征髙麗駐蹕其巔數日勒石紀功焉俗呼手山(案唐書貞觀十九年太宗親征髙麗破遼東城降白崖進攻安市城髙麗傉薩髙延夀率衆十五萬來援太宗自山而下引軍臨之賊大潰延夀等降因名所幸山為駐蹕山命中書侍郎許敬宗為文勒石以紀其功今考駐蹕山凡數處一為首山唐書稱馬首遼史稱手山在遼陽城西南接海城縣界唐太宗初渡遼水攻遼州時駐營之山也一在安市城外唐太宗既得遼州巖州進攻安市所駐之山唐書所載名所幸山為駐蹕山及李勣從戰駐蹕山功最多者是也又駐蹕山一名六山則醫巫閭也又盖平東百十餘里分水嶺諸山相傳唐太宗駐蹕處又海城西南十里有平頂山一名車駕山亦傳唐太宗駐蹕處而首山與安市城外之駐蹕山地志多誤為一山謹附訂於此)

金史斡魯克瀋州與髙永昌隔鄂勒和水衆遇淖不能進棟摩以所部先濟軍東京城下城中人來戰棟摩破之於首山殱其衆

明統志首山在都司城南十五里連海州衛界山頂平石之上有掌指之状泉出其中挹之不竭晉司馬懿圍公孫淵於襄平即此唐太宗征髙麗駐蹕其巔數日勒石紀功因改為駐蹕山(案明志亦沿遼史之誤)

明王山

遼史東京遼陽府有明王山

元一統志明王山在遼陽縣東三十里契丹地志云夫餘王東明葬於此因以為名

明統志明山在復州衛東十里元志有明王山即此(案今復州東十里為東屛山疑即是也)

華表山

新唐書顯慶四年薛仁貴破温沙多門於横山遼史東京道遼陽府有白石山亦曰横山

元一統志華表山俗呼為横山因丁令威化鶴得名

明統志華表山在都司城東六十里因丁令威得名俗呼為横山(案華表山在今遼陽州東六十里遼陽州為遼之東京道遼陽府考遼史載遼陽府所属仙鄉縣因丁令威化鶴而得名則華表山即遼時之白石山無疑)

熊岳山

遼史熊岳縣西至海一十五里傍海有熊岳山(案望海山在盖平縣西南三十里其山傍海遼史熊岳疑即此)

金山

通典唐乾封二年薛仁貴破髙麗於金山進拔夫餘城(案夫餘城東接挹婁西接鮮卑在遼為通州金為威平府地)

明統志金山在開原西北三百五十里遼河北岸又西北三十里曰東金山又二十里曰西金山三山緜亘三百餘里與烏梁海接境

蒺藜山

金史天輔元年烏楞古等敗耶律聶哷兵於蒺藜山拔顯州乾懿豪徽成川等州皆䧏

金史遼耶律聶哷軍於蒺藜山烏楞古以兵一萬戍東京與戰於蒺藜山大敗之追北至額勒錦坡遂圍顯州(案蒺藜山在廣寜縣境外)

龍鳯山

元一統志大蟲江在遼陽路發源龍鳯山分水嶺下東南流經廢博索府南合於鴨緑江

明統志龍鳯山在遼東都司東南大蟲江發源於此(案鳯凰城西北八十五里有龍鳯臺山)

鳯凰山

元一統志鳯凰山在利州南十三里南北一十里東西廣三里相傳鳯凰嘗止其上故名

明統志鳯凰山在都司城南三百六十里上有壘石古城可容十萬衆唐太宗征髙麗駐蹕於此(案今鳯凰城東南五里有鳯凰山)

噶哈嶺(太祖髙皇帝甲申年征渾河部鑿道噶哈嶺)

太蘭岡(太祖乙酉年擊敗渾河諸部兵於此)

吉林崖(太祖乙酉年擊敗哲陳渾河諸部兵於此)

古哷山(太祖癸巳年破葉赫哈達等九部兵於此)

扈爾竒山(在輝發河邊國初輝發國城在焉太祖丁未年平之)

宜罕山(國初屬烏拉國太祖戍申年攻取之)

伊瑪䕶山(岡太祖壬子年征烏拉築木城於此)

薩爾滸山(太祖己未年大破明師於此)

御製己未嵗我

太祖大破明師於薩爾滸山之戰書事

葢聞國之將興必有禎祥然禎祥之賜由乎天而致

天之賜則由乎人予小子於己未嵗我

太祖大破明師於薩爾滸之戰益信此理之不爽也爾時草創開基篳路藍縷地之里未盈數千兵之衆弗滿數萬惟是

父子君臣同心合力師直為壯荷

天之龍用能破明二十萬之衆每觀

實録未嘗不流渧動心思我

祖之勤勞而念當時諸臣之宣力也謹依

實録叙述其事如左

己未二月明帝命楊鎬杜松劉綎等統兵二十萬號四十萬來攻左翼中路以杜松王宣趙夢麟張銓督兵六萬由渾河出撫順闗右翼中路以李如柏賀世賢閻鳴泰督兵六萬由清河出鴉鶻闗左翼北路以馬林麻巖潘宗顔督兵四萬由開原合葉赫兵出三岔口右翼南路以劉綎康應乾督兵四萬合朝鮮兵出寛甸口期並趨我興京三月朔我西路偵卒遥見火光馳告甫至而南路偵卒又以明兵逼境告我

太祖曰明兵之來信矣南路駐防之兵有五百即以此拒之明使我先見南路有兵者誘我兵而南也其由撫順闗西來者必大兵急宜拒戰破此則他路兵不足患矣即於辰刻率大貝勒代善(後封禮親王)及衆貝勒大臣統城中兵出而令大貝勒前行時偵卒又以明兵出清河路來告大貝勒曰清河之界道途偪仄崎嶇兵未能驟至我兵惟先往撫順以逆敵兵遂過扎喀闗與達爾漢侍衛扈爾漢(後授三等子世職)集兵以待

上之至時

四貝勒(即我太宗文皇帝)以祀事後至謂大貝勒曰界藩山上我築城夫役在焉山雖險儻明之將帥不惜士卒奮力攻之陷夫役奈何我兵宜急進以安夫役之心大貝勒等善是言下令軍士盡擐甲日過午至太蘭岡大貝勒及扈爾漢欲駐兵隐僻地以待敵

四貝勒艴然曰正宜耀兵列陣明示敵人壯我夫役士卒之膽俾并力以戰何故令兵立隠僻地耶巴圖魯額亦都(後為一等大臣追封弘毅公)曰貝勒之言是也我兵當堂堂正正以向敵人遂督兵赴界藩對明兵營列陣而待初衆貝勒兵未至我國防衛築城夫役之兵僅四百人伏薩爾滸谷口伺明總兵杜松王宣趙夢麟之兵過谷口將半尾擊之追至界藩渡口與築城夫役合據界藩山之吉林崖杜松結營薩爾滸山而自引兵圍吉林崖仰攻我兵我兵四百人率衆夫役下擊之一戰而斬明兵百人時我國衆貝勒甫至見明兵攻吉林崖者約二萬人又一軍列薩爾滸山巔遥為聲勢四大貝勒與諸將議曰吉林崖巔有防衛夫役之兵四百人急増千人助之俾登山馳下衝擊而以右翼四旗兵夾攻之其薩爾滸山之兵則以左翼四旗兵當之遂遣兵千人往吉林崖

上至問四大貝勒破敵䇿四大貝勒具以前議告

上曰日暮矣且從汝等今分右翼四旗之二與左翼四旗兵合先破薩爾滸山所駐兵此兵破則界藩之衆自喪膽矣再令右二旗兵遥望界藩明軍俟我兵由吉林崖馳下衝擊時并力以戰是時我國近都城之兵乗善馬者先至乗駑馬者後至其數十里外者尚未至於是合六旗兵進攻薩爾滸山明兵駐營列陣發鎗礮我兵仰而射之奮力衝擊不移時破其營壘死者相枕藉而所遣助吉林崖之兵自山馳下衝擊右二旗兵渡河直前夾擊明兵之在界藩山者短刃相接我兵縱横馳突無不一當百遂大破其衆明總兵杜松王宣趙夢麟等皆没於陣横屍亘山野血流成渠其旗幟器械及士卒死者蔽渾河而下如流澌焉追奔逐北二十餘里至碩欽山時已昏軍士沿途搜者又無數是夜明總兵馬林兵營於尚間崖濬壕嚴斥堠鳴金鼔自衛我兵見之乗夜馳告於大貝勒翼旦大貝勒以三百餘騎馳往馬林兵方抜營行見大貝勒兵至回兵結方營環營濬壕三匝列火器俾習火器者立壕外繼列騎兵以俟又潘宗顔一軍距西三里外營裴芬山大貝勒見之使人馳告於

上時我國逺路之兵亦陸續至與大貝勒兵合明左翼中路後營逰擊龔念遂李希泌統步騎萬人駕大車持堅楯營於斡琿鄂謨地環營濬壕外列火器

上見之與

四貝勒率兵不滿千人分其半下馬步戰明兵發火噐拒敵

四貝勒引騎兵奮勇衝入我步兵遂斫其車破其楯明兵又大敗龔念遂李希泌皆陣没焉會大貝勒使人至知明兵已營尚間崖

上不待四貝勒兵急引侍從四五人往日中至其地見明兵四萬人布陣成列

上趣令我軍先據山巔向下搏擊衆兵方欲登山而馬林營内之兵與壕外兵合

上曰是將與我戰也我兵且勿登山宜下馬步戰令大貝勒往諭時左二旗兵下馬者方四五十人明兵已自西突至大貝勒代善言於

上曰兵已進矣即怒馬迎戰直入其陣二貝勒阿敏三貝勒莾古爾泰與衆台吉等各鼔勇奮進兩軍搏戰遂敗明兵斬首捕鹵過當方戰時我六旗兵見之不及布列行陣人自為戰前後弗相待縦馬飛馳直逼明營明兵發鳥鎗巨礮我兵衝突縱擊飛矢利刃所向無前明兵不能支又大破遯走我兵乗勝追擊明副將麻巖及大小將士皆陣沒總兵馬林僅以身免滅跡掃塵案角隴種尚間崖下河水為之盡赤

上復集軍士馳往斐芬山攻開原道潘宗顔兵令我兵之半下馬仰山而攻宗顔兵約萬人以楯遮蔽連發火器我兵突入摧其楯遂破之宗顔全軍盡沒時葉赫貝勒錦台什布揚古欲助明與潘宗顔合其兵甫至開原中固城聞明兵敗大驚而遯是時我軍既擊破明二路兵

上乃收全軍至固勒班地方駐營而明總兵劉綎李如柏等由南路進者已近逼興京偵卒馳告

上遂命扈爾漢先率兵千人往禦翼旦

上復命二貝勒阿敏率兵二千繼之

上率衆貝勒大臣還軍至界藩行凱旋禮刲八牛祭纛告天大貝勒代善請曰吾先歸從二十騎㣲行探信祀畢

上徐來

上許諾三貝勒莽古爾泰亦相繼行

四貝勒馳至

上前請與俱往

上曰汝兄㣲行往探汝隨吾後行

四貝勒曰兄獨往吾㽞此未安也遂亦行日暮大貝勒回至興京入宫則

皇后内廷等見大貝勒至亟問禦敵䇿大貝勒曰撫順開原二路敵兵已破誅戮且盡南來兵已遣將往禦我待

父皇命當即往破之於是大貝勒復出城迎

上於大屯之野

上自界藩啟行至興京平明命大貝勒三貝勒

四貝勒統軍士禦劉綎而㽞兵四千於都城待李如柏賀世賢等之兵初劉綎兵出寛甸進棟鄂路我居民避匿深山茂林中劉綎悉焚其柵寨殺其孱弱佐領託保額爾訥額赫率駐防五百人迎敵劉綎兵圍之數重額爾訥額赫死之并傷我卒五十人託保引餘兵與扈爾漢軍合扈爾漢伏兵山隘以待巳刻大貝勒三貝勒

四貝勒引兵甫出瓦爾喀什集時劉綎所率精鋭二萬先遣萬人前掠將趨登阿布達哩岡布陣大貝勒欲引兵先登馳下擊之

四貝勒曰兄統大兵㽞此相機為援吾先督兵登岡自上下擊之大貝勒曰善吾引左翼兵出其西汝引右翼兵登山俾将士下擊汝立後督視勿違吾言輙輕身入也

四貝勒遂率右翼兵往先引精騎三十人趨出衆軍前自山馳下奮擊之兵刃交接戰甚酣後軍隨至衝突而入大貝勒又率左翼兵自山之西至夾攻之明兵大潰

四貝勒乗勝追擊與劉綎後隊兩營兵遇綎倉卒不及陣

四貝勒縱兵奮擊殱其兩營兵萬人劉綎戰死是時明海盖道康應乾步兵合朝鮮兵營於富察之野其兵執筤筅長鎗被籐甲皮甲朝鮮兵被紙甲其胄以栁條為之火器層壘列待

四貝勒既破劉綎兵方駐軍衆貝勒皆至遂復督兵攻應乾明兵及朝鮮兵敵競發火器忽大風驟作走石揚沙烟塵反撲敵營昏㝠晝晦我軍乗之飛矢雨發又大破之其兵二萬人殱焉應乾遯去先是二貝勒阿敏扈爾漢前行遇明逰擊喬一兵擊敗之一收殘卒奔朝鮮都元帥姜功烈營時功烈據固拉庫崖衆貝勒復整兵逐一遂攻朝鮮營功烈知明兵敗大驚遂按兵偃旗幟遣通事執旗來告曰此來非我願也昔倭侵我國據我城郭奪我疆土急難之時頼明助我獲退倭兵今以報徳之故奉調至此爾撫我我當歸附且我兵之在明行間者已被爾殺此營中皆髙麗兵也明兵迯匿於我者止逰擊一人及所從軍士而已當執之以獻四大貝勒定議乃曰爾等䧏先令主將來否則必戰功烈復遣使來告曰吾若今夕即往恐軍亂迯竄其令副元帥先往宿貝勒營以示信詰朝吾率衆䧏遂盡執明兵擲於山下付我明逰擊喬一自縊死於是朝鮮副元帥先詣衆貝勒䧏翼日姜功烈率兵五千下山䧏衆貝勒宴勞之送功烈及所部將士先詣都城

上御殿朝鮮都元帥姜功烈及副元帥等匍匐謁見

上優以賓禮數賜宴厚遇之士卒悉㽞豢養四大貝勒既殱南路明兵四萬人我軍駐三日籍其俘獲人馬輜重鎧仗而還是役也明以傾國之兵雲集遼瀋又招合朝鮮葉赫分路來侵五日之間悉被我軍誅滅其宿將猛士暴骸骨於外士卒死者不啻十餘萬我軍邀

天佑助以少擊衆無不摧堅挫鋭迅奏膚功䇿勲按籍我士卒僅損二百人自古克敵制勝未有若斯之神者也時明經畧楊鎬駐瀋陽聞三路兵敗大驚急檄總兵李如栢副將賀世賢等回兵如栢等自呼蘭路遯歸我哨兵二十人見之據山上鳴螺繫帽弓弰揮之作招集大兵狀已而呼噪下擊殺四十人獲馬五十匹明兵奪路而迯相蹂踐死者復千餘人庚寅大軍還至都城

上顧衆貝勒大臣曰明以二十萬衆號四十七萬分四路并力來戰今我不踰時破之遂獲全勝各國聞之若謂我分兵拒敵則稱我兵衆若謂我往來殺則服我兵强傳聞四方孰不懾我軍威者哉嗚呼由是一戰而明之國勢益削我之武烈益揚遂乃尅遼東取瀋陽王基開帝業定夫豈易乎允因我

太祖求是於

天復讎乎

祖同兄弟子姪之衆率股肱心膂之臣

親冒矢石授方畧一時

聖嗣賢臣抒勞效悃用成鴻勲我大清億萬年丕丕基實肇乎此予小子披讀

實録未嘗不起敬起慕起悲愧未能及其時以承

訓抒力於行間馬上也夫我

祖如此勤勞所得之天下子若孫覩此戰蹟而不思所以永天命綿帝圖兢兢業業治國安民凜惟休惟恤之誡存監夏監殷之心則亦非予子孫而已爾此予覩薩爾滸之戰所由書事也此予因

實録尊藏人弗易見而特書其事以示我大清億萬年子孫臣庶期共勉以無忘

祖宗開創之艱難也

鐵背山(在興京西北一百二十里上有界藩城太祖大破明兵殱杜松於此)

碩欽山(太祖近明敗卒至此)

尚間崖(太祖己未年破明馬林麻巖兵於此)

斐芬山(太祖己未年破明潘宗顔兵於此)

阿布達哩岡 太祖己未年破明劉綎兵於此

固拉庫崖 太祖己未年降朝鮮兵於此

青苔峪 太祖辛酉年征明䧏青苔峪城

黄骨島 太祖辛酉年征明䧏黄骨島城

牽馬嶺 太祖壬戌年征明收䧏牽馬嶺城

覺華島 太祖丙寅年征寕逺遣縂兵武訥格攻克覺華島

興安嶺 太宗文皇帝壬申年親統大兵由興安嶺征察哈爾

皮島 太宗丁丑年遣英親王等率兵取明皮島

吕翁山 在錦縣南十里太宗辛巳年擒明洪承疇於此

御製吕翁山詩

所過連山塔山皆我

太宗文皇帝用武之地而吕翁山則生擒洪承疇處也盖有明末季驟加遼餉至八百餘萬竭天下之力奉東北一隅未收片甲之用而兵食兩詘人民離畔我

太祖髙皇帝一舉薩爾滸而遼左之業成

太宗文皇帝再舉吕翁山而闗西之勢定今因叩謁

祖陵親履其地思經營草昧之艱難爰恭紀其事以示來許俾念

祖宗得天下之不易益勵守成之志亦以舉其殷鍳明之鹿亡其必有以失之之故也

連山相接塔山峯溝濠壁塹凡㡬重以守則固以戰勝將以勇氣吞遼東増募戍卒號百萬重臣經畧操鐵劵朝拜㤙命暮縲紲舉棋不定曽無算監軍意氣壮且豪凌駕朝士如兒曹綿山亘海排鐵騎謂當唾手成勲勞

太宗從容處以暇精兵已伏杏山下金支五色雲上蟠明卒望見魂驚怕奔走禦侮多英賢投石超距衆閒閒

君臣一徳功乃建人心既單必格

天彼志離兮我志合如枯易摧朽易拉不數唐帝美良川祗今戰氣猶森颯陸血標杆海屍浮乗潮㕍鶩隨波鷗一時破竹十三萬傷我十人厮卒儔清流闗側擒皇甫煌煌大業開疆土河山帯礪酬勲庸於鑠雲龍與風虎乃知

皇天惟徳親

桓桓謨烈告後人從来守成事不易殷鍳應思鹿失秦交則為泰塞則否九重宴安豈宜恃不見吕翁山畔上將䧏猶設椒漿奠忠鬼

松山

御製松山詩

烽銷堠戍間萬古此松山羽衛經過處頻思創業艱

塔山 (太宗壬午年遣鄭親王等率兵克明塔山城)

杏山(太宗壬午年遣鄭親王等率兵䧏明杏山城)

御製雪後過杏山詩

岝㟧羣峰玉筍攢翠㣲佳色入慿觀踈林蔽芾迷歸鳥猶帯當年戰氣寒

聮鶱銀鳯自飛來獨峙朝陽霽景開古戍黄蕪嘶馬去題詩遥寄白雲隈

每逢咏雪興偏豪況對嶤峯積翠髙此日蕭閒供白戰曩時辛苦憶黄旄

謹案自噶哈嶺以下古無稱引而我

太祖

太宗肇造區夏百戰開基

駿烈豐功於是焉在諸山之名遂炳耀古今與天地無極謹據

開國方畧所載臚叙如右有非天作之詩嶞山之頌所能彷彿萬一者矣

附載

單單大嶺

後漢書昭帝始元五年罷臨屯真畨以并樂浪元菟元菟復徙居句驪自單單大嶺巳東沃沮悉属樂浪後以境土廣逺復分嶺東七縣置樂浪東部都尉建武六年省都尉官遂棄嶺東地

三國魏志漢武帝分朝鮮為四郡自單單大嶺以西屬樂浪自嶺以東七縣都尉主之

三國魏志沃沮屬樂浪漢以土地廣逺在單單大嶺之東分治東部都尉治不耐城别主嶺東七縣

册府元龜漢昭帝始元五年元莵郡徙居句驪自單單大嶺已東悉屬樂浪後以境土廣逺復分嶺東七縣置樂浪東部都尉(案單單與滿洲語善延相近疑即長白山也)

盖馬大山

魏志東沃沮在盖馬大山之東

丸都山

魏志毌丘儉遣王頎追髙句驪王宫過沃沮千有餘里到肅慎氏南界刻石紀功刋丸都山銘不耐城

通考漢末髙麗王伊夷模作新國於丸都山下魏正始五年毌丘儉將萬人出元莵懸車束馬登丸都山屠其所都六年儉復伐之刻石紀功刋丸都銘不耐而還至晉建元初慕容皝乗勝追至丸都(案丸都山在髙麗之丸都城渤海之桓都縣據賈躭紀去鴨緑江口六百三十里詳前疆域門)

善玉山

魏書勿吉傳自和龍北二百餘里有善玉山

祁黎山

魏書勿吉傳善玉山北行十三日(通考作三十日)有祁黎山又北行七日至如洛瓌水(案和龍為令土黙特右翼地如洛瓌北史作洛懷即老哈也魏史所称皆未到勿吉國以前所經則善玉祁黎二山皆在今䝉古東南境詳前疆域門)

天門嶺

舊唐書渤海大祚榮保阻自固則天命李楷固率兵度天門嶺以迫祚榮祚榮合髙麗靺鞨之衆以拒楷固王師大敗楷固脱身還(案祚榮始居營州後東奔保阻楷固兵度天門嶺以迫之楷固既敗則天不能討祚榮遂東保東牟山則天門嶺當在今承徳縣西境)

獨山

新唐書程名振攻沙卑城破獨山陣皆以少擊衆(案沙卑城為今海城地獨山亦當在其處)

佛寧嶺

金史太祖度佛寧(舊作盆搦今改正)嶺破埒克城

金史太祖以三十人詣薩哈軍道遇人曰敵已據佛寧嶺南路矣衆欲由沙班嶺往太祖曰汝等畏敵耶既度佛寧嶺不見敵已而聞敵乃守沙班嶺以拒我

金史初太祖過佛寧嶺經烏塔城下從騎有後者烏塔城人攻而奪之釡及破将克其人持釡而前曰奴輩誰敢毁詳衮之噐也

温都爾山

金史上京山有温都爾(舊作完都魯今改正)

哈達拉山

金史天輔五年斡魯敗錫勒哈達於哈達拉(舊作合撻剌今改正)山誅首惡四人餘悉撫定

金史斡魯討錫勒哈達至希爾根河錫勒哈達遯去追及於哈達拉山

阿嚕岡

金史收國元年上率兵次寧江州西遼軍潰圍出逐北至阿嚕岡

額斯琿山

金史太祖伐巴圖與烏庫哩部沿屯水過摩琳鄉追及巴圖於額斯琿(舊作阿斯温今改正)山北濼之間殺之

布爾罕山

金史太祖克寧江州使羅索招諭係遼籍女真䧏伊屯伊罕路達哈藩卓勒等敗遼兵於布爾罕(舊作婆剌趕今改正)山

呼岱巴岡

金史收國元年追及遼主於呼岱巴(舊作䕶步荅今改正)岡

古納嶺

金史烏楞古與遼托卜嘉戰敗之斬托卜嘉古納(舊作酷輦今改正)嶺烏爾圖罕等十四達哈藩皆䧏

托輝山

金史呼實黙率族屬部衆詣薩哈烏珍䧏營於托輝(舊作駞囬今改正)山之下

色辰嶺

金史烏春舉兵来戰道色辰(舊作斜寸今改正)嶺涉和倫拉林水舎於珠格部阿勒哈村(案金史又有色辰水)

巴固嶺

金史訥格納遯去烏色督軍而進至巴固(舊作巴忽今改正)嶺西茂宻水及之大破其衆

曹家山

金史里據威平賊勢益張權曹家山明安綽竒集兵千餘扼於夜河賊不得東綽竒敗里遂犯濟州

珠格崖

金史斡突自泰州往攻濟州元帥完顔黙音等至珠格(舊作术虎今改正)崖輕騎襲其輜重斡罕還救遇於長濼官軍馳擊大破之斡罕率其衆西走金史黙音率諸軍討斡突會兵於濟州過泰州至珠格崖乃捨輜重輕騎追之及於霿□河急擊敗之

裊嶺

金史大定初契丹叛宗室襄從黙音討賊戰於肇州之長濼賊走霿□河復從布薩忠義追賊至裊嶺西之陷泉及之(案今翁牛特左翼西南一百十里有梟嶺字形相近或即是也)

佛門山

金史世宗二十三年遷山東東路八穆昆處之河間其棄地以山東東路特赫河明安下扎哈穆昆額勒敏鄂勒歡明安下錫布穆昆佛們(舊作付母温今改正)山穆昆九村人户徙於瑠僧安和二穆昆之舊地(案此以舊地名遷之明安穆昆)

羅卜科達巴

金史布薩師恭上京羅卜科達巴(舊作老哈達葛今改正)人

多科阿林

金史圖克坦繹其先上京阿勒楚喀人祖薩噶爾瑪克國初有功授隆安府路哈濟穆昆多科(舊作奪古今改正)阿林明安

海蘭哈達

金史完顔特爾格襲父率賔路海蘭哈達明安薩巴山

金史烏庫哩元忠大定十八年授薩巴(舊作撒巴今改正)山世襲穆昆

伯爾克山

金史富珠哩阿嘍罕隆州伯爾克(舊作琶離葛今改正) 山人

禪嶺

金史烏雅沃哩布海蘭路禪嶺人也

巴爾嘉山

金史延扎們都隆州巴爾嘉(舊作帕里干今改正)山人也

烏克登山

金史烏雅富埒琿海蘭路烏克敦(舊作烏古敵昏今改正)山人封豳國公孫扎昆襲烏克敦山世襲明安阿穆濟山

金史通吉義哈斯罕人也徙居遼陽之阿穆濟(舊作阿米吉今改正)山

博諾山

金史永元天徳初授博諾(舊作百女今改正)山世襲穆昆

烏爾古山

元一統志烏爾古(舊作吾里哥今改正)山在遼陽路廢博索府

濛溪山

明統志濛溪山在三萬衛東北七百四十里松花江東岸

牛心山

明統志牛心山在三萬衛東北二百五十里艾河北土河東(案今喀喇沁左翼有牛心山土河在喀喇沁右翼東南百八十里或即是也)

額爾根山

明統志額爾根(舊作阿兒干今改正)山在三萬衛東北三百五十里古信州東

謹案自單單嶺以下皆散見諸書而金史尤夥或今古殊稱或傳聞未審求之音譯時有相通而考之輿圖未能確証類附於後以謹傳疑至明時以山川名衛者具詳疆域門兹不複載

 

 

 

 

 

 

 

欽定滿洲源流考卷十四

欽定四庫全書

欽定滿洲源流考卷十五

山川(二)

混同江

御製松花江詩

滚滚遥源出不咸(松花江即混同江源出長白山山海經作不咸山)大東王氣起

龍潛劈空觧使山原折接上那辭霧雨添兩岸參差青嶂印一川榮繆碧波恬地中呈象原檐鼓(松花江以松阿哩烏拉得名松阿哩者即國語天河也)石辨支機孰是嚴

御製松花江放船恭依

皇祖詩韻

隆崇

長白佑維清松花江源山頂生飛流銀河練影明縈廻千里竹箭輕望

祭申悃和鸞鳴臨江遂命青雀横水天上下秋光晶馮夷静恬濤不驚擊汰直達吉林城滄浪之水義最精俯看直欲濯我纓詎必昆明習戰兵隆崇

長白佑維清繼繩

祖烈希景行從流寜為(去聲)欣渟泓

御製松花江捕魚

松江網魚亦可觀潭清潦盡澄秋烟虞人技癢欲効悃我亦因之一放船施罟濊濊旋近岸清波可數鰷鱸鰱就中鱏鰉稱最大度以尋丈長鬐軒波裏頽如玉山倒擲义百中誠何難鈎牽繩曳乃就陸椎牛十五一當焉舉網邪許集衆力銀刀雪㦸飛繽繙計功受賜即命罷方慮當秋江水寒

魏書勿吉國有大水濶三里餘名速末水(按速末即混同江亦作粟末)

新唐書粟末靺鞨依粟末水以居水源於太白山

遼史本紀聖宗太平四年詔改鴨子河曰混同江

遼史上京臨潢府有鴨子河

金史本紀遼都統蕭嘉哩副都統托卜嘉(滿洲語膝也舊作撻不野今改)將歩騎十萬會於鴨子河北太祖自將擊之

金史本紀收國元年八月上親征黄龍府次混同江無舟上使一人導前乗赭白馬徑渉曰視吾鞭所指而行諸軍隨之水及馬腹後使舟人測其渡䖏深不得其底

金史世紀混同江亦號黒龍江(案混同江自長白山北流折而東與黒龍江會黒龍江出喀爾喀北界東南流與混同江會實係二水合流非一水而二名也史文殊誤)

金史上京路水有混同江松阿哩江鴨子河(按混同江即松阿哩江遼史又稱即鴨子河金志誤分為三水) 

金史世宗大定二十五年册混同江之神為興國應聖公立廟致祭

契丹國志長白山黒水發源於此(案黒龍江並不發源長白此盖誤以混同為黒水也)舊云粟末河太宗破晉改為混同江(按遼史聖宗時始改名混同江葉隆禮契丹國志作太宗誤也)

許亢宗奉使行程録古烏舎塞枕混同江湄其源來自廣漠之北逺不可究自此南流五百里接髙麗鴨緑江注海(案此條舛誤尤甚混同江出長白北流會黒龍江東入海乃云來自廣漠之北南會鴨緑盖據圖臆揣之誤也)

元一統志混同江俗呼松阿哩江源出長白北流經舊建州(詳前部族門及渤海疆域條)西五十里會諸水東北流經故上京(見金上京條)下達五國頭城(見前疆域門)北又東北注於海

明統志混同江在開原城北一千五百里源出長白山蒼名粟末河俗呼松阿哩江北流經金故會寧府下繞五國頭城東注於海松花江在開原城東北一千里源出長白山北流經故南京城合輝發江混同江東流注海(按混同江發源於長白山北自吉林東南北流出邉受嫩江折而東北受黒龍江南受烏蘇哩江東注於海遼太平四年詔改鴨子河為混同江混同之名始見於此土人呼為松阿哩江金志作宋瓦江則松阿哩音之誤也明統志作松花江則宋瓦之轉音也金史本紀有云混同江一名黒龍江指下流交會之䖏言之或以此江名松花而以薩哈連烏拉為混同誤也金史地理志既載混同江又載宋瓦江鴨子河是不知一江之有三名而誤以為三水明統志既載混同江又載松花江是又誤以一江為二水云)

鴨緑江

漢書地理志元莬郡西盖馬縣馬訾水西北入鹽難水西南至西安平入海過郡二行二千一百里

通典馬訾水一名鴨緑江源出靺鞨白山水色似鴨頭故名

通鑑大業八年伐髙麗分道並進皆會於鴨緑水西

通鑑貞觀十九年程名振等㧞卑沙城遣將耀兵於鴨緑水又龍朔元年契苾何力討髙麗髙麗守鴨緑不得濟何力乗堅冰渡水大破之乾封二年李勣伐髙麗管記元萬項檄文曰不知守鴨緑之險髙麗報曰謹聞命矣即移兵拒守唐兵不得渡

遼史聖宗統和二十八年自將伐髙麗大軍渡鴨緑江康肇拒戰敗之

通考女真世居長白山鴨緑水之源

元一統志鴨緑江在遼陽路東五百六十里按唐書馬訾水出靺鞨白山西與鹽難水合又西南至安平入於海唐太宗征髙麗遣邱孝忠耀兵於鴨緑水即此今考其源出於長白山西南流經故博索府(見前疆域門)東南入海

髙麗圖經鴨緑之水源出靺鞨其色如鴨頭故以名之去遼東五百里又西與一水合即鹽難水也二水合流西南至安平城入海髙麗之中此水最大波瀾清徹其國恃此以為天塹水濶三百歩在平壤城西北四百五十里遼水東南四百八十里自遼水以東即屬契丹大金以其地不毛不復城守徒為徃來之道而已(按鴨緑水其色如鴨頭乃史家傳會之論詳見完顔部條)

明統志鴨緑江在遼東都司城東五百六十里(按鴨緑江在吉林烏拉南九百七十里源出長白山西南流與朝鮮分界至鳯凰城東南入海即古馬訾水亦名益州江盖渤海益州所治也見前疆域門)

愛呼河

金史烏庫哩(舊訛烏古論今從八旗姓譜改)薩哈(滿洲語小圍也舊説三合今改) 海蘭路愛呼河人

金史烏雅(舊訛烏延今從八旗姓譜改)和囉噶(䝉古語墻圏也舊訛胡里改今改)海蘭人後徙愛呼穆昆家焉(愛呼舊訛愛也窟今改正)

元一統志長白山頂有潭周八十里南流為鴨緑江北流為混同江東流為愛呼河

明統志愛呼河源出長白山東流入海(案元明統志又俱訛為阿也苦今併改考盛京通志吉林諸河多發源於長白山諸窩集中而自入海者惟混同鴨緑圖們三江愛呼河自納穆窩集會拉發河入混同江今明統志云入海誤)

圖們江

金史景祖兵勢稍振圖們(舊訛統門今改正)水温特赫(舊作温廸痕今據八旗姓譜改正)部來附

金史天會九年以圖們水以西和屯錫馨珊沁三水以北閒田給海蘭路諸穆昆(案圖們江在寜古塔城南六百里源出長白山東北流違朝鮮北界復東南折入海)

佟佳江

漢書地理志馬訾水西北入鹽難水(案與鴨緑江會流入海者惟佟佳江為大漢書所稱鹽難水當即是也)

新唐書鴨緑水西與鹽難水合

元一統志大蟲江在遼陽路發源(原缺縣名)縣東南龍鳳山分水嶺下東南流經廢博索府(見前疆域門) 南流合於鴨緑江

明統志大蟲江在遼東都司城東南四百里源出龍鳳山南流入鴨緑江(按一統志云佟住江在吉林烏拉城南八百二里亦名通佳江南流會鴨緑江即古鹽難水明統志有大蟲江疑即佟佳江也今考佟佳江源出分水嶺西南流受喀爾敏諸水鴨緑江自東來會南入於海龍鳳山之名無可考惟鳯凰城西北有龍鳯䑓山)

遼河

御製渡句驪河

句驪舊遼水千載帯遼陽古客曽何在今人引興長蒹葭餘敗質汀嶼何蒼茫飲練雙長虹横臥水中央幾箇無心鷗衝波任翺翔戰勲尋堞壘世態驚滄桑惟此東流水今古無閒忙積素漫兩岸流凘聲琅琅誰能呼舴艋捕彼鯉與魴近樹銀為飾逺山玉作裝憑輿愁峭寒披裘且徬徨常時禁體詩苦吟讀書堂奚如眺攬餘萬景箇中藏

御製渡遼水

鏡影照龍㫋

橋山展謁旋寜同貞觀后撠挶為開邉

漢書地理志大遼水出塞外南至安市入海行一千二百五十里

三國魏志司馬懿伐公孫淵圍襄平會大霖雨遼水暴漲運船自遼口竟至城下平地水數尺水經大遼水出塞外衛白平山東南入塞過遼東襄平縣西又東南過房縣西又東過安市縣西南入於海

水經注遼水亦言出砥石山自塞外東流直遼東之望平縣西屈而西南流逕襄平縣故城西又東逕遼隊縣故城西又南小遼水注之又右會白狼水至安市縣入海

隋書開皇八年命漢王諒討髙麗軍次遼水髙麗遣使謝罪乃罷兵

通鑑大業七年諸軍會遼水髙麗阻水拒守隋兵不得濟命宇文愷造浮橋三道於遼水西岸既成引橋趣東岸橋短丈餘士卒赴水接戰髙麗乗髙擊之為所敗乃引橋復就西岸命何稠接橋二日而成諸軍進戰於東岸

通鑑貞觀十八年遣營州都督張儉討髙麗值遼水漲儉等久不得濟次年車駕至遼澤泥淖二百餘里人馬不可通詔閻立徳布土作橋既濟撤之以堅士心及師還遣長孫無忌將萬人翦草填道深䖏以車為梁上自繫薪於馬鞘以助役

通典貞觀二十一年李勣破髙麗於南蘓班師至頗利城渡白狼黄嵓二水皆由膝以下勣怪二水狹淺問契丹遼源所在云此二水合而南流即稱遼水更無遼源可得也(案遼河二源一為吉林之赫爾蘇河一為潢河又有喀喇沁之土河東流合於潢河水經注稱遼水過房縣西右會白狼水又稱白狼水經古黄龍栁城之北與今土河相合故或疑白狼水即土河然按之水經注亦難一一脗合李勣自南蘇班師南蘇為今復州寜海地去潢河土河甚遠唐書所言未足為據又明志以艾河土河合流為遼河上源尤不足信耳)

通典大遼水源出靺鞨國西南山南流至安市入海

遼史東京遼陽府遼河出東北山口會范河(原本會誤作為范河源出嘉穆呼山入遼河别係一河也今改正)西南流為大口入於海

金史遼陽府瀋州章義縣有遼河

元一統志遼河在遼陽路西一百五十里按前漢地理志遼東郡望平縣下注云大遼水出塞外後漢書注引山海經曰遼水出白平東郭璞曰出塞外御白平山(此作御白平與今本水經異)今按圖册上從咸平府界流經瀋陽府城西北一百二十里下流入廣寧路境

明統志遼河源出塞外自三萬衛西北入境南流經鐵嶺瀋陽都司之西境廣寧之東境又南至海州衛入海(按遼河東源出吉林城西南之庫勒訥窩集為赫爾蘓河北流出邉西北繞鄧子河又西南折為潢河會其西源即潢河也二河合流自開原縣入邊經鐡嶺入雙峽口分為二曰内遼河外邉河繞縣之西南復合為一至開城為巨流河亦名句驪河又作枸栁河又分流復南滙經海城縣西與太子河會遂為三汊河入海水經所稱衛白平山及砥石山皆傳聞未審之辭耳)

渾河 瀋水

漢書地理志髙句麗遼山遼水所出西南至遼隊入大遼水

水經元莬髙句麗縣有遼山小遼水所出西南至遼隊入於大遼水

水經注小遼水出遼山西南經遼陽縣與大梁水會又東南逕襄平縣為淡淵晉永嘉三年涸又逕襄平縣入大梁水(按渾河與太子河會西流合遼河為三汊河故漢志云入大遼水此云入大梁水疑大遼水之誤與大梁水會巳見上文大梁水即太子河也)

遼史東京遼陽府渾河在東梁范河之間

金史東京路瀋州樂郊縣有渾河貴徳州奉集縣亦有渾河

元一統志渾河在遼陽路本路圖册引遼志云源自越喜國(見前靺鞨條) 出熊水西北合衆流會淄水屈曲數千里入於海按地志集畧云源出女真國西流過貴徳州由州西流入梁水西南七十里合遼河入於海

元一統志渾河在瀋陽路源出廢貴徳州東北西南經瀋州南一十五里遼陽西四十里會太子河合遼水南注於海舊稱瀋水水勢湍激沙土混流故名渾河今水澄澈遇漲則渾(案元一統志所稱盖即一水以圖册分載而兩存之也盛京通志又載有小瀋水俗名五里河在承徳縣城南自東関觀音閣東發源一名萬泉河流至騾子圈南入渾河水北曰陽瀋陽之名以此明志稱一名活水髙永昌拒金兵於活水者非是)

明統志渾河源出塞外西南流至瀋陽衛合沙河又西南流至遼東城西北入太子河(案渾河發源自長白山納魯窩集中西北流入英額邉門經興京界内繞盛京之西南至王大人屯與太子河會西流會遼河為三汊河入海)

太子河

漢書地理志遼陽縣大梁水西南至遼陽入遼

遼史地理志東梁河自東山西流與渾河合為小口會遼河入於海又名太子河亦曰大梁水金史地理志東京路遼陽府遼陽縣有東梁河國名烏勒呼(滿洲語蘆葦也舊作兀魯忽今改正)必喇俗名太子河宜豐縣遼舊衍州亦有東梁河(案太子河亦名衍水以燕太子丹匿於衍水故名太子河遼衍州之名當取於此也)

通考大梁水出塞外西南流注小遼水

明統志太子河源出果囉(舊作斡羅今改正) 山西流五百里至遼東城東北五里許折而西南流至渾河合為小口會遼河入海(按太子河在遼陽州北十五里即古大梁水一名東梁河源出吉林薩木禅山自葦子峪入邉西南流至州西北合渾河又西至海城縣西北入邉河明志以為出果囉山盖傳聞之誤)

沙河

遼史地理志東京遼陽府沙河出東南山西北流經盖州入於海

金史地理志東京路澄州析木縣有沙河(按奉天及錦州水名沙河者凡十有八其源委皆别在承徳遼陽海城開原復州寜逺者各一在盖平者二在寜海者四在廣寜義州者各三其在遼陽者源出王千户嶺至船城入太子河在盖平者源出雞冠山至小松島入海盖平即盖州遼史所云當即是此在海城者源出南分水嶺西北流入三汊河海城即金澄州疑此為金史所稱之沙河也)

大清河

遼史地理志東京遼陽府有清河金史地理志咸平路咸平府銅山縣北有清河明統志大清河源出三萬衛東北分水嶺南流經城東南入遼河(案大清河在開原縣東三十里其上源為哈達河出吉林達陽阿嶺會覺羅阿魯諸河經拐磨子山即為清河扣河自東來會西入遼河)

柴河

金史地理志咸平路咸平府銅山縣南有柴河新興縣北有柴河明統志柴河源出瀋陽衛東諸山西流經城北入遼河(案柴河在鐡嶺縣城北二里源出分水嶺至席家莊入遼河)

范河

遼史地理志東京遼陽府北至挹婁縣范河二百七十里

金史地理志咸平路咸平府新興縣有范河(案范河在鐡嶺縣城南三十里亦名汛河源出嘉穆呼山至螞蜂溝入遼河)

輝發河

通考契丹時自咸州東北至粟末江中間所居之女真謂之輝發(舊作回覇今改正按輝發之名始見於此國初輝發國居輝發河邉因為國號遼時部名亦當取此)

金史赫舎哩(舊作紇石烈今從八旗姓譜改)呼喇(䝉古語雨也舊訛胡剌今改)輝發州人

明統志輝發(舊訛灰扒今併改)江至海西合混同江(案輝發河在吉林城南三百二十里源出納魯窩集即遼吉善河圖們河三屯河合流䖏東北入混同江圖們河與發源長白之圖們江非一水也)

伊屯河

金史額爾琿(滿洲語强壯也舊訛阿徒罕今改正)從攻黄龍府援照蘇(蒙古語錢也舊訛照散今改正)城夜過伊屯(舊訛益褪今改正)水詰朝大敗契丹兵

明統志伊屯河在三萬衛西北(案明志訛一秃河又訛一統稱龍安一統河龍安者隆安之誤遼之黄龍府金為隆州貞祐初陞為隆安府伊屯河正在其地故有是稱盛京通志伊屯河在吉林城西二百九十餘里源出額赫峯北流出邉東入混同江伊屯門即在河西)

伊爾們河

金史温都(舊作温敦今從八旗姓譜改)布拉(滿洲語荆剌也舊作蒲剌今改正)始居長白山後徙隆州伊爾們河(舊作移里□今改正)金史璸都授上京伊爾們世襲明安

明統志伊爾們河在開原城北北流合伊屯河入松花江(案明志訛伊運又訛引門皆伊爾們之轉音金隆州即在吉林烏拉西其為伊爾們無疑考伊爾們河在吉林西百四十里源出庫勒訥窩集東北流會伊屯河入混同江)

小凌河

御製小凌河

頽垣敗壘動經過防禦當年事若何上將生降中左所監軍坐擁小凌河(明末各路用兵皆有内監監軍若輩擁强兵以自衛驅殘疾使當戰僨事率由此)一時成敗滄桑易千古興忘感慨多幾許英雄淘洗盡濤聲依舊送回波

遼史興中府有小凌河

元一統志凌河在大寧路興中州南十里源出龍山縣楊栁部落流經本州

明統志小凌河源出大寧自廣寧左屯衛西入境合女兒河及哈喇河入海(按小凌河在錦縣東源出土黙特右翼明安喀喇山䝉古名明安河由松嶺門西入邊南流至唐家臺西入海)

大凌河

御製大凌河

金根迤邐過初度大凌河戰蹟

當年烈憂懐此日多守成知不易

開創事如何駉牧今銷燧名駒蒸寢訛(大凌河乃當年用武之地今為牧場矣)

元一統志大凌河在興中州下流入義州境

明統志大凌河源出大寧自義州西六十里入境南流經廣寧左右屯衛入海(案大凌河源出喀喇沁左翼威蘇圖山東北折入土黙特石翼界䝉古名鄂木倫東流經古興中州城南折東南流入義州九官臺邉至鮎魚塘東入海)

羊腸河

遼史遼州有羊腸河

元一統志羊腸河在遼陽路源出州西之廢徽州(遼時州名)境經州北四十里下流合入遼河

明統志路河在廣寧衛東四十里其上流為羊腸河源出白雲山經鎮武堡入䥥刀湖又東合潮河入□河自海運廢河道阻塞(案盛京通志羊腸河源出邉外自土厰門東入廣寜縣境至蛇山散漫與元志所稱入遼河不同盖明時廢塞也)

珠子河

遼史遼州有錐子河(案遼之遼州在廣寜縣界錐子河即珠子河音相近而誤也)

明統志珠子河源出廣寧東北一百里白雲山南流入遼河(按珠子河在今廣寧縣東北四十里盛京通志稱山水盛時有河旱則水乾或呼為錐子河)

率賓水 扎蘭水

金史昭祖耀武入于率賓扎蘭之地所至克㨗金史烏庫哩埒克(滿洲語礪石也舊作留可今改正)與率賓水達薩塔(滿洲語整也舊作敵厙徳今改)起兵

金史穆宗時率賓水民不聽命使威泰(舊作斡帶今改解見前)召諸官吿諭之

金史穆宗使訥格納往治伊喇等行至率賓水輒抄掠其人遂入穆嚕宻斯罕城及烏色伊克來問狀至率賓水西諾木歡村訥格納止率賓水東烏滿村

金史康宗初率賓水鴻觀部及威準哲爾徳二部有異志威泰治之

金史威泰將兵伐沃赫募軍于率賓水

金史訥格納募率賓水人為兵不聴輒攻畧之烏色撫定其民康宗二年威泰治率賓水諸部烏色佐之

金史康宗二年率賓水諸部不聽命使威泰往治其事行次呼爾哈川薩哈村召諸部皆至

金史都古嚕納為扎蘭路達貝勒太祖以扎蘭地薄斥鹵遷其部於率賓水

金史天會二年徙扎蘭路達貝勒完顔忠於率賓水

金史海陵置率賓路節度使世宗時近臣請改率賓為扎蘭節度使不忘舊功上曰率賓扎蘭二水相距千里節度使治率賓不必改實圖美親管明安子孫襲封者可改為扎蘭明安以示不忘其初

金史思敬本名薩哈扎蘭河人實圗美之子

明統志率賓河在建州東南下流入於海金時率賓路之名以此(按率賓本渤海府名金為率賓路誤作蘇濱亦作恤品皆因水得名其實一也明志稱在建州東南考盛京通志無此河名惟開原東南一百九十餘里有碩賓河與率賓河音實相近疑明人不知碩賓之即為恤品而誤傳在遠地耳率賓府率賓路詳見疆域門)

海蘭水

金史景祖時海蘭水有率衆降者録其嵗月姓名即遣去

金史海蘭水烏凌噶部拒阻不服景祖攻之金史歡塔與碩碩歡合兵於圖們水阿里首敗敵兵高麗入寇以我兵守要害不得進乃還阿里追及於海蘭水高麗人爭走水上阿里乗之殺畧幾盡

元史海蘭府有海蘭河流入於海

元一統志海蘭河在瀋陽路經舊建州東南一千里入於海

明統志海蘭河在建州東東南流千餘里入海元海蘭府以此名(按盛京通志海蘭河凡數處入混同江者二入呼爾哈河者一入布爾哈圖河者一無入海之文元史稱海蘭府地近高麗又稱經舊建州東南則自以近髙麗者為是考皇輿全圖寧古塔南四百餘里有按已海蘭河阿濟格海蘭河二源合流會布爾哈圖河以達於噶哈哩河金元史所稱當即是也海蘭府海蘭路詳見前疆域門)

拉林河

金史拉林(舊作來流今改)水烏蘇展部殺完顔部人昭祖以國俗治之大有所獲

金史景祖敗舍音(舊作謝野今改解見前)往見遼邊將行次拉林水而復

金史拉必畧拉林河牧馬世祖擊之金史烏春以其衆涉和倫拉林二水世祖親往拒之

金史烏春使人來讓曰拉林水以南布克坦水以北皆吾土也

金史遼遣節度使伊里(滿洲語立也舊作乙烈今改)來穆宗至拉林水興和村見之

金史太祖進軍寧江州諸部兵皆會於拉林水

金史太祖與薩哈分治諸部必塔水以北太祖統之拉林水人民薩哈統之

金史太祖書寐於拉林水傍夢威泰之場圃火禾盡焚覺而深念之以為憂

金史熙宗天眷元年詔罷拉林河混同江䕶邏地與民畊牧

金史熙宗天眷二年上獵於拉林河

松漠紀聞自上京一百五十里至拉林河

北盟會編第三十八程至拉林河三十九程至上京

許亢宗奉使行程録三十六程自呼勒希寨八十里至拉林河

明統志拉林水在會寧北出三萬衛境馬盂山東流至黄龍府東又東南流入女真境又東北流入混同江(按拉林河在吉林城東北二百二十五里源出吉林東北之拉林山北流入混同江明志所云未得其實葢傳聞之誤)

阿勒楚喀河 海古勒水

金史上京海古勒之地(阿勒楚喀水源於此阿勒楚喀舊作按出虎今改正案金史誤解按出虎為金以附會金源二字之義考金源為遼時縣名地属中京金因之属北京以地有金句而名在今喀喇沁右翼界與金初起之上京無涉詳見疆域門金上京條阿勒楚喀河源在吉林東北據松漠紀聞北盟會編大金國志等所載金上京行程過拉林河一程即至上京驛館拉林河東至阿勒楚喀不過百餘里阿勒楚喀河源在吉林城東北三百里拉林河源在吉林城東北二百二十五里核之諸書所載上京宫闕在混同江東二百六十里去拉林河一百七十里者俱属相合此按出虎即阿勒楚喀之明証也)

金史上京水有阿勒楚喀

金史獻祖徙居海古勒水始築室有棟宇之制遂定居於阿勒楚喀水之側

金史博囉與獻祖俱徙海古勒水置屋宇焉

金史世祖將出兵聞伯赫死乃㳂阿勒楚喀水行且欲并取海古勒珠爾蘇之衆而後戰

金史世宗大定二十四年幸阿勒楚喀水臨漪亭壬戍閲馬於緑野淀丙午獵於巴延淀

金史熙宗天眷元年阿勒楚喀河溢

金史杲本名薩里罕居阿勒楚喀水

金史實嘉努富察部人世居阿勒楚喀水

金史富察和珍阿勒楚喀水人也

金史博勒和舊居阿勒楚喀水徙泰州

呼爾哈河

新唐書列傳渤海王城臨忽汗海(按忽汗即呼爾哈河音有緩急故不同耳詳見渤海條)

金史地理志呼爾哈(舊作胡里改今改正)路置節度使會寧府東至呼爾哈六百三十里(按呼爾哈路因河為名詳前金上京條)

元史地理志呼爾哈路有呼爾哈江

明統志呼爾哈(舊作忽兒海今併改)河在開原城東北一千里源出潭州(在遼中京明志誤也)城東諸山北流入松花江

明統志呼爾哈(此又訛呼里改今併改)江出建州東南山下東北滙為鏡泊又北入混同江(按明志誤以呼里改忽兒海為二河一稱入松花江一稱入混同混同亦即松花江也今考呼爾哈河源出吉林界内色齊窩集諸河滙為一大河東注入鏡泊鏡泊即畢爾騰湖也又從鏡泊之發庫東注繞寕古塔城南復東北折入混同江金史稱呼爾哈路在會寧府東北六百餘里葢在其下流将入大江之處也明志稱滙為鏡泊葢合上流言之也)

琿春河

金史世紀圖們(見前)琿春(舊作渾蠢今改正)水之交烏庫哩部埒克卓多起兵於穆嚕宻斯罕城

金史世紀太祖致穆宗教圖們琿春諸路自今勿復稱都部長(按琿春河在寜古塔城東南六百里源出通墾山會諸小水西南流入圖們江)

嫩江

北史太和初勿吉國乙力支貢馬稱初發其國乘船溯難河西上(按難河即嫩江詳見勿吉行程條)

新唐書列傳那河或曰他漏河東北流入黑水(按那河即難河他漏河即今滔爾河滔爾河入嫩江以達混同江混同江入黑龍江新唐書皆誤詳見前勿吉條)

明統志嫩河(原訛腦温今改正)在開原北千里源出長白山(明志舛誤今仍原文駁正於後)南流入松花江(按嫩江在齊齊哈爾城西五里古名難水亦曰那河源出内興安嶺由黙爾根城西北流至齊齊哈爾東北繞西往南經杜爾伯特郭爾羅斯界入混同江明時稱腦温又稱諾尼音有緩急不同耳至明統志既云出長白山即無南流入松花江之理既係南流入松花江即斷非長白山所出其謬不待辨也)

滔爾河

魏書乙力支溯難河西上至太濔河沈舟於水南出陸行度洛孤水從契丹西界達和龍

北史自和龍北行至洛瓌水又北行十五日至太岳魯水(魏書作太魯即太涌滔爾也洛瓌洛孤即今老哈河並詳前勿吉行程條) 

新唐書粟末水(西)北注它漏河(按它漏即滔爾滔爾入嫩江以達松花江此反謂松花江注滔爾舛誤甚矣)

遼史上京臨潢府有滔爾河

遼史聖宗太平四年詔改滔爾河為長春河(遼史原文作他魯亦作撻魯今改正)

金史泰州長春縣有滔爾河(原文訛撻魯古考滔爾河源出科爾沁西北興安山東南流滙為納蘭薩蘭池入嫩江)

黑龍江

北史烏洛信國西北有完水東北流合於難水舊唐書室韋大山之北有大室韋部落其部落傍室建河居其河源出突厥東北界俱倫泊屈曲東流經西室韋界又東經大室韋界又東經蒙兀室韋之北落爼室韋之南又東流與那河忽汗河合又東經南黑水靺鞨之北北黑水靺鞨之南東流注於海

大金國志黑水其水掬之則色微黒契丹目為混同江(按混同乃松阿哩江雖下流與黑龍江會實係二水此合為一誤)深可二十丈餘狹處可六七十步濶者至百步(按大金國志為宇文懋昭所撰懋昭本淮西人未嘗親至黑水所云掬之色微黒未免傳聞之誤實無是事也)

通考黒水部其水掬之則色微黒目為混同江(按此亦誤以二江為一水)

金史肇州始興縣有黑龍江(按肇州在滔爾河東北距齊齊哈爾城約五六站)

金史勿吉有黑水部唐置黑水府有黑龍江所謂白山黑水是也

元史太祖紀元年帝即皇帝位於鄂嫩(舊作斡難今改正)河之源

明統志黑龍江在開原城北二千五百里(按黒龍江在黒龍江城東古名黒水亦曰完水又名室建河亦名鄂嫩河源出喀爾喀北界肯特山土人謂之鄂嫩河拆而東北流至尼布楚城南一千餘里又三百餘里入黒龍江將軍界又東南至吉林烏拉界會松花江入海黒水之名始於南北朝黒龍江之名見於金史其上源則北史所載之完水舊唐書言源出俱倫泊即今庫倫湖今黒龍江之源自有鄂嫩河庫倫湖上流為克魯倫河其源與鄂嫩河相近而克魯倫又東北入黒龍江此唐書之所以致誤也)

屯河

金史屯水赫舍哩部阻五國鷹路穆宗討之

金史穆宗聲言平鷹路畋于屯水而歸

金史太祖伐温都部與烏庫哩部兵沿屯水過摩琳鄉

金史太祖自國相襲位屯水民來附金史烏春等為難拉必兄弟乘此結屯水之民

金史忠義傳酬斡從太祖伐遼率屯水路兵招撫薩木丹錫里肯巴噶三水拜格城邑皆降之

金史宗尹授世襲夫餘路屯河明安

元史海蘭府碩達勒達等路(詳見前疆域門)設萬户府五一曰屯距上京四千里(舊訛四十里今改按屯河在寧古塔城東北七百里出屯窩集入混同江金史訛陶温亦作土温濤温元史訛桃温今併改)

哈勒琿河

金史昭祖威順皇后圖克坦氏哈勒琿(舊作活剌渾今改正)水達魯鄉人

金史昂本名璸都授上京路額勒敏哈爾琿河世襲明安

金史拉必瑪察兄弟者哈勒琿水赫林鄉赫舍哩部人

金史拉必瑪察與世祖遇於野鵲水罕都入敵陣鏖擊之烏春烏木罕據哈勒琿水世祖既許之降遂還軍

金史哈勒琿水赫舍哩部拉必瑪察叛頗克綽歡從之

金史舍音為會寧牧海陵獵於哈勒琿水舍音編立圍場凡平日不相能者輒杖之

明統志哈勒琿(舊作忽剌温今併改)江在開原城北九百里南流入松花江(案哈勒琿穆昆河在吉林城西南九百里源出納魯窩集東流合賽音納音河入松花江即温水河也明志所稱未得其實)

奥婁河

新唐書萬嵗通天中渤海大祚榮保太白山之東北阻奥婁河樹壁自固(案太白即長白奥婁河當為阿嚕河源出吉林安班和托峯一西南流入哈逹河一流至開原入清河)

蓒芋泊

元一統志蓒芋泊在定遼衛契丹地志云浿水即古泥河也自東逆流數百里至遼陽瀦畜不流有蓒芋草生於泊中故名

明統志泥河一名浿水又曰蓒芋濼水多蓒芋之草(案泥河在海城西南六十五里源出聖水山流至□真山散漫為遼時蓒芋濼非朝鮮界内之浿江也)

謹案馬訾載於漢書速末詳於魏史自唐以後志遼東諸水者亦繁博矣而稱引紛淆圖經舛錯或一水而誤以為二或異派而誤以為同臆揣訛傳頗多失實今皆溯其源流審其分合謹於各條下加按釐正之俾考者得以徵信云

附載

弱水

後漢書夫餘國北有弱水晉書肅慎國北極弱水(按弱水未詳所在惟金史載有䧟泉属臨潢府)

掩㴲水

後漢書東明南至掩㴲水(注云今高麗中有葢斯水疑此水是也梁書作掩滯水)

魏畧東明南至施掩水以弓擊水魚鼈浮為橋東明得渡因王夫餘之地

隋書東明逃至淹水夫餘人共奉之

于己尼大水

北史于己尼大水即北海

唐會要黒水靺鞨北至小海(案皇輿全圖黒龍江極北有小海當即北史所云于巳尼大水也)

勃錯水

通鑑唐貞觀十九年親征高麗攻安市城不克引還渡遼水遼澤泥淖車馬不通命長孫無忌翦草填道至蒲溝駐馬督填道諸軍渡勃錯水暴風雪士卒沾濕(案勃錯水當與遼河相近明志云在海州衛西北)

布呼江

元史海蘭路萬户府五一曰布呼江(布呼滿洲語鹿也舊作孛苦今改)

錫馨水

金史錫馨(舊作星顯今改)水赫舍哩部阿蘇阻兵為難穆宗自將伐之

金史洪果達呼布世居錫馨水

金史阿蘇錫馨水赫舍哩部人世祖破烏春還阿蘇父阿哈迎謁於桑阿塔濼

金史烏雅和囉噶海蘭路錫馨水人後授愛呼(見前)水穆昆因家焉

鄂敏水 特克新特布水 舍音水

金史景祖時鄂敏(舊作幹冺今改)水富察部特克新特布(舊作泰神忒保今改)水完顔部圗們(見前)水温特赫部舍音(舊作神隠今改)水完顔部皆相繼來附

金史伊克居舍音水完顔部為其部貝勒與鄂敏水富察部特克新特布水完顔部圖們水温特赫部俱來歸金之為國自此益大

金史完顔伊爾必斯海蘭路特克新必喇明安人

金史通恩阿爾本特克新水赫舍哩部人

穆稜水

金史拉必瑪察敗於穆稜(舊作暮稜今改)水瑪察遯去頗克綽歡與拉必就擒

金史拉必據穆稜水保固險阻世祖率兵圍之

金史拉必瑪察據穆稜水世祖擒拉必穆稜水人尚反側不自安使阿里罕往撫察之

野鵲水 巴拉宻特水

金史拉必瑪察掠拉林水牧馬世祖至混同江與穆宗分軍世祖自圖古勒津倍道兼行遇拉必於野鵲水穆宗自額圖琿津渡江遇敵於巴喇宻特(舊作蒲盧買今改)水

金史收國二年南路都統斡魯來見於巴喇宻特水

金史五國穆延部蘇頁叛遼景祖伐之蘇頁敗走巴喇宻特濼時方十月冰忽解蘇頁不能軍衆潰去

哲克依水

金史瑪察尚據哲克依(舊作直屋鎧今改)水肅宗使太祖先取瑪察家屬康宗至哲克依水圍之太祖會軍親獲瑪察

金史瑪察據哲克依水招之不聽太祖獲瑪察殺之

刷水

金史瑪察據哲克依水繕完營堡杜絶往來者恃屯水民為助使康宗伐之是嵗白山混同江大溢水與岸齊康宗自阿林岡乘舟至於刷(舊作帥今改)水舍舟沿刷水而進

金史太祖以偏師伐尼瑪哈部沿刷水夜行襲之

金史太祖伐尼瑪哈部刷水摩囉歡村平之

金史景祖昭肅皇后刷水卾約村唐古部人

金史唐古徳温傳唐古徳温本名阿里上京刷河人也

布克坦水 摩多圖水 舍琿水 特克水 

金史和諾克薩克達與布呼薩克蘇及混同江左右布克坦(舊作匹古敦今改)水北諸部兵皆會和諾克恃其衆有必勝之心摩多圖(舊作波多吐今改)水費摩部鄂博貝勒附世祖和諾克等縱火焚之

金史世祖以偏師涉舍琿(舊作舍狠今改)水經特克(舊作貼割今改)水覆和諾克薩克達之家大霧晦㝠迷失道至摩多圖水乃覺

金史世祖破和諾克薩克達軍乘勝逐之自安巴灣至於北隘甸死者如仆麻摩多圖水為之赤

矩威水 圖塔水 拜格河

金史穆宗令矩威圖塔(舊作主偎秃荅今改)兩水之民陽為阻絶鷹路畋於屯水(見前)而歸

金史穆宗使蒲嘉努以遼賜給矩威圗塔之民且修鷹路而歸

金史穆宗使矩威圖塔水人偽阻鷹路者且使言於遼平鷹路非己不可畋於屯水謂遼人曰吾平鷹路也遼史來賞之穆宗盡以其物與矩威圖塔之人

金史天輔四年九月矩威水部錫勒哈達等叛命斡魯討之

金史矩威水部錫勒哈達殺綽哈布古徳斡魯討之綽哈宗室子招降矩威水部以功為穆昆布古徳領行軍千戸至是同被害

金史忠義傳布固徳與綽哈俱招降矩威水部族天輔五年綽哈布固徳往拜格河籍軍馬矩威水部殺綽哈布固徳

納琳河 梅赫河 音達琿河 

金史珠勒根穆都哩上京納琳河人也後徙咸平路梅赫河授世襲音達琿(舊作寧打渾今改考金史属昌州)河穆昆

金史烏凌噶暉傳第三子天錫世襲納琳河明安親管穆昆

阿卜薩水

金史諾延温都思忠阿卜薩(舊作阿補斯今改)水人

金史烏春阿卜薩水温都部人

沃稜濼 舒吉濼

金史收國元年遼駙馬蕭特黙等將騎五萬步四十萬至沃稜(舊作斡鄰今改)濼上自將禦之還至舒吉(舊作熟結今改)濼有光見於矛端

金史太祖未至鴨子河既夜方就枕若有扶其首者三寤而起曰神明警我也即鳴鼓舉燧而行黎明及河遼兵方壊陵道選壯士十輩擊走之大軍繼進遂登岸遼兵潰逐至沃稜濼

布爾噶水

金史始祖居完顔部布爾噶(舊作僕斡今改)水之涯

和碩河

金史章宗欽懐皇后富察氏上京路和碩(舊作曷速今改)河人也

金史富察鼎夀上京和碩河人

博勒和河

金史布薩忠義上京博勒和(舊作拔盧古今改)河人

金史徳濟呼遜居博勒和水烏春兵出其間終拒而不從

伊蘇河

金史富察鄂倫上京伊蘇(舊作益速今改)河人

蘇素海水

金史圖克坦喀齊喀上京蘇素海水人也

納爾琿河 烏楞古河

金史完顔薩哈上京納爾琿(舊作納魯渾今改)河人也其先居於烏楞古(舊作兀冷窟今改)河

宻齊顯河

金史芬徹自上京宻齊顯(舊作梅堅今改)河徙屯天徳初為元帥府章京

沃赫河

金史天輔四年遼上京留守托卜嘉以城降壬戍次沃赫河

烏濟赫水

金史英悼太子葬興陵之側上送至烏濟赫(舊作烏只黑今改)水而還

實霞庫河

金史瓜爾佳扎拉隆州實霞庫(舊作失撒古今改)河人也

納爾琿河

金史瓜爾佳實訥隆州納爾琿(舊作納魯悔今改)河人也(案此與上京之納爾渾當為兩河)

哈沙河

金史世宗大定二十五年上次哈沙河賜百嵗老嫗帛

金史布薩揆授臨潢府路哈沙河世襲明安

烏爾呼河

金史伊喇富森東北路烏爾呼(舊作烏連苦今改)河明安人

烏魯斯哈珠水

金史肅宗與和諾克薩克達戰於烏魯斯哈珠(舊作斡魯紺出今改)水已再失利世祖使希卜蘇先陣於托果原而身出搏戰敗其步軍

海倫河

金史世宗昭徳皇后烏凌噶氏其先居海倫(舊作海羅伊今改)河

徳里必喇

金史顯宗孝懿皇后圖克坦氏其先徳里必喇人也

實埓水

金史赫舍哩部阿勒呼丹阻兵普嘉努以偏師夜行抵實埓(舊作石勒今改)水襲擊破之

圖嚕庫水

金史圖嚕庫水赫舍哩部阻五國鷹路遼詔穆宗討之

伯奇圖河

金史圖克坦克寧授世襲伯奇圖(舊作不扎土今改)河明安兼親管穆昆

和琳河

金史阿里布襲和囉噶圗明安和琳河穆昆

成黙水

金史綽哈撫定成黙(舊作讒謀今改)水拜格部長和索哩以城降

博囉水

金史天輔二年詔曰博囉(舊作匹里今改)水路完顔珠勒呼等六穆昆貧乏之人昔嘗給以官糧置之漁獵之地今厯日已久不知登耗可具其數以聞

色辰水

金史色埒黙至色辰(舊作斜寸今改)水取先在烏春軍者二十二人

博多和河

金史烏雅和囉噶子五十六詔授武功將軍世襲本路博多和(舊作婆朶火今改)河穆昆

必勒哈水

金史和卓哈斯罕必勒哈(舊作苾里海今改)水人也授必勒哈水世襲明安

珠卜奇水

金史赫木頗珠卜奇(舊作术吉今改)水錫黙部人也

和倫水

金史徳克徳父阿古岱世為和倫(舊作胡論今改)水部長

南圖琿河

金史瓜爾佳沃哩布南圖琿(舊作暗土渾今改)河人

寧嘉河

金史富珠哩定方寧嘉(舊作内吉今改)河人也

音徳爾水

金史忠義傳特庫音徳爾(舊作雅撻瀾今改)水人

葉赫水

金史葉赫水納哈塔部安扎與人爭部族官不得遂歸穆宗

珊沁水

金史珊沁(舊作蟬春今改)水烏雅部富哲固納畏烏春强請世祖出兵其間以為重

阿里瑪河 索歡河 特通額水 

金史薩里罕察必達爾兄弟嘗冦扎蘭路穆宗遣博勒和討之至阿里瑪(舊作阿里門今改)河薩里罕偽降掠馬畜三百而去博勒和渡索歡(舊作蘇衮今改)河招降旁近諸部至特通額(舊作特勝呉今改)水察必達爾偽降復叛執而殺之

伊勒呼水

金史太宗天會二年海蘭路伊勒呼(舊作移鹿古今改)水霖雨

金史海蘭路有伊勒呼水

庫特呼河

金史額哩頁咸平路庫特呼(舊作窟吐忽今改)河人

雅哈河

金史忠義傳納喇綽奇咸平路雅哈(舊作伊改今改)河明安人

鄂爾和水

金史高永昌率衆來拒遇於鄂爾和(舊作沃里活今改)水我軍既濟永昌之軍不戰而却逐北至東京城下(案明志刪去原文沃里二字稱高永昌拒金兵於活水謂即渾河殊誤)

威泰必喇

金史富察鄭留東京路威泰(舊作斡底今改)必喇明安人

諤都河

金史富察世傑哈斯罕諤都(舊作斡篤今改)河人

徳里川(案此與徳里必喇是否一水實不可考今兩存之)

金史天輔六年齋貝勒昱襲皮室部於徳里(舊作鐵吕今改)川追至潢水壯大破之

必爾罕水

金史遼人來攻貝勒和索哩城阿里赴之破其衆於必爾罕(舊作闢離罕今改)

水上水為之不流富埒赫哈爾吉水馬韓島凡十餘戰破數十萬衆契丹奚人聚舟千艘將入於海阿里以二十七舟邀之於是蘇復州博索路皆平

伊瑪河 約羅河

金史世宗二十一年詔遣大興尹完顔托果斯遷河北東路兩明安上曰朕始令移此欲令女真戸相錯安置久則自相姻親不生異意此長久之利也今者伊瑪(舊作移馬今改)河明安相錯以居甚符朕意而約羅(舊作遙落今改)河明安不如此可按視其地以雜居之案此戸雖已遷仍以(舊地為明安之名)

斜江

元一統志斜江在遼陽縣東按圖冊源自長白山南流經廢博索府東十里流入於海

穏圖河

明統志穏圖河在開原城東五百里源出坊州北山北流入松花江(案今無此河名惟寕古塔城東北九百餘里有温屯河南流入混同又興京西有温都河渾河俱不相合坊州見疆域門河州條)

哈喇河

明統志哈喇河在開原城東四百里源出長白山北松山東流合輝發江入松花江(案吉林境内入輝發江之水頗多惟無哈喇河)

繰烏河

明統志繰烏河在開原城東北五百七十里出建州東南山東北流合圖魯瑪河入松花江(案河名無考你傳聞之誤)

謹按自弱水以下散見諸書而地難指實葢譯對既易傳訛而今古亦多殊號即有稱名偶同者仍未敢據以為是並類附於後以備參稽其在前卷已因山附見者亦不復複叙云

 

 

 

 

 

 

 

 

 

欽定滿洲源流考卷十五

欽定四庫全書

欽定滿洲源流考卷十六

國俗(一)

謹案自肅慎氏楛矢石砮著于周初徴于孔子厥後夫餘挹婁靺鞨女真諸部國名雖殊而弧矢之利以威天下者莫能或先焉良由稟質厚而習俗醇騎射之外他無所慕故閲數千百年異史同辭信乎扶輿剛粹之氣鍾聚於兹所以啓

王師無敵之先聲而緜

國家億萬年克詰方行之盛有由然也至於崇禮讓重祭祀以及官制語言之屬史文所載均有可稽所謂東方多君子之國而尊君親上先公後私尤習尚之固然無庸勉強者也臣等謹立國俗一門首列騎射冠服次政教文字次祭祀典禮次官制語言而以物産雜綴終焉自肅慎以下比相從仍冠滿洲於簡端以著舊俗之相符合云

滿洲

我

國家肇造大東敦龎之俗弧矢之威自古已然恭考

實録我

太祖髙皇帝以十三甲始申天討義問宏昭乙酉年哲陳之役

太祖率近侍三人敗諸部八百人丙午年裴優之役我兵二百敗烏拉兵萬人至天命四年薩爾滸之戰以我衆數千殱明兵四十萬明之宿將鋭師一舉而盡我

太宗文皇帝服朝鮮降䝉古松山杏山之㨗破明兵十三萬咸用少擊衆一以當千固由

神武之姿出

于天授賢臣猛将恊力同心亦我貙虎熊羆之士有勇知方騎射之精自其夙習而争先敵愾氣倍奮焉故也若夫禀性篤敬立念肫誠祀

天祀

神典禮綦重較古人執豕酌匏之風尤為謹凜至于冠服語言一遵舊制

訏謨諄戒永切

紹聞且自葉赫輝發烏拉哈達同一語音之國既先入版圖我

太祖創製國書因心作則備極軌範

太宗命巴克什達海等繙譯書籍庫爾禅等記注政事天聰六年

諭達海増加圈㸃七年

命記載諸臣詳加訂正同文之盛實肇于兹我

皇上繼志述事朂循舊章

諄諭八旗臣僕敦本率初罔弗

躬先而申訓之凡夫

崇勲偉績祭祀冠服語言文字之詳具載於

欽定開國方畧滿洲祭

神祭

天典禮

皇朝禮器圖式大清通禮清文鑑諸書所以嚴萬世之法守而鞏無疆丕丕基者燦然大備矣騎射

御製恭瞻

太祖髙皇帝所貽甲胄

武庫三曾器龍樓十襲緹千年過合甲七屬鄙函犀仰

烈誠天授思難敢志擕雄闗為近户安恃一丸泥

御製恭瞻

太宗文皇帝所御弧矢

青莖如古直解角到今堅不禁秋霜感遐思寶月懸比和經

手御似訓作心傳撻伐前猷在居歆總賴天

御製再題實勝寺

故老今何在祗園此尚存藉尋禽敵烈總為戴

天恩臨汝心毋貳蠢兹氣已吞戎衣寰海定武噐再三捫(是寺㳟藏太祖髙皇帝所御甲胄數人舉之而弗能勝太祖文皇帝所貽弓壯士弗能開矢長四尺餘皇祖聖祖仁皇帝亦曾留寶劍云)繼序思

皇祖貽庥逮耳孫綿綿爪有瓞億載永蟠根

御製全韻詩

尼堪外蘭者奸詭趁塊尨介於諸部間讒言恣紛哤嗾明害我

祖罪魁李成梁(叶先是尼堪外蘭隂搆明寕逺伯李成梁引兵攻古哷城主阿太章京及沙濟城主阿亥章京成梁授尼堪外蘭兵符率遼陽廣寕兵二路進成梁與遼陽副将分攻両城尋克沙濟城殺阿亥復合兵攻古哷城阿太章京妻景祖女孫也景祖聞古哷兵警恐女孫被䧟偕顯祖往救既至見成梁兵方接戰令顯祖俟于城外獨入城欲擕女孫歸阿太不從顯祖俟良久亦入城探之古哷守禦甚堅成梁攻之不能克因責尼堪外蘭起釁敗軍之罪尼堪外蘭懼至城大呼紿城中士卒殺阿太降成梁盡誘城中人出而屠之尼堪外蘭復搆明兵害景祖顯祖焉)因報不共天興師征其邦特標七大恨告

天天眷蒙(叶二祖為明所害太祖聞之大慟勃然震怒往詰明邉吏曰我祖父何故被害汝等乃不共戴天之讐也明遣使謝曰非有意也誤耳乃歸二祖䘮太祖謂使臣曰害我祖父者尼堪外蘭所搆也必執以與我乃已明使不從且欲助之太祖益恨乃于天命三年以七大恨告天其畧曰我祖父未嘗損明邉一草寸土明無端起釁害我祖父恨一也明雖起釁我尚欲修好設碑勒誓彼此毋越疆圉越者見即誅之明復渝誓言逞兵越界衛助葉赫恨二也明人毎嵗踰疆攘奪我遵誓行誅明負前盟責我擅殺拘我廣寕使臣挾取十人殺之邉境恨三也明越境以兵助葉赫俾我已聘之女改適䝉古恨四也柴河三坌撫安三路我累世分守疆土之衆耕田藝穀明不容刈穫遣兵驅逐恨五也邉外葉赫獲罪于天明偏信其言遣使遺書詬詈肆行凌侮恨六也昔哈達助葉赫二次來侵我自報之天既授我哈達之人矣明又黨之脅我還其國已而哈達數被葉赫侵掠初呼倫諸國合兵侵我故天厭呼倫啓釁惟我是眷今明助天譴之葉赫抗天意倒置是非妄為剖㫁恨七也遂親統師征明撫順招降守城游擊李永芳徙城中人口以歸将駐營謝哩甸明兵一萬来追還撃敗之斬總兵張承廕副將頗廷相叅將蒲世芳逰撃梁汝貴等尋復攻克清河城守城副將鄒儲賢及兵萬人盡殱焉)制書代結繩

文教誨愚憃(滿州初無字太祖命巴克什額爾徳尼噶蓋以䝉古字改制國書二臣以難辭太祖曰無難也以䝉古字合我國語音聫綴成句即可因文見義遂裁定國書頒行傳布)定旗以八色

武功赫駿厖(先是我國出兵校獵各隨族黨屯寨而行毎人各出一矢十矢領以一長稱為牛录辛丑年以徠服人衆編三百人為一牛录其長稱牛录額真乙夘年設甲喇額真轄五牛录又設固山額真轄五甲喇左右設兩梅勒額真初設黄白紅藍四旗後參用其色鑲之共為八旗)以次平諸部遂逮松花江(松阿哩烏拉國語謂天漢江即漢文所謂松花江是烏拉貝勒布占泰所據地也於癸巳年被擒至癸丑年滅其部)肘腋患既除疆場漸拓張(叶己亥年滅哈達丙午滅輝發巳未滅葉赫於是境壌日益恢廓矣)遼陽駐明軍望之心已降

右

太祖興師征明

二十萬衆明興師號稱丗萬威臨之兵分四路各出竒並趨興京力不遺(己未二月明帝命經畧楊鎬等統兵二十萬號四十萬來攻左翼中路以杜松王宣趙夢麟張銓督兵六萬由渾河出撫順闗右翼中路以李如栢賀世賢閻鳴泰督兵六萬由清河出鴉鶻関左翼北路以馬林麻岩潘宗賢督兵四萬由開源合葉赫兵出三岔口右翼南路以劉綎康應乾督兵四萬合朝鮮兵出寛甸口期並趨我興京)

太祖聞報初弗疑應之以暇安其危堂堂陣復正正旗藎臣志同

太宗辭(三月朔我西南両路偵卒以明兵逼境告太祖曰明使我先見南路有兵者誘我兵而南也其由撫順西來者必大兵急冝拒戰乃率大貝勒代善及衆貝勒大臣統城中兵出大貝勒前行偵卒又以明兵出清河路來告大貝勒曰清河路仄兵未能驟至冝先往撫順以逆敵兵遂與達爾漢侍衛扈爾漢集兵以待太祖時太宗文皇帝稱四貝勒以祀事後至謂大貝勒曰我築城夫役在界藩山倘明兵奮力攻之柰何冝急進以安其心于是令軍士擐甲趨至太蘭岡大貝勒與扈爾漢欲駐兵僻地以伺太宗曰正冝耀兵示敵壯我士卒夫役之膽何以僻為巴勒魯額亦都曰四貝勒之言是也我兵當堂堂正正以向敵遂督兵赴界藩對明兵營列陣而待)

父子兄弟同努力(叶)子弟之兵左右隨人自為戰如熊羆快馬斫陣殱厥魁(呌)殭尸流若雁鶩靡(叶先是我防衛築城之兵見杜松等兵過将半尾追之與夫役合㨿界藩之吉林崖杜松引兵來攻我兵下擊一戰而斬百人我衆貝勒甫至見明兵攻吉林崖者約二萬人又一軍列薩爾滸山巔遥為聲勢大貝勒與諸将議遣兵千人往助防衛兵馳下壓擊而以右翼四旗夾攻之别以左翼四旗當薩爾滸山之兵太祖至復令右二旗兵遥望界藩明兵俟我兵馳下時并力以戰乃合六旗兵進攻薩爾滸山明兵列陣發鎗礮我兵仰射之奮力衝擊不移時破其營壘死者相枕籍而夾攻界藩之兵縱横馳突無不一當百遂大破其衆明總兵杜松王宣趙夢麟皆歿於陣横屍亘山野血流成渠士卒死者蔽渾河而下如流凘時馬林兵四萬夜營於尚間崖翼旦大貝勒以三百騎馳往馬林濬壕三匝外列火器繼列騎兵又開原道潘宗顔一軍約萬人營斐芬山㳺擊龔念遂李希泌亦率兵萬餘營於幹琿鄂謨環車楯列火器太祖與太宗所率兵不滿千分其半下馬歩戰明兵發火器以拒太宗引騎士衛入我歩兵所其車楯明兵又大敗龔念遂李希泌皆陣殁太祖急引侍從四五人至尚間崖明兵方布陣太祖趣我軍先㨿山巔下擊衆方欲登山而馬林營内及壕外兵合太祖今我軍下馬歩戰大貝勒怒馬迎敵直入其陣二貝勒阿敏三貝勒莾古爾泰與衆台吉各鼓勇奮進遂敗明兵斬捕無我六旗兵亦人自為戰飛矢利刃所向無前明兵不能支大敗而遁我兵乘勝追擊明副将麻岩及大小将士皆陣歿總兵馬林僅以身免太祖復集軍士馳攻斐芬山潘宗顔全軍盡歿葉赫貝勒錦台什布楊古聞明兵敗大驚遁去時劉綎李如栢両路之兵已近逼興京太祖至命大貝勒三貝勒及我太宗統軍禦劉綎而留兵四千於都城待李如栢等太宗同両貝勒兵甫出瓦岡喀什窩集劉綎所率精鋭二萬已分其半前掠将登阿布達哩岡太宗告大貝勒曰兄統大兵留此相機為援吾前督兵登岡自上下擊之大貝勒亦與太宗約左右夾擊太宗遂引精騎三十超出衆前自山馳下擊之戰甚酣後軍遂衝突而入大貝勒又率兵夾攻明兵大潰太宗乘勝擊與劉綎遇殱其兩營兵萬人劉綎戰死是時明海葢□康應乾與朝鮮兵營於富察之野甲仗堅鋭太宗同衆貝勒至督兵進攻明兵朝鮮兵競發火器忽大風驟作揚沙走石烟塵反撲敵營我軍乘之飛矢如雨又大破其衆殱二萬人康應乾遁去㳺擊喬一琦奔朝鮮我兵逐之朝鮮元帥姜功烈詣營降一琦自縊死楊鎬聞三路兵敗急檄總兵李如柏副將賀世賢等還軍如柏等自呼蘭路遁歸我哨兵二十人見而鳴螺呼噪下擊殺四十人明兵奪路而走相蹂踐死者復千餘)破廿萬兵弗踰時其詳則見書事詞(是役也明兵二十萬四路來侵我兵以少擊衆所向克捷五日之間悉為我軍誅滅其宿将猛士暴骸骨於外士卒死者不啻十餘萬而我士卒僅損二百人此誠上天佑助神武昭宣我國家億萬載丕基實肇乎此詳見向所作薩爾滸之戰書事篇)恨不行間供驅馳薩爾滸戰王業基用示百世綿本支

右

太祖破明四路兵

射獵習軍旅國俗舊弗違以此善攻戰諸部讋

武威我

祖常冬狩雪霽餘濘泥

徒步過岡原因之行擷衣侍衛相竊語何用愛此為

聞而笑諭曰寧之慳斯微要當崇節儉物力惜應思設解賜爾輩完潔豈弗宜衆乃服

盛徳躬行化在兹(太祖嘗出獵雪初霽恐草上浮雪霑濡擷衣而行侍衛等私語曰上何所不有而惜一衣耶太祖聞之笑曰吾豈為無衣而惜之吾常以衣賜汝等與其被雪霑濡何如鮮潔為愈躬行節儉微物必惜汝等正當效法耳)敝袴待有功韓侯誠小哉(叶)允合

示家法奕葉恒遵依

右

太祖擷衣行獵

春蒐復秋獮豈不戒虞箴惟切

覲揚志

寧辭嵗月侵(皇祖以我朝素嫻騎射故能戰必勝攻必克且深念祖宗創業艱難而開國諸臣亦皆勇果無敵由於所習之精勤也恐承平日乆人或貪安逸而忘本務是以常舉行圍之典自康熙壬戌以迄壬寅或獵於邉墻或田於塞外幾無虚嵗而南苑近在城南尺五嵗或三四莅焉凡以講武習勞景前徽而敦舊俗為國家乆安長治計者至深逺也)

多能固天縱(皇祖神勇天錫力能挽强並用十二把長箭臣下罕有及者曾見聖諭且矢無虚發圍中射鹿率多貫脇洞胸即猛如虎健如熊捷如兔亦往往壹發殪之)

久道仰君臨避暑山莊闢受

恩予最深(戊子始構避暑山莊於熱河自是嵗以四五月駐蹕秋則蒐狩木蘭孫臣十二嵗時䝉恩眷養育宫中扈從山莊日侍左右親見皇祖披閲奏章引見官吏宫門習射諸事敬識之不敢忘及至木蘭中承恩慈愛䕶而期許者尤出諸孫之右至今毎一念及輒為淚下曽於賜居之萬壑松風榜曰紀恩堂作記以誌其事所以凜遵無逸不敢晏寧駐山莊而勤政敕幾幸木蘭而先勞肄武以至優撫藩部柔懐逺人無一非追憶見聞率循成憲承祖志即期以報祖恩耳)

右

聖祖行圍講武

謹案我

朝騎射精嫻所向無敵

列祖

列宗神勇天錫尤亘古所未聞猶恐臣民日乆稍忘故風復時時

諄諭及之我

皇上紹聞繩

武是

闡是

行備見於

御製詩中葢

大訓所存非僅陳土風已也(臣)等謹録冠肅慎諸條之前以著萬世

家法所自云

周

國語有隼集於陳侯之庭楛矢貫之石砮其長尺有咫仲尼曰隼之來也逺矣此肅慎民之矢也

漢

後漢書夫餘國善射其人彊勇而謹厚以弓矢刀矛為兵

後漢書挹婁國衆雖少而多勇力又善射發能入人目弓長四尺力如弩矢用楛長一尺八寸青石為鏃(案國語所稱長尺有咫者指石鏃而言而後漢書以下乃皆云矢長尺八寸夫以四尺之弓而矢僅尺餘恐無是理)

後漢書馬韓其人壯勇

後漢書東沃沮人性質直彊勇便持矛歩戰

後漢書濊能歩戰作矛長三丈或數人共持之

三國

三國志夫餘其人强勇謹厚以刀矛弓矢為兵家家自有鎧仗

三國志挹婁人多勇力其弓長四尺力如弩矢用楛長尺八寸青石為鏃善射射人皆入目其人衆雖少隣國畏其弓矢卒不能服

三國志馬韓其人性强勇弁韓便歩戰兵仗與馬韓同

晉

晉書肅慎氏一名挹婁有石弩皮骨之甲檀弓三尺五寸楛矢長尺有咫

晉書夫餘國其人强勇

晉書馬韓性勇善用弓楯矛櫓雖有攻戰而貴相屈服弁韓其風俗類馬韓兵器亦與之同

通考挹婁處山險善射中人即死隣國畏其弓矢

南北朝

魏書勿吉其人勁悍善射弓長三尺箭長尺二寸以石為鏃(案此云箭長尺二寸蓋沿後漢書之誤)

周書百濟兵有弓箭刀矟俗重騎射

北史夫餘王子朱蒙善射王狩于田以朱蒙善射給一矢殪獸甚多

北史新羅甲兵同於中國選人壯健者悉入軍烽戍邏俱有屯管部伍風俗刑政與百濟同毎八月十五日設樂令官人射賞以馬布

北史勿吉勝兵數千多驍武黑水部尤勁矢皆石鏃人皆善射以射獵為業

通考新羅八月望日大宴官吏射其庭畜牧海中山須食乃射

隋

隋書百濟俗尚騎射

隋書新羅風俗與百濟同

括地志靺鞨人多勇力善射弓長四尺如弩矢用楛青石為鏃

通考勿吉國其人勁悍常輕豆莫婁諸國其粟末部勝兵數千多驍武伯咄部勝兵七千安車骨拂號室黒水白山五部勝兵並不過三千而黒水部尤為勁健自拂湼以東矢皆石鏃最為强國人皆善射常以七八月造藥傳矢以射禽獸中者立死隋開皇初文帝詔其使曰朕聞彼土人勇今來實副朕懐厚勞之令宴飲於前使者與其徒起舞曲折多戰鬭容

唐

舊唐書黒水靺鞨處北方最稱勁健兵器有角弓及楛矢渤海靺鞨勝兵數萬人渤海王大祚榮驍勇善用兵

新唐書黑水靺鞨人勁健善步戰射獵其矢石鏃長二尺蓋楛砮遺法

册府元龜唐龍朔三年百濟西部人黒齒常之來歸常之長七尺餘驍勇有謀畧

五代

五代史黒水靺鞨其兵角弓楛矢

五代會要黒水靺鞨處北方尤稱勁健兵器有角弓楛矢

遼

通考契丹主嘗攻女真女真衆裁萬人而弓矢精勁契丹引去大為山林之兵掩襲殺戮

契丹國志女真其人朴勇每出戰皆被重扎精於騎射從古以來無盗賊詞訟之事

契丹國志渤海國男子多智勇有三人渤海當一虎之語

松漠紀聞渤海男子多智謀驍勇出他國右契丹

太祖徙其名帳千餘户于燕有戰則用為前驅

金

金史女真舊無鐡鄰國有以甲胄來鬻者景祖傾貲厚價以與貿易亦令昆弟族人皆售之得鐡既多因之以修弓矢備器械兵勢稍振

金史遼主命穆宗討蕭哈里(滿洲語有水寛甸處也舊作海里今改正)募軍得甲千餘女真甲兵之數始見於此葢未嘗滿千也至是太祖勇氣自倍曰有此甲兵何事不可圖渤海留守以甲贈太祖太祖不受曰被彼甲而勝則是因彼成功也是時遼追哈里兵數千人攻之不能克穆宗謂遼将曰退爾軍我獨當取哈里太祖策馬突戰流矢中哈里首墮馬執而殺之大破其軍金人自此知遼兵之易與也

金史太祖十嵗好弓矢甫成童即善射嘗南望髙阜一發過之度所至諭三百二十歩天徳三年立射碑以識焉

金史太祖始伐遼徴諸路兵得二千五百人遼将耶律色實(滿洲語麺條餑餑也舊作謝十今改政)墮馬遼人前救太祖射救者斃併射色實飲矢之半有突騎前又射之徹札洞胸太祖免胄而戰或自傍射之矢拂於顙太祖顧見射者一矢而斃謂将士曰盡敵而止衆從之勇氣自倍敵大奔蹂踐死者十七人遼蕭嘉哩等将歩騎十萬會鴨子河太祖自将擊之甲士三千七百至者纔三之一俄與敵遇會大風起乘風擊之遼兵潰遼人嘗言女真兵若滿萬則不可敵至是始滿萬云金史遼帝自将七十萬自圖們西還太祖兵止二萬追及之使右翼先戰兵數交左翼合而攻之遼兵大潰我師馳之横出其中遼師敗績

金史世宗善騎射國人推為第一每出獵耆老隨而觀之

金史世宗謂宰臣曰會寧乃國家興王之地自海陵遷都女真人寖忘舊風非長久之計甚欲一至會寧使子孫見舊俗庶幾效習之二十二年勅西北路招討司勒明安穆昆官督部人習武備又謂右丞相原王曰爾嘗讀太祖實録乎太祖征瑪展(滿洲語大披箭也舊作麻産今改正)襲之至泥淖馬不能進太祖捨馬而步罕都(滿洲語稻也舊作歡都今改正)射中瑪展遂擒之創業之難如此可不思乎又謂宰臣曰西南西北兩路招討司地隘明安人戸無處圍獵不能嫻習騎射委各明安穆昆官依時教練

金史兵志金興用兵如神戰勝攻取無敵當世俗本鷙勁人多沈雄兄弟子姪才皆良將部落保伍技皆鋭兵無事耕可給衣食有事戰可致俘獲勞其筋骨以能寒暑徵發調遣事同一家是故將勇而志一兵精而力齊

通考女真俗勇善射能為鹿鳴以呼羣鹿而射之(按今哨鹿之制以本為哨具又象鹿之首戴之使鹿不疑惟精於獵者能之詳見御製哨鹿賦)

大金國志女真人善騎射耐饑渴苦辛騎上下崖壁如飛濟江河不用舟楫浮馬而渡

大金國志金都會寧四時皆獵燕都城外皆民田三時無地可獵候冬月則出出必踰月毎獵則以隨駕軍宻布四圍名曰圍塲

大金國志金國凡用師征伐上自大元帥中自萬户下至百户飲酒會食畧不間别與父子兄弟等所以上下情通無閉塞之患國有大事適野環坐畫灰而議自卑者始議畢即漫滅之不聞人聲軍將行大會而飲使人獻策主帥聴而擇焉其合者即為特將任其事暨師還戰勝又大會問有功者隨功髙下支賞舉以示衆衆以為薄則増之

北盟録女真用兵以戈為前行號曰硬軍人馬皆全甲刀棓自副弓矢在後設而不發非五十歩不射弓力七斗箭鏃至六七寸形如鑿入輒不可出隊伍之法五長擊柝十長執旗百長挾鼓千人長則旗幟金鼓悉備將自執旗人視所向而趨自主帥至歩卒皆自控馬每五十人為一隊前二十人全裝重甲持棍槍後三十人輕甲操弓矢遇敵必有一二人躍馬而出先觀敵陣之虚實或向其左右前後結隊而馳擊之百歩之内弓矢齊發中者常多其分合出入應變若神

北盟録女真善騎上下崖壁如飛精射獵每見巧獸之蹤能躡而推之淂其潛伏之所以樺皮為角吹作呦呦之聲呼鹿射之

馬擴茆齋自叙擴隨金主打圍自拉林河東行毎旦金主於積雪中以一虎皮背風而坐諸將各取所佩箭一枝擲占逺近各隨所占左右上馬軍馬皆單行每騎相去五七歩接續不絶兩頭相望常及一二十里放圍盡金主上馬去後隊一二里立認旗以行兩翼騎兵視旗進趨凡野獸自内赴外者四圍得迎射外赴内者湏主將先射凡圍如箕掌徐進約三四十里近可宿之處即兩梢合圍漸促湏臾作二三十匝野獸迸走或射或擊盡斃之取火炙㗖騎散之宿處金主言我國中最樂無如打圍其行軍布陣大概出此

冠服

御製長寧寺恭瞻

太宗所貽冠服二首

羮牆有志難為覩

冠服重瞻仰

聖靈應現吉祥雲作盖千秋萬載䕶長寧

戎衣汗馬

躬勞苦繼述常懷

烈祖靈儉樸心欽發篋始微言那藉李邦寧(按元史大安閣中有故篋李邦寕對云此世祖所遺裘帶有聖訓曰藏此使見吾樸儉云云)

御製全韻詩

觀史知治亂匪詡文藻彬

常稱金世宗不愧賢君真熙宗廢舊制海陵荒樂頻大定奮法祖勤求治理臻衣服及語言一惟舊制遵雖垂訓如此後世忘其諄乃知耽酒色無不致亡淪又如達海輩屢勸易衣冠(叶)不從謂拒諫比喻

曉諸臣寛衣大袖坐勞薩忽挺身其孰能禦之何異尚左人

在朕豈變更所以示子孫(叶)煌煌

祖訓昭世守應無悛(叶)卧碑勒箭亭乾隆壬申春(崇徳元年十一月太宗御翔鳯樓集諸王貝勒八旗大臣等命内弘文院大臣讀大金世宗本紀諭衆曰爾等審聴之世宗者䝉古漢人諸國聲名顯著之賢君也故當時後世咸稱為小堯舜朕披覧此書悉其梗㮣殊覺心往神馳耳目倍加明快不勝歎賞朕思金太祖太宗法度詳明可垂乆逺至熙宗合喇及完顔亮之世盡廢之耽于酒色盤樂無度效漢人之陋習世宗即位奮圖法祖勤求治理惟恐子孫仍效漢俗預為禁約屢以無忘祖宗為訓衣服語言悉遵舊制時時練習騎射以備武功雖垂訓如此後世之君漸至懈廢忘其騎射至于哀宗社稷傾危國遂滅亡乃知凡為君者耽于酒色未有不亡者也先時儒臣巴克什達海庫爾禪屢勸朕改滿洲衣服效漢人服飾制度朕不從輒以為朕不納諫朕試設為比喻如我等于此聚集寛衣大袖左佩矢右挾弓忽遇碩翁科羅巴圖魯勞薩挺身突入我等能禦之乎若廢騎射寛衣大袖待他人割肉而後食與尚左手之人何以異耶朕發此言實為子孫萬世之計也在朕身豈有變更之理恐日後子孫忘舊制廢騎射以效漢俗故常切此慮耳我國士卒初有幾何因嫻于騎射所以野戰則克攻城則取天下人稱我兵曰立則不動摇進則不回顧威名震懾莫與争鋒此番往征燕京出邊我之軍威竟為爾八大臣所累矣故諭及爾等其謹識朕言乾隆十七年春因恭讀太宗實録敬述此諭立卧碑子箭亭鎸示子孫臣庶使皆遵聴毋忘以綿我國家億載丕緒)

右

太宗訓守冠服騎射舊制

謹按我

朝冠服制度法守攸闗尤與騎射舊俗為便

太宗文皇帝睿慮深逺反覆

申諭迥非當時達海諸臣所能仰窺萬一

皇上述

訓垂謨昭示億載洵乎

先

後聖之揆一也臣等恭録

聖製用鋕遵循仍以各史所載條繫於後以備考核焉

漢

後漢書馬韓布袍革履弁辰衣服潔清

三國

三國志夫餘在國衣尚白白布大袂袍袴履革鞜出國則尚繒繡綿罽大人加狐哩狖白黒貂之裘以金銀餙冒

三國志馬韓其俗好衣幘下户朝謁皆假衣幘自服印綬衣幘千有餘人以瓔珠為財寶或以綴衣為飾衣布袍足履革蹻蹋弁辰衣服潔清

晉

晉書夫餘國出使乃衣錦罽

晉書馬韓貴瓔珠用以綴衣衣布袍履革蹻

南北朝

魏書勿吉男子皮裘婦人布裙

周書百濟六品以上冠飾銀華七品紫帶八品皂帶九品赤帶十品青帶十一品十二品皆黄帶十三品至十六品皆白帶若朝拜祭天其冠兩廂加翅戎事則否婦人衣似袍而袖微大

南史百濟衣服潔浄

北史新羅服色尚畫素

唐

舊唐書百濟國其王服大袖紫袍青錦袴烏羅冠金花為飾素皮帶烏革履官人盡緋為衣銀花飾冠庻人不得衣緋紫

新唐書新羅男子褐袴冒以黒巾婦人長襦

新唐書渤海以品為秩三秩以上服紫牙笏金魚五秩以上服緋牙笏銀魚六秩七秩淺緋衣八秩緑衣皆木笏

五代

五代會要新羅朝服尚白

契丹國志新羅國服色尚素

金

金史世宗謂大臣曰國初風俗淳儉居家帷布衣非大㑹賔客未嘗輒烹羊豕二十七年禁女真人不得改稱漢姓及學南人衣裝犯者抵罪金史輿服志金人之常服四帯巾盤領衣烏皮靴其束帯曰陶罕(滿洲語帯餙也舊作吐鶻今改止) 巾之制以皂羅若紗為之其衣色多白三品以皂窄袖盤領縫腋下為襞積而不缺袴其胷臆肩袖或餙以金繡其從春水之服則多鶻捕鵞雜花卉之餙其從秋水之服則以熊鹿山林為文其長中骭取便於騎也陶罕玉為上金次之犀象骨角又次之銙周█小者間置於前大者施於後左右有雙䤩尾納方束中其刻琢多如春水秋山之餙左佩牌右佩刀刀貴鑌尚雞舌木黄黒相半有黒雙距者為上或三事五事寳飾以醬瓣樺釒剽口飾以鮫或屑金鍮和漆塗鮫隙而礲平之醬瓣樺皮斑文色殷紫如醬中豆瓣也産其國故尚之女真人不得學南人裝束

北盟録女真地極寒衣黒裘細布貂鼠青鼠狐貉之衣

大金國志金俗好衣白自滅遼臣宋漸有文飾至於衣服尚如舊俗貴賤以布之粗細為别富人春夏多以紵絲綿紬為衫裳亦間用細布冬以貂鼠青鼠狐貉皮或羔皮為裘或作紵絲紬絹秋冬亦衣羊皮或獐鹿皮為衫袴襪皆以皮謹案白山黒水風氣質純騎射之精嫻士卒之勇果自肅慎以下史傳所載皆同至於用兵若神人自為戰如金史所稱兄弟子姪才皆良將部落保伍技皆鋭兵徴發調遣事同一家者尤與我

朝俗尚相近故能風馳電掃所向無前所謂子弟之衛父兄手足之捍頭目猶未足盡其形容矣至冠服與騎射相需為用肅慎夫餘制度簡質新羅渤海漸事文飾金興而返質還淳務從其朔金世宗申禁國人不得學南人装束誠以故俗不可忘而於習武誠為利便我

朝冠服之制不必盡與金同而便於騎射視金史所載尤為過之洵億萬世所當遵守也

 

 

 

 

 

 

 

 

欽定滿洲源流考卷十六

欽定四庫全書

欽定滿洲源流考卷十七

國俗(二)

政教(附字書)

漢

後漢書夫餘國食飲用俎豆會同拜爵洗爵揖讓升降

後漢書馬韓人知田蠶不貴金寶錦罽辰韓知蠶桑嫁娶以禮行者讓路弁辰人皆長大而刑法嚴峻

後漢書濊人不相盜無門户之閉婦人貞信飲食以籩豆少嗜欲俗重山川各有部界知種麻養蠶作綿布侯星宿豫知年嵗豐約

三國

三國志馬韓其民土著種植知蠶桑作緜布弁辰曉蠶桑作縑布嫁娶以禮男女有别行者相逢皆譲路法特嚴峻有瑟其形似筑彈之有音曲弁辰與辰韓法俗相似

三國志東沃沮飲食居處衣服有禮節濊人性愿慤少嗜欲有亷恥

晉

晉書夫餘國㑹同揖讓之儀有似中國

晉書肅慎以言語為約野處而不相犯

南北朝

南史百濟國元嘉二十七年國王餘毗上書求易林式占與之大同七年遣使取毛詩博士并工匠畫師並給之

南史新羅多桑麻作縑布刻木為信

周書百濟兼愛墳史秀異者頗觧屬文又解隂陽五行以建寅月為嵗首亦解醫藥卜筮占相之術

北史百濟之秀異者解屬文能吏事又知醫藥蓍龜與相術隂陽五行法有鼓角箜篌筝竽箎笛之樂

北史新羅文字同於中國

隋

隋書百濟其俗讀書史能吏事亦知醫藥蓍龜之術有鼓角箜篌箏竽篪笛之樂

隋書新羅風俗刑政與百濟同

唐

舊唐書百濟國其書籍有五經子史又表疏依中華之法

舊唐書貞觀二十二年新羅王真徳遣子弟來朝太宗賜以所制溫湯及晉詞碑并新撰晉書舊唐書開元十六年新羅王金興光請令人就中國學問經教許之

舊唐書渤海靺鞨有文字及書記太和七年遣學生三人請赴上都學問先遣學生三人事業稍成請歸本國許之

新唐書渤海王數遣諸生詣京師太學習識古今制度

新唐書貞觀二十二年新羅王真徳遣子弟詣太學觀釋奠講論帝賜所製晉書永徽元年真徳織錦為頌以獻其詞曰巨唐開洪業巍巍皇猷昌止戈成大定興文總百王統天崇雨施理物體含章深仁偕日月撫運邁時康幡旗既赫赫鉦鼓何煌煌外夷違命者翦覆被天殃淳風凝幽顯遐邇競呈祥四時和玉燭七曜廵萬方維岳降宰輔維帝任忠良三五成一徳昭我唐家光開耀元年國王政明遣使者丐唐禮及他文辭武后賜吉凶禮并文詞五十篇開元中又遣子弟入太學學經術太和五年學生嵗滿者一百五十人皆還國

新唐書百濟有文籍紀時月百濟王義慈事親孝與兄弟友時號海東曾子

新唐書白居易傳居易最工詩當時士人争傳雞林行賈售其國相率篇易一金其偽者相輙能辨之(案雞林即今吉林詳前疆域門)

册府元龜唐則天垂拱二年新羅王金政明遣使請禮記一部并新文章令所司冩吉凶要禮并於文館詞林採其詞涉規戒者勒成五十卷賜之寳厯元年新羅國王金彦昇奏先在太學崔利貞等四人請權還其新赴朝貢金允夫等十一人請留配國子監習業從之

通考唐開元二十五年遣邢璹使新羅帝詔璹曰新羅號君子國知詩書以卿醇儒故持節往宜演經誼

册府元龜唐開元二十六年渤海遣使寫唐禮及三國志三十六國春秋

通考渤海知書契習識古今制度為海東盛國諸番志新羅治法峻故少犯道不拾遺人知書喜學里有庠扁曰局堂處子弟之未昏者習書射其中三嵗一試舉人有進士算學諸科號君子國樂有二品曰庫樂曰鄉樂每受詔為謝表有文采

金史粟末靺鞨後為渤海傳十餘世有文字禮樂官府制度

金

金史世紀黒水舊俗隨水草以居遷徙不常獻祖乃耕墾樹藝始築室有棟宇之制舊無書契無約束昭祖稍以條教為治部落寖强初諸部各有信牌穆宗用太祖議擅置牌號者寘于法自是號令乃一民聽不疑矣自景祖以來一切治以本部法令金盖盛於此

金史太祖収國二年詔曰國書詔令宜選善屬文者為之其令所在訪求博學雄才之士敦遣赴闕五年詔曰若克中京所得禮樂儀仗圗書文籍竝先次津發赴闕

金史天輔三年頒女真字

金史太宗天㑹三年召頁嚕(滿洲語嚴穴也舊作葉魯今改正)赴京師教授女真字

金史熙宗天眷元年頒女真小字皇統五年初用御製小字

金史完顔希尹本名古紳滿州語三十数也(舊作谷神今改正)太祖命撰本國字備制度希尹乃依倣漢人楷字因契丹字制度合本國語製女真字天輔三年八月書成太祖大悦命頒行之其後熙宗亦製女真字與希尹所製字俱行用希尹所撰謂之女真大字希宗所撰謂之小字

金史世宗大定十三年三月乙夘上謂宰臣曰朕少時見女真風俗迄今不忘今之燕飲音樂皆習漢風盖以備禮也非朕心所好東宫不知女真風俗第以朕故猶尚存之恐異時一變此風欲一至㑹寜使子孫得見舊俗四月乙亥上御睿思殿命歌者歌女真詞顧謂皇太子及諸王曰朕思先朝所行之事未嘗暫忘故時聽此詞亦欲令汝輩知之汝輩自㓜惟習漢人風俗不知女真純實之風至於文字語言或不通曉是忘本也汝輩當體朕意至於子孫亦當遵朕教也五月戊戌禁女真人母得譯為漢姓十六年正月上與宰執論古今興廢事曰女真舊風最為純直雖不知書然其祭天地敬親戚尊耆老接賔客信朋友禮意欵曲皆出自然其善與古書所載無異汝輩當習學之舊風不可忘也二十三年八月以女真字孝經千部分賜䕶衛親軍九月譯經所進所譯易書論語孟子老子揚子文中子及新唐書上謂宰臣曰朕所以令譯五經者正欲女真人知仁義道徳所在耳令頒行之二十五年四月上謂羣臣曰上京風物朕自樂之每奏還都輒用感愴祖宗舊邦不忍捨去又謂宗室戚屬曰太平嵗乆汝等皆奢縱往往貧乏朕甚憐之當務儉約無忘先祖艱難二十六年三月以親軍完顔齊諾(䝉古語狼也舊作乞奴今改正)言制明安穆昆皆先讀女真字經史然後承襲因曰但令稍通古今則不肯為非爾一親軍麄人乃能言此審其有益何憚而不從二十八年萬春節上以本國音自度曲言臨御乆思國家基緒之重萬世無窮之託四月命建女真大學金史樂志世宗大定二十五年四月幸上京宴宗室於皇武殿飲酒樂上諭之曰今日甚欲成醉此樂不易得也昔漢髙祖過故鄉與父老歡飲撃筑而歌令諸見和之彼起布衣尚且如此况我祖宗世有此土今天下一統朕廵幸至此何不樂飲於是宗室婦女起舞進酒畢羣臣故老起舞上曰吾來故鄉數月矣今廻期已近未嘗有一人歌本曲者汝曹來前吾為汝歌上歌曲道祖宗創業艱難及所以繼述之意至慨想祖宗音容如睹之語悲感不復能成聲羣臣宗戚捧觴上夀於是諸老人更歌本曲如私家相㑹暢然歡洽上復續調歌曲留坐一更極歡而罷其辭曰猗歟我祖聖矣武元誕膺明命功光於天拯溺救焚深根固蔕克開我後傳福萬世無何海陵淫昏多罪反易天道茶毒海内自昔肇基至於繼體積累之業淪胥且墜望戴所歸不謀同意宗廟至重人心難拒勉副樂推肆予嗣緒二十四年兢業萬幾億兆庶姓懐保安綏國家閒腵廓然無事乃眷上都興帝之第屬兹來㳺惻然予思風物減耗殆非昔時于鄉于里皆非初始雖非初始朕自樂此雖非昔時朕無異視瞻戀慨想祖宗舊宇屬屬音容宛然如覩童嬉孺慕厯厯其處壯歳經行恍然如故舊年從㳺依稀如昨歡誠契濶日暮之若吁嗟濶别分云胡不樂

金史章宗明昌二年四月諭有司自今女真字直譯為漢字國史院專冩契丹字者罷之五年正月以頁嚕古紳始製女真字詔加封贈依倉頡立廟盩厔例祠于上京嵗時致祭

金史選舉志大定十一年剏設女真進士科初但試䇿後増試論用女真文字以為程文就其所長以収其用又行國字使通習而不廢

金史選舉志女真學自大定四年以女真大小字譯尙書頌行之後擇明安穆昆内良家子弟為學生諸路至三千人取其尤俊秀者百人至京師以編修官温特赫(舊作温廸罕今從八旗姓譜改正)吉逹(滿洲語槍也舊作締逹今改正)教之十三年以䇿論取士始設女真國子學諸路設女真府學以新進士為教授

金史選舉志䇿論進士女真人之科也始大定四年世宗命頒行女真大小字所譯經書每穆昆選二人習之尋欲興女真字學校明安穆昆内多擇良家子為生諸路至三千人九年選異等者得百人薦於京師廩給之命教以古書作詩䇿後復試得圖克坦鎰以下三十餘人十一年始議行䇿選之制至十三年始定每塲䇿一道以五百字以上咸免鄉試府試止赴㑹試御試且詔京師設女真國子學諸路設女真府學擬以新進士充教授以教士民子弟之願學者耶律履墓誌銘履素善契丹大小字嘗謂四方之人語雖不同意則無異至於有遼爰及聖代皆有本國文字互相傳譯縱横貫通盖以辭逹理得為盡善其要在譯者之工拙耳世宗即位之四年置唐書所先以漢文譯契丹小字既又譯為女真字選能者主之履在選中書成大蒙奨賞後改置經書所遂以女真字徑譯漢文選士之秀者就學

神麓記女真始祖劈木為尅如文契約法令嚴峻果㫁不私由是逺近皆服號為神明至獻祖教人燒炭煉鐡刳木為器制造舟車種植五榖建造屋宇有上古之風由是隣近每有不平皆詣訴請遂號貝勒

北盟録女真刻木為契謂之刻字賦歛調度皆刻箭為號事急者三刻之旗幟之外各有字記大小牌子繫馬上為號樂有腰鼓管笛琵琶方響笙筝箜篌大鼓拍板

書史㑹要自太祖起兵常在行陣間初無文字國勢日强與隣國交好始用契丹字太祖命完顔希尹撰本國字希尹乃因契丹字合本國語製女真字太祖大悦命頒行之其後熙宗亦製女真字與希尹所製字俱行希尹所撰謂之女真大字熙宗所撰謂之女真小字

石墨鐫華金都統經畧郎君行記郎君稱皇弟無姓名天㑹十三年記當為太宗之弟按金史世祖子十一人自康宗太宗而外尚八人

未知誰是碑一字不能辨葢女真字如是王元羙所録明王慎徳四夷咸賔八字正與此同法字刻唐乾陵無字碑上凡一百五字後有譯書漢字具録左方大金皇弟都統經畧郎君嚮以疆埸無事獵於梁山之陽至唐乾陵殿廡頹然一無所覩爰命有司鳩工修餙今復謁陵下繪像一新囘廊四起不勝欣懌與醴陽太守酣飲而歸時天㑹十二年嵗次甲寅仲冬十有四日尚書職方郎中黄應期宥州刺史王圭從行奉命題(案金世祖之子自康宗太祖太宗而外金史有傳者六人無傳者二人皆未嘗經畧陝西惟天㑹五年既定陝西五路使薩里干列屯衝要遂班師九年以陝西地賜劉豫而薩里千仍㽞鎮考本傳薩里干為安帝六代孫又為世祖養子其在陝西最乆金時宗室皆稱郎君此或為薩里干也碑在陝西而字體無從辨識恐不免傳刻之訛石墨鐫華所刻傳冩尤恐失真今止載譯文以謹闕疑)

謹案肅慎之世彷彿結繩夫餘禮教漸興㑹同爼豆之儀同於三代百濟新羅文彩蔚焉與隋唐使命往來兼擅詞章之羙洎渤海興而文物聲名臻於至盛經契丹兵燹名都大族轉徙他州而淳樸之風遂鍾於完顔部人無外慕道不拾遺依然肅慎之舊矣至字書則百濟新羅渤海沿用漢字金初尚用契丹字至金太祖始製女真字頒行天下熙宗又製女真小字用以譯經史試科舉至䝉古字行而女真字遂中輟明秘閣書目尚載有女真字母一書今已失傳趙崡石墨鐫華所録其石刻雖在陝西第果否當時所刻或後人依倣摹勒皆未可定我

太祖髙皇帝創置國書精詳簡括雖語言與舊俗不殊而文字實不相沿襲云

 

 

 

 

欽定滿洲源流考卷十七

欽定四庫全書

欽定滿洲源流考卷十八

國俗(三)

祭祀

御製清寧宫

館豳蹟輝古宅洛業思前苞茂如松竹清寧象地天雙騫排鳳扇上簟耀龍筵乃寝占佳夢

明禋重吉蠲(國朝禮重祭神必于正寝兹旋故宫執豕薦█一遵舊制勿敢廢也)休和晴旭麗淡蕩恵風旋惕若承

堂構丕基永萬年

謹按

欽定滿洲祭祀典禮我

朝自發祥肇始即恭設

堂子立杆以祀

天又於

寝宫正殿設位以祀

神其後

定鼎中原建立

壇

廟禮文大備而舊俗未甞或改每嵗春秋有立杆大祭之禮有

宫内報祭之禮又有月祭之禮有每日朝祭夕祭之禮有四季獻神之禮凡省牲受祚酒醴供獻祝辭儀注之屬詳見滿洲祭祀典禮一書今考自漢以後史傳所載祭天祀神有與

本朝舊俗相近足資考證者分注按語臚次于後而以雜禮附之用昭我

國家萬年法守云

祭天

後漢書夫餘國以臘月祭天大㑹連日飲食歌舞名曰迎鼓有軍事亦祭天(按滿洲有每月祭天及春秋大祭之禮又出師凱旋有列纛祭天之禮與此相合)

三國志夫餘以殷正月祭天國中大㑹連日飲食歌舞有軍事亦祭天殺牛觀蹄以占吉凶蹄合者為吉

晉書夫餘國有軍事殺牛祭天以蹄占吉凶通考夫餘以臘月祭天名曰迎鼓是時㫁刑辟觧囚徒

後漢書三韓諸國邑各以一人主祭天地號為天君又立蘓塗建大木以懸鈴鼓事鬼神(按滿洲祭祀典禮家各設立司祀與此所云以一人主祭者相合建大木之儀又與滿洲立杆祭祀之儀相合滿洲語稱神杆為索摩與蘓塗音亦相近又滿洲祭祀有神鈴及腰鈴手鼓等與此所云鈴鼓亦合但並不懸于神杆惟夕祭儀有大小鈴七枚繫于樺木桿稍懸于架梁之西與史所載有不同耳)

三國志三韓諸國邑各立一人主祭天神名之天君又諸國各有别邑名之為蘓塗立大木懸鈴鼓事鬼神其立蘓塗之義有似浮屠(按此觧非是盖因塗屠二字音偶同而强觧之滿洲語稱神杆為索摩具載前注)

晉書三韓國邑各立一人主祭天又置别邑名蘓塗

後漢書濊常用十月祭天晝夜歌舞飲酒名之為舞天(按濊地與朝鮮相近見疆域門)

後周書百濟國以四仲之月祭天

北史新羅每月旦拜日月神主

隋書百濟王以四仲之月祭天新羅每當正月旦拜日月神

金史太祖收國元年五月甲戌拜天射栁故事五月五日七月十五日九月九日拜天射栁嵗以為常

金史世宗大定三年以重九拜天于北郊大定十四年詔明安穆昆之民今後不許殺牲祈祭若遇莭辰及祭天日許得飲㑹章宗明昌四年次奉先縣辛未拜天于縣西五年六月出獵拜天承安五年勅来日重五拜天服公裳者拜禮仍舊諸便服者並用女真拜泰和三年重五拜天射栁上三發三中宣宗貞祐元年閏九月拜日于仁政殿自是每月吉為常

金史金因遼舊俗以重五中元重九日行拜天之禮重五于鞠場中元于内殿重九于都城外其制刳木為盤如舟状赤為質畫雲鶴文為架髙五六尺置盤其上薦食物其中聚宗族拜之若至尊則于常武殿築臺為拜天所重五日質明陳設畢百官班俟于毬場樂亭南皇帝靴袍乗輦宣徽使前自毬場南門入至拜天臺降輦至褥位皇太子以下百官皆詣褥位宣徽賛拜皇帝再拜上香又再拜排食抛盞畢又再拜飲福酒跪飲畢又再拜百官陪拜引皇太子以下先出皆如前引皇帝回輦至幄次更衣行射栁擊毬之戲亦遼俗也金因尚之凡重五日拜天禮畢插栁毬場為兩行當射者以尊卑序各以帕識其枝去地約數寸削其皮而白之先以一人馳馬前後馳馬以無羽横鏃箭射之既㫁栁又以手接而馳去者為上㫁而不䏻接去者次之或㫁其青䖏及中而不䏻㫁與不䏻中者為負每射必伐鼓以助其氣已而撃毬各乗所常習馬持鞠杖杖長數尺其端如偃月分其衆為兩隊共争撃一毬先于毬場南立雙桓置板下開一孔為門而加網為嚢䏻奪得鞠撃入網囊者為█或曰兩端對立二門互相排撃各以出門為█毬状小如拳以輕韌木柺其中而朱之皆所以習驍捷也既畢賜宴嵗以為常

大金國志莭序則元日拜日相慶重五射栁(北盟錄作砟栁)祭天

祀神

後漢書馬韓常以五月田竟祭鬼神晝夜㑹聚歌舞舞輒數十人相随踏地為莭十月農功畢亦如之

三國志三韓常以五月祭鬼神歌舞飲食日夜無休其舞數十人俱起相隨踏地低昻手足相應莭奏有似鐸舞(按滿洲祭神之禮有朝祭夕祭奏三絃琵琶鳴相板司俎人等附掌以和夕祭則司祝束腰鈴執手鼔前後盤旋鏘地凡朝夕祭皆有歌祝之辭又國朝舊俗喜起舞宴樂每用之謂之瑪克紳魏志所記未必盡同其禮意則相似也)

晉書三韓俗重鬼神常以五月耕種畢羣聚歌舞以祭神十月農事畢亦如之(按滿洲舊俗田苗長時有祭田苗神之禮至秋収後又有場院之祭然其禮視朝夕祭神為簡史所稱耕畢云云盖記每嵗祀神之時非必止為田事而祭也)

通考弁辰與辰韓風俗相似祠祭鬼神有異施竈皆在戸西(按滿洲祭祀各姓㣲有不同夕祭所奉之神亦間随土俗山川而異至各盡敬以溯本源則一也竈為祭祀烹餁所用必在祀神室之中間屋内而開户近東故以為在户西耳)

後周書百濟以四仲月祭五帝之神又每嵗四祠其始祖仇台之廟

隋書百濟王以四仲之月祭五帝之神立始祖仇台之廟于國城嵗四祀之

舊唐書百濟王夫餘豐到熊津城與新羅王金法敏行白馬而盟先祀神祇及山谷之神而後歃血

新唐書新羅王祠山神唐㑹要新羅好祭山神重元日每以其日拜鬼神

雜禮

通考百濟婚娶之禮同中國拜謁之禮以兩手據地為敬

通考新羅每正月旦相賀上設宴㑹班賚羣官

通考新雜羅見人必跪以手據地為恭

通考新羅族第一骨第二骨以自别王族為第一骨妻亦其族不娶第二骨(按此承新唐書之誤據史新羅王姓金自以金姓為一骨而凡唐時冊命國妃太妃皆朴姓申姓之属或于冊府元龜及唐書厯厯可考無一金姓者則所云妻亦其族不娶第二骨云云盖傳聞誤㒺之辭今蒙古以黒白骨分貴賤有察罕雅蘇台哈喇雅蘇台之稱新羅以骨為重亦即具意耳)

金史承安五年定本國婚娉之制泰和五年制定本朝婚禮又詔拜禮不依本朝者罰

金史金之拜制先袖手微俯身稍復却跪左膝左右摇肘若舞蹈状凡跪摇袖下拂膝上則至左右肩者凡四如此者四跪復以手按右膝畢跪左膝而成禮國言摇手兩拜謂之蘇蘇勒(蒙古語恭敬也舊作徹速今改正) 承安五年五月上諭有司曰女真漢人拜數可以相従者酌中議之禮官奏曰周官九拜一曰稽首拜中至重臣拜君之禮也乞自今凡公服則用漢拜若便服則各用本俗之拜主事陳松曰本朝拜禮其来久矣仍便服之拜也可令公服則朝拜便服則従本朝拜平章政事張萬公謂拜禮各便所習不湏改也司空完顔襄曰今諸人袵髪皆従本朝之制宜従

本朝拜禮松言是也上乃命公裳則朝拜諸色人便服皆用本朝拜

金史完顔衷深悉本朝婚禮皇族婚嫁每令衷相之

大金國志金人舊俗多指腹為婚既長大雖貴賤殊隔亦不可渝壻納幣皆先期拜門戚屬偕行以酒饌往少者十餘車多至十倍飲客佳酒則以金銀旊貯其次以瓦旊列于前以百數賓退則分餉馬先以烏金銀杯酌飲貧者以木酒三行進大軟脂小軟脂如寒具次進蜜糕人各一盤曰茶食宴罷富者瀹建茗留客啜之婦家無大小坐于坑上壻黨羅拜其下謂之男下女禮畢牽馬百匹少者十匹陳于前婦翁選子姓之别馬者視之好則留不好則退留者不過什二三女家亦視其數而厚薄之一馬則報衣一襲壻皆親迎既成婚留于婦家三年然後以婦歸婦氏以奴婢數十户牛馬數十羣每羣九牝一牡以資遣之

北盟錄女真飲宴賓客盡㩦親友而来相近之家不召皆至客坐主人立而侍之至食罷衆客方請主人就坐酒行無筭其禮則拱手退身為喏跪右膝蹲左膝著地拱手摇肘動止于三為拜元日則拜日相慶㩦妻歸寧謂之拜門執子壻之禮

馬擴茆齋自叙擴道金主至混同江之北地不生榖麥所種止稗子金主聚諸将共食則于坑上用矮檯子或木盤相接人置稗子飯一椀加匕其上列以薺韭長皆塩漬者别以木楪盛猪羊雞鹿兔狼麂麞狐狸牛馬鵝雁魚鴨等肉或燔或或生臠以芥蒜汁清沃陸續供列各取佩刀臠切薦飯食罷方以薄酒傳杯而飲謂之御宴者亦如此既還乃令諸郎君家各具酒殽請南使赴飯十餘日始造國書適經元日隔夕令人具車仗召南使赴宴凌晨出館赴帳前金主于坑上設金装交椅而坐羣臣以名馬弓矢劍槊為獻且曰臣下有邪諂奸佞不忠不孝者願皇帝代上天以此劍此弓誅之各跪上夀杯國主酬酌之次令南使上夀杯于國主飲畢國主酌二杯酬南使且云我國自上世相傳止有如此風俗不㑹奢飾更不别修宫殿勞費百姓也當時已破遼上京取到樂工列于屋外奏曲薦觴金主不以為意殊如不聞

北盟錄近咸州一里有墓室數間供帳畧偹州守出迎就坐有腰鼓籚管琵琶方響笙筝箜篌大鼔拍板舞者六七十人但如常服出手袖外周旋曲折酒五行歸館次日中使賜宴赴州宅就坐樂作酒九行猪鹿兔雁饅頭炊餅白熟之類鋪滿几案最重油煮麫食以宻塗拌名曰茶食非厚意不設以極肥猪肉或脂濶切大皆一小盤子虗装架起間揷青葱三五莖名曰肉盤子非大宴不設人各㩦以歸舍

北盟錄南使朝見儀至日館伴使副同行就龍臺下馬行入宿圍西設毡帳各歸帳歇定客省使副使相見就坐酒三行少頃聞鞞鼓聲樂作閣門使引入即捧國書自山棚東入陳禮物于庭下傳進如儀賛通拜舞抃蹈訖使副上殿女真官員數百人班于西廂以次拜訖近貴者各百餘人上殿以次就座餘並退兩廂結架小葦屋幙以青幕以坐三莭人殿内以女真兵數十人分兩旁立各執長柄小骨朶為儀衛國主所坐若今之講堂施重茵前施朱漆銀装鍍金几案果楪以玉酒器以金食器以玳瑁題筯以象牙遇食時數人抬舁十數鼎鑊以前雜手旋切割餖飣以進名曰御厨宴所食物精細而味和情意至兩界中間彼此使副回馬對立馬上一杯换所執鞭以為異日之記背馬冋頭少頃進數歩為踟蹰不忍别之状如是者三乃行

謹按我

朝典禮莫重于祭祀其誠敬之心忠質之尚與雅頌所陳執豕酌匏執爨為爼之意無以異也核諸史傳所載其儀文尚可推至于燕饗之間肉必自割猶見古初淳質之風北盟錄所稱肉盤子御厨宴之制當因宋使南人不䏻自割故令人代之遂以為大宴盛禮耳伏讀

太宗文皇帝聖諭寛衣大袖待人割肉而後食與尚左手之人無異煌煌

祖訓垂示方来所以敦本善俗者至矣

官制

漢

後漢書夫餘國以六畜名官有馬加牛加狗加其邑落皆主屬諸加(按加字當為家字之誤猶今蒙古謂典牛之官曰和尼齊典馬者曰摩哩齊典駝者曰特黙齊皆因所牧之物以名其職正如周禮羊人犬人及漢狗監之掌范蔚宗不觧方言好竒逞妄殊為踳謬詳見御製夫餘國傳訂訛恭載部族門)

後漢書把婁國邑落各有大人

後漢書辰韓諸别邑各有帥大者名臣智次有險(通典作儉)側次有樊祇次有殺奚次有邑借皆其官名(按此所載官名本屬傳聞之誤陳夀三國志因之與此又多顛倒同異皆輾轉傳訛不足信也)

後漢書東沃沮邑落有長帥濊其官有侯邑君三老

三國

三國志夫餘國有君王皆以六畜名官有馬加牛加猪加狗加犬使者(按陳夀魏志承范蔚宗之誤) 邑落有豪民民下戸皆為奴僕諸加别主四出道大者主數千家小者數百家有敵諸加自戰下戸担粮飲食之

三國志馬韓各有長帥大者自名為臣智其次有邑借臣智或加優呼臣雲遣支報安邪踧支濆臣離兒不例拘邪秦支亷之號其官有魏率善邑君歸義侯中郎将都尉柏長侯

三國志弁辰國邑各有長帥大者名臣智其次有險側次有樊濊次有殺奚次有借邑

三國志東沃沮邑落各有長帥皆自稱三老故縣國之制也

晉

晉書馬韓小國五十六大者萬戸小者數千家各有帥辰韓十二之國各有帥

南北朝

魏書勿吉國邑落各自有長不相縂一

北史勿吉國邑落各有長帥曰大莫弗瞞咄

周書百濟官有十六品左平(舊唐書作佐平)五人一品達率(按隋書作大率通考作佐率) 三十人二品恩率三品徳率四品扞率五品柰率(按百濟官名多用漢語惟柰率義無所取以滿洲語考之或為納伊二字之音猶言地方也)六品將徳七品施徳八品固徳九品李(北史作季)徳十品對徳十一品文督十二品武督十三品佐軍十四品振武十五品克虞十六品自恩率以下官無常員各有部司分掌衆務内官有前内部穀部肉部内掠部外掠部(按穀部等名皆用漢語此内掠外掠字義無取當有訛謬)馬部刀部功徳部藥部木部法部後官(北史作宫)部外官有司軍部司徒部司空部司宼部㸃口部客部外舍部紬部日官(北史作宫) 部都市部都下有萬家分為五部曰上部前部中部下部後部各統兵五百人國城外更有五方中方曰古沙城東方曰得安城南方曰久知下城西方曰刀先城北方曰熊津城五方各有方領一人以達率為之郡將三人以徳率為之方統兵一千二百人以下七百人以上城之内外民庶及餘小城咸分隶焉

宋書百濟官有左賢王右賢王冠將軍將軍征虜將軍輔國將軍龍驤將軍寧朔將軍建武將軍西河太守臺使

齊書百濟官名有面中王都漢王阿錯王邁盧王邁羅王辟中王八中侯弗斯侯弗中侯面中侯(按百濟盡有三韓之地所封王侯之號如面中邁盧當即三韓属國彌凍莫盧之属其與滿洲語相近者如云都漢當即為多罕橋也辟中當為博勒卓約㑹也弗斯當為富森滋生也弗中當為法珠樹杈也其音尚有可推者耳)寧朔將軍冠軍將軍都將軍建威將軍龍驤將軍廣武將軍宣威將軍征虜將軍安國將軍武威將軍廣威將軍建武將軍振武將軍揚武將軍廣陽太守朝鮮太守帶方太守廣陵太守清河太守樂浪太守城陽太守又有長史司馬叅軍

北史百濟官有十六品長吏三年一交代都下分五部部有五巷士庶居焉五方各有方領一人方佐貳之方有十郡郡有將三人

通考百濟官有十六品曰左率曰恩率曰徳率曰柰率曰扞率將徳施徳固徳季徳對徳文督武督佐軍振武克虞統兵以達率徳率扞率等為之人庶及餘小城皆分隶焉

梁書新羅國有六喙█五十二邑勒(詳後語言條内)其官名有子賁旱支齊旱支謁旱支壹告支竒貝旱支(按滿洲語哈濟親近也新羅官名不止于此而此數官皆有旱支二字之稱與哈濟音實相近或皆属近臣之稱耳)

北史新羅其官有十七等一曰伊罰干貴如相國次伊尺干次迎干次破彌干次大阿尺干次阿尺干次乙吉干次沙咄干次及伏干次大柰摩干次柰摩干次柰摩次大舍次小舍次吉士次大烏次小烏次造外有郡縣有大事則聚官詳議定之(按此所稱官號凡十七等當為階品之名其十一等之在前者末皆有干字或即哈蕃二字之音而詰皆轉輾相傳致有訛誤耳)

唐

舊唐書百濟國所置内官曰内臣(唐會要又作内官)佐平掌宣納事内顯佐平掌庫蔵事内法佐平掌禮儀事衛士佐平掌宿衛兵事朝廷佐平掌刑獄事兵官佐平掌在外兵馬事又外置六方方管十郡(按後周書及北史官皆云左平五人據此當為六人)

新唐書百濟官有内臣佐平者宣納號令内頭佐平主帑聚内法佐平主禮衛士佐平典衛兵朝廷佐平主獄兵官佐平掌外兵

舊唐書新羅文武官凡十七等

新唐書新羅官有宰相侍中司農卿大府令凡十七等州有都督郡有太守縣有小守

唐會要新羅國官有上相大宰相通考新羅官以親族為上官有宰相侍中有司農卿太府令凡十七等第二骨(見前)得為之事必與衆議一人異則罷宰相家不絶祿奴僕三千人九州州有都督統部十或二十郡有太守縣有小守

新唐書渤海官有宣詔省左相左平章事侍中左常侍諫議居之中臺省右相右平章事内史詔誥舍人居之政堂省大内相一人居左右相上左右司政各二居左右平章事之下以比僕射左右允比二丞左六司忠仁義部各一卿居司政下支司爵倉膳部有郎中員外右六司智禮儀部支司戎計水部卿郎準左以比六官中正臺大中正一比御史大夫居司政下少正一又有殿中寺宗屬寺有大令文籍院有監令監皆有少太常司賓大農寺寺有卿司蔵司膳寺寺有令丞胄子監有監長巷伯局有常侍等官其武員有左右猛賁熊衛羆衛南左右衛北左右衛各大将軍一将軍一以品為秩

通考渤海官有宣詔省中臺省政堂省有左右相左右平章侍中常侍諫議又左六司忠仁義部右六司智禮信部各有郎中員外有十五府分領二十六州又有獨奏州三(並詳前疆域門按自宋以後以府頒州之制實始于此獨奏州不隶于府當如今之直隶州也)

五代

册府元龜後唐時新羅國官名有倉部侍郎錄事参軍朝議大夫中散大夫兵部侍郎郎中判官倉部員外郎執事侍郎司賔大卿

五代㑹要後唐内光清秦時渤海使人其官有政堂省守和部少卿南海省都督政堂省工部卿

金

金史収國元年以弟烏竒邁為安班貝勒(滿洲語安班大也貝勒管理衆人之稱舊作諳版勃極烈今改正舊觧云官之尊貴者意相合)國相薩哈(滿洲語小國也舊作撒叚今改正)為古倫貝勒(滿洲語古倫國也舊作國倫今改正觧云尊禮優崇得自由者)蘇布嚇(滿洲語酒醒也舊作辭不失今改正)為爱滿貝勒(滿洲語爱滿部落也舊作阿買今改正舊觧云治落邑者意相近)弟舍音為古倫貝勒八月以古倫貝勒薩哈為古倫烏嚇哩貝勒(滿洲語烏嚇哩總統也舊作忽魯今改正舊觧云統領官之稱意桐合離)阿里哈(滿洲語承當也舊作阿雜合今改正)為古倫英實貝勒(滿洲語英實筵席也舊作乙室今改正舊觧云迎迓之官或當時為諸國朝聘使臣而設以主燕饗之禮者)二年五月徳特貝勒(䝉古語徳特副佐也舊作迭今改正觧云倅貳之職義相合)額國暉(滿洲語强壮也舊作阿徒罕今改正)破遼兵于照蘇(滿洲語錢也舊作照撤今改正)城古倫烏貝勒(滿洲語温化也舊作吴又訛昃今改正舊觧隂陽之官義未當)舍音取泰州五年六月以温貝勒舍音為烏嚇哩貝勒富嘉努為温貝勒宗翰為伊拉齊貝勒(滿洲語伊拉齊第三也舊作伊賚今改正觧云位第三曰伊拉齊義相合)天㑹二年以們圗琿(滿洲語愚也舊作漫都訶今改正)為阿斯罕貝勒(滿洲語阿斯罕副也舊作阿捨今改正)参議國政天㑹十年以太祖孫亶為安班貝勒皇子宗磐為古倫烏嚇哩貝勒宗幹為古倫左貝勒伊拉齊貝勒宗翰為古倫右貝勒天㑹十年左國元帥宗翰等入朝議曰安班貝勒虚位已久今不早定恐授非其人哈喇先帝嫡孫當立太宗従之

金史安班貝勒者太宗甞居是位及登大位以命弟杲杲卒定議照宗為儲嗣故以是命焉

金史金自景祖始建官屬統諸部以専征伐其官長皆稱貝勒故太祖以達貝勒(滿洲語逹為首之稱舊作都今改正觧云統治之官猶冢宰也)嗣位太宗以安班貝勒居守安班尊大之稱也其次曰古倫烏嚇哩貝勒古倫言貴(按滿洲語稱國為古倫凡爵號之稱古倫者在和碩之上此觧雖尗的而意則近是)烏嚇哩猶縂帥也又有古倫貝勒或左右置所謂國相也其次諸貝勒之上則有古倫英實烏嚇哩伊拉齊爱滿阿斯罕温徳特之號以為陞拜宗室功臣之禮焉其部長曰貝勒統數部者曰烏嚇哩至熈宗定官制皆廢其後惟鎮撫遼民之官曰圗埒(滿洲語外也舊作禿里今改正觧云掌部落詞訟察非違者)烏爾古(蒙古語滋長也舊作烏魯古今改正觧云牧圍之官盖取牧養蕃息之義)之下有索約勒(䝉古語化也舊作掃稳今改正)圗伊達(滿洲語纛長也舊作脫朶今改正)詳衮(舊觧云邉城之官也)之下有黙齊格(滿洲語傳事人也舊作麽忽今改正)實訥昆(蒙古語實訥新也昆人也舊作習尼昆今改正) 此則具于官制而不廢皆踵遼官之名也

金史金初諸部之民壮者皆兵部長曰貝勒行兵則稱曰明安(滿洲語干也舊作猛安今改正)穆昆(滿洲語族長也舊作謀克今改正)従其多寡以為號明安者千夫長穆昆者百夫長也穆昆之副曰富埒琿(滿洲語恵也舊作蒲里衍今改正)士卒之副従曰伊勒希(滿洲語副也舊作阿里喜今改正)部卒之數初無定制太祖即位之二年始命以三百户為穆昆十穆昆為明安而諸部来䧏率以明安穆昆之名以授其首領而部伍其人東京既平山西繼定甞用遼人額里頁(蒙古語花色也舊作訛里野今改正)以北部百三十户為一穆昆漢人王六兒以諸州漢人六十五户為一穆昆王伯龍及髙従祐等並領所部為一明安天會二年宗望恐風俗糅雜民情弗便乃罷是制諸部降人但従漢官之號皇統五年又罷遼東漢人渤海明安穆昆承襲之制移兵柄于國人乃分明安穆昆為上中下三等宗室為上餘次之至海陵天徳三年省併諸路莭鎮及明安穆昆削上中下之名但稱諸明安穆昆循舊制間年一徴發以補老疾之數貞元遷都遂徙上京太祖遼王秦王之明安併為哈濟(滿洲語親近也舊作合北今改正)明安及右諫議沃里布(滿洲語存留也舊作烏里補今改正)等明安處之中都沃陵(滿洲語小█也舊作斡論今改正)等八明安䖏之山東阿嚕(䝉古語山隂也舊作阿魯今改正)之族䖏之北京諳達(滿洲語友也舊作安達今改正)族屬䖏之河間世宗大定初契丹幹罕(滿洲語袖口也舊作窩幹今改正)既平乃散契丹隶諸明安穆昆三年詔河北山東所簽軍許以驅丁充伊勒希十五年再定明安穆昆户每穆昆户不過三百七穆昆至十穆昆置一明安二十年以祖宗以来所建立明安穆昆其間有户口繁簡地里逺近不同遂更令以詔天下二十一年詔遷河北東兩明安上曰朕始令移此欲與女真户相錯安置乆則自相姻親不生異意此長久之利也今者伊瑪(䝉古語山羊也舊作移馬今改正)河明安相錯以居甚符朕意而約羅(蒙古語皂雕也舊作遥落今改正)河明安不如此可再遣使按其地以雜居之二十二年遷山東東路八穆昆䖏之河間其棄地以山東東路特嚇(滿洲語存水也舊作忒里今改正)河明安下扎哈(䝉古語疆界也舊作巴合今改正)穆昆伊爾們(今吉林河名舊作移里閔今改正)鄂爾歡(滿洲諳乾之滋乾也舊作幹魯渾今改正)明安下錫布(滿洲語填塞也舊作翕浦今改正)穆昆佛門(滿洲語唇也舊作付母温今改正)山穆昆九村人户徙于舊地上嘗以率兵呼爾哈(並見前)人驍勇可用海陵嘗欲徙之而未能二十四年以上京刷和倫(滿洲語刷大林也和倫威也舊作率胡剌温今改正)之地廣而腴遂出府庫錢以濟行資遷率賔一明安呼爾哈二明安二十四穆昆以實之盖欲上京兵多可為緩急之偹也當是時多易置河北山東所屯之舊括地而為之業頒牛而使之耕畜甲兵而為之備乃大重其權授諸王以明安之號新置者特賜之名制其奢靡禁其飲酒習其騎射儲其粮糒其偹全嚴也是時宗室戸百七十明安二百二穆昆千八百七十八金史天輔五年置奚魯都統司以約尼(滿洲語全也舊作█輦今改正) 九營為九明安焉又以渤海軍為八明安凡明安之上置軍帥軍帥之上置萬户萬户之上置都統然亦時稱軍帥為明安而明安則稱親管明安禁軍之制本于哈濟穆昆哈濟者者親軍也以近親所領故以名焉貞元遷都更以太祖及遼王宗幹秦王宗翰軍為哈濟明安金史金置都元帥必以安班貝勒為之恒居守而不出天徳七年罷萬户之官詔曰太祖開創因時制宜材堪統衆授之萬户其次千户及穆昆當時許以世襲乃權宜之制可罷是官若舊無千户之職者續思增置

金史元光中招義軍以三十人為穆昆五穆昆為千户四千户為萬户四萬户為一副統兩副統為一都統此復國初之名也

金史河南陝西山東馬軍明安月給錢八貫米五石二斗絹八匹六馬芻粟穆昆錢六貫米二石八斗絹六匹五馬芻粟佛寧(滿洲語羣也舊作蒲輦今改正) 錢四貫米石七斗絹五疋四馬芻粟正軍錢二貫米斗五升絹四疋棉十五兩二馬芻粟伊勒希錢一貫米五石七斗絹三匹棉十兩步軍明安馬二匹穆昆馬一匹每明安當差馬七十二匹(按金史所載奚軍穆昆伊寕等及北邉臨潢等䖏永屯駐軍明安穆昆上畨漢軍穆昆上京永屯駐軍明安穆昆至伊勒希等每月給各不同大概亦相仿云)

金史凡河南陕西山東故老千户穆昆佛寧正軍伊勒希賞給之制千戸十年以上賞銀五十兩絹三匹穆昆十年以上銀四十兩絹二十五匹佛寧十年以上銀三十兩絹二十匹馬歩正軍伊勒希等勾當不拘年分放老正軍銀十五兩絹十疋伊勒希等銀八兩絹五疋北邉萬户千户穆昆等厯過軍功及年老放罷賞給之例正千户管押萬户勾當過一十五年遷兩官與従五品不及十五年遷一官與正六品十年以下遷一官賞銀絹六十兩疋正穆昆管押萬户勾當十五年遷两官與正六品不及十五年年老放罷遷一官與正七品若十年以下遷一官賞銀絹五十兩匹正千户管押千户勾當過二十年遷一官與正六品不及二十年年老放罷遷一官與正七品若十年以下遷一官賞銀絹四十兩正穆昆管押千户以下依河南陕西體例金史諸明安従四品穆昆隶焉掌修理軍務訓練武藝勸課農桒司吏四人譯人一人差役人數並同舊例諸穆昆従五品掌撫緝軍戸訓練武藝惟不管掌平倉餘同縣令女真司吏一人譯人一人

金史東北路部族乣軍曰達喇(滿洲語收也舊作迭喇今改正)部永安三年改為特哩衮扎薩克(䝉古語特哩衮為首也扎薩克政治也舊作土魯渾尼石今改正)節度使曰唐古部承安三年改為博勒和扎薩克(博勒和滿洲語潔净也舊作部魯火扎薩克觧見上舊作扎石合今改正)莭度使二部五乣戸五千五百八十五其他若珠魯(滿洲語雙也舊作助魯今改正)部族烏爾古(觧見前)部族實壘(蒙古語土也舊作石壘今改正)部族蒙古部族竒嚕(滿洲語小旂也舊作計魯今改正)部族布古貝(蒙古語布古鹿也貝有也舊作索特本今改正)部族數皆稱是西北西南二路之乣軍十曰蘇穆坦(蒙古語有箭之謂舊作蘇謨典今改正)乣曰伊埒圗(滿洲語明顯也舊作耶剌都今改正)乣曰古勒敦(滿洲語城門洞也舊作骨典今改正)乣曰唐古乣曰哈瑪爾(蒙古語行圍前引人也舊作霞馬今改正)乣曰穆騰(滿洲語才䏻也舊作本典今改正)乣曰蒙古乣曰茂(滿洲語桐木也舊作咩今改正)乣曰呼敦(滿洲語速也舊作胡部今改正)乣凡九其諸路曰海蘭曰夫餘曰博索曰率賔曰呼爾哈曰伊喇(俱見前疆域門)皆在上京邉鄙或置縂管或置莭度使

金史諸乣詳衮一員従五品掌守戍邉堡餘同穆昆皇統八年設木班左右詳衮定為従五品黙濟格一員従八品掌貮詳衮司吏三人實納昆掌本乣差役等事茂乣唐古乣伊喇乣穆騰乣古勒敦乣舒嚕(滿洲語珊瑚也舊作失魯今改正)乣並依此制

金史諸額爾竒木(蒙古語尊貴之謂舊作移哩堇今改正觧云部落村寨之首領)司額爾竒木一員従八品分掌部族村寨事司吏女真一人漠人一人實納昆掌本乣差役等事

金史諸圗埒(觧見前)圗埒一員従七品掌部落詞訟訪察違背等事女真司吏一人通事一人

金史金初因遼諸茂(觧見前)而置羣牧茂之為言蚊蚋美水草之地也(按此觧未的盖臆度之辭)天徳中置五羣牧所皆仍遼舊名各設官治之又選品官家子明安穆昆佛寧軍餘丁使之司牧謂之羣子大定二十年更定羣牧官詳衮圗伊達扎布(滿洲語令其荅應也考金志羣牧及書畫局皆有一項名目盖秪應役使之人也原文作知把今改正)羣牧人賞罰格正

金史諸羣牧所國言曰烏爾古(觧見前舊作烏魯古今改正)提控諸烏爾古一員正四品明昌四年置使一員従四品(國言作烏爾古使)副使一員従六品掌檢校羣牧畜養蕃息之事判官一員知法一員女真司吏四人譯人一人達哈十六人又設索約勒圗伊達分掌諸畜所謂牛馬羣子也

金史収國二年始製金牌又有銀牌大牌之制金牌以授萬户銀牌以授明安木牌則穆昆佛寧所佩者也大定二十年明安穆昆俸給令運司折支銀絹省臣議依舊攴請牛頭稅粟其俸則于錢多路府支放諸黙濟格諸額爾竒大錢粟一十三貫石麥二石衣絹各五匹綿十五兩職田三頃

金史宗亨以材起復為烏克遜達(滿洲語烏克遜宗室也達長也舊作㳤温時今改正)

金史和車(滿洲語美好也舊作合住今改正)子布呼(滿洲語庶也舊作布極今改正)年十八選為章京(滿洲語文武参佐也舊作扎也今改正)

金史扎布書畫十人遷轉格與奉職同内蔵四庫巴哩巴(䝉古語執掌也舊作木把今改正)二十八年格同奉職左右蔵庫巴哩巴八人儀鵉局巴哩巴十五人格同内蔵尚食局巴哩巴四人尚輦局巴哩巴六人格同儀鸞尚藥局巴哩巴四人頭靣庫巴哩巴十人段匹庫巴哩巴十二人金銀局巴哩巴八人雜物庫巴哩巴十八人萬寧宫提舉司巴哩巴五人

金史扎布書畫随庫巴哩巴等俸給俱八貫石絹三匹綿三十兩

金史尚書省架閣庫蘇拉(滿洲語閒散也舊作移剌今改正) 二十人樞宻院蘇拉十五人招討司蘇拉三十人凡馳驛日給無草地䖏樞宻院蘇拉給米三升

招討司蘇拉二升明安八升穆昆四升佛

寧三升正軍伊勒希各一升

金史女真官之尊者以九曜二十八宿為名職皆曰貝勒自五户推而上之至萬戸皆自統兵宗室謂之郎君事無大小皆縂之雖卿相亦馬前而不為禮(按北盟録云金有羅索貝勒又靖康元年尼堪攻取懐州擒范仲熊授以宣政殿學士濟蘇縻哩作彌離勒官告一道因有以二十八宿為官名之語不知羅索滿洲語極濕難耕地也濟蘇蒙古語顔色也當時誤以婁宿角宿對音耳)

北盟錄女真官名以九曜二十八宿宿為名曰安班貝勒(大官)貝勒(官人)其職曰圗們(萬戸滿洲語萬也舊作忒母今改)明安(千户)穆昆(百夫長)富埒琿版子頭貝勒者糾官也猶中國言總管云自五户貝勒至萬户貝勒皆自統兵其宗室皆謂之郎君無大小必以郎君總之卿相拜於馬前郎君不為禮又有號阿喇勒(䝉古語島也舊作阿胡盧里今改正)伊勒齊貝勒尼堪(滿洲語漢人也舊作粘罕今改正) 為元帥後雖貴亦襲父官而不改其號松漠記聞尼堪者金太宗三從兄弟名宗幹本名曰尼堪言其貌類漢人也其父即阿喇勒為伊拉齊貝勒尼堪為大元帥後雖貴亦襲父官稱曰伊拉齊貝勒都元帥

語言

漢

後漢書辰韓名國為邦弓為弧㦸為冦行酒為行觴相别為徙(按魏志梁書通考俱作相呼皆為徙與此異又方言徥行也朝鮮冽水之間或曰徥與相别之意稍近或徙字為徥字之誤)有似秦語弁辰與辰韓言語有異

魏晉

魏志把婁言語不與夫餘同

魏志辰韓其言語不與馬韓同名國為邦弓為弧行酒為行觴相呼皆為徙有似秦人名樂浪人為阿殘東方人名我為阿(按滿洲語並無是觧盖陳夀强為之辭)謂樂浪人本其殘餘人弁辰言語與辰韓相似(按後漢書云弁辰與辰韓言語有異而此云相似盖未知音譯其同異無由知也)

晉書辰韓言語有類秦人

南北朝魏書勿吉國言語獨異周書百濟王號于羅瑕民呼為號吉支夏言並王也妻號于陸夏言妃也(按百濟新羅語與滿洲語多不合皆作史者輾轉傳訛之辭不足信也)

梁書百濟國號所治城曰固麻謂邑曰檐魯如中國之言郡縣也呼㡌曰複衫袴曰褌南史百濟呼㡌曰冠襦曰複衫袴曰禈(按此較梁書為近似當是梁書脱誤也)其言参諸夏亦秦韓之遺俗云

梁書新羅俗呼城曰建牟羅其邑在内曰喙評在外曰邑勒亦中國之言郡縣也其冠曰遺子禮襦曰蔚觧袴曰柯半靴曰洗

冊府元新羅言語名物有似中國人名國為邦弓為弧㦸為冦行酒為行觴相呼皆為徙(按此與漢書所載畧同)

通考新羅語言待百濟而後通事與衆議號和白(按滿洲語赭伯商議也與此音義俱相合)

唐

新唐書新羅謂城為健牟羅邑在内曰喙評在外曰邑勒

新唐書渤海俗謂王曰可毒夫(按蒙古語謂福曰呼圖克唐古特語謂再来人曰胡土克圗元時曾用為帝號此可毒夫之語意亦第如此第輾轉傳訛不可觧耳)曰聖主曰基下其名為教王之父為老母王太妃妻貴妃長子曰副王諸子曰王子

五代

舊五代史渤海稱王曰可毒夫靣對曰聖牋奏稱基下

金

金史世宗大定十四年命衛士有不嫻女真語者並勒習學仍自後不得漢語十六年詔諭宰執曰諸王小字未甞以女真語命之今皆當更易卿等擇名以上二十五年謂宰臣曰開原王尹大與有女真人訴事以女真語問之漢人訴事漢語問之大抵習本朝語為善不習則淳風将棄二十八年上以本國音自度曲言國家基緒之重萬世無窮之托上自歌之皇太孫及克寧和之又謂宰臣曰朕甞命諸王習本朝語惟原王甚習朕甚嘉之

金史額納格爾(蒙古語猶言此室也舊作納葛里今改正)漢言居室也佛葉(滿洲語傷㾗也舊作僕鷰今改正)漢言惡瘡也和倫(滿洲語慈鴉也舊作活羅今改正)漢言慈烏也

金史得勝陀國言曰額特赫格們(滿洲語額特赫已勝也格們都㑹也舊作忽土皚葛蠻今改正)日月山國言曰納喇薩喇(蒙古語日月也舊作湼里塞一今改正) 陷泉國言曰埒綳吉(滿洲語陷泥地也舊作落孛魯今改正)龍駒河國言曰達罕必喇(滿洲語達罕馬駒也必喇河也舊作喝必剌盖誤合為一音今改正)白濼國言曰舍音齊喇(滿洲語白色也舊作勺赤勒今改正)鴛鴦濼國言曰昻吉爾(滿洲語野鴨之大而色黄者舊作昂吉今改正)燕子城國言曰古勒達爾干(滿洲語沙燕也舊作吉甫魯灣今改正)羊城國言曰和寧(滿洲語羊也舊作火唵今改正)狗濼國言曰音達琿尼約(滿洲語音達琿狗也尼約水甸也舊作押恩尼要今改正)古北口國言曰紐斡哩(滿洲語色蒼緑也葢指山色之蒼翠而言舊作留斡嶺今改正)居庸闗國言曰齊喇哈藩(滿洲語齊喇嚴也哈藩官也舊作查剌合攀今改正)松亭闗國言曰薩勒扎(滿洲語岐路也舊作斜烈只今改正)化成闗國言曰哈斯哈雅(䝉古語哈斯玉石也哈雅牆也舊作曷撒罕酉今改)北盟錄女真言語謂好為賽堪(滿洲語善美也舊作感今改正)又為賽音(滿洲語好也舊作塞痕今改正)謂不好為朗色(滿洲語█遢也舊作辣撒今改正)謂酒為博囉達喇蘓(蒙古語好酒也舊作勃蘇盖音急而訛今改正)謂棍子敲殺曰穆克珊(滿洲語挺也舊作䝉霜今改正)坦塔哈(滿洲語已打之謂舊作特庫今改正)又曰穆克珊(解見上舊作蒙山今併改)布徹赫斡布嚕(滿洲語布徹赫已死之謂斡布嚕該殺之謂舊作不屈花不辣今改正)又曰斡布哈(滿洲語令其殺之也舊作窪勃辣駭今改正)夫謂妻為薩爾罕(滿洲語妻也舊作薩那罕今改正)謂夫為額伊根(滿洲語夫也舊作愛根今改正)

北盟錄薩滿(滿洲語師巫也舊作珊蠻今改正)者女巫嫗也遼東行部誌呼圖克(蒙古語福也舊作胡土虎今改正)漢言渾河也(按此盖稱名之異非渾河之解下文清河范河並同)哈達(滿洲語山峯也舊作胡底今改正)漢言山也(按此解近似)達巴罕(滿洲語嶺也舊作南謀懶今改正)漢言嶺也桑阿(滿洲語孔也舊作松瓦今改正)者城也(按此解誤)布拉克(蒙古語泉也舊作闢羅今改正)漢語煖泉也(按此解近似而未當)奎(滿洲語村荘也舊作叩畏今改正)漢言清河也雅塔喇庫(滿洲語火鎌也舊作耶塔剌虎今改)漢言火䥥也和勒端(滿洲語栝松也舊作和魯奪徒今改正)漢言松也茂摩囉(滿洲語茂木也摩囉椀也舊作䝉古魯今改正)漢言木盂子也博囉和屯(䝉古語博囉青色也和屯城也舊作鼻里合土今改正)漢言范河也

附金史舊國語解考(按金史舊國語解分官稱人事物象物類姓氏五類官稱已詳前官制條姓氏附入部族門其人事等三類仍按原次附考于此)

勃端察爾胚胎之名(按䝉古語稱始祖為勃端察爾此云胚胎之名義未當第以漢語稱鼻祖例之意尚可通爾雅亦以胎字祖字皆訓為始也原文作孛倫出今從䝉古源流改正)

阿鴻阿長子   滿洲語阿鴻阿長也舊作阿胡迭今改正

固納季也   按滿洲語固納三嵗牛也此解為季誤原文作骨今改正

費揚古曰幼子   滿洲語費揚古㓜子也義與此合原文作蒲陽過今改正

伊都次第之通稱   滿洲語伊都班次也此解近似舊作益都今改正

第九曰烏雲   按此與滿洲語義相合原文作烏也今改正

十六曰紐勒琿   滿洲語紐勒琿正月十六日也原文作女魯歡今改正

按塔哈客之通稱   滿洲語義相合舊作按荅海今改正

沙津昆舍人也   按䝉古語沙津教也昆人也舊作山只昆今改正

賽音伯竒男子   滿洲語賽音好也伯竒堅固也舊作散亦孛竒今改正

薩克達老人之稱也   滿洲語薩克達老人也舊作撒答今改正

實古納   䝉古語審問也舊作什古乃解云瘠人並誤今改正

薩哈連黧黒之名   滿洲語薩哈連黑色也舊作撒合輦今改正

博果尼侏儒   䝉古語博果尼矮人也舊作保活里今改正

額爾遜貌不揚也   滿洲語額爾遜怪醜状也舊作阿里孫今改正

阿實罕採薪之子   滿洲語阿實罕年少也舊作阿徒罕今改正解云採薪之子誤

塔哩雅耘田者   䝉古語塔里雅糧也舊作荅不也今改正解云耘田者誤

阿多古善採捕者   䝉古語阿多古牧場也舊作阿土古今改正解亦誤

巴爾斯角觝戲者   䝉古語巴爾斯虎也舊作㧞里速今改正舊解並誤

阿里哈尼雅勒瑪臂鷹鷂者   滿洲語架鷹人也舊作阿离合懣盖音急而訛今改正舊解相合

圖嚕拉户長   滿洲語率領也舊作胡魯剌今改正舊解近似

阿哈人奴也   滿洲語奴也舊作阿合今改正

烏珠曰頭   滿洲語義相合舊作兀术今改正

尼雅滿心也   滿洲語義相合舊作粘罕今改正又别解云漢人則當為尼堪之訛義解迥殊音亦有别而皆誤以粘罕二字對音實由不知譯語之故耳

威赫牙   滿洲語義相合舊作吾亦可又訛界可今改正

佛爾赫   滿洲語大拇指也舊作盤里合解云将指並誤今改正

薩木哈人之靨也   滿洲語黶也義相合舊作三合今改正

約赫徳瘍瘡   滿洲語瘡疤也舊解未當原文作牙吾塔今改正

富拉塔目赤而盲也   滿洲語爛眼也舊解近似原文作蒲剌都今改

實格訥溲疾   䝉古語溺也舊解近是而未當原文作石哥里今改正

們圖琿癡騃之謂   滿洲語愚也舊解相近原文作謾都謌今改正

穆哩庫無賴之名   滿洲語穆哩庫執謬人也舊解未當原文作謀良虎今改正

與人同受福曰呼圖克   䝉古語福也舊解近是原文作忽都今改正

以力助人曰愛實拉布   滿洲語令扶助也原文作阿息保今改正

蘇布赫酒醒也   滿洲語義相合原文作辭不失今改正

訥蘇肯和睦之義   滿洲語温和也舊解誤原文作奴中今改正

温綽寛寛容之名也   滿洲語義相合舊作訛出虎今改正

色拉哈安樂   滿洲語色拉哈暢快也舊解近是原文作賽里今改正

阿庫納   滿洲語令周到也原文作迪吉乃解云未也並誤今改正

薩巴   䝉古語器皿也原文作撒八解云迅速之義並誤今改正

烏肯徹   蒙古語柔弱也舊作烏古出解云方言曰再休猶言再不復也意近似而未當今改正

以物與人已然曰阿里布   滿洲語令其呈獻也舊解未當原文作阿里白今改正

沃哩布蓄積之名   滿洲語存留也舊解近似原文作吾里補今改正

興色猶云常川也   滿洲語孜孜不倦也舊解相近原文作習矢今改正

凡市物已得曰烏達哈   滿洲語已買之謂舊解相合原文作兀帶今改正

烏勒登明星   滿洲語烏勒登晨光也舊解未當原文作兀典今改正

阿林山   滿洲語義相合原文作阿鄰今改正

登髙也   滿洲語義相合原文作太神今改正

山之上鋭者曰哈達   滿洲語峯也原文作哈丹今改正

坡陀曰阿拉   滿洲語山岡也原文作阿懶今改正

山大而峻曰實納   蒙古語山梁也原文作斜魯今改正

達賚海也   䝉古語義相合舊作忒鄰今改正

扎呼岱舟也   滿洲語義相合舊作沙忽帶今改正

沃楞   滿洲語水紋也原文作幹論觧云生鐡並誤今改正

釡曰實木圗   滿洲語大鉄鍋也原作闍母今改正

刄曰色埒黙   滿洲語順刀也原文作斜烈今改正

佛勒和者鎚也   滿洲語義相合原文作婆盧今改正

金曰爱紳   滿洲語義相合原文作按春則滿洲語耳墜之稱雖耳以金為之致誤亦有由而義名各殊並為訂正

尼楚赫珠也   滿洲語義相合原文作銀术可今改正

布囊曰富埒呼   滿洲語口袋也舊觧近是原文作蒲盧琿今改正

盆曰阿里庫   滿洲語盤也舊觧未當原文作阿里虎今改正

罐曰呼紐   滿洲語水桶也舊觧未當原文作活女今改正

烏哩草廩也   滿洲語草□也舊觧近似原文作烏烈今改正

沙拉衣襟也   滿洲語衣襟角也舊觧相近原文作沙剌今改正

富拉琿色之赤者也   滿洲語水紅色也舊觧相近原文作活臘胡今改正

呼蘭竈突   滿洲語烟洞也舊觧近似原文作胡剌今改正

和勒端松   滿洲語括松也舊文作拉端今改正

瑚哩松子   滿洲語義相合原文作阿虎里今改正

舒伊勒哈蓮也   滿洲語蓮花也義相合原文作孰輦盖語急而訛今改正

呼爾罕羔   按此與蒙古語義相合原文作活离罕今改正

喀齊喀犬子   滿洲語小犬也原作合喜今改正

額聶亨庫哩犬之有文者   滿洲語上三字母狗也庫里花色也原文作訛古乃今改正

烏勒呼瑪山雞   滿洲語義相合原文作蒲阿今改正

色克貂鼠   滿洲語義相合原文作斜哥今改正

烏木罕鳥卵也   滿洲語義相合原文作窩謀罕今改正

謹按後漢書魏志所載夫餘諸國官名好竒逞妄多属傳訛其後百濟新羅渤海或用漢語名官金朝語言本與滿洲相同故其官名尤可考據且有與我

朝制度合者如孛極烈之即貝勒烏克遜之為宗室古倫乃邦國之稱㕘佐有章京之目約略相仿矣又如明安穆昆仿彿我

朝八旂佐領之制其或由世襲或以材選則猶世職及公中之例也其以契丹渤海漢人别為編列又猶八旂之有蒙古漢軍也分戍河南陝西山東等路又猶各省之設駐防也他若賞䘏之典及厯過軍功年老放罷之條制有損益而義可推至于語言則無弗相同雖各書之譯對多訛而音義具可尋䆒

欽定遼金元三史語觧詳加釐正曠若發蒙第篇頁既繁未䏻盡載今就史傳中原有舊觧者正其音譯考其當否以次繋之而金史所有舊國語觧音義近似者尚多並為考正以附諸後庶可得其大畧云

 

 

 

 

 

 

欽定滿洲源流考卷十八

 

欽定四庫全書

欽定滿洲源流考卷十九

國俗(四)

物産

御製盛京土産襍詠十二首(有序)

盛京山川渾厚土壤沃衍盖扶輿旁薄鬱積之氣所鍾洵乎天府之國而

佑唘我國家億萬年靈長之

王業也是以地不愛寶百産之精咸稡於斯農殖蕃滋井里熙阜而且珍可以耀采嘉珉可以興文豐毳可以章身靈苖可以夀世矧採於山獵於原於江不可勝食不可勝用稽古圖經志乗罕得而詳焉余昔再莅陪都頌揚

光烈惟物産闕而未詠兹展謁

珠邱三至此地念夫豳風之陳衣食生民之溯藝植撫百昌而昭大美亦述

祖徳者所不能忘也爰舉十二事各紀以詩且系之引具梗概云

五榖

地脈厚則榖寶滋黍稷稻梁菽麥之類植無不宜畆獲數石而斗直三錢故百室盈而四鬴充嵗以為常

神臯五榖種皆宜后稷穡同有相之畧異豳風躬耒耜兼精立政詰戎師髙原下隰秋常穫萬廩千倉嵗可期内地流民成土著胥吾赤子率聴(平聲)其(盛京可耕之土甚多畿輔山左無業窮氓挈侣至者咸墾藝安居久之悉成土著日積日多雖于本地淳樸古風有礙然太平日乆户口蕃孽藉此以飬無萬窮黎故向有禁之之例而未嘗嚴飭也)

東珠

東珠出混同江及烏拉寧古塔諸河中匀圓瑩白大可半寸小者亦如菽顆王公等冠頂飾之以多少分等秩昭寶貴焉

出蚌隂精稱自古大東毓瑞未前聞混同鴨緑(二江名)圓流夥合浦交州獨産分取自珠軒供賦役(採珠者乃打牲烏拉色衣下食糧人户合數人為一起謂之珠軒以四月乗舟往至八月囬各以所得之珠納之於官如供賦然)殊他蜑户効殷勤緯蕭亦識留名喻沽譽難更舊制云

人葠

深山邃谷中葠株滋茁嵗産既饒世人往往珍為上藥葢神臯鍾毓厥草效靈亦王氣悠長之一徴耳

奥壤靈區産草神三椏五葉邁常倫即今上黨成凡品自昔天公葆異珍(昔陶弘景稱人參上黨者佳今惟遼陽吉林寜古塔諸山中所産者神效上黨之參直同凡卉矣)氣補那分邪與正(人葠固能扶羸濟弱然余謂其助正氣即助邪火而人多思籍以滋補每受其害而不悟亦足嗤矣)口含可别偽和真文殊曰能活能殺冷笑迷而不悟人

松花玉

混同江産松花玉色浄緑細膩温潤可中硯材發墨與端溪同品在歙阬之右

長白分源天漢江(混同江發源長白山國語曰松阿哩江松阿里漢語天河也俗呼為松花江而金史乃有宋瓦江之稱皆音轉之訛耳)方流瑞氣孕靈厖琢為硯佐文之焕較以品知歙可降起墨益毫功有獨匪奢用樸徳無雙昨来偶製龍賔譜寶重三朝示萬邦(近集内府所蔵硯繪圖系説輯為西清硯譜而松花玉硯則擇其曽經皇祖皇考題識及余所銘詠者入之)

貂

烏拉諸山林中多有之索倫人以捕貂為恒業嵗有貢額第其等以行賞冬時供御用裘冠王公大臣亦服之以昭章采

東瀛物産富難詳美毳猶稱貂䑕良食喜松皮和栗實色惟重黒乃輕黄(貂豐厚純黑者為上紫次之黄又次之毛潤澤而香則以喜食松栗之實故也)蝨談敝困蘇季子狗盗獻嗤齊孟嘗狐白那堪相比擬名裘黼黻佐朝章(貂裘可作常服三品以上大臣及京堂翰詹官皆得用之若為端罩惟以供御餘則皇子諸王亦得用為朝祭之服)

鹿

地多崇山茂林鹿蕃息而肥腯麋鹿尤他所罕覯扶餘之鹿所以稱美唐書也

長白神山夏育夥(鹿以四五月遇雨生麛交以八九月)攜麛就暖出林窠(長白山崇地冷鹿以夏月山中避炎至秋冬乃成羣就暖向盛京圍塲而来)取之無盡用不竭賜以有常受者羅(將軍等冬日行圍所獲麅鹿山積擇其肥者以進嵗率千餘年節頒賜羣臣受者如拜割鮮之恵焉)抱朴稱来經目少趙髙指處戒心多分明角觧非同麈月令傳文早定訛(月令謂仲夏鹿角解仲冬麋角解今試之鹿與吉林之麋無不解角於五月已知月令之訛後見南苑所育之麈實於冬至始觧角盖古人不便麋與麈耳經文不可易因改正靈臺時憲並為鹿角觧説以訂其誤)

熊羆

盛京多窩集茂宻蓊翳連林數十里熊羆每跧伏其中熊趫㨗而羆憨猛皆獸之絶有力者甲戌行圍並曽殪之羆重千餘斤熊亦及半小者為熊大者羆羆惟東土始逢之(熊各䖏皆有羆惟吉林盛京始有他䖏所無也)蟄時居穴或居木(熊羆冬令皆入蟄不食熊小或居木孔羆大則居穴也)夢裏得祥必得兒力士刺須十始勝(刺虎者不過五人一排向於盛京圍中使力士刺熊羆非十人不能勝蓋其力倍於虎也)封駝負覺一難支獸哉何自觧人語異苑徒傳子路竒

堪達漢

堪達漢出黒龍江似鹿而大其角可作射韘色如象牙而堅白勝之韘間環以黒章一綫即角中之通理以㸃細宻而匀正者為最

音義率同爾雅█(爾雅釋獸鹿絶有力█音義俱相相近而█字佩文韵未收今據廣韵用)鹿中絶有力頎然垂胡固以樊纓比(堪達漢國語馬樊纓也是獸項下懸肉相似因以得名)戴角猶勝象决鐫履洳迅行如蹴雨逢岡遲進似騰烟(是獸生山中而喜水行水則速行山則遲亦異聞也)和闐玉韘夥新詠(嘗命玉工仿角韘琢玉剏為之及和聞嵗貢美玉每擇其精好者製為韘屢有題詠)數典於斯未可捐

海東青

羽族之最鷙者有黒龍江之海東青焉身小而健其飛極髙能擒天鵞搏免亦俊於鷹鶻

鷙鳥従来有窟窠海東青窟鮮逢他(鷹鵬皆有窠巢多縁峭壁為之人不能上惟海東青従未見其窠也)徒傳飛至滄瀛左亦自投於叢樾羅鶻骨雕周早輸健蠅營狗茍底須多禽中虎也却愁燕演雅名言可㑹麽(輟耕録載演雅言海東青羽中虎也燕能制之羣集縁撲即墜云云以小制大物性徃往如此亦猶黄腰啖虎之類也)

鱏鰉魚

盛京之魚肥美甲天下而鱏鰉尤竒巨口細睛鼻端有角大者丈計重可三百斤冬日輦以充庖備賜亦有售於市肆者都人分鱠之目為珍品

物巨其中目小者可知賦性必良馴即如雪象殊常獸自合江鰉異别鱗蹲岸釣難投美餌鑿氷射要繋長緡(魚出黑龍等江非釣所能得捕之者以綱圍至岸邊伺魚首向岸挽强射之魚負痛一躍而上至陸地即易于掩取冬日或鑿氷以捕則必繫長䋲於箭以掣取之)頽然陳䖏欣兼惜倍勝椎牛饗衆人

松子

松子諸山皆産而窩集中所産更勝盖林多千年之松髙率數百尺枝幹既茂故結實大而芳美亦足徴地氣滋培之厚也

窩集林多各種松中生果者亦希逢大雲遥望鋪一色寶塔近瞻湧幾重(松子生松塔中其形下豐上鋭層瓣鱗砌望之如窣堵每各瓣藏一粒既熱則瓣開而子落)鱗砌蚌含形磊落三稜五粒味甘濃偓佺曽遺(去聲) 堯弗受小矣子房學步蹤

温普

温普國語譯漢音書之山中果也形似樝味而酢或借榅桲字書之考花木記以榅桲為梨别種則徒取音近固不相類耳

山果還將山宻浸(去聲)大于北地小于南(関内山樝大如弹丸製之可供殽核関外如熱河一帶之山樝小不及半亦不中食盛京所産温普大小介乎二者之間蜜漬之可以致逺)實成露結而霜降味合梅酸與蔗甘可口已教述荘子狀形却覺漏嵇含地靈氣厚誠

天府動植飛潜物普覃

周禮職方氏東北曰幽州其利魚鹽其畜宜四擾其穀宜三種(注四擾馬牛羊豕三種黍稷稻案幽州山鎮為醫無閭正属遼東之地而魚鹽之利榖畜之饒與諸史所載並同謹首録此條以徵物産蕃滋之自)

後漢書夫餘國土宜五榖出名馬赤玉貂豽(注豽似豹無前足)大珠如酸棗無

後漢書挹婁有五榖麻布出赤玉好貂好養豕後漢書馬韓人知田蠶作綿布出大栗如梨有長尾雞尾長五尺辰韓土地肥美宜五榖知蠶桑作縑布國出鐵凡諸質易皆以鐵為貨

後漢書東沃沮土肥美背山向海宜五榖善田種有貂布魚鹽海中食物

後漢書濊知種麻養蠶作綿布樂浪檀弓出其地又多文豹有果下馬髙三尺乗之可於果下行海出従魚(案三國志作斑魚)

三國志夫餘土地宜五榖不生五果其國善養牲出名馬赤玉貂貁美珠珠大者如酸棗

三國志挹婁俗好養豬出赤玉好貂今所謂挹婁貂是也

三國志馬韓其民土著種植知蠶桑作綿布禽獸草木畧與中國同出大栗大如梨又出細尾雞其尾皆長五尺餘弁韓土地肥美宜種五榖及稻曉蠶桑作縑布國出鐵諸市買皆用鐵如中國用錢

三國志濊有麻布蠶桑作綿其海出斑魚土地饒文豹又出果下馬漢桓時獻之

晉書肅慎氏有馬不乗但以為財産而已(案遼金軍制非近敵不乗戰馬所以惜馬力也肅慎氏之制當亦如此) 無牛羊多畜豬績毛以為布有樹名雒常若中國有聖帝代立則其木生皮可衣其國東北有山出石其利入鐵(案山海經云肅慎之國有樹名曰雄常中國有聖帝代立則此木生皮可衣也晉書作雒常字形相近傳冩致異又或作頟常考字書雒頟二字相通與額同)

晉書夫餘國地宜五榖出善馬及貂豽美珠珠大如酸棗

晉書辰韓地宜五榖俗饒蠶桑善作縑布

冊府元龜魏景元三年肅慎獻其國弓三十張長五尺五寸楛矢長一尺八寸石砮三百枚皮骨鐵雜鎧二十領貂皮四百枚(案元戚輔之遼東志畧云肅慎東北山出石其利如鐵取以為鏃即石砮而楊賔栁邉紀略以為楛木令寧古塔居人或得之呼爾哈河長三四寸色黒或黄或微白有文理非鐡非石相傳為肅慎故矢云云盖楊賔誤以石砮為楛木也)

通考挹婁有五榖牛馬麻布出赤玉好貂國東北有山出石其利入鐵將取之必先祈神

魏書百濟國有五榖

魏書勿吉國無牛有車馬有粟及麥穄菜則亦有葵水氣鹹凝鹽生樹上有鹽池多豬無羊嚼米醖酒飲能至醉有虎豹羆狼

梁書新羅土地肥美宜植五榖多桑麻作縑布

周書百濟土田下濕氣候温暖五榖雜果蔬菜及酒醴餚饌藥品之属多同於内地唯無駞驢騾羊鵞鴨等物

北史百濟賦稅以布絹絲麻及米䓁量嵗豐儉輸之土田下濕氣温暖人皆山居有巨栗其五榖雜果菜蔬及酒醴餚饌之属多同於内地唯無駞騾驢羊鵞鴨等

北史新羅田甚良沃水陸兼種其五榖果菜鳥獸物産畧與内地同

北史勿吉國土多粟麥穄菜則有葵水氣鹹生鹽於木皮之上亦有鹽池其畜多豬無羊嚼米為酒飲之亦醉

隋書百濟國有五榖牛豬雞厥田下濕有巨栗隋書靺鞨土多粟麥穄水氣鹹生鹽于木皮之上其畜多豬嚼米為酒飲之亦醉

隋書新羅田甚良沃水陸兼種物産輿華同

舊唐書百濟國武徳四年其王遣使来獻果下馬貞觀十一年遣使來獻鐵甲雕斧

舊唐書新羅國大厯八年遣使來獻金銀牛黄魚牙紬朝霞紬等

舊唐書靺鞨其畜宜豬富人至數百口

新唐書百濟國武徳間獻明光鎧

新唐書新羅國畜無羊少驢驘多馬開元中其王興光獻果下馬朝霞紬魚牙紬海豹皮又上異狗馬黄金美髢諸物

新唐書黒水靺鞨其畜多豕無牛羊有粟麥土多貂䑕白兔白鷹有鹽泉氣蒸薄鹽凝樹顛開元天寶間來獻鯨睛貂䑕白兔皮

新唐書渤海俗所貴者太白山之兔南海之昆布柵城之豉夫餘之鹿鄚頡之豕率賔之馬顯州之布沃州之緜龍州之紬位城之鐵盧城之稻湄沱之鯽果有九都之李樂游之梨(案九都當是丸都樂游當是樂浪之訛)

冊府元龜武徳七年百濟獻光明甲貞觀十三年百濟獻金甲雕斧永徽四年新羅獻金總布

開元七年靺鞨獻鯨鯢魚睛貂䑕皮白兔貓皮十年渤海獻鷹十一年新羅王遣使獻果下馬及牛黄人參頭髪朝霞紬魚牙紬鏤鷹鈴海豹皮金銀等十七年渤海靺鞨獻鷹鯔魚十八年渤海靺鞨獻海豹皮五張豹䑕皮三張瑪瑙盞一馬三十匹二十二年新羅王遣其姪来獻小馬両匹狗三頭金百両銀二千両布六十匹牛黄二十両人参二斤頭髪一百両海豹皮一十六張二十五年渤海来獻鷹鶻二十六年渤海靺鞨獻豹䑕皮一千張乾文魚一百口天寶七載黒水鞨靺獻金銀及六十綜布魚牙紬朝霞紬牛黄頭髪人參

唐㑹要靺鞨土多貂䑕皮骨咄角白兔白鷹等五代史女真地多牛鹿野狗醸麋為酒其南海曲有魚鹽之利其北出大魚契丹仰食又多黒白黄貂䑕皮北方諸國皆仰足

宋㑹要新羅地宜槖駞水牛出人參水銀麝香松子榛子石決明松塔子防風白附子茯苓大小布毛施布草席䑕毛筆

通志新羅土地肥美宜植五榖多桑麻果菜鳥獸物産畧與華同

通考百濟氣候温暖五榖雜果菜蔬多同内地其海島出黄漆樹似小棕樹而大六月中取汁漆物器若黄金其光奪目

通考新羅土地肥美宜植五榖多桑麻果菜畜無羊多馬有果下馬朝霞紬魚牙紬海豹皮通考濊其海出斑魚皮

諸蕃志新羅地宜槖駞水牛不用錢以米博易民家器皿悉以銅為之地出人參水銀麝香松子榛子石決明松塔子防風白附子茯苓大小布毛施布銅磬瓷器草席䑕毛筆等商舶用五色纈絹及建本文字博易

契卅國志女真國地饒山林田宜麻榖土産人參蜜蠟珠玉金銀細布松實白附子禽有鷹鸇海東青之類獸多牛馬麋鹿野狗白彘青䑕貂鼠

契丹國志女真東北與五國為隣五國之東接大海出名鷹自海東来者謂之海東青小而俊健能擒天鵞白者尤以為異

契丹國志寧江州榷塲以北珠人參生金松實白附子蜜蠟麻布之類為市

契丹國志新羅國貢進物件金器二百両金抱肚一條五十両金紗羅五十両金鞍轡馬一匹五十両紫花綿紬一百匹白綿紬五百匹細布一千匹麄布五千匹銅器一千斤法清酒醋共一百瓶腦先茶十斤籐造器物五十事成形人參不定數細紙墨不定數

契丹國志烏舍(舊作屋惹今改正觧見前)阿里瑪(舊作阿里眉今改正觧見前)國每年貢大馬蛤珠青䑕皮貂䑕皮膠魚皮蜜蠟等物鐵驪國貢馬蛤珠鷹鶻青䑕皮貂䑕皮膠魚皮靺鞨國以鷹鶻鹿細白布青䑕貂䑕皮大馬膠魚皮等與契丹交易

程大昌演繁露契丹主滔爾河釣牛魚以占嵗松漠記聞每春氷始泮遼主必至寧江州鑿氷釣魚

金史㑹寧府嵗貢秦王魚又貢豬二萬大定間俱罷之海蘭路舊貢海葱大定間罷之遼陽府土産白兔師姑布䑕毫白䑕皮人參白附子(案秦王二字即鱏鰉之誤)

金史遼金故地濵海多産鹽上京東北二路食肇州鹽率賔路食海鹽臨潢之北有大鹽濼烏爾古實壘(觧並見前)部有鹽池皆足以食境内之民大定二十一年併遼東等路諸鹽塲為兩鹽司各行其地北京宗錦之鹽行本路及臨潢府肇州泰州之鹽與接壌者亦預焉二十四年帝在上京謂丞相烏庫哩元忠等曰舊率賔以東食海鹽夫餘呼爾哈等路食肇州鹽初定額萬貫今増至二萬七千若罷鹽引添竈户庶可易得二十五年還自上京謂宰臣曰朕聞遼東凡人家食鹽無引目即以私治罪細民徐買食之何由有引因為之罷遼東鹽使司

通考女真國地多良馬獸多野豬野牛驢之類以牛䭾物有紫青貂䑕皮北珠良犬及俊鷹海東青海東青者小而健能擒天鵝爪白者尤以為異出於五國之東

大金國志女真土産人參蜜蠟北珠生金細布松實白附子禽有鷹鷂海東青之獸多牛馬麋鹿野狗白彘青䑕貂䑕無蠶桑惟多織布喜耕種

松漠記聞寧江州多草木如桃李之類皆成園至八月則倒置園中封土數尺覆其枝幹季春出之厚培其根否則凍死

松漠記聞㮦柃木有文縷可愛多用為椀

松漠記聞西爪形如扁蒲而圓色極青翠經嵗則變黄其瓞類甜爪味甘脆中有汁尤冷常㩗以歸可留数月但不能經嵗亦不變黄色有乆苦目疾者曝乾服之而愈

松漠記聞鹿頂合燕以北者方可車須是未觧角之前才觧角血脉通冬至方觧(案鹿角觧於五月此云冬至盖洪皓之誤) 好者有人字不好者成八字有髄眼不實北人謂角為鹿角合頂為鹿頂合南鹿不實定有髓眼不可車北地角未老不至秋時不中松漠聞聞麋角與鹿角不同麋角如駝骨通身可車却無紋鹿頂骨有紋上下無之亦可熏成紋

北盟録女真土多林木田宜麻榖以耕鑿為業土産名馬生金大珠人參及蜜蠟細布松實白附子禽有鷹鸇海東青獸多牛羊麋鹿白彘青䑕貂䑕花果有白芍藥西瓜海多大魚螃蠏

北盟録宋崇道熙寧之間競尚北珠北珠者皆北中来場相貿易美者大如弹子而小者若梧桐子皆出遼東海中每八月望月色如晝則珠必大熟乃以十月方採取珠蚌而北方沍寒九十月堅氷厚已盈尺鑿氷沒水而捕之又又有天鵝能食蚌則珠藏其嗉焉有俊鶻號海東青者能擊天鵝人既以鶻而得天鵝則於其嗉得珠焉海東青者出五國之東東接大海自海東而来者謂之海東青小而俊健爪白者尤以為異每嵗發甲馬千餘人即海東巢穴取之與五國戰鬬而後得

馬擴茒齋自敘混同江以北不種榖麥所種止稗子自過嬪辰州東京迤北絶少麥麫每晨及夕各以射到禽獸薦飯同州地宜穄黍東望大山云新羅山其間出人參白附子

周麟之海陵集有梁大使者先朝内侍也入館傳㫖賜金蘭酒二瓶銀魚牛魚二盤牛魚出混同江其大如牛(案此即鱏鰉也宋人呼為牛魚耳)

周必大二老堂雜志牛魚一尾之直與牛同周樞宻麟之使金金主愛之享以所釣牛魚非舊例也樞宻糟其首以歸獻於朝同館王龜齡目為魚頭公

元史産金之所遼陽省曰大寧開元産銀之所遼陽省曰大寧産珠之所曰碩達勒達産銅之所曰大寧産硃砂水銀之所遼陽省曰北京至元十三年於遼東雙城採金延祐四年遼陽惠州銀洞三十六眼立提舉司辦課又至元十一年命於松阿哩江愛呼江採珠至元十五年撥採木夫一千户于遼陽錦瑞州採銅硃砂水銀在北京者至元十一年命以率賔人户于濟喇敏之地採煉

元史遼陽之鹽太宗丁酉年始命北京路徴收課税所以大鹽泊硬鹽立隨車隨引載鹽之法每鹽一石價銀七錢半帶納匠人米五升癸夘年海蘭路嵗辦課白布二千匹率賔路布一千匹至元四年立開元等路運司三年禁東京懿州硬鹽不許過塗河界

元史肇州產魚哈喇巴圖爾為宣慰使得魚九尾皆千斤來獻

明統志遼東土産鹽鐵榛(各衛皆出)松子(三萬衛出)茶(海州衛出)海絲菜(復州衛出)人參荆芥白附子五味子(俱遼東都司出)暖木樺木銀(俱海州各衛出)箭(出三萬衛者尤佳)滑石(海州衛出)水獺皮(東寧海州各衛出)貂䑕皮青䑕皮(俱東寜衛出)八梢魚(金州衛出)黄䑕(海州衛出)蠣房肋魚(俱金州衛出)

 

 

 

 

 

 

 

 

欽定滿洲源流考卷十九

欽定四庫全書

欽定滿洲源流考卷二十

國俗(五)

雜綴

御製吉林土風雜咏十二首(有序)

吉林在盛京東北我朝發祥所自舊俗流傳有先民遺風焉甲戌東巡駐蹕連日江城山郭廬旅語言想見岐豳式廓之始咨詢土風拈一字成語者為題得近體十有二首聊紀一二云爾

威呼

刳巨木為舟平舷圓底脣鋭尾修大者容五六人小者二三人剡木兩頭為槳一人持之左右運掉㨗若飛行

取諸涣卦合羲經舴艋評量此更輕刳木為舟剡木楫林中擕往水中行(窩集中山溪相間凡採参捕貂者擕威呼以往遇水則乗之) 飽帆空待吹風力柔櫓還嫌劃水聲泥馬賖枯尤㨗便(泥馬賖枮者以樺皮為之只容一人両手持小槳划行) 恰如騎鯉遇琴生呼蘭

因木之中空者刳使直達截成孤柱樹簷外引炕烟出之上覆荆筐而虚其旁竅以出烟雨雪不能入比室皆然

中通外直求材易暮㸑晨炊利用均曲突徙薪誠上策焦頭爛額更何人疎烟土銼烹蒸便夜雨荆筐葢覆頻却有千年遼海鶴驀疑華表話前身

法喇

似車無輪似榻無足覆席如龕引䋲如御利行氷雪中俗呼扒犁以其底平似犁葢土人為漢語耳架木施箱質莫過致遥引重利人多氷天自喜行行坦雪嶺何愁嶽嶽峩駿馬飛騰難試滑老牛緩步未妨蹉華軒誠有輪轅飾人弗庸時奈若何

斐蘭

弧矢之利童而習之小兒以榆栁為弓曰斐蘭剡荆蒿為矢翦雉翟雞翎為羽曰鈕勘

榆栁彎弓弦檿絲剡荆作箭雉翎翍壯行㓜學率由舊蓬矢桑弧匪襲為揖譲豈知爭君子闓抨惟覺慣童兒曽聞肅慎稱遥貢可惜周人未觧施

賽斐

古人食皆以匕羮則以勺國俗舊用木匕長四寸許曲柄豐末猶古制也

質古惟稱以木為曲長且橢進餐宜鼎中底用輕染指座裏應教笑朶頤無下奢哉嗤彼箸有捄便矣藉茲匙青泥坊底芹香處杜老居然得句時

額林

庋横板楣棟間以貯奩篋缾甕諸器具兼几案匱匵之用

庋楣横版當中厨家計精麤箇裏俱䑕閙欲投還忌器爵飛同量不妨觚竈間那識薪為蠟几上常看皮是烏淳樸遺規恭儉徳風聲擬使遍黄圖

施函

斵木為筩因其自然虗中以受物貯水醸酒皆用之視束鐵編篾攅木片為器者天質為勝

誰云瓠落不中材虚受天然器量恢泉貯雲漿消舊渇春篘石凍醱新醅早嗤轇釡催人去(閭閻有無相通客至必留飯其有頡羮者羣以為吝而笑之)何用修筒引水來可供缾罍謝梁棟孰非造物善栽培

拉哈

土壁堵間綴麻草下垂縁以施圬墁此國初過澗芮鞫間故俗也

乗屋居閒事索綯經營婦子共勤勞禦寒塞向諸凡預施墁編麻要取牢出氣天窻柱左右(拉哈墻壁之上據棟中竪柱以承梁左右留二孔出氣謂之嘛木哈圖拉圖拉者漢語所謂柱也) 通烟土銼炕周遭室家豳館風猶在慙愧宫庭雉尾髙

霞綳

蓬梗為榦搏榖糠和膏傅之以代燭燃之青光熒熒烟結如雲俗呼糠燈

蓬梗糠粃膏傅塗茅檐夜作每相需績麻乍可呼燈婢耽奕非闗誚燭奴最愛燄輝一室朗那辭烟染滿烏葛燈籠是田家物勤儉遺風與古符

豁山夏秋間擣敗苧楮絮入水漚(去聲)之成毳瀝蘆簾匀暴為紙堅韌如革謂之豁山凡紙牋胥以是名之

擣苧漚麻亦號牋粘牕寫牘用猶便百畨徒訝銀光薄萬杵還輕越竹堅但取供書何貴巧便稱鋪玉詎能賢髙麗鏡面尋常有愛此淳亷舊制傳

羅丹

鹿蹄腕骨也舊俗以蹄腕骨随手攤擲為戲視具偃仰横側為勝負小者以麞大者以鹿瑩澤如玉兒童婦女圍㘴擲以相樂以薄圓石擊之則曰帕格

投石軍中以戲稱手彈腕骨俗相仍得全四色方愉快(腕骨一具四面各不同持四枚擲之各得一色則為四色全大約以此分勝負)何必三梟始絶勝閨秀争能守爐火(一手攤擲承空上下各取之以不動局上者為工婦女多能之非男子事也)兒童較逺驟寒氷(人有較逺之戯趨氷上以中為勝名曰撒罕)無端勝負紛憂喜麞鹿那知有許能

周斐

樺木之用在皮厚者盈寸取以為室上覆為瓦旁為墻壁户牖體輕而工省逐獸而頻移山中所産不可勝用也

巢處遺風藉樺皮上簷側壁總堪為端誇不漏還勝瓦豈慮頻遷等奕棋甕牖䋲樞猶未備夏凉冬煖且相宜五侯第宅皇州遍芮鞫先型爾尚知

御製盛京土風雜咏十二首(有序)

我國家

發祥之初居鄂多理城地近吉林烏拉數世後棄而他徙至

肇祖居赫圖阿拉爰創始基越我

太祖膺運造邦乃討平圖倫還定烏拉撫有葉赫諸部遂遷居興京繼復克瀋陽遼陽因建都於瀋即今盛京故盛京土風與吉林同譬之成周豐鎬風規無殊沮漆也曩既成吉林土風十二章茲仍舉前題為盛京詠亦數典所當遞及耳各題小引已詳前作故不復綴

威呼

漢語小舩也

造舟周室昔為梁開國規模百務詳奢匪黄龍及青雀利資雨泛與烟航製堅質樸提携便(威呼刳木為之水行可載三人登陸則可挟之而趋或行窩集中遇小河港随時可渡其制最為輕便) 圓底平舷坐起康何必樓舩稱伐越威呼久矣武惟揚

呼蘭

漢語竈突也

豳岐家室屢為遷時處恒依舊俗然水火每資叩昏户㸑炊常看引朝烟疏風避雨安而稳直外通中樸且堅(截中空之木刳使直達樹之簷外引出炕烟覆荆筐其上以䕶雨雪而旁竅仍通滿洲舊製如此)玉食寄言惟辟者莫忘陶復九章綿

法喇

漢語為扒犁即拕牀也

服牛乗馬取諸隨制器殊方未可移似榻似車行以便曰氷曰雪用皆宜(似榻無足似車無輪以牛馬挽行氷雪中可以致逺)孤篷雖遜風帆疾峻坂無愁銜橛危太液拕牀龍鳯飾(液池冬日則御拕床其製有施氊幄及餙以龍鳯者)椎輪大輅此堪思

斐蘭

漢語榆栁小弓也

桑弧蓬矢舉惟男示有事胥自㓜諳榆栁為弓騂角未荆蒿作箭雉翎堪(其名曰鈕勘)二三卿士節權畧日夕兒童戲以耽(我滿洲以射為重雖小兒嬉戲亦習慣成自然云) 即此箕裘應共朂進之觀徳更名談

賽斐

漢語匙也

有捄早是詠周雅異地同風古製存不改木為非玉作常資朝食與晡飱(匙以木為長四寸許每食用之取其質也)失時巧計傳昭烈投處仙方訝葛元何似兩忘供日月大東四鬴足村村

額林

漢語擱板也

横施木板置楣桭家計精粗具畢陳(楣棟間庋横板以置瓶盎匳篋諸器家具精粗咸備滿洲舊俗比室皆然舉之以示淳樸)菽粟為文莫忘古雕幾作器漫求新寒衣饑食勞中婦耕九餘三厪主人咨爾後生勤數典更希寰宇普還淳

施函

漢語木筩也

枯木荒山那計年虚中貯水借天然(筩斷枯木為之因其自然虚中以受貯水醸酒皆宜無用為有用亦見尚質之意)弗愁缾罄為罍恥可佐樽盛用缶旋厨下風無慮落葉林邊雨尚憶鳴泉不材材際全其質善注南華二十篇

拉哈

漢語圬墻所綴麻也

層層坏土砌為墻綴以漚麻色帶黄(築土甃坏為墻壁縁之以施圬墁亦國初樸素故俗也)婦織男耕斯室處㓜孶壯作舊風蘉底稱鑿遁顔家闔漫喻操嘻圬者王故俗公劉傅芮鞫九重此况慎毋忘

霞綳

漢語糠燈也

搏糠塗梗傅之膏繼日相資夜作勞(以蓬梗為幹搏榖糠和膏塗之燃以代燭用資作勞開國勤儉之風即此可見)土障葛燈應憶樸駝頭鳳腦漫誇豪未知勤讀鄰鑿壁且佐服田宵索綯此日舊宫試燃者稱先何異土風操

豁山

漢語紙也

漚苧弗殊用敝麻以為紙乃樸無華(擣敗苧故絮漚以為紙製樸而性堅猶存古初遺意)不知有漢蔡倫合漫數(上聲)惟萊左伯嘉紀事傳言胥貴寔銷金鋪玉那求奢卷筒金粟常臨帖(藏經紙無摺痕者謂之卷筒較經背紙尤難得)敢忘斯哉惕自嗟

羅丹

漢語鹿蹄踠骨也

鹿踠骨非無用物以為戱亦有時需中原漫喻人人逐一具還看面面殊(踠骨一具四面各異戲者持其四枚擲之各行一面則為四色全即以此分勝負)偶語何湏較土木采名乍欲擬梟盧帕格(讀作哥漢語謂以薄圖石擊之也)真足方投石可用從來如此乎

周斐

漢語樺皮房也

野處穴居傳(平聲)易傳(去聲)樺皮為室鮮前聞(樺皮厚盈寸取以為室覆可代瓦旁作墻壁户牖即以山中所産之木用之費不勞而工省乃我滿洲舊風無殊周室之陶復陶穴也)風何而入雨何漏梅異其梁蘭異棼占吉簷頭鵲常報防寒墻角䑕還熏稱名則古惟淳樸却匪斐然周尚文(周斐本滿洲語對音書之非取文義若如方觀承之書鄂博作峩軷引軷祭行路神之義曲為觧乃失之鑿矣葢滿文漢文音義各不同滿文漢文互譯則可取漢字以强合滿文則不可)

後漢書挹婁人便乗船北沃沮畏之每夏藏於巖穴至冬船道不通乃下居邑落

後漢書挹婁土氣極寒常為穴居以深為貴大家至接九梯冬以豕膏塗身厚數分以禦風寒(按陶復陶穴古固有之至豕膏得熱氣則融安能塗厚數分此亦范蔚宗好竒逞妄之辭也)

後漢書馬韓作土室開户在上辰韓有城栅屋室

三國志夫餘有宫室倉庫牢獄作城柵皆員

三國志夫餘庫有玉璧珪瓚數代之物傳世以為寳耆老言先代之所賜也

三國志挹婁常穴居大家深九梯以多為好冬以豬膏塗身厚數分以禦風寒其國便乗船三國志馬韓居處作草屋土室其户在上舉家具在中

魏畧弁辰其國作屋横累木為之

晉書肅慎氏夏則巢居冬則穴處無井竈作瓦鬲受四五升以食無鹽鐵燒木作灰灌取汁而食之(按南北朝史稱鹽凝于木皮之上又有鹽池而金時率賔以東食海鹽㑹寜呼爾哈等路食肇州鹽則肅慎地未嘗無鹽或所云凝于樹上之鹽亦須煎煉乃成耳)

魏書勿吉築城穴居開口於上以梯出入佃則耦耕車則步推

北史勿吉築土如隄鑿穴以居開口向上以梯出入無牛有馬車則步推相與耦耕

隋書百濟多不火食人皆山居有投壺圍棊樗蒲握槊㺯珠之戲

舊唐書靺鞨無屋宇並依山水掘地架木於上以土覆之夏則出随水草

舊唐書新羅器用栁棬亦以銅及瓦

新唐書黒水靺鞨有車馬田耦以耕車則步推居無室廬負山水坎地梁木其上覆以土夏出隨水草冬入處

新唐書新羅冬則作竈堂中夏以食置氷上

宋會要新羅不用錢以米博易民家器皿悉以銅為之商舶用五色纈絹及建本文字博易

契丹國志渤海富室往徃為園池植牡丹多至二三百本有叢生數十幹者皆燕地所無

契丹國志混同江之地其俗刳木為舟長可八尺形如梭曰梭船船上施一槳止以捕魚至渡車則方舟或三舟(按此即威呼之制梭船乃漢人語耳)

王曽行程録渤海俗每嵗時聚㑹作樂先命善歌舞者數輩前行士女相隨更相唱和回旋宛轉號曰踏鎚所居屋皆就山墻開門

神麓記金景祖始教人燒炭煉鐵刳木為器制造舟車建屋宇

五代史女真其人無定居行以牛負物遇雨則張革為屋

契丹國志女真部族皆處山林有屋居舍門皆於山牆下闢之耕鑿與渤海人同無出租税

契丹國志女真人無定居行以牛負物遇雨則張韋為屋

通考女真俗以樺皮為屋

金史世紀黒水舊俗無室廬負山水坎地梁木其上覆以土遷徙靡常獻祖始築室有棟宇之制

大金國志女真部其居多依山谷聫木為栅或覆以板與樺皮如墻壁亦以木為之冬極寒屋纔髙數尺獨開東南一扉扉既掩復以草綢繆之穿土為牀煴火其下而寝食起居其上道路無行店行者息于民家主人具飲食而納之其市無錢以物博易無工匠屋舍車帳往往自能為之

大金國志金太祖十四年生紅芍藥花北方以為瑞女真多白芍藥花皆野生絶無紅者好事之家採其芽為菜以麫煎之凡待賔齋素則用之金人珍甚不肯妄設遇大賔縷切數絲置楪中以為異品(按今英莪門外獵場中有芍藥両叢相對繁柯密葉鬱然猶存其下不生雜草土人云凡鳥獸避跡不敢蹂踐花時人過之畏不採擷或有所犯必致疾病因名其地為花園詳見御製花囿詩序及注)

松漠記聞金人舊俗炙股烹䔕(音蒲膞肉也)以餘肉和菜擣臼中糜爛而進率以為常凡宰羊但食其肉貴人享重客間兼皮以進曰全羊

北盟録女真人耐寒忍飢不憚辛苦能食生物依山谷而居聨木為栅屋髙數尺無瓦覆以木板或以樺皮或以草綢繆之墻垣籬壁率皆以木門皆東向環屋為土牀熾火其下寝食起居其上謂之炕以取其煖以牛負物或鞍而乗之遇雨多張牛革以為禦以麋釀酒以豆為醬芼以蕪荑食器無瓠陶皆以木為盆春夏之間止用木盆注粥随人多寡盛之以長柄小木杓子數柄回環共食下粥肉味無多止以魚生獐生間用燒肉冬亦冷飲以木楪盛飯木盌盛羮下飯肉味與下粥一等飲酒無算用一木杓子自上而下循環酌之炙股烹脯以餘肉和菜擣臼中糜爛而進率以為常道路無旅店行者息于民家主人與飲食而納之其市易惟以物博易無錢無蠺桑無工匠屋舍車帳往往自䏻為之

北盟録女真俗重油煮麫食以密塗拌名曰茶食非厚意不設渡拉林河以東無市井買賣不用錢惟以物相貿易寝榻皆土牀厚鋪氊褥及錦繡貂䑕被大頭枕

輟耕録髙麗以北地名巴實伯里(囬語巴實頭也伯里腰也舊作别失八里今改正)其地極寒海亦氷自八月即合至明年四五月方觧人行其上如平地征東行省每嵗委官至尼嚕干(滿洲語畫也舊作奴兒干今改正)須用站車每車以四狗挽之狗悉諳人性若尅减其分例必齧其主者至死乃已

元一統志開元路有狗車木馬輕㨗之便木馬形如彈弓長四尺濶五寸一左一右繫於両足激而行之雪中氷上可及奔馬狗車以木為之其制輕簡形如船長一丈濶二尺許以數狗拽之二者止可於氷上雪中行之

謹案古所稱陸海奥區豐衍蕃沃者大抵在舟車所輳商賈所通之地此以人力致者也周原之美堇荼豐邑之歌麀鹿其物又甚微也若乃天作地藏瓌竒絶特凡名都大邑之儲航海梯山之貢有不能擬其萬一者則惟大東

天府毓粹孕珍扶輿旁薄之所鍾山川靈異之所聚巨珠靈藥早著於曩編文玉豐貂並稱於往牒以至牛魚之歸獻俊鶻之蜚聲史家詫為異聞海内仰其瑰寶矣至如索綯乗屋不改淳風土障葛燈彌敦儉徳考之於古則梭船之制實即威呼木馬之行又同法喇室惟覆樺行不齎糧斲木為盆環屋為炕儉勤之俗古猶今也

御製土産土風雜詠昭徳産之精華繪古風之醇質較生民公劉諸篇所陳尤為過之謹録冠各條之首而自後漢書以下仍分繫焉庶乎神臯之繁殖先民之遺規並可考見云爾

 

 

 

 

欽定滿洲源流考卷二十

地理書
中国の歴史書
清朝